
                                                               СЎЗ БОШИ


Жаҳон адабиётининг муштарак қисми бўлган туркий халқлар адабиётини янгича давр талаблари асосида ўрганиш  инсоният маданияти, бадиий тафаккури  тарихи  ҳақидаги тасаввурларни теранлаштиради. Қондош, диндош, тилдош халқлар адабиётини билиш қадим  тарихнинг моҳиятини идрок қилишга асос бўлади. Аждодларнинг эзгулик йўлидаги интилишларидан хабардор бўлиш, халқларнинг кўҳна ва замонавий  адабиёти ҳақида  муайян тасаввур ҳосил қилиш кишиларнинг қалбида умуминсоний қадриятларга муҳаббат туйғуларини улғайтиради. Инсонпарварлик туйғуларига йуғрилган турли халқлар адабиётини ўқиш, ўрганиш, улардаги баркамол асарлардан таъсирланиш ёшларни ватанпарварлик туйғуларини мустаҳкамлайди.

       Туркий халқлар  адабиётининг мумтоз намуналари эса аввало ўзида инсонпарварлик ғояларини  улуғлаши билан  эътибор топган. Жаҳонда ўттиздан ортиқ  туркий халқ мавжуд. Бу халқларнинг хар бири ўзига яраша  муайян адабиётга эга. Бироқ туркий халқлар орасида  озарбайжон,  ўзбек, қозоқ, қирғиз, туркман ва қорақалпоқлар нуфузи, тарихи, ижтимоий сиёсий мавқеи, маданияти даражаси жиҳатидан алоҳида ажралиб туради.


Туркий халқлар адабиёти  дунё адабиётининг  энг кўҳна адабиётларидан биридир. Бу адабиётнинг фольклор ва ёзма дурдоналари жаҳон халқлари  маънавиятини юксалтириш, кишилар қалбига инсонпарварлик  ғояларини сингдиришга муносиб таъсир кўрсатган.”Манас”, “Алпомиш”, “Гўрўғли”, “Қўрқут ота китоби” сингари халқ достонлари, Маҳмуд Қошғарий, Аҳмад Яссавий, Низомий Ганжавий, Навоий, Румий, Абай, Мухтор Авезов, Бердақ, Чингиз Айтматов, Махтумқули сингари турли даврларга мансуб туркий адиблар ижоди дунё адабиётининг  мумтоз асарлари ҳисобланади.


Асли келиб чиқиши бир бўлган бу халқлар адабиётини қиёсий-типологик ўрганиш ҳозирги адабиётшунослигимизнинг энг долзарб масалаларидан биридир. Ушбу қўлланмада туркий халқлар адабиёти тарихини  ўрганишга, ижодкорлари ва асарлардан айрим намуналар беришга ҳаракат қилдик.

                                                     ОЗАРБАЙЖОН АДАБИЁТИ
Хусайн ЖОВИД
Буюк озарбойжон шоири, драматурги Хусайн Жовид (1882—1941) Нахчевонда туғилиб, илк таҳсилни шу ерда олган. Сўнгра Табризнинг Толибия мадрасасида ўқиди (1899—1903), Истанбул университетининг адабиёт бўлимини тугатган (1909). Нахчевон, Ганжа, Тифлисда муаллимлик қилган. 1915 йилдан Бокуда яшаб ижод қила бошлади. 1926 йилда даволаниш учун Германияга кетди ва 7 ой Берлинда яшади. 1925 йилда “Амир Темур” драмасини ёзди, ҳокимият тазйиқига қарамасдан шу асосда Боку театри спектакль саҳналаштирди. 1973 йилда суратга олинган “Насимий” бадиий фильмида Соҳибқирон Амир Темур тимсоли экранга олиб чиқилди. Бундай ижодий ҳамкорлик ҳақида яна кўплаб далиллар келтириш мумкин. 1937 йилда қатағон қилинди ва 1941 йил 5 декабрда ҳибсда вафот этди. Унинг «Князь», «Пайғамбар», «Шайх Санъон», «Хайём», «Упқон», «Амир Темур», «Иблис» каби саҳна асарлари шуҳрат қозонди. «Амир Темур» асари холислиги, тарихан тўғри ёритилганлиги билан ажралиб туради. Амир Темур билан Йилдирим Боязид ўртасидаги зиддият ва унинг ўсиб бориб муросасиз жангга айланиб кетиши асарнинг бош конфликтини ташкил этади. X.Жовид бу икки тарихий шахсни бадиий талқин этар экан, уларга ҳаққоний баҳо беради. Боязиднинг димоғдорлиги, Амир Темурни менсимаганлигини Жўжа, Шайх Бухорий образлари орқали фош қилар экан, Амир Темурнинг тадбиркор, туркий халқлар бирлиги учун курашувчи, исломга эътиқоди баланд сиймо эканлигини, мамлакат ободончилигига катта эътибор берган, тижорат ва санъатни, маънавиятни тенг кўрган инсон эканлигини меҳр би​лан тасвирлайди.
АМИР ТЕМУР
Беш   пардали  драма
 (Усмон Қўчқор таржимаси)
Иштирок этувчилар:

I
А м и р  Т е м у р

Д и л ш о д  — Темурнинг суюкли хотини.

Д е в о н б е г и  — бош вазир.

О қ б у ғ а — Темурнинг сардорларидан бири.

У р х о н  — мингбоши.

О л мо с   — Девонбегининг қизи     Урхоннинг хотини, олма юзли, ўтнигоҳ бир аёл.

Ш о и р   К и р м о н и й   «Темурнома»нинг муаллифи.

О л ь г а   — рус маликаси, олтинсоч, ишвакор бир қиз.

С у б у т о й  — ёш зобит.

Қ о р а қ у ш  — вахимачи, эпчил ва қизиққон бир аёл.

Т е м и р қ о я  — барваста, йўғон овозли сарбоз.

Икки очиқ  чеҳрали, ҳарбий либосли соқчи ва бошқалар.
II
Й и л д и р и м  Б о я з и д.

А л и   П о ш о – садри аъзам.

Ш а й х   Б у х о р и й – фозил бир киши.

Ж ў ж а – пакана бўйли, жиккак масхарабоз.

Н о з и м    о ғ а – ориқ, новча, қора араб (харам оғаси)

М е л и ч а – Йилдиримнинг суюкли маҳрами.

Қишлоқлик аёл, икки масхара, шомлик қиз (раққоса), сарой раққосалари, жаллод ва бошқалар.

                                 БИРИНЧИ ПАРДА

Самарқанд. Амир Темур саройидаги шарқона безатилган гўзал бир қаср. Қаср Туркистон, Эрон ва Ҳиндистон жиҳозлари билан безатилган. Тўрт кунжда кумушдан қуйилган бургут, ўртада олтин устунлар, нақшин хонтахта ва курсилар... Олдинда каттакон бир дераза, деразадан гулларга бурканган ажойиб бир боғ кўзга ташланади. Ольга дераза олдида боғни томоша қилиб турган холида намоён бўлади. Ташқарида ҳарбий марш чалинмокда.
У р х о н. (Киради. Олъгани кўрар-кўрмас ортидан келаётган Темирқояга.) Оҳ гўзал Ольга!.. Оҳ, тоза очилган Масков чечаги!..

Т е м и р қ о я (доимо бепарво ва йўгон овозда). Ғалати гап? Инсон ҳам чечак бўлурканми? Масков қизи десанг-чи...

У р х о н . Оҳ, у  чечакдан ҳам латифдир.
Т е м и р қ о я . Латиф бўлса бордир. Нима керак, аралашмайман.
У р х о н. Темирқоя! Сен бирор жойга яширингил.
Т е м и р қ о я . Сабаб?

У р х о н. Чунки мен у билан кўришмок истайман.
Т е м и р қ о я . Ажаб, мен сенинг кўлканг эмасманми, ахир? Сендан қандоқ ажрала олурман?

У р х о н.  Инсон гоҳо кўлкасинигина эмас, ўзини ҳам унутур.
Т е м и р қ о я  (истехзоли жилмайиб). Демак, энди сен ҳам ўзингни унутдингми?

У р х о н.  Шундоқ, ортиқ сўйлама, кет тез.
Т е м и р қ о я. Кет десанг, кетурман. Нима керак, мен хеч аралашмайман (яширинади).
У р х о н.  Гўзал Ольга хоним тағин не хаёллар ила банд?
О л ь г а .   (Урхон томон юриб.) Ох, Урхон, сенмисан?
У р х о н. Менман. Урхоннинг ўзи сен билан бўлмасада, қалби, руҳи ҳамиша сен билан биргадир.

О л ь г а. Худойим, бу аскарлар қай томонларга борурлар? Бу ҳозирликнинг боиси недур, ажаб?

У р х о н. Яна янги бир жанг-муҳораба бўлур эмиш.
О л ь г а . Оҳ, мухораба, хамиша жанг-мухораба!.. Ажабо, қай ўлка билан, ким билан?

У р х о н. Буни ёлгиз Қизил Қоплон билур. Шундоқ, Амир Темурнинг режаларини биз каби ожиз бандалар билмагаймиз.

О л ь г а . Холбуки, унинг юзида ҳеч қандай шиддат ва ҳаяжон изи йўқ. Ҳар доимгидек виқорли ва жиддий, ҳар доимгидек хотиржам...
У р х о н. Буюк қаҳрамонлар шиддатли ва ғазабли пайтларида жуда мулойим ва ҳалим кўринурлар.

О л ь г а , Урхон, сен ҳам кетурмисан?

У р х о н. Албатта! Кетмай бўлурми? Биз турклар чодирларда туғилиб, бепоён саҳроларда, қонли жангларда ҳалок бўлурмиз.

О л ь г а. Илтижо қилурман, етар, шул жанг - жадалдан, ўлимдан ортиқ сўз очмагил!

У р х о н. Мухорабада ўлганлар уйида ўлганлардан ниҳоятда оздир. Менимча, муҳорабасиз умр умр эмас... Биз туркларга ғурур ва нашъа берадиган бир нарса бўлса, у ҳам мухораба, у ҳам ғолибликдир. Унутмагилки, сенинг ўзинг ҳам фатҳ ва зафар саҳроларида юз очмиш бир чечаксан.
О л ь г а . Оҳ, сен мени Московдан бу ерларга нечун келтирдинг, нечун? Темур саройида ҳибс этмак учунми?

У р х о н. Йўқ, сен махбус эмассан, балки маликалар қадар иззат-хурматга моликсан. Тўғрироғи, буюк хоқоннинг муҳташам саройини безаб турган порлоқ юлдузсан.

О л ь г а (бир четга). Оҳ, раҳмсиз... (Урхонга.) Демак, мени ёлғиз қолдириб кетурсан, шундоғми?

У р х о н.  Мундан не ғам. Бошқа аёллар не бўлса, сен ҳам шу...
О л ь г а  (бир четга). Оҳ, бағритош... Шошмай тур, мен сенга энди кўрсатурман.

У р х о н.  Нелар демоқдасан, Ольга, сенга бирор кору ҳол бўлдими?
О л ь г а . Ортиқ не бўлсин? Сен мени англамайсан, сен мени севмайсан...
У р х о н. Йўқ, бехуда суйлайсан. Сени севмаслик — гўзаллик қаршисинда кўр бўлмак демакдир. Оҳ, нозли қалдирғочим. Нақадар латиф ва гўзалсан. Кел! Кел, шу мовий кўкларни лол колдирган кўзлардан, шу алвон шафакларни уялтирган фусункор дудоқлардан бир ўпай! (Оғушига олиб ўпмокчи бўлади, Ольга ортга чекинади.)
О л ь г а.  Йўқ, истамасман.

У р х о н . Нечун?

О л ь г а.  Чунки кўнгул берганим бир қалбга хиёнат килган бўлурман.
Урхон  (ҳайрат билан). Кўнгул берганинг бир қалбга?!
О л ь г а  (кескин). Шундоқ.

У р х о н . (Унинг кўлларини силаркан, гангиган бир аҳволда.) Айт-чи, у қандай калб, кимнинг қалби экан?

О л ь г а . Йўқ., айтмасман. (Чеккага.) Унинг рашкини қўзғамоқ учун шул сўзнинг ўзи кифоя...

У р х о н  (кизишиб). Айтгин деюрман сенга, ким у, менга қарши чиққан у жасоратли рақиб ким экан?!

О л ь г а .  Сендан анча буюк, сендан кўра ботирроқ...
У р х о н .  Отини айт!

О л ь г а . Хоқонлар хоқони Амир Темур!..

У р х о н   (Хаяжон билан, бир оз қизишиб). Ольга!.. Масковдаги ҳолингни қандоқ унутдинг! Билким, биз Масковга кириб борганимизда ҳаммаёқ, бешафқат, омонсиз бир аланга ичида ёнарди. Лашкаримиз яширинганларни изларкан, мен қанотларимни ёлғиз сенинг бошинг узра ёйдим, ёлғиз сени ўлимдан қутқариб қолдим. Сен у пайтларда маъсума бир қизалоқ эдинг. Вақтингни хуш кечиргил, айни замонда яхши тарбия олгин дея сени Темур саройига келтирдим. Ҳайҳот, сен улғайганинг сайин менинг орзуларим ҳам чечак оча бошлади. Афсуским, бугун кутганим висол орзуси ўрнида аччиқ бир умидсизлик чиқиб турибдир.

О л ь г а .  Бунинг сабаби ўзинг, сенинг вафосизлигинг.
У р х о н . Қандай вафосизлик? Онгламадим?

О л ь г а . Урхон, Урхон! Сен бош вазирнинг қизи Олмосдан, ўшал рашкчи, кибрли хотинингдан ажралмагунингча орамиздаги севгидан сўз очиш ўринсиздир.

У р х о н . Нечун инсоф килмайсан, у фарзандларимга она-ку, ахир. Айни пайтда Олмос бизнинг севгимизга моне бўлолмайдир.

О л ь г а   (кулиб). Йўқ, янглишма, азизим, у жуда даҳшатли аёл...

У р х о н. Аёлларнинг инжа табассумлари уларнинг даҳшатларидан кўра жуда кучлидир. (Олъганинг қўлларини силаб.) Мен унга марҳамат кўргазмокдаман, агар у ортиқ рашк этса, жафосини ўзи чеккай.

О л ь г а .  Демак, мени ниҳоятда севурсан,  шундоғми? 
У р х о н . Ольга, сени севмай бўлурми? Унутмагилки, Урхон сенинг асирингдир.

Қ о р а қ у ш. (Темирқоя билан парда оркасидан кўринади.) Ҳа, хотин!.. (Темирқояга.) Уларни кўраётирмисан? Югур, Олмос хонимга хабар бер!
Т е м и р қ о я . Бери келсангчи, жоним, нима керак, мен аралашмайман.

Яширинадилар.

У р х о н . Темур сўнгги сафарида, Ҳиндистонга хужум этаркан, Самар​канд музофотини бошқармак учун мени бу ерда қолдирган эди. Эҳтимолки, тағин қолурман. Агар шундоқ  бўлса, истаганимизча завқ  ва сафога ғарқ бўлурмиз.

О л ь г а  (атрофга боқиб). Темур келаётир. Ярим тунда сени чинорли боғчадаги ҳовуз бўйида кутурман.

У р х о н . Азизим... (кетади).
О л ь г а  (ёлгиз). Йўқ, Урхон меникидир. Уни ҳеч кимга бермасман. (Бир оз тараддудда.) Оҳ, фақат Олмос, бош вазирнинг қизи Олмос! У маним бошимга кўп савдолар солгай.
Қўлини пешонасига тираб махзун хаёлга толади. Шу пайт Амир Темур кириб келади. У ўрта бўйли, яғриндор, кенг манглайли, боши катта, оқ юзли, ёноқлари қизғимтир, елкалари кенг, бармоқлари бақувват, чаккалари чўзиқ ғоят соғлом бир шахс. Вужудининг бардамлигидан оқсоқлиги у қадар кўзга ташланмайди. Овози кучли ва гулдираб чиқади. Осиёча кенг, олди очиқ чакмон кийган, бошида гумбазсимон кулоҳ. Кулоҳининг ўртасида атрофи инжу ва бошқа жавоҳирот билан безатилган чўзинчоқ бир ёқут порлайди.

Т е м у р . Хўш, Масков армуғони, ўрис гўзали яна не хаёллар ила банд?
О л ь г а (махзун табассум билан). Шундоқ муҳташам бир саройда мен нимани ҳам ўйлар эдим?

Т е м у р. У ҳолда юзингга соя солган бу қадар булутлари недан? Мен сўлғин чечакларни асло севмасман. Ҳамиша янги очилган гул каби, гулгун шафақлар каби нашъали бўлмоғингни истарман. Илло, айтмоқчи бўлган сўзларингни, ҳамиша жарангдор кулгулар ила, ноз-истиғнолар ила сўйла!..
О л ь г а . Менинг кулгуларим буюк хоқоннинг ғазабига сабаб бўлур, деган андишадаман.

Т е м у р . Ажаб, бу андиша нечун?

О л ь г а . Чунки қалби хароб, жанг-жадал оташила ёнган бир хукмдор хузурида кулмак жасорати ҳаддимга сиғмас...

Т е м у р. Мутлақ янглиш фикрдасан... Мухораба ҳозирлиги Темурни ғазаблантирмагай, билъакс, худди байрам тадориги каби хушхол ва мамнун этгай.

О л ь г а  (шўх ва жозибали навозит билан). Ижозат берсангиз, хоқоним. Икки ойдирки, Самарқанд шонлишарорли кунларни ўз бошидан кечирмакда эди. Зарафшон дарёсининг ўйноқи тўлқинлари кўнгилларга завқ-шавқ солмокда ва хуш оҳанглар оғушида Бингул дараси тантанасини куйламокда эди. Фақат негадир қўқисдан бу тантаналар тиниб қолди. Ана шундан бир оз ташвишдаман.

Т е м у р . Нечун. Бингул дараси шунчалик ёқимлими эди?
О л ь г а . Оҳ, Бингул дараси бошқа бир олам...— Гўё қадар гўзал, жаннат қадар порлоқдир у. Ҳайҳот, Бингул дарасиндаги завқ-сафоли сайиллар, яшил адирлар устига тикилган чодирлар, Арабистон ва Эронга хос нафис пардаларнинг қиёси йўқдир... Бунинг устига Ҳиндистондан келган хуққабоз ва ўйинчилар, аскиячи ва латифагўйлар, раққос ва раққосалар... Пахлаволарнинг кураши, ранг-баранг матолар билан безатилган филлар ўйини, турфа хонанда ва созандалар, ҳар хил мусобақалар, тенги йўқ ҳайратомуз нарсалар инсонни сархуш этур. Бунинг устига, ушбу тантаналарда амир ва шахзодалар хотинларининг, бутун турк-тотор қизларининг иштироки турли эллардан келган ажнабий мусофирларни лол қилиб қўядир. Буюк Темурнинг бу дабдаба ва хашаматини кўрган ҳар бир киши ҳайратдан ўзини йўқотиб қўядир.

Т е м у р. Зеро, мафтун бўлганинг шу манзаралар, Самарқанддаги муҳташам саройлар ва олий мадрасалар, буюк маъбудлар ва обидалар фақат фатху зафарлар тарихидир. (Ифтихор билан.) Менга сўйла-чи, Ольга, сен саёҳатдан завқ олурмисан?

О л ь г а . Шубҳасиз, саёҳат инсон кўнглини кўтаргувчи ажойиботлардан биридир.

Т е м у р .  У ҳолда сени ўзим билан бирга олиб кетурман.
О л ь г а.  Қаерга, уруш майдонигами?

Т е м у р. Яхши билгинки, барча манзараларнинг энг гўзали харб ва ғолибият саҳналаридир.

О л ь г а .  Ажабо, Урхон ҳам шундай дейдир.
Т е м у р  (маъноли табассум билан). Шундоғми!? Урхон жуда яхши билур. Демак, мен билан кетурсан, ёинки...

О л ь г а . Буюк хоқоннинг иродасига итоат ва ҳурмат кўргазмак энг улуғ саодатдир.

Т е м у р . Сенинг идрок ва фаросатингдан жуда мамнундирман. Энди ҳарамга бор. Ҳозир бу ерга аъёнлар келурлар.

Ольга таъзим қилиб чиқиб кетади

Т е м у р   (Қарс уради. Қорақуш  киради). Қорақуш! Урхон қайда?
Қ о р а қ у ш .  Ҳозир шунда Ольга билан суҳбатлашиб турган эди.
Т е м у р . Уни ҳузуримга чақир. Мабодо Девонбеги ёки Оқбуға келса, дарҳол хабар бер (чиқиб кетади).
Қо р а қ у ш (таъзим ила). Бош  устига... (кетмокчи бўларкан, атрофга аланглайди). Ана, Олмос келаётир, ҳозир унинг кўнглига шубҳа соламан. (Етиб келган Олмосга.) Маъзур тутасиз. Урхон қаерда?

О л м о с .  Мен ҳам сендан сўрамоқчи эдим. Ҳали  шу ерда экан...
Қ о р а қ у ш.  Ҳали Ольга билан бирга эди, сўнг кетиб колди.
Дилшод  келади, уни сезмайдилар.

О л м о с . Неларни гаплашишди?

Қ о р а қ у ш   (бир оз қувлик билан). Нима ҳам бўларди, ишқ орасига ағёр аралашувининг яхши эмаслиги...

О л м о с .    Қандай ишқ,  қанақа ишқ?! (Чеккага.) Оҳ, бевафо...
Қ о р а қ  у ш . Ҳар ҳолда, Урхон сизнинг эрингиз. Уни сиз мендан кўра яхшироқ билурсиз. Бироқ, мен унда ҳеч қандай қусур кўрмасман. Ҳамма гап қизда... Чунки у Урхонга телбадай осилиб олмишдир.

О л м о с  (чеккага). Оҳ, хоин Урхон, шошмай тур, ҳали мендан кўрадиганингни кўрурсан.

Қ о р а қ у ш. Ул қиз шундоқ бир балодирким, ҳадемай Амирни ҳам маф​тун этадир.

Д и л ш о д .   Наҳотки? Амирни-я?!
Қ о р а қ у ш  (шошилиб,  дудуқланиб қолади). Йўқ., хоним! Амир...
Д и л ш о д  (қизишиб,ҳаяжонда). Қорақуш!
Қ о р а қ у ш .  Маъзур тутгайсиз...

Д и л ш о д. Билиб қўйгилки, мени Қамариддин қизи Дилшод дейдилар. (Чеккага.) Хаҳ, бетавфиқ. Ольга!..

Қ о р а қ у ш.   Бас, Амир келаётир, мен Урхонни чақиришим лозим эди.

Д и л ш о д .  Жўна! (Қорақуш чиқиб кетади.) Олмос! Сен тағин Амирга зинҳор ҳеч нарса   демагил.

Т е м у р.  (киради, унга таъзим қиладилар). Дилшод хонимни бир қадар ҳаяжон оғушида  кўрмоқдаман.

Д и л ш о д . Йўғ-э, Амирим, ҳаяжонга бирон-бир важ йўқ....

Т е м у р . Кўзларинг мутлақо бошқа бир маъно англатадир.

Д и л ш о д .  Атрофдаги вилоятлардан кекса бир деҳқон келиб менга шикоят қилмиш, шундан бир оз сиқилиб,  руҳим толиқмиш.

Т е м у р . Ажабо, дехқоннинг шикояти недур?

Д и л ш о д . Бу йилги буғдойи бўлмағон экан, хукуматга солиқ тўлай олмаганмиш. Шунинг учун вилоят ҳокими Мамайхон ул шўрликни қамчи билан савалатибдир.

Т е м у р. (ҳайрат ва жафо билан). Нега? Нечун?! Кекса деҳқонни савалатибдир? Хаҳ, қутурган аблаҳ, бефаҳм! Ул англамайдирки, раиятни ранжитган ҳоким ўз инини бузган ҳайвон каби бефаросатдир. Зарари йўқ, ушбу масала ойдинлашур, агар бу сўзлар тўғри чиқса, ул гуноҳкорга энг шафқатсиз жазо берилур. (Кескин.) Ҳайҳотким, қамчи қадар нуфузи ва обрўси бўлмаган хоким ҳукумат номига тушган энг ўчмас ва чиркин бир доғдир.

Д и л ш о д . Деҳқоннинг сўйлашича, унинг ери илгари экилмаган дашт бўлғон эмиш, шу боис мўлжалдаги ҳосилини кўтаролмағон эмиш.

Т е м у р . Бадбахт Мамайхон, бадбахт!.. Мен ҳали унинг кўр кўзларини очурман. У мамлакат қонунларини унутаётганга ўхшайдир.

Д и л ш о д . Холбуки, қонунга кўра бирор киши бўм-бўш даштга экин экса ё бир ариқ чиқарса, ёхуд янги боғ яратиб, бирон вайронани обод қилса, ул киши биринчи йил ўлпондан бутунлай озод қилинур. Иккинчи йили ўз истагича бирон нарса берса-берур, бермаса мажбур қилинмагай. Учинчи йили, фақат учинчи йилдан бошлаб қонунга мувофиқ ўлпон тўлайдир.

Т е м у р .  Йўқ, Мамайхон беҳуда ўйлайдир. У билмайдирки, халқни қийнаганинг сари мамлакат хазинаси бўшайдир, хазина бўшаса, лашкарнинг аҳволи ёмонлашур. Ва бу ҳол мамлакат парокандалигига сабаб бўлгай. Асло азият чекма! Яқинда, ҳадемай ҳақиқат қарор топур!

Д и л ш о д . Кам бўлманг... (Олмосга.) Энди борайлик (кетмокчи бўлишади).
Т е м у р . Менга қарагин, Дилшод! Шошма, ҳали сўзим тугагани йўқ.! Сен менинг назаримда жуда ҳаяжон ва саросимададурсан. Унутмагилки, сен Темурнинг махрамисан. Сўзла, очиқ сўзла, юзларингга, кўзларингга соя солган бу қора булутлар недан хабар берур?

Д и л ш о д .   Оҳ, ана ул ошуфта қиз Ольга!..

Т е м у р . Хуш, нима гап. Не бўлди?

Д и л ш о д . Шўрлик Олмоснинг кўзини очирмайдир. Ҳар куни янги севги, ҳар куни янги тарона. Билмадим, Урхондан не истайдир?

О л м о с . Хатто... ҳаттоки... (сўзини тугата олмайди).
Д и л ш о д .  Ҳар ҳолда, Ольгани бу ердан дафъ этмоқ лозим...

Т е м у р . Ҳеч сиқилма, Олмос, бу хаёлларингнинг бари бехуда. Сен Девонбегининг қизи, Урхоннинг маҳрамисан. Мен уларнинг ҳар иккисини ҳам севурман. Сен эса виқорли, мағрур ва жозибали бир аёлсан!

О л м о с   (хаё билан бош эгиб). Ташаккур, Амирим.

Қ о р а қ у ш (кириб таъзим қилади). Урхон амри фармонингизга мунтазирдир.

Т е м у р .  Кирсин. (Аёлларга.) Сизларга рухсат. (Улар чиқишади.)
У р х о н ! Бери кел... (Қўлини унинг елкасига қўяди.) Сен ҳам қаҳрамон жангчисан, ҳам сиёсатни хуб яхши билурсан. Сенга бир иш топширмоқ ниятидадурман. Тезда йўл тадоригини кўрмоғинг лозим.

У р х о н.  Бурчим — итоатдур.
Т е м у р. Усмонлининг султони Йилдирим Боязидга элчи жўнатган эдик, ҳануз ундан бирон хабар йўқ. Ҳар ҳолда, Бурсада, Йилдиримнинг пойтахтида, бизнинг бир кўзимиз бўлмоғи, саройнинг ичи ва ташини ўрганиб, ҳар ой бизга хабар йўллаб турмоғи лозим. Девонбеги қилажак вазифангни тушунтириб бергай. Лашкаримиз бир ҳафтадан кейин Миср-Шом тарафларга юриш бошлайдир. Сен ҳам энди тўғри Бурсага борурсан. У ерда ўзингни менга душман килиб кўрсатурсан, Йилдиримга эътиқод қўйганингни шу боис бу ерлардан кувилганингни сўйлайдурсан. Буни ҳатто ўзимизникилар ҳам сезмагани маъқул... Чунки шаҳримизда жосуслар юрғонлиги учун ҳам жамийки тадбирларимиз йўққа чиқмоғи  мумкин.
У р х о н. Йилдирим сўзларимга ишонмаса-чи?
Т е м у р . Ҳеч ташвиш чекмагин, ишонадир, чунки у жуда мағрур. Ўта мағрур кимсалар эса ҳакиқатни кўрмагайлар. Унинг кўзи ожиз дер эдилар, магарким, қалби  ва идроки ҳам кўр эмиш... (Кескин.)Ҳеч тараддудланма, бор ҳозирлигингни кўравергил. Темирқоя ҳам сен билан отлансин!
У р х о н . Бироқ у жуда содда кимса... Менинг ишларимни барбод қилмасму деган андишадаман.

Т е м у р . Андишага ҳожат йўқ . У синовдан ўтган содиқ аскардир. Боргин, ўғлим. Бурч ва хушёрлик ҳамроҳинг бўлсин!

У р х о н . Буюк хоқоннинг амри ҳар недан юксакдир (таъзим  ила чиқади).
Қ о р а қ у ш (кириб таъзим қилади). Девонбеги, шоир Кирмоний, сардор Оқбуға хузурингизга изн сўрайдирлар.

Т е м у р . Кирсинлар! (Қорақуш  ўзи кириб келган томонга таъзимкор ишора қилади. Ҳар учаласи кириб таъзим қилишади. Темур виқор билан.) Девонбегининг ахволлари нечук?

Д е в о н б е г и . Ташаккурлар бўлсин.

Т е м у р . Шоир Кирмоний қалайлар?

Ш о и р .  Кам бўлманг.

Т е м у р . Лашкаримиз қаҳрамони сардор Оқбуғанинг соғликлари қалай?
О қ б у ға. Оқбуға ҳамиша эгилмас лашкар билан енгилмас хоқоннинг амрига мунтазир.

Т е м у р . Хуб яхши, марҳамат қилинг. (Ўтирадилар.) Бингул дарасида ойлаб улкан машваратлар қурдик, муттасил кайф-сафолар сурдик, энди бир оз мухораба ҳозирлигини кўрсак, ёмон бўлмас?

О қ б у ғ а . Манимча, муҳораба майдони сайру сайиллардан, айшу ишрат, машваратлардан кўра анча ёқимли, анча руҳ шифо нарсадир.
Т е м у р . Сен бунга не дейсан, шоир? Бу кун  кўзимга жуда нашъали кўринмакдасан.

Ш о и р  (бетам ва сархуш бир табассум билан). Тантана! У ҳам бир тантана, бу ҳам  бир тантана... Ғавғо! У ҳам бир ғавғо, бу ҳам бир ғавғо... Ёлгиз, фақат ёлғиз ўртада бир фарқ бордурким, сиз жангчилар инсон қонига ташна эрсангиз, биз шоирлар гулгун шаробга ташнамиз... Бирида ваҳшат ва даҳшат бор, бирида завқ ва жасорат. Сизнинг ҳарб наъраларингиз юракларни тилкалайдир, инсонларни қиймалайдир, оналарни йиғлатадир. Шоирларнинг айш - ишрат тароналари эса кинларни, кадарларни тарқатадир. Юзларни, кўнгилларни кулдирадир. Сиз инсонлар бошини танидан жудо қилсангиз, биз ул бош чаноқларидан ясалган қадаҳларни бир-бирига ургаймиз. Сиз ҳарб ва даҳшат ғолиби, биз ишқу муҳаббат мағлуби. Факат бизнинг бу мағлубиятимиз сизнинг ул ғолиблигингиздан бениҳоя юксакдир.

Т е м у р . Бахтиёр шоир! Сени сармаст этган фақат ширин хаёл, тотли бир тасаллидур. Лекин сен барибир жуда буюк инсонсан. Зотан, сен каби улкан сиймоларнинг қадру-қийматини англашса эди, мен каби оқсоқларнинг сариқ чақалик ҳам маъноси қолмагай эди. Сизлар шабпараклар ўлкасинда, кўрлар мамлакатинда порлаган бир қуёшсиз. Афсуски, инсон номи ила юрган икки оёқли  ҳашарот жуда қабиҳ ва разил бир нарсадир... Ҳайхот-ким, шу қабих, ва мискин ҳашаротни тартибга солмоқ учун, уларнинг қурум босган чиркин виждонларини тозаламоқ учун фақат Темур киличи лозим... Эй севимли шоир! Инсонлар марҳамат ва муҳаббатдан кўра кўпроқ даҳшат ва куч-қудратга топинурлар. (Оқбуғага.) Демак, лашкар тамомила жангга тайёр, шундоғму?

О қ б у ғ а.  Шундоқ , барча бир тану бир жондек амрингизга мунтазир.
Т е м у р . Хўб яхши.

Ш о и р .  Энди қаёққа, ажабо?

Т е м у р .  Миср ва Шом томонларга.

Ш о и р .  Эвоҳ, бу сиёсатга ҳеч тушунмайдурман.
Т е м у р . Сен «Темурнома»нинг муаллифи экансан, маним сиёсатимга бегоналардек боқишинг тўғри эмасдир. (Ҳаяжонли.) Оҳ, Сова!.. Фозил шайх Сованинг қатлини қандоғ унутиб булур? Мен уни Арабистонга элчи қилиб жўнатган эрдим, Миср ҳукмдори уни ёвузларча қатл этмиш. Ажабо, элчига ҳам ўлимми? Йўқ-йўқ, шайх Сованинг хуни ерда қолмагай!
Ш о и р . Фақат бир оз ором ҳам лозим. (Темур тахтига ёпилган қоплон терисини кўрсатиб.) Ҳиндистоннинг Ганг дарёси каноринда овлаганинг қоплонларнинг териси ҳануз қуригани йўқ, Султон Маҳмуд улкасинда оқизилган қонларнинг изи хануз тупроқдан аригани йўқ...

Т е м у р. Мен Оллоҳнинг киборларни эзиш учун яратилган бир балосидурман. Тўкканим қонлар ҳам фақат ҳақиқат ва адолат номидандир.
Ш о и р . Ошкор сўйламак лозим эрса, мен қон тўкмакда ҳеч бир ҳақиқат ва адолат кўрмасман.

Т е м у р . Сен ҳақлисан, чунки... шоирсан
О қ б у ғ а. Шоирлар рухият ҳакимларидир. Улар қон тўкмакдан кўра жароҳат боғламакни хуш кўрурлар.

Т е м у р .  Хуш, Девонбеги не дейдилар?

Д е в о н б е г и . Менга колса, яхшилар ва ёмонлиғ эгиздир. Муҳаббат ва адоват бир-бирига боғлиқ. Лозиминдан ортиқ муҳаббат нафрат турдиргани каби, ҳаддан ортиқ қон тўкмакда ҳам бир фазилат йўқ.

Т е м у р . Девонбегининг фикрлари бутунлай бошқачадир. Ул киши бетарафликни хуш кўрадир. Фақат унутмаслик лозимким, ҳар бир сажия ва шахсият бир қонун демакдир. Шундоқ бугун шахсиятим менга неки амр этса, уни амалга оширмакдан чекинмагайман. Бинобарин, мен ҳозирга қадар қурултойсиз, шўросиз бирон иш қилганим йўқ, чунки шўросиз мамлакат жоҳил бир шахсга ўхшайдурким, унинг қиладурғон ишлари, сўйлайдурғон  сўзлари надомат ва фалокат туғдирур. Мен ҳамиша фозил ва оқил шахсларни тингладим, буюк сардорлар ила машварат қурдим. Фақат харб ва урушларни эмас, сулҳ манфаатини ҳам кўзда тутдим. Зотан, мен шул чексиз-чегарасиз ўлкаларни гоҳ тадбир ва сиёсат ила, гоҳ сулҳ ва муҳаббат ила, гоҳ таҳдид ва шиддат ила, гоҳ  афу ва мулозамат ила идора этмак истайдурман. Мен ҳар ишда сабот ва матонатни севганим каби ҳазму эҳтиётдан ҳам кўнглим хуш тортадир, лозим бўлса баъзан душманларимга нисбатан сабр ва тахаммул кўрсатурман, баъзан эса ғофил ва жоҳил кўринмакдан завқ олурман.
Д е в о н б е г и.  Хуш, кўрайлик-чи, шўро не қарорга келур?

Т е м у р . Имоним комилким, Арабистон сафарига ҳеч кимса эътироз этмагай. Чунки Бингул дарасида давлат кишиларининг жуда кўпчилигини тингладим. Ҳар бир киши маним фикрим ила розилашмиш. Бул хусусда тараддудланганлар бўлса, ул ҳам ёлғиз шоир Кирмоний ила сендирсан. Шубҳам йўкдирки, икки кундан сўнг сиз ҳам аксариятга тобе бўлурсиз.
Қ о р а қу ш (кириб таъзим  қилади). Субутой хузурингизга изн сўрайдир.
Т е м у р. Қайси Субутой?
Қ о р а қ у ш (Оқбуғага ишора қилиб). Буюк сардорнинг кичик иниси, Йилдирим Боязидга жўнатилган элчи...

Т е м у р. Кирсин, курайлик-чи, не жавоб келтирмиш. (Қорақуш ташқарига ишора қилади. Субутой кириб таъзим  бажо келтиради.) Хуш келибсан, ўғлим, қалайсан?

С у б у т о й .  Буюк хоқоннинг кўлкалари кам бўлмасин.

Т е м у р . Усмонли султонидан қандай хабар бор?

С у б у т о й.  Мана унинг жавоби... (мактубни узатади).
Т е м у р . (Мактубни Девонбегига беради, элчига.) Мактубни Девонбеги ўқийдир, хуш, сўйлачи, қаҳрамон Субутой! Сен неларни кўрдинг, неларни эшитдинг?

С у б у т о й . Йилдирим доимо айш-ишрат қулидир. Олиб бормиш мактубимдан аччик қаҳқаҳа уриб кулди, боз устига ниҳоятда менсимай, совуқ муомала қилди.

Т е м у р . Демак, ул менинг душманим бўлмиш Қорақўйинлининг амири Қора Юсуфни тағин ҳимоя этмак истайдир, шундоғму?
С у б у т о й.  Ёлғиз Қора Юсуфни ҳимоя этибгина қолмай, ҳатто Бағдод султони Аҳмад Жалойирни ҳам бирлашмакка чорламиш, тағин бизга қарши...

Т е м у р  (аччиқ қаҳқаҳа билан). Демак, душманларимиз билан тил бириктираётир, демак, бизни асло менсимайдир, шундоғму? (Бошини мактубдан кўтарган Девонбегига.) Хуш, неларни ёзибдир?

Д е в о н б е г и. Такрорга не ҳожат? Худди Субутой айтгани каби: такаббурлик ва совуқлик... Бошқа арзигулик гап йўқ.
Т е м у р  (кинли). Такаббурлик ва совуқлик... Қандай кулгулик ҳақорат! (Шиддат билан сапчиб туради.) Оҳ, такаббурлик ва совуқлик... Қандай буюк жасорат! Мен ундан қардошларча муҳаббат кутарканман, мана олган жавобим! Қора Юсуф билан Аҳмад Жалойир мени яхши танийдир, фақат Йил​дирим!.. Йилдирим эса шаробнинг қули... Зарари йўқ, у ҳам ўзига келгач, мени таниб оладир. Мен Эронга қадам қўйдим, энг забардаст пахлавонлар ҳам дош бера олмай, Мозандарон шоқоллари каби урмонларга қочдилар. Масковга хужум этдим, урис кинёзлари қўрқувдан шимол айиқлари каби қалтирашга тушдилар. Ҳиндистонга юрдим, Султон Маҳмуд аскарлари Ганг дарёси соҳилидаги қоплонлар каби ўқларимга шикор бўлиб тиз чўкдилар. Ҳайҳот, шундай кун келадирким, мағрур Йилдирим ҳам ўз пойтахти Бурсада Оқсоқ Темурни кутиб оладир ва ўшанда... фақат ўшанда ўз сархушлигининг оқибатини ва менинг ким эканлигимни англаб етадир.

ИККИНЧИ ПАРДА
Гўзал бир кўшк... Ўртада фавворали ҳовуз, ҳовуз қирғоғида Кашмир ва Исфахон жойнамозлари билан ипак тўшаклар, парқу ёстиқлар ва болишлар, курси ва сандалиялар... Боғга бошдан-охир турфа гулларга бурканган, олисларда улкан чинорлар эътиборни тортади. Ташқаридан келаётган хазин камонча овози руҳларга нашъа солади. Бир томонда шароб тўлдирилган сурохий қадаҳ , арчилган ва арчилмаган олма, шафтолилар, иккинчи томонда қалам, сиёҳдон, териб қўйилган дафтар-китоблар. Шоир Кирмоний ёстиққа ёнбошлаганича ёзиш ила машғул. Қўлида каттакон гулдаста билан Ольга киради. Орқа томондан қадаҳга бир дона гул солиб, ортга чекинади.

Ш о и р   (бошини кўтаради, тўла қадаҳни ичмоқчи бўлиб қўл чўзаркан, ҳайрат билан). Ажабо, бу гул қайдан пайдо бўлди? (Атрофга боқади, Ольгани кўриб, қаламини  қўяди.) Ох, қандай буюк саодат... (алоҳида оҳангда). Бода, гул ҳамда гулсиймо малак! (Ўрнидан туриб, сандалияга  ўтиради.)
О л ь г а .  Сизни безовта қилдим, шекилли?

Ш о и р. Билъакс, шоирларни безовта қилгувчи, изтиробга солгувчи бир нарса бўлса, у ҳам гўзалларнинг фироғидир.

О л ь г а  (қўлидаги гулдастани тақдим этиб). Ушбу гулдастани ёлғиз шоир учун тўпладим.

Ш о и р  (олади). О, шоир беҳад бахтиёрдир! (Олъгага ишора қилиб) Илтифотингиз ила ушбу қадаҳни табиатнинг энг жонли шеъри шарафига ичмоқ истайдурман. (Ичади.)
О л ь г а .   Бул дафтарлар недур? Тағин илхом келганга ўхшайдир?
Ш о и р .  Йўқ, «Темурнома»ни битаётирман.
О л ь г а . Қандай яхши. Буюк ҳоқоннинг тарихини ёзмак ҳар кимсага ҳам насиб бўлмагай.

Ш о и р . Холбуки, ишқ ва гўзаллик тарихини битган шоирлар бундан кўра бениҳоя юксакдирлар.

О л ь г а (кетмоқчи бўлади). Рухсатингиз билан...
Ш о и р . Кетмоқ истармисиз?

О л ь г а. Ҳа.
Ш о и р . Нечундир сиз бугун жуда ўйчан кўринурсиз. Сабабини сўрагали ҳаддим борми?

О л ь г а .  Сабаби — ўлкан бир ноҳақлик.
Ш о и р . Яъни, қандоқ, нохақлик?

О л ь г а. Худо шоҳид, ростини сўйланг. Урхон чиндан ҳам Йилдиримга эътиқод қилурми? Сизнингча, у Темурга хиёнат эта олгайми?
Ш о и р .  Буни тасаввур ҳам эта олмасман.
О л ь г а. Бугун ҳамма Урхоннинг хиёнатидан сўзлайдир. Оҳ, нақадар ул​кан бўҳтон, нақадар катта янглиш... О, ҳазратим, Темурнинг сизга ҳурмати жуда буюк. Лутфан Урхонни ҳимоят этсангиз.

Ш о и р .  Зинҳор ташвиш  чекманг, имкон  қадар  ҳаракат қилурман.
О л ь г а . Асло кам бўлманг (назокатла  таъзим   ила  чикиб  кетади)
Ш о и р . Буюк мамнуният билан... (чеккага). Бахтиёр Урхон! Саодат париси боши узра қанот қоқиб юрганидан асло хабари йўқ (қадаҳга шароб тўлдиради.  Шу орада Темур ва Девонбеги кириб келади).
Т е м у р.  Тағин шаробми, муҳтарам шоир? Тағин шаробми?
Ш о и р . Буюк жаҳонгирнинг қонли жангларини фақат қонли шароб би​лан битмак мумкин.

Т е м у р . Киноями, яна киноями? Мазах қилаётганинг жаҳонгирнинг ғазаби сени қўрқитмагайми?

Ш о и р  (бепарво ва ёқимли табассум билан). Ҳукмдорларнинг шиддату ғазаби буюк мамлакатларни остин - устин қилгай, бироқ  кичик бир шоирни қўрқитолмагай. Ҳайҳот, мен ёлғиз гўзалларнинг итобу истиғноларидан мутаассир бўлурман. Менимча, ишвакор қошларнинг имоси ярқироқ қиличнинг серманишидан кўра анча маъноли, анча кескиндир.

Т е м у р. Сен жуда кўп ичурсан, холбуки, мамлакат конунлари ва туркларнинг урф-одати буни қатъий манъ этадир.

Ш о и р. Шоирлар эса урф-одат ва қонун қафасларини парчалаб ташламакдан жуда катта завқ олурлар.

Т е м у р  (мамнун қаҳқаҳа уриб). Зотан, сени севишимга сабаб ҳам ана шу риндона хислатинг, ғурур ва жасоратингдир.

Д е в о н б е г и . Шоир Кирмоний буюк  руҳшуносдир. У жуда яхши билурким, Темур хукуматларни ағдариб ташлагай, мамлакатларни фатҳ этгай, мағрур хукмдорларни янчгай, энг шижоатли қаҳрамонларни тиз чўктиргай, фақат мўътабар шоиру адибларни, олиму фозил шахсларни ҳурмат қилур, меҳр-муҳаббат кўргазур. Зеро, фақат Самарқанднинг хонадонлари, санъат арбоблари сиғмай келаётир. Наинки Шарқ давлатлари, ҳатто Мағриб ҳукуматлари ҳам  элчи ва савдо вакилларини муттасил  жўнатиб турмишлар.
Т е м у  р. Савдогар ва санъаткорларга жуда катта эътибор, иззат-ҳурмат кўрсатмоқ лозим. Чунки  жаҳон фақат  тижорат ва санъат соясидагина юксакликка эришгай.

Д е в о н б е г и . Балли, кеча Испониё элчиси ҳам худди шу фикрни айтмишдир. У буюк хоқоннинг фазилату маҳоратларини таърифлар экан, оғзининг танобини йиғиштира олмай қолмиш.

Т е м у р. Овруполиларнинг тиллари бошқа, диллари бошқадир. Ҳар холда, мамлакатимиз арслонлар юрти, бургутлар маскани бўлиб қолмоғи лозим. Эҳтимол, бу юрт дунёда энг порлоқ маориф ва маданият ўчоғи, энг нафис санъат ва тижорат маркази бўлиб қолгай. Ҳа душманларимиз кўрсинларким, турк авлоди фақат босиб-қирмокдан эмас, яшамоқ ва яшнатмокдан ҳам завқ олур, ёлғиз ёқиб-йиқмоқнигина эмас, балки тиклаб-яратмоқни ҳам билур. Зеро, ҳозирга қадар яратганларимиз ҳеч нарса эмас. Булар фақат мада​ният сари ташланган бир одим, келажак учун ибтидо, холос. Биз бошлаган юмушларимизни келгуси авлод камолга етказгай. Ёлғиз беш-ўн шаҳар эмас, бутун мамлакат таракқиёт ва гўзалликлар учун намуна бўлмоғи лозим. Биз фақат бунинг тамал тошини кўярмиз. Бу тамал тоши узра муҳташам бинолар кўрмак, бу диёрни гулларга буркамак... бу масъулият кейинги наслларнинг, саботли авлодларнинг зиммасига тушгай.

 Д е в о н б е г и (ёзилган дафтарга боқиб). Хуш, шоир энди қайси воқеаларни қаламга олмоқдалар?

Ш о и р. Энг кейинги сафарлар... Туркистон лашкарининг Кашмир саҳросидаги зафарлари, енгилмас ҳоқоннинг Хиндистонни фатҳ этиши...
Т е м у р. Яқин орада Миср ва Шомдаги зафарларимиз ҳам битаётганинг тарих шарҳлари орасидан жой олажак, деган умиддаман. Мағрур Йилдирим ўз ишончида собит қоладирган бўлса, у ҳам тарихимизда янги бир фасл ортишига сабаб бўлур.

Д е в о н б е г и . Фақат мен билъакс, Йилдирим борасинда сизнинг фикрингизга қўшила олмасман. Чунки ҳар иккингиз Турон оламининг икки қутбидирсиз. Шул икки қутб бир-бири билан чопишса, ўртада фалокатли бир ўпкон пайдо булгай. Ва бу нифоқдан фойдаланиш илинжида юрган атрофдаги ажнабий давлатларга турк дунёсини забт этмоқ учун имкон туғиладир. Фақат бизнинг лашкаримиз бутун жаҳонни бўйсундира олмас... Қўлга киритилган  ўлкаларни оқилона идора эта олсак, шунинг ўзи улкан муваффақиятдир.

Т е м у р   (мағрур қаҳқаҳа билан). Оллоҳ ягона бўлгани каби подшоҳ ҳам битта бўлмоғи лозим. Шон-шуҳратни қувиб юрган бир ҳукмдор қаршисинда жаҳон... нима деган гап?

О л м о с (изтиробли ҳолда киради). Буюк ҳоқон! Сизга шикоятим бор.
Т е м у р . Кимдан?

О л м о с. Адолатдан лоф ургувчи Темурдан.
Т е м у р .  Нечун, болам, Темур бирон хато иш қилибдирми?
О л м о с.  Шундоқ! Темурнинг хатоси ўзи қадар буюкдир.
Т е м у р .  Хўш, бу қандоқ хато экан?
О л м о с. Сиз қаҳрамон бир жангчини маҳв этаётирсиз. 
Д е в о н б е г и. (Олмоснинг қўлидан тутиб). Эсинг оғиб қолмишми, қизим, неларни сўйлаётирсан?

Т е м у р .   Сўйла, Олмос, асло тортинма, ким экан ул қаҳрамон?
О л м о с. Мендан гап олмоқ истармисиз? Ажабо, Урхон не қилибдирким, Самарқанддан сургун этиладир?

Т е м у  р. У осилиши лозим эрди, фақат сенинг эринг бўлғонлиги учун ҳам сургунга ҳукм этилмиш.

О л м о с .  Нечун ахир, нечун?!

Т е м у р . Чунки у хукуматнинг хоинидир. Зимдан Йилдиримга эътиқод қўйган эрмиш...

О л м о с . Ёлғон! Бўҳтон!

Д е в о н б е г и . Олмос!

Т е м у р . (Олмосга.) Мен ғурур ва жасоратни жуда яхши кўрурман. Ҳар ҳолда, сен ҳурматга лойиқдирсан.

О л м о с . Йўқ, мен ҳеч қандай таскин-тасалли истамасман! Ёлғиз  адолат истарман, адолат!

Ш о и р  (аччиқ табассум билан, чеккага). Маъсум бир оҳу йиртқич коплондан адолат сўрайди. (Темурга.) Ҳазратим. Олмосбегимга марҳамат қилинг, Урхон хоинлик қила олмайдир.

Т е м у р . Сиёсат бошқа, марҳамат бошқа нарса. Сиёсатда марҳамат йўқ! Зотан, Урхон сургунга лойикдир.

О л м о с . Менинг қучоғимдаги норасида гўдакнинг ҳоли не кечур? Оҳ, наҳотки шунчалар бағритошсиз?

Д е в о н б е г и  (қўлидан ушлаб). Қизим, жим бўлгин!

Т е м у р   (кескин). Урхон дорга осилгай!

О л м о с. У холда мени ҳам остир, мени ҳам... (беҳол Девонбегига суяниб қолади). Оҳ, отажоним!..

Д е в о н б е г и.  Ўзингни тут, жоним, балким Амир авф этгайлар.

Д и л ш о д (киради, бу манзарани кўриб ҳайратда). Олмос! Бу не ҳол? Сени қаттиқ изтиробда кўрмакдаман.

О л м о с (маъюс).   Йўқ, ҳеч гап бўлгани йўқ
Т е м у р . Дилшод! Олмос тасаллига муҳтож.
О л м о с . Тасаллининг энг гўзали ўлимдир.
Қорақуш шошилиб киради ва таъзим килади.

Т е м у р. Не хабар?

Қ о р а қ у ш . Сардор Оқбуға лашкар тадоригини кўраётир. Бутун аъён-ашраф ҳозир бўлди. Ажнабий элчи ва вакиллар ҳам ташрифингизга мунтазирдир.

Т е м у р . (Девонбеги билан шоир Кирмонийга.) Энди борайлик, ул ерда уч-тўрт дақиқа бўлсак кифоядир.

Ш о и р .  Қорақуш! Буларни йиғиб, кутубхонамга элтиб қўйгил!
Қорақуш китоб-дафтарларни тўплаб, уларнинг изидан чиқади.

Д и лш о д. Олмос! Ёш гўдакдурмисан? Нега мунча ўзингни қийнайдурсан?

О л м о с .  Оҳ. Урхон маҳв бўлаётир, у хоин деб аталаётир...

Д и л ш о д. Йўқ, у хоин эмас. Унга ҳеч нарса бўлмагай. Фақат бу ерда қандайдир бир англашилмовчилик борга ўхшайдир.

О л м о с . Худди ана шу англашилмовчиликлар менинг ғазабимни қўзғаётир.
Д и л ш о д. Ишон, бу ерда бир сир бор. Мен Темурни яхши билурман; у бундай мавҳум жумбоқларни жуда хуш кўргай. Урхондан сенинг кўнглинг тўқ бўлсин, зинҳор шубҳаланмагин!..

О л м о с  (унга яқин келиб). Оҳ, меҳрибоним Дилшод! Мен ёлғиз сенга ишонурман.

Бу орада Темур кетган томондан «Яшасин Темур! Яшасин Темур!» деган гулдурос олқишлар эшитилади. Қаршидаги хонадан Ольга чиқади ва Дилшодга юзма-юз келади. Олмос уни кўриб саросимага тушади, ўзгарган бир киёфада.
Мана!.. Бутун фалокатларнинг сабаби шу ошуфта малика, хоин мана шу балодир.

Д и л ш о д.  Олмос, уни тинч қўйгин.
О л м о с. Илтижо қилурман, мени қийнама. Оҳ, кеча Қорақушнинг айтган гапларини унутмишмисан? (Ольгага яқинлашади, қизиққонлик билан.) Менга қарагин, Ольга! Сен биздан не истайдирсан? Етар, энди дафъ бўлгин! Туркистон гўшаларида, Самарканд боғларида бегоналарга ўрин йўқ.!.. Эшитдингми? (Газаб билан.) Оҳ, мен мана шу кибор фитначини ўз қўлларим билан буғиб ўлдирмоқ истайдирман. (Ольганинг буғзига чанг солмоқчи бўлади.)
Д и л ш о д (йулини тўсиб). Олмос, шуни яхши билгинким, бу ишинг Амирнинг ҳали сўнмаган ғазабини тағин алангалатиб юборгай.
О л м о с .   Ўт олсин, мен энди ҳеч кимдан қўрқмасман...
О л ь г а . Илтижо этурман, Олмос, мени таҳқир этмагил! Мен ҳам худди сен каби асил бир оилага мансубдирман. Мен бу ерларга ўз ихтиёрим ила келганим йўқ, сенинг севимли эринг келтирди. Бу сўзларни менга айтгандан кўра эрингга айтгин, Амир Темурга сўйлагин.

О л м о с . Оҳ, сен нақадар беорсан. (Ғазабли.) йўқ, мен ҳеч кимга айтмасман. Сен Темурнинг ҳам, Урхоннинг хам ақлини шошириб қўйгансан. Сенга менинг ўзим жазо берурман, ўзим... Менга қарагин, ё она юртингга қайтиб кетурсан, ёким қабристонга!.. Эшитдингми, ҳой дарбадар махлуқ!
Д и л ш о д. Олмос, бас қилгин энди, борайлик (қўлидан ушлаб судрайди).
О л ь г а (ёлғиз). Кетурман, албатта кетурман, фақат юрагингда тузалмас бир жароҳат очиб, кейин кетурман.

Оғир одимлар билан кушк томон юради. Шу орада унинг қаршисидан У р х о н чиқади.
У р х о н . Ольга!

О л ь г а . Оҳ!..

У р х о н. Не бўлди, сени қўрқитиб юбордимми?
О л ь г а.  Йўқ, қўрқитмадинг. Сен мени ўлдирдинг, мени маҳв этдинг.
У р х о н. Ольга! Бу не деганинг?
О л ь г а.  Ох, Олмос мени расво қилди, шармисор қилди!

У р х о н .  Нега, ахир?
О л ь г а . Сени севганим учун..

Дарахтлар ортида Д и л ш о д  пайдо бўлади ва уларнинг суҳбатини тинглайди.
У р х о н. Ольга! Мен энди Самарқандни тарк этурман. Агар истасанг, ҳозирлигингни кўр, бирга кетурмиз.

О л ь г а . Йўқ, истамасман.

У р х о н . Нечун?

О л ь г а.  Чунки ўзинг ҳам ҳалок бўлурсан, мен ҳам...
У р х о н. Темурдан қўрқаётирсанми?
О л ь г а. Ҳа, шундоқ.

Урхон. Шошилма, сен мени эшитгил. Гуржистондан мен олиб келган оқ камзулни кийиб олурсан. Сени кўрган киши эркак деб хаёл қиладир. Тез бўлгин. Бир оздан сўнг келурман. Биргаликда йўлга чиқурмиз.
Д и л ш о д (чеккага). Жуда қулай фурсат! (Яширинади.)
О л ь г а  (тараддудда). Оҳ, Темурнинг ғазаби мени даҳшатга солаётир.
Ташқаридан тағин гулдурос ва олқиш садолари эшитилади.
У р х о н . Зинхор иккиланма, дарҳол қиёфангни ўзгартир, ҳозир энг қулай фурсат...

Т е м и р қ о я  (киради). Амир ҳазратлари ташриф буюрадилар. 
У р х о н. (Ольганинг қулоғига). Ортиқ  ҳаяллама. Югургин тез!
О л ь г а (изтиробда). Оҳ, Урхон!..
У р х о н. Дархол яширин....    Кутгайман! (Ольга кетади. Темирқояга.) Темирқоя! Сафар тадориги қандай бораётир?

Т е м и р қ о я. (Пешонасининг терини артиб.) Ҳаммаси жойида... Йўлга чиқаверсак бўлади.

У р х о н . Кундузи жуда ёруғ. Менимча, ойдин кечада йўлга тушганимиз яхшироқ. Чунки тунда ҳаво бир оз сарин бўлур.

Т е м и р қ о я .  Сен нима десанг — шу.

У р х о н  (йўлга қарайди). Бор, сен бир оз канорда тургин.

Темур билан Девонбеги  кириб келишади.

Т е м у р .  Ўғлим, сен шул ердамисан? Ишлар қай ахволда?
У р х о н  (таъзим ила). Бир муддатдан сўнг йўлга чиқурман.
Т е м у р.  Муҳим хабарлар кечикмасин. Пул зарур бўлиб қолса, дарҳол хабар қил. Йилдирим ўлкасининг ҳамма жойига жосус қўйиб қўй. Энди бор, ўғлим, сенга омад ёр бўлгай!

У р х о н .  Барчасидан кўнглингиз тўқ бўлсин (таъзим килиб чикади).
Д е в о н б е г и.  Саломат  бўлгин, ўғлим. Олмос учун ташвиш чекма!

Т е м у р  (Девонбегига). Дарҳол Йилдиримга бир сулҳ мактуби ёз! Субутой олиб боргай. Фақат Йилдиримнинг мактуби қанчалик қабоҳатли бўлса, бизники шунчалик назокатли бўлсин.

Д е в о н б е г и. Мен ҳам шундоқ деб ўйлайман. (Йўлга карайди.) Ана, Субутойнинг ўзи ҳам келаётир.

Шоир  Кирмоний,  Обуға  ва Субутойлар кириб таъзим қилишади.

Т е м у р . Қаҳрамон Субутой! Зудлик билан сулх мактуби олиб боришинг лозим. Йилдирим шуни яхши билсинким, биз хаммадан аввал тинчлик ва муҳаббат тарафдоримиз.

С у б у т о й .  Йўқ, у жуда кибор, қайсар киши.

Т е м у р . Биз ўз бурчимизни адо этмоғимиз лозим. Қайсарлик қилса, ўзидан кўрсин. Энди бориб тадорик кўр. Мактубни ҳам, керакли маслаҳатни хам Девонбегидан олурсан.

С у б у т о й  (таъзим билан). Хўп бўлади, хоқоним! (Кетади.)
Т е м у р  (Оқбуғага). Жасур Оқбуға! Лашкардан жуда мамнун бўлдим. Биз бир неча кундан сўнг Миср сари юриш бошлагаймиз. Ўғилларимиздан Пир Мухаммад Мирзо Хиндистонни, Шохрух  Мирзо Хоразм ва Туркистонни, Мироншох эса Озарбойжон ва Гуржистонни идора этгай. Бошқа сардорлар ҳам хукуматимизга тобе бўлган ўзга улкаларни бошқариб тургай.
Сандалияга ўтирадилар.
Қ о р а қ у ш (кириб таъзим килади). Озарбойжондан, шаҳзода Мироншоҳдан Девонбегига мактуб бор. 

Т е м у р . Яхши, ўзига бер.

Қ о р а қ у ш мактубни бериб чиқади. Девонбеги очиб ўқийди.
О  қ б у ғ а (шоирга). Бу мактубда бир сир бор. 
Ш о и р.  Шубҳасиз.
Т е м у р  (чеккага). Йўқ, бу мактубда қувончли бир хабар йўққа ўхшайдир. Ким билсин, тағин қандай бесаранжомлик рўй бермиш.
Д е в о н б е г и.  Мактубнинг мазмунини арз этмакка  рухсат бериладими? 
Т е м у р.   Сўйла!

Д е в о н б е г и. Яна исён!.. Яна озарбойжонлилар шаҳзода Мироншоҳга қарши исён кўтармишлар.

Т е м у р . Сабаб?!

Д е в о н б е г и. Сабаб Мироншоҳнинг бўшлиги... Идора этмак салоҳиятининг ожизлиги.
Т е м у р  (қизиққонлик билан). Ох, Мироншоҳ, Мироншоҳ, агар унда жиндай тадбир ва сиёсат бўлса эди, ҳеч кимса унинг измидан чиқмас эрди. У ерни идора этмак учун соғлом ва тадбиркор бир бош лозим. Афсуским, Ми​роншоҳ каби бесабрлар бу хислатдан жуда йироқдирлар.
Ш о и р. Озарбойжон тенгсиз бир жаннат қучоғи, туганмас сарват ўчоғидир. Лекин афсус, минг бор афсуским, Мироншоҳлар ўйинчоғидир.

Д е в о н б е г и . Менимча, Озарбойжон халқи бегоналар сояси бўлмакдан ниҳоятда завқланадир ва хорижийлар таъсирига жуда қаттиқ бериладир.
Т е м у р .  Қизиқ, қанақанги хорижий таъсир?
Д е в о н б е г и . Бир тўда қора гуруҳлар...

Т е м у р. Яъни, кимлар?

Д е в о н б е г и.  Қорақўйин амири Қора Юсуф...

Т е м у р .  Қандоқ далил бор?
Д е в о н б е г и . Мактубда нозик ишоратлар мавжуд. Атроф-жавонибдан келган баъзи жосуслар у ерда Темурнинг нуфузини йўққа чиқармак ва халқни Йилдиримнинг дўсти Қора Юсуф томонига ағдармак ҳаракатида эмиш. Хатто бўл ҳам кифоят қилмаганидек, Қора Юсуфнинг қароқчилари Туркистон ва Арабистон орасидаги карвон қатновига ҳамда тижорат ишига тўскинлик қилаётир эмиш...

Темур шахд билан ўрнидан туради, ёнидагилар ҳам унга эргашадилар.
Т е м у р. Ох, ҳали шундоғму, шундоғму? Ҳеч зарари йўқ, биз сафар арафасидадирмиз. Эрта-индин барчасининг ҳолини сўргаймиз, ҳар кимса қилмишига яраша жазосини олгай. Йўқ  Қора Юсуфда бир тулкичалик жасорат йўқ. Шубҳа йўқким, у Йилдиримга ишонгани учун ҳам мундоқ  фитналар топаётир. (Девонбегига.) Иккинчи мактубни ҳам кечиктирмай ёз! Хар ҳолда, Йилдирим уни бизга таслим этиб бермоғи лозим. (Ғазабли.) Ох, Йилдирим, Йилдирим! Мен сен ила яхши муомала қилмоқчи эсам, сен менинг қаршимга шоқолларни, тулкиларни йўллаётирсан. Йўқ, ҳар бир дарбадарга қарши бехуда оввора бўлиб юрмасман. Қора Юсуф таслим этилиши лозим, тас​лим! Агар иккинчи мактубни ҳам менсимай совуқ қабул қилса, у ҳолда Йилдиримнинг ўзи билан ҳисоб-китоб қилурман. (Бир-икки одим юради, тагин тўхтайди, кескин ва ғазабли.) Ҳайҳот, Оқсоқ Темурни менсимаганлар ўз қўллари билан ўзларига қабр қазажаклар. (Кетади, саҳнадагилар ҳам у билан чиқишади, саҳнада нур бир оз пасаяди.)
Д и л ш о д  (Олмос билан киради. Унинг елкасини силаб). Олмос! Сен ақлли, фаросатли аёлдирсан. Фақат бир оз ёшлигинг, бетоқатлигинг бор. Ишонким, кўп ўтмай Урхонни тағин Бингул дарасининг айш-ишрат базмларида кўргайсан.
О л м о с .  Ох, бу сафардан мақсад не? Ёлгиз шуни билсайдим.

Д и л ш о д . Қўй, бу билан зинҳор қизиқмагин! Хукумат сирини билганлар ёки билиб ошкор этганлар Темурнинг ғазабидан асло омон қолмагайлар.
О л м о с . Урхоннинг номига доғ тушмаслиги учун мен ҳамма нарсага рози эрдим.

Д и л ш о д.  Зинхор ташвиш тортма, сен Урхонни мендан сўрагин.
О л м о с   (у томон сурилиб). Ох, нақадар олижаноб ва мехрибонсиз.
У р х о н (киради, Дилшодга таъзим килиб). Халал бермадимми?
Д и л ш о д . Асло!

У р х о н . Олмос! Менинг ушбу сафаримдан хавотир олмассан, деган умиддадирман. Урхон хоин эмас...

О л м о с. Йўқ, энди хавотирим йўқ Мехрибон Дилшод хонимнинг икки оғиз сўзи менинг изтиробларимга чек қўймиш.

У р х о н (Дилшодга ишорат билан). Дилшодбегим ҳамиша тавофга лойиқ бир фазилат тимсолидир.
Д и л ш о д . Олмос ҳам, сен хам мен учун туғишган каби азиздирсиз. 
Ҳ а р     и к к и с и (таъзим билан). Ташаккур.
Д и л ш о д . Сен энди кечикма! (Маъноли табассум билан.) Ха, дарвоқе, сендан бир хохишимиз бор.
У   р   х   о   н  . Амирларига мунтазирман!
Д и л ш о д . Олмос ёлғиз колаётир. Кўнглингни унга қолдириб кетганинг мақбул.
У р х о н. Албатта! Ўзга бир фикрга борсангиз, Урхонни тахқир этган бўлурсиз.
Д и л ш о д (чеккага). Нақадар бемаъни ёлғон! (Урхонга.) Кутгаймиз. Тажриба — ҳақиқатларнинг ҳақиқатидир.
У р х о н. Ҳар ҳолда, вужуднинг айрилиғи кунгул айрилиғи эмасдир. Энди менга изн берсалар...
Д и л ш о д. Ёлғиз Олмос учун келдингми, атак-чечак  ўғлингни кўрмок ниятинг йўқми?
У р х о н.   Кўрмай булур эканми? Рухсат берсангиз...
Д и л ш о д . Дарҳақиқат, жуда ширин бола бўлибдир. Менинг ҳам кўргим келаётир.
Кетадилар. Кун ботади, атрофга ой шуъла соча бошлайди.
Т е м и р қ о я (киради, уларнинг узоқлашаётганини кўриб). Во ажаб, бу Урхон зинҳор сафарга чиқадирган одамга ўхшамайдир. Гуё Олмосни энди кўраётир. (Ташкарига чиқиб, тағин ичкарига кирган Олъгани кўради, хайрат билан.) Бу ким бўлди экан? Либослари нақадар гўзал! Худди гуржи кинёзларига ўхшайдир. Ким билсин, эхтимол, Гуржистондан Темур хузурига келган янги меҳмондир. Нима керак, ким бўлса-бўлсин, мен аралашмайман.
У р х о н (ҳовлиқиб ортига қайтади). Темирқоя!
Т е м и р қ о я .  Лаббай!
У р х о н. Бу ерда эркак қиёфасида юрган бир йигитни кўрмадингми?
Т е м и р қ  о я . Қизиқ! ҳеч замонда йигит аёл киёфасида ҳам бўлгайми? Табиийки, албатта эркак қиёфасида бўлгай!

У р х о н . Негадир шошиб колдим. Гуржи киёфасидаги бир кишини кўрмадингми?

Т е м и р қ о я .  Кўрдим, ҳозиргина шу ердан ўтиб кетди.
У р х о н . Отлар тайёрми?
Т е м и р қ о я . Албатта, тайёр.
У р х о н .  Сен кетавергин, мен ҳам дархол етиб боргайман.
Т е м и р қ о я . Яхши (бир-икки қадам ташлаб, чеккага). Афтидан, тағин Олмосни кутаётир (Елкаларини кисиб). Кутаверсин, нима керак (кетади).
О л ь г а  (чикади). Урхон, кетурмизми?
У р х о н. Ҳа, кетурмиз. (Тураддудга тушган ҳолда, унинг қулини силаб.) Менга боқ, Ольга! Сен қола   қол. Агар истасанг, қолгин...

О л ь г а. Пушаймон  бўлдингми?
У р х о н.  Асло.
О л ь г а. Йўқса, бу тараддуд нечун?
У р х о н. Чунки йўл жуда олис, бунинг устига таҳликадан ҳам ҳоли эмас​дир.
О л ь г а. Йўк, мен на йўлдан қўрқурман, на сен ўйлаган таҳликалардан. Кетмак қарорига келдим, энди кеч. Вужудимни парча-парча тўғраб ташласалар ҳам ортга қайтмагайман.
Дарахтлар ортидан Д и л ш о д кўринади.
У р х о н. У ҳолда кетурмиз. 
О л ь г а. О, албатта кетурмиз.

Шошилинч қадамлар билан узоқлашадилар.
Д и л ш о д. (магрур ва мамнун). Шўрлик Ольга! Ўзингни ўзинг фалокат ўпқонига ташлаётирсан. Зотан, менинг ниятим ҳам шу эрди. (Ғазаб  ва ҳаяжон билан.) Майли, кета қол, дафъ бўл! Ҳайҳот, фақат кўп ўтмай тотли орзуларинг кўзларингда қотиб қолгай. Ёвқур Темурнинг темир панжалари кўксингни тилкалаб ташлагай, хийла ва хиёнатга тўла юрагингни Туркистон бургутларига едиргай!
УЧИНЧИ ПАРДА
Бурсада Йилдирим Боязид саройидаги ҳашаматли қаср. Тун... Ҳар тарафда шамлар ёқилган. Ҳамиша баҳор гуллари товланиб турибди. Янги туғилган ой билан юлдузлар шуъла сочиб, жозиб бир манзара яратади. Узун бўйли харам оғаси, қора араб Нозим қўлларини кўксига чамбарак қилганича хаёл суриб ўтирибди... Султоннинг нодимларидан пакана бўйли, жиккак масхара Жўжа Амир Темур қиёфасида намоён бўлади. Товушсиз одимлар билан орқа томондан харам оғасига яқинлашади. Оёқларини ерга қаттиқ уриб, «хуп» деганича оғанинг энсасига «ширин» бир шапати туширади.

    Н о з и м. (чўчиб кетади, жаҳли чиқиб, Жужанинг ёқасидан олмоқчи бўлади). Оҳ, читтак Жўжа, жирттак. (Жўжа қочади, бир чеккага боргач, истехзоли қаҳқаҳалар билан, сакраганича.)
   Ж ў ж а. Авф этасан, Нозим оға, Мен — Жўжа, сен — қора қурбақа...
    Н о з и м. (доимо сўзларни араб шевасига хос талаффуз этгани ҳолда, жаҳлдор бир қиёфада). Оллоҳ-Оллоҳ, сен жуда ҳаддингдан ошаётирсан!
    Ж ў ж а. Илтижо қилурман, бемаъни сўзларни сўйлама! Қаршингда Жўжа эмас, балки жаҳонгир бир ҳоқон турибдир.

     Н о з и м. Истасанг хоқон бўлгил, истасанг шайтон. Бироқ  зинҳор ҳаддингдан ошмагин, укдингми?

    Ж ў ж а (илжайиб). Афв эт, Нозим оға, бир оз ҳазиллашдим.

    Нозим. Оллоҳ - Оллоҳ! Бўю бастингдан номус қилсангчи, бамисоли катакдаги товушқонга ўхшайдирсан.
    Ж ў ж а. Ҳазратларининг ўзлари ҳам худди калисонинг нарвонига ўхшайдилар. Қурбонинг бўлай, тағин бир оз чўзилсанг, худодан хабар келтирар эдинг.

Н о з и м. Оллоҳ - Оллоҳ! Гуноҳга ботдинг, баттол, ҳеч замонда Муҳаммаднинг умматини ҳам калисо нарвонига қиёс этгайларму?
Ж ў ж а. Афв эт, адашибман. Сен мусулмон бир арабсан, кўпроқ минорага менгзайсан: бошингнинг бўшлиги, бўйингнинг баландлиги, кўнглингнинг эгрилиги минорадан фарқ  қилмайдир.

Н о з и м.  Оллоҳ - Оллоҳ! Сен кофир бўлдинг, диндан чиқдинг.
Ж ў ж а. (худди ўша оҳангда). Валлоҳ - биллоҳ! Эй араб оғайни, сен ҳам алжираб қолдинг.

Н о з и м. Вой бетавфиқ, имонсиз, шошмай тур, сени тутиб олай (тутмокчи бўлади).
Ж ў ж а. (бир чеккага қочиб ўтади ва қаҳқаҳа уради). Бу сенинг қўлингдан келмагай. Чунки сени яратганида тангри ақлингни бўйнингнинг остига қўйган. Сен — ақли товонидаги бир ғоздирсан, ғоз...
Н о з и м. Хўш, ўзинг нимасан, ўзинг? Кўп билганидан яссилашиб қолган тулкисан.

Ж ў ж а (илжайиб). Афв эт. Энди сен билан ҳазиллашмасман. Қўлингни бер, ярашурмиз (яқинлашиб қўлини узатади).
Н о з и м. Истамайман, йўқол! (Атрофга қараб, шошиб қолади.) Оҳ, Султон ҳазратлари билан ҳарамлари Мелича!..

Ж ў ж а. (Ўша томонга қараб, истеҳзоли кулганича.) Ҳайҳот, серб қиролининг синглиси билан унинг итоатли қули Йилдирим Боязид!
Н о з и м. (шошиб қолади ва ғазаб  билан). Оллоҳ - Оллоҳ! Зинхор Султон хазратларини ҳам қул дегайларми! Ахир, у Оллоҳнинг заминдаги сояси булур!
Ж ў ж а. Ҳа, сен каби узун қулоқларнинг шарофатидан...

Истеҳзоли «қаҳқаҳалар билан чекинади. Нозим унинг ортидан ҳайрат билан қараб қолади. Шу пайт Йилдирим ва Мелича киради. Нозим уларга таъзим қилади.

М е л и ч а. Омон, ҳазратим, тағин не бўлди? Жуда безовта кўринурсиз.

Й и л д и р и м. Бугун овқат маҳали кўпрок  шароб ичиб қўймишман, шундан бошим тоғдек оғирлашиб турибдир.

М е л и ч а. Шаробнинг бош оғригини тағин шароб босгай. (Арабга.) Но​зим оға! Бир оз шароб келтир. Дарвоқе, Сербистондан менинг номимга жўнатилган шароблардан бўлсин.

Й и л д и р и м. Агар садри аъзам пошшо келса, хабар бер!

Н о з и м. Бош устига (таъзим қилиб чиқади).
Й и л д и р и м. Мен Сербистон шаробини жуда хуш кўрурман, чунки сени вояга етказган ул обу ҳаво ушбу шаробга ҳам ўзга бир латофат бахш этмиш.
М е л и ч а. Сербистон мен учун она оғуши бўлса, Йилдирим мамлакати ошиқ оғуши қадар азиз ва роҳатлидир.

Й и л д и р и м. Азизим Мелича! Сўзларинг ҳам худди вужудинг каби латиф ва зарифдир.

Н о з и м. (киради). Садри аъзам Али пошо келдилар. Амри хумоюнга мунтазирдирлар.

Й и л д и р и м. Айт, кирсинлар. (Нозим чиқади.) Али пошо нуроний, муьтабар зот. Ҳам диндор бир ҳукумат одами, ҳам бир оила аъзоси сифатида саройга маҳрам ва биз билан ҳампиёла...

М е л и ч а. Ҳа, у жуда ажойиб киши, мен ҳам уни ўз оғам каби ҳурмат қилурман.

А  л  и  п о ш о  (киради, хурсанд бир ҳолда). Салом ва эҳтиромлар бўлгай!
Й и л д и р и м. Ваалайкум ассалом! Марҳамат, хуш, нечун кечикдингиз?
А л и   п о ш о. Оқсоқ Темурнинг кечаги мактубига жавоб битдим.

Й и л д и р и м. Нелар деб ёздингиз?

А л и  п о ш о. Амр этганингиз каби. Аввалги мактубимиздан ҳам совуқроқ ва ғазаблироқ. (Қўлтиқ  киссасидан мактубни чиқариб тақдим этади.) Ўзлари ўқиб кўрсалар.

Й и л д и р и м. (мактубни олиб, кўзларига ҳаддан ортиқ даражада яқинлаштиради). Яхши, жуда яхши.

А л и п о ш о (чеккага). Шўрлик чиндан ҳам кўр. Сал бўлмаса, мактубни кўзларига ёпиштирай дейдир. (Йилдиримга.) Инсоф ҳам керак-да, ҳазратим, қаранг, биздан нима истайдир. Қорақўйинлининг Амиридек ҳайрихоҳ бир шахсни унга ҳеч таслим қилиб бериб бўлғайми? Ахир, Қора Юсуф ёки Сул​тон Аҳмад Жалойир бизнинг энг яқин дўстларимизку!

М е л и ч а (ҳайратланиб). Ё тавба! Бу Темур жуда қайсар киши экан-ку!
Й и л д и р и м. (мутолаани давом эттириб). Зарари йўқ, қанча қайсарлик қилса, шунчалик оғир жавоблар олгай.

М е л и ч а. (чеккага). Шўрлик Йилдирим! Кўрлигини бутун жаҳонга намойиш қилмоқчи. (Йилдиримга.) Қўйинг, ҳазратим, кўз нурингизни бехуда нарсаларга сарфламанг.

Й и л д и р и м.  (Али пошога). Менга жуда маъқул бўлди. Темурга муносиб жавоб.

Шу орада Нозим бошқа бир хизматкор билан устига шароб, таом ва гулоб қуйилган каттакон хонтахта олиб киради. Хизматкор чиқиб кетади.

А л и п о ш о. Ўтинаман, Темурни бир чеккага қўйиб турайлик. Хуш, буларни нега келтиришди?

Й и л д и р и м.  Табиийки, ичмак учун.

А л и п о ш о (қадаҳларни тўлдиради, Меличага). Рухсатингиз билан, бир оз сархуш бўлсам-да, шавкатли Султонимнинг энг суюкли маҳрами шарафига бир кадаҳ ичмак истарман. Омон бўлсинлар Мелича хоним! (Ичадилар.)
М е л и ч а. Ростини айтсам, самимият ва назокатингиз мени ҳайратларга солур.

Й и л д и р и м. Ҳаққост рост. Али пошо беқиёс бир кимсадир. (Алипошо​га.) Ишрат борасинда Мелича менинг илк устозим бўлса, сен иккинчи устозимсан. На илож, шароб ичмак динимизга кўра гуноҳ ҳисоблансада, аммо жуда нашъали гуноҳ.

А л и п о ш о. Менимча, ибодат ҳам лозим, ишрат ҳам. Тавбанинг эшиги ҳамиша очиқдир. (Яна қадаҳларни тўлдирадилар.)
М е л и ч а. Сиз сиёсатчилар шаробни ҳам шароитга мослаб ичурсиз. Менга қолса, шароб ичмакда ҳеч қандай гуноҳ йўқ  хусусан, Сербистоннинг шароби бўлса!

А л и п о ш о (нашъали ва маъноли бир қиёфада). Офарин, хусусан, Сербистоннинг шароби бўлса. (қадаҳни баланд кўтаради.) Яшасин шонли Йилдирим Боязид!..

Й и л д и р и м. Ташаккур, пошо ҳазратлари! (Ичадилар, Мелича фақат бир қултум хўплайди, қадаҳ, тўлалигича қолади.)
А л и п о ш о. Қани бизнинг Жўжа қайда? У ҳар оқшом машҳур бир хукмдор қиёфасида чиқаётиб эди.

Й и л д и р и м.  Нозим оға, Жўжа қайда?

Н о з и м.  Ҳозир (таъзим қилиб чиқади).
Й и л д и р и м.   Келсин, кўрайлик-чи, не нағмалар кўрсатгай?

А л и  п о ш о. Мен унинг Испониё қироли Хенрих учинчи қиёфасида чиқмоғини истар эдим, нечукким, у Темурга жуда ялтоқлик қилаётир, хатто элчилар жўнатиб, у билан савдо битимлари тузаётир.

Й и л д и р и м. Менимча, Темурнинг ўзини масхара қилиб чиққани маъкул...
Жўжа икки масхара қиёфасидаги шерикларини эргаштириб, Темур қиёфасида чиқиб келади. Оғир ва кулгили қадамлар билан оқсаганича улар сари юради ва рўбарўларига бориб, хайкалдек қотиб туради.
М е л и ч а. (Кулгудан нафасини зўрга ростлаб, ҳайрат билан.) Оҳ , қўрқиб кетаётирман, жуда даҳшат-ку! Ажабо, бу ким, бу қандай қиёфа?
Й и л д и р и м.  Қани, ўзидан сўраб кўрайлик-чи.

А л и  п о ш о.  Чўлоқ Жўжа! Сен кимдирсан, касбинг недур?

Ж ў ж а (магрур, салобат билан). Мени ҳоқонлар ҳоқони Тарағай ўғли Темур дейдилар. Мен Шаҳрисабзда дунёга келдим, Самарқандда нашъу намо топдим. Бобом Барлос қабиласининг хукмрони, ўзим Гургон наслининг бош қаҳрамони... (Ёнидаги масхаралар қаттиқ  қаҳқаҳа уриб куладилар.)
Й и л д и р и м.  (истеҳзоли табассум билан). Баракалла, баракалла!

Ж ў ж а. Мен ўн икки ёшда эканман, ажойиб фаросат ва буюкликни хис эта бошладим. Мен ила кўришмоқ истаганларни жиддий бир виқор ва ҳурмат билан қабул этардим. Ўн саккиз ёшимда чавандозлик ва овчиликка хавас қўйдим. Фурсатимнинг кўп қисмини Қуръон ўқимак, шатранж ўйнамак ва от минмак ила ўтказар эрдим. Сўнг Амир Қозон билан урушдим, Хусайн Курд билан савашдим. Илёс Хўжага қўшилдим, вазири билан келиша олмадим. У ердан узоқлашдим, туркманларга асир тушдим. Сўнг бир қанча биродарлар ила бирга бўлдим. Булужистонга ҳужум қилдим. Гоҳ ғолиб келдим, гоҳ-гоҳ мағлуб бўлдим. Оёғимдан жароҳат олдим, шу куйи оқсаб колдим. (Оқсаб у ёқ-бу ёққа юради, сўнг кескин бир оҳангда.) Ҳайҳот, мен ярадор бир арслон, Оқсоқ Қоплонман!

Ёнидаги масхаралар истеҳзоли, масхараомуз бир алфозда қаҳқаҳа отиб куладилар.

Н о з и м (ҳайратга тушганча бир чеккага). Оллоҳ – оллоҳ !..
М е л и ч а. Нақадар ажойиб нотиқ !..
А л и п о ш о. Даҳшат, даҳшат!

Й и л д и р и м.  Хўш, кейин не бўлмиш, кейин?

Ж ў ж а. Сўнгра жетларни бўғдим. Чиғатой элини Мовароуннахрдан қувдим. Самарқандга кирдим, халқдан ҳурмат кўрдим. Қурултой чақирдим: ҳукмимни ўтказдим. Балх шаҳрига бордим, Амир Хусайнни бир ёқлик қилдим. Тағин Самарқандга қайтдим, Амир деб тан олиндим. Қамариддин билан чопишиб ғолиб келдим, қизи Дилшод оғани олдим. Хоразмга кирдим, калъаларни забт этдим. Озарбойжон қучоғимга отилди. Курдистон таслим бўлиб қутилди, Арманистон ва Гуржистон хирожгоҳим бўлди. Қорақўйинлилар исён қилди, оёқларим остида эзилди. Шоҳ , Мансур туғён қилди, дарҳол боши кесилди. (Ниҳоятда мағрурланиб.) Ҳайҳот, менман жаҳонгир доҳий!.. Мендурман жангларнинг оллоҳи!..

Масхараларда истехзоли қаққаҳалар.

Н о з и м (гангиган ҳолда чеккага). Оллоҳ – Оллоҳ !..
Й и л д и р и м. Тўп-тўғри, жўжа бир доҳий!

А л и п о ш о. Тўғрироғи, доҳий бир жўжа!

Й и л д и р и м. Кейин-чи, ундан кейин?

Ж ў ж а. Мен давлатимни тахаммул ва мурувват ила идора этдим. Халқни умид билан қўрқув оралигида тутдим. Кўплаб нифоқларга дуч келдим, азият ва захматлар чекдим, аччиқ сўзлар ва туҳматлар эшитдим. Фақат мени танқид этган шумшик қалби кўр жохилларга андоқ эътибор бермадим. Ҳамиша олға интилдим, ташаббус ва шижоатим ила ҳар кимсани бўйсундиришга муваффақ бўлдим. Ҳар ишни ватандошларим билан кенгашиб килдим. Хоин ва фитнакор кимсаларни ёнимга йўлатмадим. Доимо атрофимга асил ва нажибларни, оқил ва фозилларни тўпладим. Ҳамиша лашкар билан халқнинг аҳволини яхшиламак учун ҳаракат қилдим.

Й и л д и р и м. Унда тўккан шунча қонларингнинг, қўзғотган шунча туфонларингнинг маъниси не?

 Ж ў ж  а. Мен ҳақ ва адолат намояндасидурман. Агар бирон-бир мамлакатда зулм ва истибдод авж олса, мен чеккадан боқиб турмасман. Халқнинг эркинлиги учун зулмнинг кулини кўкка совурмоқ, ўша мамлакатни озод этмоқ истайман. Худди шу боисдан ҳам Хуросонга кирдим, бутун Эронни тиз чўктирдим. Масков тарафларга от солдим, Ҳиндистонни қўлга олдим. Шундоқ! Мен буюк Темурман... Мен енгилмас жаҳонгирман!..
Масхараларда истеҳзоли қаҳқаҳалар.

Н о з и м (чеккага). Оллоҳ – Оллоҳ ! 
А л и п о ш о. Дахшат, дахшат! 
М е л и ч а.  Мен бу ерда ортиқ ўтира олмасман.
 Й и л д и р и м.  Нечун? Жўжанинг сўзлари сени қўрқитиб    юбормишми?

  М е л и ч а. Йўқ.! Бирок бу масхаралардан ичимга улим шарпаси окиб кираётир. Алжирашлари ёлгон булса-да, жуда аччик ва тиканлидир.
 Й и л д и р и м (Жужага). Йўқол, дафъ бул! Бул совуқ қиёфангни хам узгартир!

Жўжа ва шериклари  чиқиб кетадилар.

А л и   п о ш о. Омон, ҳазратим! Жўжа бу оқшом жуда даҳшатдир, даҳшат!

М е л и ч а (ўтиради). Йўқолгани бўлсин, кишининг сабрини тўлдириб юборадир.

Й и л д и р и м.  Хўш, энди нима истайсиз?

А л и п о ш о. Рухсат берсалар. Шомдан келтирилган араб қизининг, гўзал раққосанинг  ўйинини кўрсак.

М е л и ч а. Мен ҳам таърифини эшитмишдим, лекин ўзини ҳали кўролганим йўқ.

Й и л д и р и м.  Нозим оға! Шомлик қизни...

Н о з и м.  Бош устига! (Таъзим қилиб чиқади.)
А л и п о ш о. Жуда таъриф этаётирлар. Арабларнинг рақслари ҳам иқлимлари каби оташлидир.

Й и л д и р и м.  Шундоқ ҳақиқатан ҳам жуда оташли...

М е л и ч а (истеҳзоли табассум билан). Тағин пошо ҳазратларини ёндириб юбормасин! Ростини айтсам, жуда ҳайронман. Саройда серб, рус ва булғор раққосалари турганда, аллақандай шомлик қизга не ҳожат бор эди?
Й и л д и р и м. Санъат ва гўзаллик ҳар кимсанинг ўз  завқи  билан ўлчанур. Сарой раққосалари бошқа, шомлик қиз эса мутлақо ўзга бир олам.
А л и п о ш о. Шундоқ кўнгил нимани севса, ўша гўзалдир! (Арабча мусиқа билан арабча рақс бошланади, шомлик қизнинг чиқишини кўрибоқ ) Нақадар оташли нигоҳлар!

Н о з и м (рақс тугаб, раққоса таъзим ила чикиб кетгандан сўнг ҳам ўзига кела олмай, гангиган ва завққа  тўлган бир ҳолда). Оллоҳ – Оллоҳ ! Бу не малоҳат! Бу не латофат!

Й и л д и р и м (илтифотли кулган ҳолда). Не хаёлларга чўмиб қолдинг? Жуда ёқиб қолдими, дейман?

Н о з и м  (гуноҳкорона). Узр, Султоним, айбга буюрмагайсиз.
М е л и ч а.  Шўрлик, ўзини буткул йўқотиб қўймиш.

А л и п о ш о. Не ҳам қилсин? Зеро, араб руҳи, араб завқи! Фақат угина эмас, мен ҳам хушимдан айрилиб қолаёздим.

М е л и ч а. Ҳали шундоғми? (Латиф ва нашъали қаҳқаҳадан кейин.) Унда табиб чақирайлик.

Й и л д и р и м. Йўқ табибга ҳожат йўқ раққоса кетиши биланоқ Пошо ҳазратлари ўзларига келдилар.

А л и п о ш о. Шундоқ  чиндан ҳам шундоқ (Мелича туради.) Нима бўлди, нега турдингиз?

М е л и ч а. Мен энди бора қолай.

Й и л д и р и м. Тамадди маҳали Али пошо ҳам биз билан бирга бўлурлар.

М е л и ч а. Жуда мамнун булурман. (Кетади.)
А л и п о ш о. Ҳазратимнинг ушбу чексиз самимиятлари менга ҳар қандай бахтдан ортиқроқ нашъа бергай.

Шу орада Жўжа  бир сакраб, умбалоқ ошганича асл масхара киёфасида кириб келади.

Й и л д и р и м. Тағин келдингми?

Ж ў ж а. На илож, мажлис бўш қолмасин-да... Малак кетса, шайтон ке​лади.

А л и п о ш о. Баракалла, баракалла! Жўжа бу оқшом даҳшатдир, даҳшат! 
Й и л д и р и м.  Кел, малак ичган ушбу қадаҳни кўтариб юбор!

Ж ў ж а (қадаҳни олади). Яшасин Серб қиролининг синглиси Мелича! (Шаробни бурнининг устидан тўкади.)
Й и л д и р и м. Не қилаётирсан, бадбахт! Сен ҳалигача шароб ичмакни билмайдурмисан?

Ж ў ж а (Йилдиримга маъноли тикилиб). Мен чўлдан чиққан бир чўпоннинг ўғлидирман. Не қилайким, то хануз фақат қимиз ва айрон ичмакни билурман, холос!

Й и л д и р и м (чеккага). Аччиқ  бир киноя!

Ж ў ж а. Яқин орада бир серб қизини олмоқ ниятим бор, фақат  ўшанда шароб ичмакни ундан ўрганурман. (Али пошога маъноли қараб қўяди.) Ана ўшанда баъзи бир сиёсий арбоблар каби намоз пайти ҳам сархуш бўлиб ўтиргайман.

А л и п о ш о (чеккага). Мени таҳқир килаётир шекилли? (Жўжага.) Хой бадбахт, сен жуда ҳаддингдан ошаётирсан!

Й и л д и р и м. Зарари йўқ, у бугун жуда нашъали, кўнглингга олмагин! Фақат сен билан эмас, мен билан ҳам ўйнашаётир. (Жўжага.) Менга қара, Жўжа! Мен яхшироқ ҳукмдорманми ёки Темур?

Ж ў ж а. Омонлик бериладими?

Й и л д и р и м. Сўйла!

Ж ў ж а (Йилдиримнинг қулоғига яқин бориб). У бир тентак, сен эса аҳмоқ! (қаҳқаха уриб кулади.)
Й и л д и р и м.   Бас қил, одобсиз! У ҳолда сен нимадирсан?

Ж ў ж а (садри аъзамга ишора қилиб). Мен сенинг қуйруғингнинг қуйруғидирман... (қаҳқаҳа).
Й и л д и р и м. Хўш, сенинг қуйруғинг-чи?

Ж ў ж а  (Нозимни кўрсатиб). Мана бу! Марҳамат, томоша қилсинлар!

Н о з и м (чеккага). Оллоҳ-Оллоҳ! Жинними бу бадбахт.(Чиқиб кетади.)
Й и л д и р и м. Бас, етар, йўқол! Сен бу оқшом заҳарли бир тикан, ғўнғиллаган қовоғари, қутурган бир кўппак бўлиб қолмишсан.

Ж ў ж а (телбалардек қаҳқаҳа отади, қўли билан қаршисидаги пардани кўрсатади ва уни очади). Мен бир заҳарли тикандирман, бу ерда кўклам чечаклари! Мен бир қовоғаридирман, бунда серб ва можор капалаклари! Мен қутур​ган бир кўппакдирман, бунда рум ва булғор малаклари!

Қаҳқаҳа уриб чекинади. Хазин мусиқа бошланади. Раққосалар рақсга тушади.       Рақс тугагач, Нозим  оға  жадал кириб, Йилдиримнинг қулоғига нималардир дейди.

Й и л д и р и м (раққосаларга жаҳд билан). Кифоя! (қизлар чиқиб кетишади. Нозим оғага.) Буларни йиғиштиргин-да, айт, ҳар учаласини ҳам олиб киришсин!

Нозим ишора кутиб турган хизматкорлар  билан бирга дарҳол ишрат хонтахтасини олиб кетишади.

А л и п о ш о .  Ким келган эмиш?

Й и л д и р и м. Темурнинг кишиларидан уч нафар жосус қўлга олинмиш. 
Али  п о ш о.   Ким билади, балки жосус эмас, оддий бечоралардир. 
Й и л д и р и м.  Ақлимга сиғмагай, зинҳор ақлимга сиғмагай! (Қизишиб) Оҳ беор ғаним, бир томондан элчи жўнатадир, бир томондан жосус!

Шу орада икки қуролли яничари назоратида Урхон, Ольга ваТемирқоя  кириб келадилар.

Й и л д и р и м. Темур жосуслари сиз бўласизми?

У р х о н.  Ҳа, шундай дейишаётир.

Й и л д и р и м.  Бу ерга не юмуш билан жўнатишди?

У р х о н.  Жўнатишмади, ўз орзуимиз билан келдик.
Й и л д и р и м.  Келишингиздан  мақсад не?

У р х о н.   Мақсад — Темурдан тонмоқ улуғ Султонга бўйсунмоқ.
Й и л д и р и м.  Ёлғончиларнинг жазоси ўлим эканлигини унутмагил!

У р х о н.   Бизнинг-ча, ёлғончилик тамғаси ўлимдан ҳам ёмондир.
Й и л д и р и м (Ольгага). Хўш, сен сўйла-чи, жигарим, Темурдан нега қочдинг?

У р х о н.  Чунки Темур худком бир кимсадир.

Й и л д и р и м.  Қўйгин, ўзи сўйласин.

У р х о н. Унинг тили йўқ.

Й и л д и р и м (Темирқояга). Отинг нима?

Т е м и р қ о я (йўғон овозда). Темирқоя.

Й и л д и р и м.  Хўш, Сен айт-чи, нега келдинг?

Т е м и р қ о я (бепарво, Урхонга ишора қилиб). Урхон «юр» деди, келавердик.
Й и л д и р и м. Бошқа сабаби  йўқми?

Т е м и р қ о я.  Албатта бор, фақат бу сир.

Й и л д и р и м  (қизишиб). Сирли сабабми? Хўш, у қандай сир экан?

Т е м и р қ о я.  Буни Урхон билади, нима керак, мен аралашмайман.

Й и л д и р и м. Ҳа! Аралашмайсан, шундоғми? Энди аён бўлди, демак, хиёнат. Жаллод! Жаллод! (Нозим чиқаркан.) Кеча Темурдан келган элчини ҳам олиб келинг, унинг ҳам боши кесилгай!

Ал и  п о ш о.   Омонлик, Султоним! Ажалга ҳай беринг.
Й и л д и р и м. Йўқ барчасининг боши кесилгай. Оқсоқ жуда хаддидан ошиб кетаётир!

А л и п о ш о. Ижтижо қилурман, бу фикрингиздан қайтинг, хазратим, ҳеч замонда элчининг ҳам боши кесилурми?

Й и л д и р и м.  Ҳа, кесилур, мен амр этсам — кесилур!

А л и  п о ш о. Ҳеч бўлмаса, бул хукмнинг ижросини бир оз кечиктирмак лозим.

Й и л д и р и м (ғазабли). Бас, етар. Ўтинмакка ҳожат йўқ !
Шу орада Нозим  киради, Жаллод ва икки яничари билан Субутой намоён бўлади.

Й и л д и р и м (Субутойга). Менга қара, мана бу кимсаларни танурмисан? Фақат ростини сўйла, йўқса энг енгил жазойинг ўлим бўлгай.
С у б у т о й.   Субутой на ёлғон гапирур, на-да ўлимдан қўрқур.

Й и л д и р и м (ғазабини зўрға босиб). Гапимга жавоб бер, мана буларни танийдирмисан?

С у б у т о й (кинли-ғазабли ҳолда Урхонга тикилиб). Туркистонда танир эдим, лекин усмонлининг пойтахтида танимасман!

Й и л д и р и м. Нечун?

С у б у т о й (Урхонга ишора қилиб). Чунки бу бадбахт ватан хоини. Улар ҳам шунинг кўлкаси.

О л ь г а (калпоғини олади, сочлари ёйилиб кетади). Омонлик, Султоним! Афв этинг! Урхон хоин эмас, факат Темур учун гуноҳкор, чунки у сизга эътиқод қўймиш эди, шу боисдан Туркистонни тарк этди.
У р х о н.  Ольга, сен жим бўл!
Й и л ди р и м.  Бу аёл ким?
У р х о н. Масков томонларга хужум килганимизда ўлимдан қутқазиб қолганим бир қизалоқ.

С у б у т о й.  (аччиқ ва истеҳзоли бир жилмайиш билан). Тўғрироғи Темур саройида очилган бир чечак. Сен қўлингга қўндириб олиб келганинг шўх бир капалак... (Кескин.) Лекин қаерда бўлмасин, хиёнат жазосиз қолмагай.
Й и л д и р и м (Субутойга). Сен жим бўл! (Яничарларга.) Буни ўз юртига кузатиб қўйинг. (Али пошога.) Ҳалиги мактубни ҳам бер, Темурга етказсин.
С у б у т о й  берилган мактубни олиб, яничарлар  билан чиқади.

А л и п о ш о.  Мана энди масала  ойдинлашди.

Й и л д и р и м. Йўқ ҳали бор. (Темирқояга.) Сен сўйла-чи! Ҳали «сирли сабаб» деган эдинг, хуш, у нима экан?

Т е м и р қ о я. Энди сирлиги қолдими? (Олъгага ишора қилиб.) Ҳаммасини очиб қўйди.

Й и л д и р и м.  Яширин сабаб фақат унинг айтганларими?

Т е м и р қ о я. Тағин нима бўлсин. Ҳеч замонда аёллар билан ҳам сафарга чиқар эканларми? Нима керак, ўзларининг иши...

Й и л д и р и м (қизишиб). Нима керак, нима керак! Эмизикли гўдак каби шу икки сўздан бошқасини билмайдир. (Жаллодга.) Олиб бор, аввал буни дафъ кил. (Жаллод ҳозирланади.)
О л ь г а. Оҳ...

У р х о н (кескин). Йўқ ! Бу ҳақсизлик. У содда, оми бир бечора, аслида менинг бошим кесилиши лозим, менинг...

Й и л д и р и м. Жасорат сени мағрур этмиш. (Жаллодга.) Яхши, аввал бунинг овозини ўчир.

О л ь г а. Омонлик, ҳазратим, шафқат қилинг, шафқат! (Хўнграб йиғлаб юборади ва Султоннинг оёқларини қучади.)
У р х о н (қаттиқ истеҳзоли қаҳқаха, уриб). Бечора қизалоқ! Сен ҳақ экан сан оҳ Темур, Темур!

Й и л д и р и м (вазифасини адо этмоқчи бўлиб турган жаллодга). Шошмай тургил! (Урхонга.) Нечун кулдинг? Нечун Темурни ёдга олдинг?
У р х о н.  Бу менинг ишим. Сен фақат ўлимга буюрмакни билурсан.
А л и п о ш о.  Йўқ бунда бир сабаб бор.

О л ь г а (бошини кўтаради, кўз ёшларини артар экан). Оҳ сабабини мен айтурман.

У р х о н. Тур ўрнингдан! Ҳеч нарсанинг ҳожати йўқ. Айтмак лозим бўлса, ўзим айтурман. (Ольга туради.)
Й и л д и р и м.  Хўш, ўзинг сўйла-чи, бу қаҳқаҳаларнинг маъноси не?

У р х о н. Бу қаҳқаҳалар аслида аччиқ бир фарёддан бўлак нарса эмасдир. Бутун дунё ҳали Темурга сажда қиларкан, фақат мен исён этдим. Холбуки, унинг кичик бир таҳқирига чидаганимда эди, ҳозир ўлимга хукм этилмаган бўлур эдим.

Сукунат...
Й и л д и р и м (мулойим). Мен бу сўзларнинг нақадар тўғри эканлигини билмоқчи эмасдирман. Ҳар иккингизни мана шу қизнинг қўз ёшлари учун афв этдим.

О л ь г а.  Кам бўлманг, ҳазратим.

А л и п о ш о. Зотан, кўз ёшлар самимиятни исбот этгувчи энг  ишончли гувоҳдир...

У р х о н. Лекин бир ўтинчимиз бор эди.
Й и л д и р и м. Сўйла.

У р х о н. Фақат кечириш билан муаммо ҳал бўлмагай. Биз энди Темурнинг мамлакатига кайтмасмиз. Садоқатимиз шубҳа остига олингандан кейин, табиийки, бу ерда қолишимиз ҳам шубҳалидир. Агар ижозат берилса, Миср, Шом томонларга кетур эдик. У ерларда бизни ҳимоят этгувчи кимсалар топилур.
Й и л д и р и м (мамнун табассумлар билан  ўрнидан туради). Йўқ, ҳеч ерга кетмайсиз. Сиз менинг ўғлим, бу эса қизимдир. Ҳар учалангизнинг садоқатингизга шубҳа қолмади, Нозим оға! Бориб айтким, тузукроқ  жой ҳозирласинлар, мусофирларга эҳтиром кўргазмак лозим.
Нозим жаллод билан бирга чиқади.

У р х о н  (ҳамроҳлари билан бирга таъзим қилади). Беҳад миннатдормиз.
Й и л д и р и м. Садоқатингизга лойиқ мукофот билан тақдирланурсиз. (Пошо билан бирга чиқиб кетади.)
У р х о н  (чеккага). Ҳайрият, биринчи фалокатдан омон ўтдик.
О л ь г а. Ох, жуда қўрқиб кетаётирман. Субутой Самарқандга боргач, ҳамма сирни фош этадир. Темурнинг қаҳру ғазаби ажал чақмоғи каби бошимиз узра чақнайдир. Эвоҳ, у мени нега ҳам кўрди?

У р х о н. Асло ташвиш тортмагин, мен Субутой билан гаплашурман. У жуда мард инсон. Ҳеч кимсага сирингни айтмагай. Ҳатто Темур қиймалаб ташласа ҳам лом-мим демагай.

Т е м и р қ о я (бир  чеккада). Нима керак, мен аралашмайман. Ўлсалар ўларман, қолсалар қоларман.

О л ь г а (тувакда яшнаб турган гулни кўрсатади). Оҳ , қандай ажиб, тароватли гул!

У р х о н.  Бу ҳамишабаҳор гули. Қара, ҳануз янгидан - янги ғунча очмоқда.
О л ь г а. Нақадар гўзал...

У р х о н. Шундай кун келурким, бизнинг орзуларимиз ҳам худди ана шу гул каби янгидан-янги ғунчалар оча бошлаяжак.

Н о з и м (кириб таъзим қилади). Марҳамат қилсинлар. (Улар билан бирга чиқади.)
У р х о н. Қани, кетдик. (Нозимни кўрсатади.) Бул қоп-қора кечага ўхшаган махлуқ бизни музаффар ва мунаввар тонгга чорлаётир. (Кетадилар.)
ТЎРТИНЧИ ПАРДА
    Ўша саҳна... Кундузи... Қаршидаги каттакон деразадан сарой боғини безаб турган ям-   яшил дарахтлар, ранг-баранг гуллар кузга ташланади. Айвонга қўйилган тувакдаги гулнинг эгилган ва тарвақайлаб кетган бутоқлари орадан анча фурсат ўтганлигини кўрсатади.
Усмонли аъёнлари қиёфасидаги У р х о н бир чеккада қўлини пешонасига тираб хаёлга
толган.
О л ь г а (сарой хонимларига хос бир қиёфада киради. Урхонга бир лахза тикилиб туради). Урхон!

У р х о н.  Сенмисан, Ольга?
О л ь г а.  Неларни ўйлаётирсан, ҳалақит бердим, шекилли?
Урхон.  Йўқ, асло...

О л ь г а.  Нега бунчалар хаёлга толдинг?

У р х о н (гул бутасини кўрсатиб). Атрофга ифорлар таратаётган, яшнаб турган бу гулларни кўрурмисан? Бу гуллар бир пайтлар ям-яшил тугунча эди.

О л ь г а.  Ҳа, эсимда, жосус дея бизни айблашган бир кеча эди.

У р х о н. Ўша кеча мен очилмаган ғунчаларни кўнглимиздаги орзуларга ўхшатган эдим, шундоғми? Зотан, бугун истакларимиз руёбга чиқаётир, гул​лар каби очилиб келаётир.

О л ь г а. У ҳолда сенинг фаромушлигингга сабаб не?
У р х о н.  Ольга! Биз энди бу ерни тарк этмоғимиз лозим.
О л ь г а.  Нечун? Ахир, биз бу ерда жуда бахтиёрмиз-ку!

У р х о н.  Йўқ, аксинча, бахтиёрлик бизни бошқа оламда кутаётир!

О л ь г а. Гапингни англамадим. Сен Йилдирим каби буюк бир подшонинг саройидадирсан... Ўзинг ҳам энг севимли аъёнлардан биридирсан. Ортиқ яна не истайсан? (Гул бутасига яқинлашиб, уни ҳидлай бошлайди.)
У р х о н. (чеккага) Ҳа, Темурнинг лашкари Сивас қалъасини остин-устин қилди, Йилдиримнинг ўғли ўлдирилди... Шундан сўнг ҳам бу ерда қолиб бўлурми?

О л ь г а. Урхон! Сенда бир сир бор ҳар ой яширин мактублар ёзурсан, ажабо, уларни кимга, қайга жўнатаётирсан?

У р х о н. Кейин тушунарсан, энди зудлик билан тадоригингни кўр! Бу ердан кетмоғимиз лозим.

О л ь г а (безовта). Ё тавба, нималар деётирсан, ёки Йилдиримдан бирон жабр кўрдингми?

У р х о н. Йўқ,  Фақат баъзи подшолар, хусусан, Йилдирим каби сархуш хукмдорлар шул қадар даҳшатликим, уларга зинҳор ишониб бўлмагай. Зеро, ўз орасини вахшийларча қиймалаб ташлаган бир хукмдор арзимас баҳона билан бизнинг ҳам қонимизни тўкишига шак-шубҳа йўқдир.
О л ь г а.  Мен бу шубҳаларда ҳеч қандай маъни кўрмаётирман.
У р х о н. Айтдим-ку, ахир, кейин англаб етурсан. Дарҳол ҳозирлан. Эҳтиёт шарт бир чодра ҳам олиб олгин, йўлда асқотиб қолгай.
О л ь г а. Хўп бўлади, лекин...

У р х о н.  Жим, кимдир келаётир.
О л ь г а. Султоннинг маҳрами Мелича. (Ёқимли табассумлар билан унга пешвоз чиқади.)
У р х о н (ёлғиз). Бурч ҳар нарсадан муқаддасдир. Фурсат етиб келди. Энди Темур албатта ҳужум бошлаяжак.

М е л и ч а (Ольга билан келади). Ох, Ольга, Ольга! Сизларнинг мен билан дўстлигингиз кўнглимни қанчалар кўтаришини билсангиз эди.
О л ь г а. Менинг ҳам... Менинг ҳам севинчим жуда чексиз, жуда бепоёндир.
М е л и ч а. Сен нақадар олижанобсан. (Урхонга ишора қилиб.) Эринг ҳам жуда мард ва назокатли бир инсон.

У р х о н. Миннатдорман.

М е л и ч а. (атрофга диққат билан разм солиб). Шўрлик Йилдирим! Унинг ҳоли нақадар паришон...

О л ь г а.  Ҳа, шу кунларда ҳазратимиз жуда ўйчан кўринурлар.
У р х о н. Нега ўйчан бўлмасин. Темур лашкарининг босиб келиши ҳазилакам гапми?

Й и л д и р и м (киради, унга таъзим қиладилар. Ёнидаги Нозим оғага). Али пошо қайда? Дарҳол хузуримга чорла! (Нозим эгилиб чиқади. Йилдирим вазмин.) Ох, Темур! Мен сенинг бул қадар беҳазир эканлигингга ишонмаган эдим. (Ғазабга миниб.) Лаҳимлар қазиб қурол олиб кирмакка, Сивас каби бир қалъанинг кулини кўкка совурмакка нечук ҳаддинг сиғди? Оҳ, ҳали асирларнинг, қалъа муҳофизларининг бошини кесдирдингми? Эртўғрул каби ўғлонимдан жудо этдингми? Йўқ-йўқ.... Бу аччиқ  зарба, жаллод!
У р х о н. Балким бул ҳаракат уни менсимаганлигинг учун бир танбиҳ, таъбир жоиз бўлса — бир жазодир.

Шу пайт олислардан ошиқона бир оҳангда чўпон найининг садоси эшитилади.

Й и л д и р и м (бугилиб). Нима?! Бир танбиҳ ?! Бир жазо?! Ох, неларни эшитаётирман?!

У р х о н. Зотан, сенга ихлос ва садоқатим шул аччиқ ҳақиқатни суйламакка мени мажбур этаётир.

Й и л д и р и м. Мен бошимга бостириб келган кекса туллак Салиб лашкарини махв этдим. Фарангистон ва Олмония жангчиларини ер билан яксон қилдим. Лохистон, Австриё ва Итолиё аскарларини бир ҳамладаёқ эзиб ташладим. Ҳатто қўрқмас Жон каби машҳур бир қаҳрамонни ҳам назарга илмадим. Энди Темур каби бир дарбадарми мени қўрқитмоқ бўлгай? Оҳ , кўр бўлсин бу фалакнинг кўзлари! Қарагин, кимлар мени жангга чорлаётир!
М е л и ч а. Қўйинг, ҳазратим! Ўзингизни жуда азобга солдингиз. Вужудингиз бир оз истироҳатга муҳтож.

Й и л д и р и м. Истироҳатми?! Заҳарли панжалар қалбимни парчаламоқда экан, тағин истироҳатгами?! (Ғазабли.) Оҳ, йиртқич! (Меличага.) Бизни ёлғиз қолдир. (Мелича Ольга билан чиқар экан.) Айт, у чўпоннинг овозини учирсинлар.

М е л и ч а. Бош устига. (Кетмоқчи бўлади.)
Й и л д и р и м.   Керак эмас, куй, майли, чалаверсин.

М е л и ч а.  Бош устига... (Чиқиб кетишади.)
Й и л д и р и м (деразага яқинлашади, чўпоннинг куйини тинглаб хазин ва аламли бир оҳ чекади). Чал... Чал!.. Эй бахтиёр чўпон, чалавергин!.. На Сивас каби шаҳринг қўлингдан кетмиш, на-да Эртўғрул каби ўғлинг...

Али  пошо   киради, най садоси тинади.

А л и п о ш о (ясама бир безовталик билан). Ҳазратимни бир оз кайфиятсиз кўраётирман.
Й и л д и р и м (аччиқ табассум билан). Шундоқ, кайфли вазирларнинг султони ҳамиша кайфиятсиз бўлур.

А л и п о ш о. Ҳар ҳолда шавкатли хоқоннинг марҳаматлари қулларининг қусуридан жуда юксакдир.

Й и л д и р и м.   Менга боқ, сен Сивас воқеасига не дейсан?

А л и  п о ш о. Фақат гўдакларга хос бир тажриба. Бемаъни бир тажриба...

Й и л д и р и м  (ғазабли). Очиқроқ  сўйла, нимаси бемаъни?

А л и п о ш о. Чунки Темур Сивас қалъасига тажовуз этиши биланоқ, жангни давом эттирмакдан чекинди... Кўриниб турибдирким, аскарларимизнинг шижоатини кўриб у улкан сабоқ олмиш. Журъат қилганида эди, Сивасни ташлаб, Миср — Шом томонларга кетмаган бўлурди.

Й и л д и р и м. Сен сархушсан... Бугун-эрта у Мисрни ҳам остин-устин қилади. Шомни ҳам...

У р х о н. Аллақачон шундай қилмиш.

Й и л д и р и м.  Ох, нелар даётирсан?

У р х о н. Ҳатто у ортга қайтиб, Ораз дарёсини кечиб ўтиб, Озарбойжонга ҳам кириб борибдир. Ушбу сонияларда у Қорабоғнинг сарин яйловларида, майса-чечакли адирларда истироҳат ва ғолибият базмлари ила машғулдир.

А л и  п о ш о  (изтиробда, чеккага). Оҳ даҳшат, даҳшат!..

Й и л д и р и м (Али пошога). Хуш, бу хабарни сен нечун ҳозирга қадар менга айтмадинг?

А л и п о ш о. Чунки сиз бир оз хастаҳол кўринурсиз. Бинобарин, бу воқеа аҳамиятга арзимайдир...

Й и л д и р и м (ўта ҳаяжон ва ғазаб  билан). Нечун?! Аҳамиятга арзимайдирми? Йўқ, йўқ, зинҳор ундоқ эмас, Сен Темурга қарши Миср — Шом хукуматлари билан иттифоқ тузиш ўрнига Бурса майхоначиларига шароб буюриш ила машғул бўлгансан!

Н о з и м (кириб таъзим қилади). Шайх Бухорий ҳазратлари.

Й и л д и р и м. Кирсин. (Нозим эгилиб чиқади. Йилдирим чеккага.) Шайх фозил ва муҳтарам бир зот. Унинг ташрифида бир гап бор.

Ш а й х Б у х о р и й (қишлоқлик бир аёл билан киради. Таъзимдан сўнг). Журъатим учун афу этинг, ҳазратим. Лутфан шул қишлоқлик аёлни тингласангиз. Онадўлининг шул йўқсул онасига қулоқ берсангиз. Эшитинг, у нелар дейдир.

Й и л д и р и м (аёлга). Сўйла!

А ё л. Хўжам билан ўғлим салб жангида ҳалок бўлишди, оҳ, уларнинг дийдорини кўролмай қолдим, мозорларини билолмай қолдим. Мен фақат бир тасалли билан тирик эдим — улар ватан учун шаҳид бўлиб эдилар.

Й и л д и р и м. Дардинг не, дардингни айт!

А ё л. Бўй етган бир қизим бор эди, оти Лола эди, мен унинг учун ҳар қандай захматдан қайтмас эдим. Куйиб-пишиб бир тарафдан ола хўкизни, бир тарафдан ўзимни аямасдан, жонивор билан баробар меҳнат қилардим. Лолагинам, яккаю ягона жигаргўшам кам бўлмасин дердим.

Й и л д и р и м (бир оз асабий). Хўш?

А ё л (ҳаяжонли). Кейин яничарлар, сенинг ўша талончи, маст-аласт аскарларинг хўкизимни олиб кетишди. Бермоқчи эмас эдим, зўрлаб тортиб олишди. Ялиниб-ёлворган эдим, дўппослашди. Мен-ку майли... Мен-ку майли... (аламли фарёд билан). Қизим! Оҳ, жигарим! Ёвузлар бегуноҳ бир қўзичоққа хужум қилган каби унга ёпирилдилар, йиғлашига, дод солишига қарамай, жаллод каби олиб кетдилар. (Беҳол.) Оҳ, Лолагинам! Оҳ, жигарим... (Йилдиримнинг оёқларига йиқилади.)
Й и л д и р и м  (ўта ғазабда). Жавоб бер, Али пошо, жавоб бер!

А ё л  (беҳол). Оҳ, майпарастлар! Вахшийлар!

Ш а й х  Б у х о р и й (чеккага). Маст амирнинг маъмурлари ҳам маст-аласт бўлгай.

Й и л д и р и м.  Топилсан, бу аёлнинг қизи дарҳол топилсин!

У р х о н.  Юринг, она.

А ё л (кўз ёшларини артиб). Оҳ, жигарим... Ёлғиз жигарим. (Тағин хунграб йиғлайди.)
У р х о н.  Юринг, хиёнат жазосиз қолмагай. (Аёл билан бирга чиқади.)
Ш а й х  Б у х о р и й (чеккага). Бечора аёл! Билмайдиким, ўзи илтижо қилаётгани подшонинг ичадиган шароблари йўқсул қишлоқликнинг тўкилган қизил қонлари, қонли кўз ёшлари эвазидандир.

Н о з и м (кириб таъзим қилади). Темур элчиси!

Й и л д и р и м. Кирсин! (Ғазабли.) Тағин элчими?! Яна Темур элчисими?!

Субутой баҳорлик либосда кириб таъзим қилади ва мактубни беради.

Й и л д и р и м (Али пошога). Ол, ўқи! (Субутойга.) Бу мактуб қайда битилди?

С у б у т о й.  Озарбойжонда, Қорабоғ адирларинда...

Й и л д и р и м.  Чиқиб кўзлагил, жавобини дарҳол олурсан.

С у б у т о й. Хўп бўлади. (Таъзим қилиб чиқади.)
А л и  п о ш о (қисқа мутолаадан сўнг, у ҳайрат билан чеккага). Даҳшат, даҳшат!

Й и л д и р и м.  Неларни битибди, тағин нелар деб ёзибди?

А л и  п о ш о (ўқийди). Тангрининг қули Темурдан Рум Султони Йилдирим Боязидга!

Й и л д и р и м. Узундан-узоқ лофларга тоқатим йўқ, фақат мактубнинг мухтасар маъносини сўйла!

А л и п о ш о. Ёзибдирким, мен сизни бир турк султони деб ҳисоблайдирман ва ўзингизни ҳурмат қиладирман, фақат сиз мени менсимасангиз орамизга совуқчилик тушгай ва бунинг оқибати жуда аччиқ бўлгай.

У р х о н  киради.
Й и л д и р и м. Хўш, кейин?

А л и п о ш о (мактубга кўз қирини ташлаб). Илло, бу менинг охирги мактубим ва сўнгги таклифимдир. Қорақўйинлининг амири Қора Юсуф би​лан муносабатларни узгайсиз. Шаҳзодаларингиздан бирини маъмуран хузуримга жўнатгайсиз... Мен унга ўз болам каби муомалада бўлишимни олдиндан ваъда қилурман. Фақат мактубимга мувофиқ  жавоб қайтмаса, хужум этажагимга шак-шубҳа йўқ. Шунга яраша ҳозирлигингизни кўринг дея огоҳ этаётирман.

Й и л д и р и м. Урушмоқми? (Аччик қаҳқаҳа билан) Қаранг, бизни нелар билан қўрқитмоқчи. Бечора Чўлоқ! Қаршисида ким турганини унутганга ўхшайдир. (Жуда ғазабли.) йўқ, унга жавоб жангдан бошқа нарса бўлмагай!
Ш а й х Б у х о р и й. Менимча, ғазаб ва ҳиддат хазратимизни янглиш муҳокамаларга олиб бораётир. Темур ҳам худди сиз каби бир қахрамондир. Сиз каби жасур ва енгилмас бир хукмдордир. Турк фарзандларининг қонини беҳуда тўктирманг, атрофингизни қуршаб турган ғанимлар сизнинг бошингизга тушадирган фалокатдан шод бўлмасинлар.

Й и л д и р и м. Йўқ, пирим! Мен ҳозиргача сенинг аччиқ насиҳатларингни тинглаб келдим. Афсуским, энди тингламагайман, чунки ушбу мактуб таҳқирларнинг энг аччиғидир.

Ш а й х Б у х о р и й. Ҳа, билурман, аччиқ ,  ҳатто менинг сўзларим унданда аччиқ. Фақат Темур билан урушмакдан кўра ўз нафсингга қарши жанг эълон этгил. Журъатим учун мени маъзур тут. Аммо имкони қадар раққосаларга ўралашиб қолмагил! Сербистон маликасининг нуфузига учмагил! Ва сархуш вазирларнинг эрмаги бўлиб қолмагил!

А л и п о ш о  (чеккага). Бу не алжираш?

Й и л д и р и м. Балли, шайхим! Аччиқ  бўлсада, сўзларингда  ҳақиқат  бор. Лекин Темурга қарши жим турмак қўлимдан келмайдир. Нечунким, у менинг кимлигимни танимаётир ёким танишни истамаётир. Ҳар   ҳолда, мен ўзимни унга танитмагим лозим. Али пошо, жавоб ёз!

Али пошо қоғоз-қалам  ҳозирлайди.

У р х о н  (таъзим қилиб). Рухсат бўлса, менинг ҳам икки оғиз гапим бор эди.

Й и л д и р и м. Сўйла!

У р х о н. Ҳазратим, албатта, сизнинг иродангиз ҳақиқатдир, бинобарин, шайх ҳазратларининг тавсиялари ҳам оқилона бир маслаҳатдир.
Й и л д и р и м. Мен ҳаммасини яхши англайдирман, аммо маслаҳатнинг фурсати ўтди. (Ғазабли.) Жавоб ёз!

А л и п о ш о. Амрингизга  мунтазирман.

Й и л д и р и м.  Йилдирим Боязиддан дайди ит Темурга!

Б о ш қ а л а р  (ҳайрат ва даҳшат билан чеккага). Нима? Дайди ит?!
Й и л д и р и м.  Ёздингми? Дайди ит Темурга!

А л и  п о ш о.   Ёздим, дайди ит Темурга.
Й и л д и р и м. Ёз, урушимиз — уруш. Кимки сўзидан қайтса, хотини уч талоқ  бўлгай!

А л и  п о ш о  (ёзади, чеккага). Оҳ, фалокат! Даҳшат!

Й и л д и р и м.  Қолганини ўзинг билурсан. Менинг гапим фақат шу!
Ш а й х  Б у х о р и й (изтироб ва ҳаяжонда). Ҳазратим! Ҳазратим, ижозат беринг. Ушбу жавоб одоб-муомалага зинҳор мувофиқ келмагай. Зеро, бу бир хато, бир тажовузким, ҳеч бир хукмдорнинг шаъни учун яхши эмасдир.
Й и л д и р и м.   Бас, етар, ўтинаман, бошқалар бу ишга аралашмасин.

Ш а й х  Б у х о р и й (ўрнидан туриб кетмоқчи бўларкан). Яхши, Султоним, мен қўшилмагайман, бироқ, сиз ушбу жавобингиз билан буюк бир тарихий масъулият остида қолаётирсиз. Менга рухсат...

Й и л д и р и м.   Ихтиёрингиз. (Шайх Бухорий чиқиб  кетади. Йилдирим истеҳзоли табассум билан кўзларини ўйнатиб.) Шундоқ, ушбу мактуб билан Йилдирим буюк бир масъулият, тарихий масъулият остида қолур эмиш.                                                                                                                    У р х о н.  Ҳар ҳолда, шайх ёмонлик истагувчи кимса эмасдир.
Й и л д и р и м. Не бўлса булур, менинг қарорим қатъий. (Ўрнидан туради.) Менга қара, Урхон! Сен то ҳозиргача биздан ҳурмат ва муҳаббат кўрдинг... ва шу боис ҳам Онадўлидаги тотор-туркман уруғлари ўртасинда катта нуфузинг бор.

У р х о н. Ҳазратимнинг иноятлари билан.

Й и л д и р и м. Энди уларни ҳаракатга  келтирмоқ  лозим. Бутун лашкарга сафарбарлик эълон этурман. Кўрайликчи, Темур бизга қарши не қила олур экан? Сен фақат ўз бурчингни унутма! (Чиқа бошлайди.)
У р х о н. Мен учун бурч ҳамма нарсадан муқаддасдир. Амирим учун бошимдан кечишга ҳам тайёрдирман.

Й и л д и р и м. Бор, арслоним, ҳозирлан! Унутмагилким, сени улкан лавозимлар кутаётир. Али пошо! Сен ушбу мактубни элчига бер, мендан сўнгги совға сифатинда Темурга олиб борсин.

А л и п о ш о.  Бош устига! (Чиқадилар.)
У р х о н (ёлғиз). Оҳ, Темур — дайди ит. (Аччиқ ва истеҳзоли табассум би​лан.) Э-воҳ, ҳамиша бадмастларнинг тасаллиси — алжирамак, ожизу заифларнинг қуроли эса ҳақорат этмак ва қарғамакдир. (Йилдирим кетган томонга қараб кинояли, бир оз қизишган ҳолда.) Эй мағрур, айшпараст Султон! Яқинда, тез орада ул ёвқур жаҳонгирнинг темир панжаларида илон каби тўлғанурсан. Муқаррар мағлубиятга учраб, забун ва паришон бўлурсан!

БЕШИНЧИ ПАРДА

Анқара адирлари. Темурнинг чодири... Чодир олдида барваста келбатли, ўқ-ёй таққан икки жангчи соқчиликда туриб суҳбатлашмоқда.

Б и р и н ч и с о қ ч и. Во ажаб, бутун дунё жанг-жадалдан толиқди, бироқ бу Оқсоқ зинҳор толиқишни билмагай.

И к к и н ч и   с о қ ч и.  Тағин шикоятми? Ўзи недан норозисан, азизим?

Б и р и н ч и с о қ ч и. Миср ва Шомда тўккан қонларимиз ҳали совугани йўқ... Энди эса Анқара ғавғоси, Анқара балоси! Нима деган гап? Уч-тўрт кун ором олсак бўлмасмиди?

И к к и н ч и с о қ ч и. Хўш, Қорабоғнинг кўм-кўк адирларида, Озарбойжоннинг жаннатдек гўзал, фараҳли гўшаларида сурган завқ-сафоларинг озлик қилурми?

Б и р и н ч и с о қ ч и. Бу нима деганинг? Атиги уч ой завқ  олиб, олти ой жанг қилмоқ  керакми?

И к к и н ч и с о қ ч и. Мундоқ ўйласанг-чи, жанг-жадалнинг ҳам ўзига хос завқи бор, ахир!

Б и р и н ч и с о қ ч и.. Оллоҳнинг ўзи шоҳид. (Оқсоқланиб у ёқдан бу ёққа юради.) Шом томонларда бўлган жангда оёғимга бир ўқ тегди, то ҳануз оқсайман, ҳамон кечалари оғриқдан ухлай олмайман.

И к к и н ч и с о қ ч и (кулиб). Зарари йўқ, яхши мол эгасига ўхшайди. Те​мур ҳам оқсоқ, сен ҳам... Фақат орангизда бир фарқ бор — сен қарғасан, у — бургут...

Б и р и н ч и с о қ ч и..  Бас қил, баттол!

И к к и н ч и с о қ ч и.  Яхши, бўлмаса, у қарға бўлсин, сен эса бургут...

Б и р и н ч и с о қ ч и..  Йўқ буниси ҳам тўғри келмайди.

И к к и н ч и с о қ ч и.  Хўш, унда нима истайсан?

Б и р и н ч и с о қ ч и.. Нимани истардим, шу Анқара жанги менга сира ҳам ёқмаётир. Нима эмиш — Темур Йилдиримни енгар эмиш... Менга бундан не фойда? Мисрда, Шомда ҳар ҳолда ул-бул нарсага эга бўлдим. Бу ерда ғолиб келсак (ҳовучига боқиб), хуш, айт-чи, қўлимга нима киради? Анқаранинг қуп-қуруқ, бўм-бўш саҳросими?

И к к и н ч и с о қ ч и (истеҳзоли  қаҳқаҳалар билан). Вой  жуҳуднинг даллоли-ей! Сен жангга мол йиғиш учун келганмисан?

Б и р и н ч и с о қ ч и.. Нима бўпти! Оқсоқнинг донги чиқсин, менинг эса жоним чиқсин, шундоғми?

И к к и н ч и с о қ ч и. Бас, етар, бу сўзлар туркка муносиб бўлмаганидек, аскарга ҳам зинҳор лойиқ эмасдир.

Б и р и н ч и с о қ ч и.. Нима бўпти! Сенингча, аскар одам эмасми? (ғазабли.) Хўш, нима бўпти! Жон олиб, жон берадиган биз, Ўйнаб-куладиган улар! Чопишиб-сукишадиган биз, шон-шуҳрат қозонадиган улар! Оч-яланғоч юрадиган биз, кайф-сафо сурадиган улар!

И к к и н ч и с о қ ч и (кулиб). Ажабо, алаҳсираётирсанми. Улар деганинг кимлар?

Б и р и н ч и с о қ ч и.. Улар — саройларда айш-ишрат қиладиган очкўз подшолар, телба хоқонлар... Сарват ва саодат оғушида ўйнаб-куладиган аблах вазирлар, ярамас аъёнлар... Кайф-сафо билан кун кечирадиган беғам шахзодалар, семиз амирлар...

И к к и н ч и с о қ ч и (мағрур қаҳқаҳалар билан). Англадим, энди англадим. Бундоқ фикрлар қўрқоқлик оқибатида туғиладир. (Унинг елкасига қоқиб.) Менга қара, сен зинҳор ташвиш чекма, бугун-эрта Йилдирим мағлуб бўладир, биз тағин Самарқандга қайтурмиз.

Б и р и н ч и с о қ ч и. Йўқ бунга кўзим  етмаётир. Йилдирим жуда  қудратли дейишмоқда.

И к к и н ч и с о қ ч и.  Ажабо, унинг нимаси қудратли эмиш?

Б и р и н ч и с о қ ч и.. Йўқса не? Мана, неча кундирким, Йилдирим билан юзма-юз турибмиз. У эса жангни қўйиб, шикорга чиқармиш, бизни назарига ҳам илмаётган эмиш.

И к к и н ч и с о қ ч и. Ҳечқиси йўқ. У бизни менсимаса, биз уни менсиймиз. (Бўри улиши эшитилади.) Амир келаётир! (Соқчига қараб, ҳайратда.) Нима бўлди? Сенинг юз-кўзингдан олов ёғилаётир.
Т е м у р  жанг либосида кириб келади. Ортидан Д е в о н б е г и ,  шоир  Кирмоний  ва  О қ б у ға  киради.
Темур (ниҳоятда қинли ва ғазабли оҳангда). Темур — дайди ит?! Шун​доғми, ҳали шундоғми?!

Ш о и р. Балки кайфи бўлгандир. Йўқса, кекса бир Султоннинг оғзидан бундай сўз чиқмас.

Девонбеги. Эҳтимол беморлигида, иссиғи кўтарилганда ёзгандир. Йўқса, бундақанги алжираш эс-хушли бир зотга зинҳор ярашмагай.

Т е м у р. Эҳтимол! Эҳтимол! Лекин мени ҳам Тарағай ўғли Темур дейдилар. Уни бадмастликдан хушёр этмоқ кўтарилган бошини эгмоқ фурсати келди... Оҳ, Йилдирим, Йилдирим! Нақадар даҳшатли бўлсанг-да, Ҳиндистонда мен овлаган қоплонлардан мудҳиш эмасдирсан.

Ш о и р (чеккага). Шундай, қоплон йиртқичларнинг энг ваҳшийси, аммо қоплонларни ҳам тилкалаб ташлайдирган бир ваҳший куч борким, ул куч — инсондир.

Т е м у р. Қорақўйинлининг лашкари тунда Исфахон ёнида қўққисдан хужум қилмиш, жангда аскарларимдан уч минг киши ҳалок бўлмиш. Ўшанда мен каллалардан миноралар тиклаган эдим. Ҳечқиси йўқ бир оздан сўнг Йилдирим ҳам мени таниб олгай. (Киноя ва ғазаб билан.) Оҳ дайди ит! Бу не алжирамак, бу қандай жасорат?!
Ш о и р. Афсуским, жасурларнинг алжираши алжировчиларнинг жасорати каби кулгули ва бемаънидир.

Т е м у р. Бу алжирашлар не бўлибтир?.. Рақибнинг сурбетлигини курким, мени ҳамон менсимаётир, жангга тадорик кўрмак ўрнига шикорга чиқаётир.
О қ б у ғ а (истефоли кулги билан). Дарҳақиқат, жуда такаббур, жуда мағрур...

Ш о и р .  Аммо мағрурлар жуда тез шарманда бўлгайлар. Субутой  кириб  ва таъзим   қилади.
Т е м у р.  Хўш, не хабар, Субутой?

С у б у т о й. Буюк хоқонимизнинг амри билан шикорга чиққан ўн беш минг нафар Йилдирим аскарини жангчиларимиз қуршаб олишди ва бир зарба ила барчасини қириб ташлашди.

Т е м у  р.  Йилдиримнинг ўзи-чи?

С у б у т о й. Фақат Йилдирим жасурона бир эпчиллик билан қуршовни ёриб чиқди ва беш-ўн нафар ҳимоячиси билан қочиб қутилди.

Т е м у р.   Мен жасурларни жуда хуш кўрурман.
Субутой. Йилдирим шикорда юрганида биз сув йўлларини кесиб қўйдик, табиийки, лашкар сувсиз қолгач, тез орада таслим бўладир.

Т е м у р. Жуда ажойиб тадбир. Буни ким ўйлаб топмиш?

С у б у т о й  (Оқбуғага ишора қилиб). Буюк сардор Оқбуға.

Т е м у р.  Зотан, жанг маҳали хийла ҳам зафар воситаларининг биридир.

Ш о и р (чеккага). Мен фақат Карбалодаги араб Шимирини билур эдим, бироқ туркдан  ҳам Шимир чиқар эмиш.

Т е м у р. Оқбуға! Ортиқ кутиб бўлмагай! Лашкар хужумга ўтмоғи лозим. Бироқ Йилдиримга заҳмат етмасин. Унга айтадиган сўзларим бор. Жасур Су​бутой! Сен ҳам ғафлатда қолма! Кимда-ким уни тирик ушласа, эвазига катта мукофот берилгай!

О қ б у ғ а.  Қай йўсинда ҳаракат қилурмиз?

Т е м у р. Ғанимнинг ўнг қаноти очиқ. Худди шу ердан бизнинг сўл қанот лашкаримиз уларнинг марказга ўтиш йўлини тўсиб қўяжак. Ёвнинг сўл қаноти эса жуда заиф. Аминманким, бизнинг зарбамизга дош бера олмай, тезда пароканда бўлгай. Бор, арслоним! Жасорат ва матонат сенга ёр бўлсин!
Оқбуға  ва Субутой  ҳарбийча итоат ишорасини қилиб, жадал чиқиб кетадилар.

Ш о и р (чеккага). Қардош қардошнинг қонини ичадир. Мана сиёсат ва раёсат балоси.

Т е м у р. Урхоннинг ҳануз қайтмагани мени қаттиқ ташвишга солаётир. Ҳар ҳолда, у бугун биз томонга ўтмоғи лозим эди.

Девонбеги. Ким билсин, эҳтимол, ўтгандан сўнг бизникилар ушлаб олишгандир...

Т е м у р. Ҳамма жабҳаларга буйруқ  бер, унга зинҳор қўл теккизмасинлар. (Шоир Кирмонийга.) Қани, юр, шоир, сен ҳам бир томоша қил. Жангни яқиндан томоша қилмак завқи мутлақо ўзгача бўлур. (Чиқиб кетишади.)
О л м о с  гангиб қолган  ҳолда изтиробли одимлар билан кириб келади, Темур кетган томонга тикилади.

О л м о с (Чеккага). Урхон, оҳ, Урхон! Сен Олмосни унутдинг, фақат Олмос сени кўрмоқ учун жанг майдонларида дайдиб юрибдир. (Темур кетган томонга юради.),

Б и р и н ч и с о қ ч и (шеригига). Бу Девонбегининг қизиям жуда ғалати аёл экан. Самарқанднинг гўзал кушкларини ташлаб келиб, билмадим, Анкара чўлларида нима излаб юрибдир?

И к к и н ч и  с о қ ч и.  Сенингча, жанг майдони фақат эркакларга хосми?

Б и р и н ч и с о қ ч и (истеҳзоли қаҳқаҳалар билан). Бу нима деганинг? Ул заифа аёл ҳам жанг қилгани келганми?

И к к и н ч и с о қ ч и. Куласан-да... Ота-боболардан  эшитмаганмисанким, Чингизнинг онаси   ҳам      аёл    боши          билан  от  чопган. Барча     қўшни ўлкаларни қўлга киритган ва улкан бир салтанат қурган.

Б и р и н ч и  с о қ ч и. Бу  не демак, анави заифа ҳам Чингизнинг онасими?

И к к и н ч и  с о қ ч и. Нима фарқи бор, иккаласи ҳам аёл, бу ҳам ўша жинсдан, у ҳам шу наслдан. Арслоннинг эркак-урғочиси бўлмайдир.
Б и р и н ч и  с о қ ч и. Аммо, менимча, сен айтаётган бу урғочи арслон жанг учун эмас, бошқа бир ов учун келганга ўхшайди... (Йўлга қарайди.) Кўзинг ойдин, ана, Темирқоя ҳам келаётир.

И к к и н ч и   с о к ч и. Ахир, у Урхон билан бирга Йилдирим ҳузурига қочган эди-ку.

Б и р и н ч и  с о қ ч и. Нима бўпти! У ерда яшай олмай, ортига қайтгандир-да!

О л м о с (Темирқоя билан киради). Худо ҳақи, гапирсанг-чи, Урхонга не бўлди? У қайда қолди?

Т е м и р қ о я  (йўғон ва дагал товушда). Унинг ёнида...

О л м о с. У деганинг ким?!

Т е м и р қ о я.  Ким бўлса — ўша. Нима керак, мен аралашмайман.

О л м о с.  Оҳ , нечун? Урхон келмадими? Сен билан бирга эмасмиди?
Т е м и р қ о я. Темурдан қўрқмай бу ерга кела олар эканми? Масков қизини олиб қочишга қочиб, энди Темурга кўрина олар эканми?
О л м о с.  Темур уни афв этадир.

Т е м и р қ о я.  Бу менинг  ақлимга сиғмайди.

О л м о с. Жим, худо ҳақи, жим бўл! Бошимга қон тепаётир, миям тарс ёрилиб кетгудек. Демак, у бу ерга келмайди, шундоғми?
Т е м и р қ о я. Мен унинг ҳомийси эмасман, истаса, келсин, истамаса — йўқ. Нима керак, мен аралашмайман.

О л м о с.  Не бўлса-да, мени Урхоннинг олдига олиб бор.
Т е м у р қ о я. Айтдим-ку, мен аралашмайман.

О л м о с. (чеккага). Эй худойим, бу кимсанинг юраги тошдан яралганми? (Темирқояга.) Мен бу ерга ёлғиз Урхон учун келдим. Қайда бўлса ҳам мен уни топмоғим лозим.

Т е м и р қ о я.   Мен очман, бир оз тамадди қилиб олай, ундан сўнг...

О л м о с.  Майли, егин-ичгин, мен сенинг ёқангдан олмоқчи эмасман.

Т е м и р қ о я.  Ёқамдан олма, нима керак! (Кетадилар.)
Шу орада ташқаридан ур-сур, чопишма овозлари эшитилади.

Б и р и н ч и  с о қ ч и. Демак, жанг   қизиб кетди. Роса қирғин барот бўлаётир.

И к к и н ч и  с о қ ч и.  Ҳа, шовқин-сурон тобора авжига чиқаётир.
 Б и р и н ч и с о қ ч и.  Ана, Урхон ҳам Амир билан бирга келмоқда.
 И к к и н ч и с о қ ч и. Афтидан, Темирқоя Олмосни алдаганга ўхшайдир.

 Ташқаридан эшитилаётган шовқин-сурон, чопиш-саваш садолари пасаяди. Темур, Девонбеги,   шоир   Кирмоний  ва Урхон кириб келишади.

Т е м у р.  Сўйла, Урхон, нелар қилдинг?

У р х о н.  Мен аввало жуда катта қабиҳлик қилдим.

Т е м у р. Нечук  қабиҳлик?

У р х о н. Ольгани Туркистондан олиб қочдим, шу туфайли бошим кесилишга лойиқ.

Т е м у р. Буни кейин муҳокама қилурмиз. Менга Йилдиримдан, Йилдирим лашкаридан хабар бер!

У р х о н. Бурсадаги ишларим ўзингизга маълум. Ҳар ойда хабар жўнатиб турдим. Кейинги ҳафталарда Онадўлидаги бекларга катта мартабалар ваъда қилиб, ҳаммасини ўз томонимизга оғдириб олдим. У ердаги тотор ва туркман бошлиқдарини чақириб, ишончларини қозондим. Бутун Онадўли аскарлари бизнинг томонимизда, ҳадемай таслим булурлар. Фақат Рум эли беклари, яничарлар ва серб аскарлари Йилдирим итоатида. Аммо лашкарда бузилиш бошланиши биланоқ улар ҳам ҳеч нарса қила олмай шошиб, гангиб қолурлар.

О л м о с (Темирқоя билан келади. Урхонни кўргач, фавкулодда бир севинч билан). Оҳ, Урхон!.. (Девонбеги қули билан сукут ишораси қилади. Олмос чекиниб, бир чеккага бориб туради.)
Т е м у р (Урхонга). Жуда мамнунман. Хўш, энди айт-чи, гўзал малика қайда?

У р х о н . Ташқарида кутиб турибдир. Фақат сарҳаддан кечиб ўтаётганида бизникилар жароҳатлаб қўйишди.

О л м о с  (чеккага). Ана, бу ҳам янги бир хийла!
Т е м у р. Урхон! Сен аскарсан, аммо қилган хиёнатинг аскар шаънига ярашмагай. Ғафлатда қолдириб қизни олиб қочмак ва мени менсимаслик бир нонкўрлик эмасми? Бунга жазм этганингда Темурнинг қаҳру ғазабини ёддан чиқардингми? (Урхон сукутда.) Нечун жимсан, сўйла!
У р х о н. Буюк хоқоннинг марҳамати менинг бул қабиҳлигимдан жуда юксак тургай.

Т е м у р (кескин). Йўқ қабиҳликни афв этмак тубанликка ривож бермак демакдир.

Б и р и н ч и   с о қ ч и  (шеригига). Ана, Оқсоқ тағин ғазабга минди.

Д е в о н б е г и  (Темурга). Урхон билмагандир, ёшлик қилгандир.

Т е м у р. (кескин.)  Йўқ, бундай қабиҳлиги учун у энг олий жазога – ўлимга лойиқ.

О л м о с. Оҳ, ўлимга?..

Т е м у р.  Ҳа, Урхон фақат ўлимга лойиқ.
О л м о с.  Рахмат этинг, оҳ, раҳм этинг. (Темурга яқинлашади)
Т е м у р (ғазабнок). Нари тур!
Д е в о н б е г и.  Э-воҳ, чиндан ҳам у қатл этилгайми?

Т е м у р.  Ҳа, қатл... қатл! Олиб чиқ бошқалар учун ибрат бўлсин!

Атрофдаги ҳамма саросимада, қўрқинчли сукунат...

У р х о н. Йўқ хоқоним, йўқ... Ўлим ҳаммани қўрқитса-да, Урхонни қўрқита олмагай. Мен бурч йўлида минг бор ўлиб-тирилдим. Йилдирим мени қатл этмоқчи бўлганида қаҳқаҳа уриб кулдим. Энди эса кулмак ўрнига хайратга тушаётирман. Бироқ ўзга бир қўлнинг менинг қонимга бўялишини истамасман! (Белидаги ханжарини чиқариб ўзига урмоқчи бўлади.) Э-вох, сен мени таҳқир этдинг, мен эса... мен эса!..

Т е м у р (баланд ва кескин бир овозда). Урхон! Ўлимга улгурурсан, мен сени тахқир эмас, имтиҳон этмоқчи бўлдим. (Шонли қаҳқаҳа билан.) Унутмагилким, Темур шатранж ўйнар экан, арсадаги кичик бир пиёдани ҳам беҳуда қурбон бермакни истамайдир. Ҳолбуки, сен жасур ва тенгсиз бир қаҳрамондирсан. (Яқинлашиб, Урхоннинг елкасини силайди.) Зеро, сенинг маҳорат ва жасоратинг қилган қабохатингдан жуда юксак тургай. Ольгани, ул муносиб совғани мукофот сифатинда сенга бағишладим. Фақат қалбинг уни​ки, ақлинг ва билакларинг бизники бўлсин.

Шу орада Ольга киради, ёпинган чодраси елкаларига тушганича туриб қолади.

О л м о с (ғазабли бир қиёфада Темурнинг қаршисига бориб). Йўқ, йўқ! Сен бундай қилолмайсан! Ҳа, жуда буюксан, бутун дунёга хукмронлик қила олурсан, бироқ зинҳор Урхоннинг қалбига эмас! Унутмагилким мен онаман!

Ш о и р  (чеккага). Ҳа, она қалби ҳар нарсадан кучли ва муҳаббатлидир.
О л ь г а (кўксини чангаллаб, чеккага). Оҳ, бу ўқнинг жароҳати мени ҳалок этур...  

Т е м у р.  Олмос! Сендан сабр ва матонат лозим.

О л м о с. Йўқ, йўқ. (Ольгани кўрсатиб). Сен унга ўзинг забт этган барча ўлкаларингни бағишламоғинг мумкин, лекин менга берилган қалбни эмас, асло! Асло! (Урхонга.) Нега жимсан, Урхон, жавоб бер!

У р х о н. Хоқон хузуринда одоб сақламоқ лозим.

О л м о с. Холбуки, аҳли аёлингга хиёнат қилиш энг катта одобсизликдир.

О л ь г а (Темур қаршисида тиз чўкиб). Улуғ хоқон! Менинг тириклигим кўпларнинг умрига зомин бўлаётир, мени ўлдир, ўзгалар ҳам изтиробдан халос бўлсин.

Т е м у р (унинг қўлидан тутиб турғазади). Йўқ., Масков чечаги, йўқ...Мен фақат ёвуз арслонларни, йиртқич қоплонларни ов қиламан. Менинг ўқим фақат ваҳший қузғунларнинг қонига бўяладир. Сен эса нозик бир қалдирғочсан. Ҳолбуки, Темур зинҳор қалдирғочларнинг қонини тўкмагай.
О л м о с. Қалдирғочларни эса шунқор парчалаб ташлайдир. (Қўйнидан ханжар чиқариб Олъгага урмоқчи бўлади.)
Д е в о н б е г и. Олмос!

Урхон Олмоснинг билагидан ушлайди, ханжар ерга тушади.

О л ь г а (заиф товуш, аччиқ табассум билан). Сен зинҳор талашмагин, Олмос!.. (Қонли кўксини очиб.) Мен қаттиқ яраланганман... Энди ҳеч кимга озор бермасман. Оҳ, оҳ, оҳ.... (Йиқилади.)
Т е м у р  (Соқчиларга). Ёрдам беринг! (Ольгани турғазадилар.)
Олмос чекинади. Ташқарида шовқин-сурон ва чопишма овозлари кучаяди.

Т е м у р  (Девонбегига).  Қарагинчи, нима гап?

Девонбеги  (йўлга қараб). Субутой келаётир.

С у б у т о й  (кириб таъзим қилади). Улуғ ҳоқонга хушхабар!

Т е м у р.  Нима гап?

С у б у т о й.  Йилдирим лашкари пароканда бўлди.

Т е м у р.   Қандоқ қилиб? Батафсил сўйла!

С у б у т о й. Ғанимнинг сўл қаноти бир муддат бизга қаршилик кўрсатди. СЎнг қўққисдан шошиб чекина бошлади. Шаҳзода Сулаймон ва Али пошо бир-икки тўда билан қочиб қолди. Шаҳзода Муҳаммад ҳам ўз жони қайғусида Омосиё сари йўл олди.

Т е м у р.  Йилдиримнинг ўзи қай аҳволда?

С у б у т о й. Уни зинҳор сўраманг! Йилдирим ҳақиқатан ҳам буюк қаҳрамон экан. Ҳар қандай ботирдан зиёда чопишиб-солишди. Қаватиндаги сипоҳилар ва яничарилар ҳам жуда мард экан. Уларнинг ҳаммаси асир олинди. Барчаси мажбуран таслим бўлишди.

Т е м у р (Девонбегига). Амр эт, қочганларни қувмасинлар. Эҳтиёт бўл, Йилдиримга қўл теккизишмасин. Лозим қадар эҳтиром кўрсатилсин.

Д е в о н б е г и. Хўп бўлади, хоқоним. (Субутой билан чиқади.)
III о и р (чеккага). Қахрамонларнинг фазилати уларнинг даҳшатлари қадар буюкдир.

Т е м у р (қарсак чалиб, ғазабли ва жўшқин). Дайди ит!.. Дайди ит!.. Қандай улкан жасорат! Воҳ, такаббур!.. Фаросатсиз!.. Темурнинг сабр-тоқати ва назокати сен каби кўпларни алдамиш. Лекин оловли бир шапалоқ ҳаммасини сархушликдан хушига қайтармиш. (Қизғин.) Йилдирим, оҳ, Йилдирим! Ўзингни дев санадинг. Фақат англамадингким, сирка қанча ўткир бўлса, идиши шунча тез сингай.

Ш о и р. Ажабо, буюк хоқоннинг арзимас бир-икки калимадан асабийлашуви жоиз эрурми?

Т е м у р. Наҳот бир-икки калима? Наҳот шу, холос? Оҳ, ана шу алжироқ калима заҳарли ўқ янглиғ уйқуда ҳам миямни кемирур, Дайди ит! Дайди ит! Дайди ит! Оҳ, нақадар такаббурлик! Йўқ, буюк дарёларни кечиб ўтган, юксак тоғларни ошиб ўтган Темур ҳар қандай азобларни унутса унутгай, лекин бул икки калимани — зинҳор. Зинҳор!

Ш о и р. Ҳар ҳолда, Йилдирим сенинг қон қардошинг, жон қардошингдир.

Т е м у р. Афсуским, қардош етказган жароҳат жуда аччиқ жуда хавфли бўлур.

С у б у т о й  {кириб  таъзим  қилади). Йилдирим хузурингизга келмиш.

Т е м у р. Марҳамат қилсинлар.

Йилдирим  Темурнинг икки нафар аскари билан киради. О қ б у ғ а   ва   Д е в о н б е ги ҳам  улар билан бирга келади.

Д е в о н б е г и. Усмонли Султони Йилдирим Боязид!

О қ б у ғ а.  Ёлғиз Султонгина эмас, айни пайтда жасур қўмондон!

Темур (жой кўрсатиб, тавозеъ билан). Марҳамат, шавкатли Султоним! Тангрининг қули Темурдан ҳамиша икрому эҳтиром кўргайсиз. Толиққансиз, илтимос қиламан, ўтиринг. {Йилдирим  ўтирмайди. Темур унга ёнидан бир қоғоз чиқариб узатади.) Лутфан ушбу мактубни ўқисангиз?

Й и л д и р и м (мактубни олиб, кўзларига ҳаддан ортиқ даражада яқинлаштиради ва Темурга иддао билан). Бу ёзилган пайтидаёқ  ўқилмишдир.

Т е м у р. Майли, мен шу мактубдаги сўзларингизни унутдим ва сизни афв этдим. Ёлғиз афв этибгина қолмай, муҳаббатингизни ҳам қозонмоқ истайдирман. Ҳа, шундоқ, муҳаббатингизни ҳам қозонмоқ истайдирман. {Маъноли ва марғур бир қиёфада шоир Кирмонийга боқади). Хўш, шоир бунга не дейдир?

Ш о и р (самимий ва жўшқин бир оҳангда). Муҳаббат! Муҳаббат! Зотан, бутун башариятни халос этадиган ягона нарса — муҳаббатдир. Муҳаббатга асир бир чўпон қалби қин ва адоватга тўлган султон қалбидан буюк ва шарафлидир. Агар дунёнинг шонли юришлари, қонли урушлари оқибат-натижада бир муҳаббат, башарий бир муҳаббат туғдирмаса... бутун ҳаётга, бутун коинотга нафратлар бўлсин!

Т е м у р.  Хўш, бу борада мағрур Йилдирим қандоқ фикрдалар?

Й и л д и р и м. Фикрламакка арзигулик жойи йўқ. Ҳа, сен ғолибдирсан. Бироқ бу ғалаба турк қавмларини эмас, фақат фурсат пойлаётган қўшни хукуматларни мамнун этди. {Чуқур бир хўрсиниб, жуда мутаассир ва шиддатли ҳолда.) Э-воҳ, янада тўғрироғи, Ислом оламини бошсиз қолдирди.

Т е м у р (оқсаганича Йилдирим сари икки-уч одим ташлайди, мағрур ва гулдуракли овозда). Зинҳор ташвиш тортма, хоқоним! Сен кўр бир аҳмоқ, мен эса тентак бир оқсоқман! Агар дунёнинг заррачалик қадру қиймати бўлса эди, туман-туман инсонларга, пою поёни йўқ мамлакатларга... сен каби бир кўр, мен сингари бир оқсоқ кимса хукмрон бўлмагай эди...                

ТАМОМ
ТУРКМАН     АДАБИЁТИ
МУЛЛАНАФАС


ХIХ асрда яшаб ўтган туркман шоирлари орасида энг машҳурларидан бири, туркман мумтоз адабиётида “ишқ мулкининг султони” деб ном олган ажойиб шоир Мулланафас Қодирберди ўғли (1810-1862) ижодида Шарқ шеърияти анъаналарига хос панд-насиҳатлар, халқона қадриятлар, , муҳаббат, ватанпарварлик ва бошқа олий инсоний фазилатлар юксак илҳом, шоирона эҳтирос ила куйлаган. Шоирнинг айниқса “Нор кезгин”, “Бедов”, “Истабки гўзал ёрни”, “Ёр, уйғонмадинг”, “Фиғоний”, “Келса”, “Ёдима тушди”, “Ёр бир ёна”, “Мулланафас” каби шеърлари туркман халқи орасида каттадан кичиккача барчага ёд бўлиб кетган қадрдон мусиқий сатрлар ҳисобланади. 


Шоир 1810 йил Сарахт шаҳрида зиёли туркман оиласида туғилган. Отаси мулла Қодирберди – замонасининг ўқимишли, илғор фикрли инсонларидан бири бўлиб, унинг хонадонида ўша замон илм-фан соҳаларига – тарих ва адабиётга, фалсафага ва фиқҳга, ҳадис ва илму-одобга оид кўплаб китоблар тўпланган эди. Нафасбек мана шундай маърифатли, зиёли оилада тарбия кўрди. Шунингдек, у созандалик, бахшичилик, деҳқончилик, муаллим-мураббийликдан ташқари, чавандозликни, қиличбозликни ҳам пухта эгаллаган ғайратли, синчи одам бўлган. Нафас аввал отасидан, сўнг қишлоқ мактабларида, Сарахтдаги ва Бухородаги мадарасаларда ўқиб таҳсил олади. У Шарқ адабиётининг атоқли намоёндалари – Фирдавсий, Низомий, Румий, Хисрав Деҳлавий, Саъдий, Ҳофиз, Жомий ва Навоий, Озодий ва Махтумқули каби севимли шоирлар ижодида баҳраманд бўлиб ўсди. Уларни ўзига устоз деб билди. Унинг бу каби талпиниши ва интилишларини “Кўнглим” шеъридаги сатрлар ҳам тасдиқлайди:

Низомий, Навоий, яна Фирдавсий,

Румнинг гулистони, Ҳинднинг товуси,

Ёлғончи дунёдан ўтарман осий,

Сизга кўп ҳурматлар қўйгандир кўнглим!


Шеъриятдаги илк қадамлариданоқ Махтумқули Фиғонийни ўзининг маънавий устози деб танлаган Нафас бу улуғ донишманднинг халқона, чуқур маъноли, ўткир фалсафий фикрларга бой шъерларини кўп мутолаа қилар, ёд олар, ўзи ҳам Махтумқулининг сеҳрли байтларидагидек кучли фалсафий фикрларни, қудратли маҳоратни, бадииятни, ҳис-туйғуларни оддий, халқчил сатрларда ижро этиш йўлларини ўрганар эди. Шоир ўзининг маънавий устозига бағишланган шеърида унинг руҳига мурожаат қилиб, шундай сатрлар битади: 

Туркманнинг ичинда маълум мастона,

Не озод фикрлар солдинг достона,

Кир, кўрайлик, сени ул зимистона

Келтириб ташлайди йўлинг, Фироғий.
Мулланафас ижодида севги-муҳаббат, соф эҳтирослар, инсоннинг гўзал ва фидоий туйғулари бадиий тилда шундай юқори даражага кўтариб куйландики, инсон умрининг бебаҳо ёшлик чоғлари, такрорланмас ишқий лаҳзалар – бадиий образларга, гўзал тасвирларга, туйғулар таронасига эврилди ва туркман шеъриятида боқий-адабий сатрларга айланди. 


Мулланафаснинг лирик шеърлари, унинг ишқ-муҳаббатни куйлаган асарлари, “Зуҳра ва Тоҳир” достони ўтган юз йиллар мобайнида туркман тилида кўп маротаба, катта-катта ададларда нашр этилди ва халқ ичида кенг тарқалди. Шоирнинг деярли барча шеърлари туркман-бахши созандалари томонидан куйга солинган, севиб айтилган. Ҳозир ҳам радио-телевидениесида Мулланафас шеърлари, қўшиқлари ёки “Зуҳра ва Тоҳир” достонидаги машҳур сатрларнинг янграмаган куни йўқ. ўзбек халқи учун ҳам Мулланафас аллақачон севимли номга айланган. Унинг шеърларини Комилжон Отаниёзов, Назиржон Раҳимов, Отажон Худойшукоров, Ортиқ Отажонов, Каримбой Раҳмонов каби хушовоз санъаткорлар ижросида  яшаб  келинмоқда.

МУЛЛАНАФАС

Ғафлат уйқусида қолдинг,

Уйғон энди, Мулланафас!

Гоҳ сарғайиб, гоҳи сўлдинг,

Уйгон энди, Мулланафас!

Ҳижрон дилга дард доғлашар,

Сени кўрсам деб чоғлашар,

Севар ёринг кўп йиғлашар

Уйғон энди, Мулланафас!

Бу дунёга дурлар тўлди,

Ойлар қочди, кунлар қолди.

Турғил энди, вақтинг бўлди,

Уйғон энди, Мулланафас!

Бир ёр келди олма-норли,

Булбул занахдон, гуфторли,

Ғафлат уйқусинда зорли,

Уйғон энди, Мулланафас!

Қурсин-ай ёрнинг фироқи,

Бу дунё эмасдир боқий,

Шикастлаб ҳижроннинг ўқи,

Тегди, уйғон, Мулланафас!

Ёд айлади севар ёрни,

Оқ кўксида олма-норни,

Зулфлари эслатар торни,

Уйғон энди, Мулланафас!


Қора кўзларинг қастига,

Махмал ёйди ёр устига,

Ола ўйманинг устига,

Отди, уйғон, Мулланафас!

Етар эрта маҳшар куни,

Қақшатар жонлару танни,

Ёр,уйқуда, дея сени,

Ўпти, уйғон, Мулланафас!

Сен ётибсан юрак доғлаб,

Белингни ҳижронга боғлаб,

Ифор олиб, кўп сийлоғлаб,

Сепди, уйғон, Мулланафас!

Нафас, келгин сен хушинга,

Кўп ўйин келар қошинга,

Ҳийла билан ёр ташинга

Тузоқ қурди, Мулланафас!

ЁДИМА ТУШДИ
Ногоҳон кезардим гулу гулшанда,

Гулгун дудоқларинг ёдимга тушди.

Олма-анорингга кўзим тушганда,

Олма ёноқларинг ёдимга тушди.

Ҳар дардингдан чекдим фиғону нола,

Алифдек қоматим ўхшади дола,

Орзу айлаб, етолмайин висола,

Айрилиқ чоғларинг ёдима тушди.

Кўзларинг шам эрур, сиёҳ кокиллар,

Сочларинг монанди мору сунбуллар,

Чаманлар боғланди, жамъ бўлди гуллар,

Бошдан-оёқларинг ёдима тушди.

Сенинг хасратингдан сарғайиб – сўлдим,

Жабринг тиғи билан бағримни тилдим,

Юз минг армон билан сендан айрилдим,

Ул кезган чоқларим ёдима тушди.

Нафас айтар, бағрим доғлар ичинда,

Базм айласам оқ ўтовлар ичинда,

Бодом камол топмиш боғлар ичинда,

Бодом қовоқларинг ёдима тушди.

ҚОЗОҚ  АДАБИЁТИ
[image: image1.jpg]


АБАЙ  ҚЎНОНБОЕВ
                              (1845-1904)
   Абай – Иброҳим Қўнонбоев – ХIX асрнинг иккинчи ярмида яшаб, ижод этган қозоқ шеъриятининг машъали, бастакор, файласуф ва қозоқ ёзма адабиётининг асосчиси, маърифатпарвар шоиридир. У 1845 йилнинг 8 августида Семипалатинск вилоятига қарашли, ҳозирги Абай тумани, Чингизтоғ бовуридаги Қашқабулоқ маконида дунёга келди. Отаси Қўнонбой Ўсконбой ўғли қозоқ уруғлари ичидаги энг бой, бадавлат кишиларидан  бўлиб, Абайни ўқитишга катта аҳамият берди. Абай мадрасада тўрт йил таълим     олди.  Араб, форс тилларини ўрганди. Марказий Осиё алломаларини, хусусан, Саъдий Шерозий, Ҳофиз Шерозий, Хусрав Деҳлавий, Абдураҳмон Жомий, Навоий,  Бобур,  Нодира асарларини  мутолаа қилди. 
Абай ижодининг муҳим қирраларидан бири – ёш шоирларни тарбиялаш бўлди. Ёшларга ҳомийлик қилди.Уларга мавзулар бериб достонлар ёздирди. Бу ўринда ўғли Мағавияга (1869-1904), “Медғат Қосим”, “Оқилбойга (1863-1904)”,”Қиссаи Юсуф” каби достонлар ёзишга даъват этганлигининг  ўзи кифоядир. 

Абай 300 га яқин шеърий асар, “Искандар”,”Масъуд”, “Азим ҳикояси”,”Вадим” каби достонлар етиб келган. Унинг асарларидан халқни илм-маърифатга, инсонийликка, ҳалолликка, севги садоқатга, муҳаббатга даъват этиш ғоялари асосий ўрин эгаллаган.

Абай ижоди уч манбадан озиқланиб, маънавий камолотга етди. Булар қозоқ халқ оғзаки ижодиёти, Шарқ шеърияти ва рус, Европа адабиёти намуналари. Бу уч манба Абайни буюк шоир этиб етиштирди, оламга танитди. Абайнинг насрий асарлари, шеърий достонлари ўзбек, татар, қирғиз, қорақалпоқ, турк, муғул, чех тилларига таржима қилинган ва  мазкур халқларнинг маънавий мулкига айланиб қолган. У қозоқ адабиёти ва қозоқ тилига асос солди.
                                                                             ИСКАНДАР

           (Миртемир таржимаси)
Искандарни ҳамма ҳам билармикан?

Айтиб берсам , ишонмай кулармикан?

Филипп пошшо фарзанди, донғи кетган,

Ҳеч баҳодир унга тенг келармикан?

Ёши ҳам йигирма бир, расо бўлди;

Филипп ўлди, ўрнига пошшо бўлди.

Ўз давлати, ўз юрти кам кўриниб,

Қўшни эллар бошига бало бўлди.

Искандар қўшин йиғиб, йўлга тушди,

Қанча мулк, қанча  давлат  қўлга тушди;

Дарё-дарё оқди қон, ёнди боғлар,

Искандарнинг босқини мўлга тушди.

Тиз чўкди талай хонлар қаршисида,

Тиз чўкди не султонлар қаршисида.

Асир тушиб, қул бўлди саноқсиз эл,

Тиз чўкди не инсонлар  қаршисида...

Шаҳоншоҳ, деб шуҳрати гап-сўз бўлди …

Давлати ошган сарин – очкўз бўлди,

Қўйни тўлди, кўзи ҳеч тўйгани йўқ,

Ер юзин олмадим, деб дилсўз бўлди.

У, яна қўшин йиғиб йўлга тушди,

Яна давлат, иқлимлар қўлга тушди;

Ҳеч қайда тополмади қўниқ , ором,

Дарё кечди, йўли бир чўлга тушди …

Олис чўлга дуч келди у ногаҳон,

Қақраган ҳам ялонғоч қум ҳар томон,

Қанча тежаб ичса ҳам етмади сув,
Чўл тафтида  қоврилар мол ва инсон,

Бир қатра сув  дардида қўшин  сарсон,

Бедармон, чала жинни ва чала жон.

Қанчалар қолиб кетди бу саҳрода,

Не иложки, ер – қаттиқ, йироқ осмон ...

Жаҳонгирнинг оти ҳам қулаб ўлди,

Дўст ёлин қучиб ғамга ошно бўлди.

Ўрнидан туриб боқса, олисларда –

Бир шўъла барқ   урмоқда ...Ҳайрат тўлди.

Шаҳаншоҳ шўъла томон тўғри юрди,

Саҳронинг қоқ белида нима кўрди?

Оқиб келиб қумларга сингмоқда сув,

Искандар от устидан сувга урди.

Сувдан қониб деди у: “Не ҳикмат бу?

Чўл қўйнида қандай ширин ва салқин сув...

Сув бошида бадавлат эл борга ўхшар,

Ҳамманг ичиб, дармон йиғ ва юзинг юв!

     Дармон йиғиб, сув бўйлаб кетишиб бор,

Сув бошида – қалъага етишим бор.

Бош эгмаса – қиличим бошидадир.

Шаҳрин ҳам тош-талқон этишим бор”.

Жар солиб, сув ёқалаб юриб кетди,

Йўлда қўнмай, кўп кун от суриб кетди,

Қўшини совут кийган, қўрқмас ботир,

Йўл-йўлакай базмини қуриб кетди.

Ҳайрон бўлинг Искандар бардошига,

Юра – юра етибди тоғ бошига,

Ғойиб бўлди шу ерда сув оқиши.

Разм солиб қаради ҳар томонга.
Қарасаки, ажойиб қалъа турар,

Искандар от бошини дарҳол бурар.

Тутқасин тортар олтин дарвозанинг,

Очолмай, қаҳри қистаб, ҳар ён юрар.

Ҳеч қачон бундай хўрлик кўрмаганди,

Ҳеч дарвоза олдида турмаганди;

Ғолиб бўлиб ўрганган асов кўргил –

Ҳўрланарман деб, хаёл сурмаганди.

Қаҳри қистаб, қоқишга тушди ногоҳ,

-“Дарвозангни оч!” деди Искандар шоҳ,

-“Ижозат йўқ, бу – тангри эшигидир!”

Қоровулнинг жавоби солди садо...

-“Билмайсанми, Искандар деган менман,

Ер юзини урушда енгган менман.

У – худо, мен – подшо, нима бўпти,

Энг сўнгги қалъа учун келган менман!”

- “Махтанишга ҳожат йўқ, зўравонсан,

Ҳам  зўравон, хам очкуз, тўймас  жонсан,

Миқти бўлсанг-нафсингга кучинг етсин,

Бу   дарвоза очилмас, бил, аён сан!”

-“Кўп кездим, тўғри келди рангбаранг ер,

Қалъаларга   чанг   солдим   мисоли   шер:

Қалъангни-ку  очмасанг ҳеч бўлмаса,

Халқимга кўрсатайин бир сийлов бер”

Шу замон келиб тушди тугун – рўмол,

Овоз келди:”Жаҳонгир! Сийловни ол!-

Сен сўраган  сийловнинг худди ўзи,

Жўнаб қол, йўлда очиб назаринг сол! ”

Кўнгли тўлиб, тугунни қўлга олди:

Тўхтамай, бу тугунга назар солди.

Очсаки, рўмол тўла-қоқ суяклар...

“Бу қандай масхара? ” деб ақли толди..

Жаҳаннамдай тутоқиб кетди бирдан,

Ҳеч маъни ололмади ушбу сирдан.

Наъра чекди: “Менга шу равомиди,-

Суяк деган топилар ҳамма ердан!”

Ҳам тугунни ирғитди бетоқат қўл...

Арасту яқин келди - ақли тиниқ  зот:

Шоҳим , бу  тортиқ  бежиз эмас,

Хосиятлик суяк бу – хабардор бўл  сен.

Арасту сўзлар экан тингламас ким?

Искандар ҳам ноилож ўтирди жим.

-“Кўрайлик, суякми ё олтин оғир,

Тарозуни келтиринг!” – деди ҳаким.

Тарозуни шу замон келтирдилар:

Бир ёнда суяк оғир босиб турди,

Ҳаммаси ҳайрон қолиб ўлтирдилар.

Йиғилди қўшинда бор олтин буткул,

Босарди суяк ётган палла нуқул.

“Хазинам етмади-ку! Суяк оғир ...

Чорасин топ!” деди энг кейин ул.

Ҳаким олди ердан бир сиқим тупроқ,

Ва суякнинг устига сочди шу чоқ.

Бир дамда олтин оғир босиб тушди:

Искандар яна ҳайрон, хаёл тарқоқ.

Шаҳаншоҳнинг бағрини тирнар оғу,

Чидолмайин ҳакимни чақирди у:

“Муъжизани тушунмай,қотди бошим,

Маъносини айтиб бер,устоз Арасту!”

-“Кўз суяги – бу  суяк!  деб бошлар сўз,

Тирикликда ҳеч қачон тўймайди кўз,

Бир  сиқим тупроққа ҳам тўяр – ўлса,

Ғазабланма, шаҳаншоҳ, жаҳилга минма !”

Ўйлаб-ўйлаб подшоҳ бошин букди,

Кўзлари косасига ботиб-чўкди.

Йўл солди ўз юртига қўшин тортиб,

Ўлгунича ўзини-ўзи сўкди.

Сўз тамом, адоқ бўлди ҳангома ҳам,

Буҳуда гап  демагин буни ҳеч дам.

Ору-номус сотма умр бозорида –

Очкўз бўлма, одаммас очкўз одам!

Мақтанишнинг хайри йўқ, яхши билгин,

Донолардан ўрганиб, амал қилгин.

Ўз баҳонгни ўзингдан ким сўрайди,

Яхши бўлсанг – ёруғлик сочиб келгин!

ЙИГИТ СЎЗИ

(Уйғун таржимаси)

Салом бердим қалам қош,

Сенга қурбон мол ҳам бош

Сени  ўйлаб узу кун,

Оқар кўздан қайноқ ёш.

Сендан ортиқ жон туғмас,

Туғса  - туғар ортилмас.

Бир ўзингадан бошқага,                                                                                                       

Ошиқлигим айтилмас.

 Асл одам айнимас,

Ишқ ўтидан қайрилмас.

Кўрмасам ҳам, кўрсам ҳам,

Кўнглим сендан айрилмас.

Кўзим ётга қарамас,

Ёт ҳам менга ярамас.

Тор тўшакда тўшингни

Искармидим яланғоч!!

Ийиғимда сумбул соч,

Қучоқлашсак биз бир паст.

Лаззат олсак бўлмасми?

Кўз юмилган  кўнгил маст!!
Сизда ноз, бизда иҳлос,

Шу сўзимнинг бари рост.

Сиздай ёрнинг дунёда,

Лаззатига жон тўймас.

Этинг этга текканда,

Даминг тийиб суйганда,

Тан жимирлаб, бўй эриб,

Ичим ўтдай куйганда.

Юрак эриб еганда –

Ички сирни туйганда –

- Излаб топар шунқорман,

Гўзалимни қувганман.

Жоним, ҳижронни йўқот,

Қараб тўймайман юз қат.

Иссиқ тийиб борасан,

Бир соатдан – бир соат.

Сиз қирғовул жез қанот,

Гул юзингни бир қарат.

Яқинлай бер ёнашиб,

Хуморимни бир тарат.
СЕВГИ ТИЛИ

(Миртемир таржимаси)

Севги тили – сўзсиз тил,

Кўз билан кўр, дилдан бил,

Бир қараш, ё бир имо –

Етар ... Боғланар кўнгил!

Билардим бу тилни мен,

Овлардим кўп дилни мен:

Унутдим: бу тил сирин,

Ва сочи сунбулни мен ...
МАҒЖОН    ЖУМАБОЙ

(1893-1937)
Қозоғистоннинг  Оқмўла музофотида туғилган Мағжон Жумабойнинг номи, чақноқ ҳаёти, оғир қисмати – ХХ аср Турк дунёси шеъриятида, тарихида энг ёрқин  саҳифаларни ташкил этади.Ўзининг ўткир истеъдоди  янгроқ шеърлари, шиддатли ижодий фаолияти билан қозоқ шеърияти қадрини осмон қадар кўтарган алп ижодкор, кенг дунёқараши, тарғиб қилган ғоялари, ғаройиб тақдири билан ўзбек ўқувчилари кўнглидан жой олишига шубҳа йўқ. Зеро, Мағжон Жумабой бутун умри мобайнида улуғ ва ягона Туркистон учун курашган, шундай бирликни орзу қилган, шунга интилган мунаввар инсон эди. Йигирманчи йилларда – Туркистон замини большевиклар томонидан қаттиқ таланиб, қуллик кишанлари қаттиқроқ боғланган йилларда, Қўқон мухторияти тугатилиб, табаррук ватанимиз қизил коммунистлар этиги остида қонга ботирилганда, империя ҳукмронлиги шўролар қўлига ўтган бир даврда ёш шоир ҳаётидаги энг оғир давр – таъқиблар, қамоқлар даври бошланди. “Алашўрда” сиёсий партиясининг  мафкуравий раҳбарларидан бири сифатида мунтазам таъқиб остида яшаган Мағжон 1922 йилда ҳаловат истаб Тошкент  шаҳрига келади.Тошкентдаги икки йиллик умри (1922-1924) – Мағжон Жумабой ҳаётидаги энг унумли-баракали йиллар бўлди, ижоди камолга  етди, бирин-кетин гўзал шеърлар, достонлар ёзди. Шундан кейин у 1924-1927 йилларда Москва шаҳрида ўқиди, ижод қилди. 1927 йилда ўз юртига келиб яшай бошлаган шоир боши устида яна қора булутлар айланиб қолади ва 1929 йилдан то 1935 йилгача Карелия ўлкасида сургунда яшади. 1935 йилда сургундан озод бўлиб, Алмати шаҳридан бошпана топади. 1937 йил 30 декабрь куни яна қамоққа олинади – шу билан улуғ шоирнинг азоб-уқубатларига тўла ҳаётига якун ясалди: у сталинизм даврининг қурбони бўлди.
СОҲИБҚИРОН   СЎЗИ
Жаҳон шоҳи – Темурман,

Кафтдайгина ердир у.

Кафтдай ернинг Тангриси

Кўп бўлмоғи – кўп қайғу.                         .

Тангри – кўкнинг тангриси,

Кунгрансин, кўкни бийласин.
Кўк тангриси - Тангрининг
Уруғи йўқ, зоти йўқ
Жаҳон шоҳи - Темурнинг
Уруғи – турк, зоти – ўт!...
Бу ерга ҳеч ким тегмасин.
Тошкент, 1922

          ОЛТИН ҲОКИМ АБАЙГА
Чин   ҳоким, сўзи  олтин – баҳо етмас,

Сўзини минг айтсанг ҳам – тоти битмас.

Қорадан ҳоким бўлган сендай жоннинг,

Дунёнинг қулоғидан сўзи кетмас.

Сўзингга баҳо қўйса, баҳосини

Айтолмай юрт қийналар – шундоқ олмос!

Олмос сўз, олтин шеъринг эшитган жон

Терс қараб биронтаси кета олмас.

Қабрингда  тинч ухлагин, қайғу ема,

                                                                     “Олмос сўзим хор бўлди бўшга” – дема.

Изингда  қозоқнинг ёш болалари

                                                                    Сўзингни байроқ қилиб юрар ҳамма!

Ою  йил ўтар, дунё  кўчин ортар,

Ўлдириб  қанча  жонни,  юкин тортар.

Кўз  очиб, халқинг  уйғонгани  сайин,

Ишон, эй ҳоким  бобо,  қадринг  ортар.

Тирик  жоннинг ортида  изи  қолар.

Этикдўз ўлса – болға - бигизи қолар.

Бой  ўлса – қолар сурув - сурув моли,

Чечан  ўлса – ортида   сўзи  қолар.

Шум  дунё  чап  беради,  кўпдан  ўтар,

Соғ  юрсанг, эрта - индин  ишинг  битар.

Тўхтамас  бу  дунёнинг  чархпалаги,

Чечаннинг  айтган  сўзи  кўпга  кетар!

(1912)

(Қозоқчадан Музаффар Аҳмад таржималари)

                                       МУХТОР АВЕЗОВ

Мухтор Авезов. Қозоқ халқига хос бўлган маънавий қудрат ва беқиёс исеъдодни айнан мана шу зиёли ва юксак маърифатли инсон ўзида мужассам этган эди.

      Мухтор Умархонович Авезов 1897 йил 28 сентябрда Семипалатинск (Етти утов) уездининг Чингиз волосида  кўчманчи  оиласида  туғилди. Мухторнинг  бобоси - Аваз бобо қозоқ халқининг буюк шоири Абайнинг содиқ дўсти, унинг шеърлари мухлиси эди. Мухторнинг болалик йиллари қадрдон овулида ўтди, у шу ерда ўқиш-ёзишни ўрганди. Ёши ўн бирга етганда, отасидан жудо бўлади, уни тоғаси Қосимбек ўз тарбиясига олади. У 1919 йилда Семипалатинскдаги ўқитувчилар семинариясини тамомлайди. Айнан мана шу ўқув даргоҳида у ўзининг шонли ва мураккаб ижод фаолиятини бошлайди. У дастлаб драма асарлар ёзишни машқ қилади. 1917 йилда бўлгуси ёзувчи «Енлик ва Кебек» номли фожиасини ёзади. Бу қозоқ адабиётидаги даслабки драма асари эди. Бу асар ўшандан буён (такомиллаштирилган кўринишда) энг яхши қозоқ театрлари саҳнасидан тушмай келади. Уни машҳур «Ромео ва Жулетта» песасининг қозоқча шакли деса ҳам бўлади. 1922 йилда у Ўрта Осиё Давлат университетига эркин тингловчи бўлиб ўқишга киради ва «Чўлпон» журналида ҳамкорлик асосида ишлай бошлайди, унинг бир талай ҳикоялари айнан мана шу журналда чоп этилади. У 1928 йилда Ленинград Давлат университетининг филология булимини муваффакиятли битириб, Тошкентдаги Ўрта Осиё университети Шарқшунослик факултети қошидаги аспирантурага ўқишга киради. 

   
  Мухтор Авезовнинг дунё миқёсида шуҳрат топишида «Абай йўли» роман-эпопеяси муҳим ўрин тутди. Сирасини айтганда, адибнинг илгари яратилган барча асарлари буюк оқин-адиб Абай Қўнонбой ҳақидаги мана шу романни ёзиш учун тайёргарлик даври бўлган. Бу роман ёзувчи ҳаётининг мазмунига айланиб қолган эди. Роман-эпопея икки китобдан ташкил топган. Уларнинг ҳар бири яна иккита китобга бўлинади. Эпопеянинг биринчи китоби 1942 йилда, тўртинчиси эса 1956 йилда нашр этилади.
      Мухтор Авезовнинг ижодий кашфиёти шундан иборат эдики, у Марказий Осиё адабиётида биринчилардан бўлиб бутун бир халқнинг ярим асрлик ҳаёт йўлини кенг ва ҳар томонлама тадқиқ этди, ўқувчини ҳайратга соладиган бадиият кучи ва теранлик билан қозоқлар жамиятининг ХХ аср арафасидаги патриархал-ахлоқий масалаларини ёритди.

  
      Роман-эпопеяда ғоятда муҳим поэтик тимсол борки, Мухтор Авезов бош қаҳрамонини айнан шунга қиёслайди. Бу тимсол — тошлоқ ерда бўй чўзиб, баланд, катта қари дарахтга айланган, осмонга боқиб, ўз бўтоқларининг тақдири, ўзининг кўп йиллик ҳаёти мазмуни тўғрисида сўрайдиган Чинор тимсолидир. Мухтор Авезов Абай ҳақидаги мақоласида буюк оқин қозоқ адабиётининг забардаст қайроғочи, унинг соясида қозоқ ёзувчиларининг кўпгина авлодлари ўтириб, нажот топган, дея таъкидлаган эди. Мухтор Авезов ҳам ана шу нажот топганларнинг бири — энг истеъдодлиси ва яққол эсда қоладигани.

Обой   ҳақидаги романларим устида олиб борган ишларим.
(Мақола қисқартириб берилмоқда)

       Обойнинг ҳаёти ва фаолияти, айниқса  унинг болалиги ва ёшлик йиллари ҳақида бизга ҳеч қандай ёзма маълумот етиб келган эмас. Ҳолбуки, Обой даврида айрим ёзувчилар бор эдилар, ёзув эса Обой шоир бўлиб танилмасдан, анча илгари пайдо бўлган. Лекин Обой ўзини шоир деб ҳисобламай, асарларини ёзиб қолдиришни лозим кўрмаган. Шу сабабли унинг кўп асарлари ёзма ҳолида сақланган эмас, балки улар шоир ва унинг яқин кишилари хотирасидагина сақланиб қолганлар. Обойга бағишланган ҳеч қандай хотиралар, кундаликлар, нашр қилинган асарлар йўқ. Обойнинг хотинлари билан суҳбат қилганман. Унинг хотинларидан Дилда 1924 йили, севикли хотини Ойкарам олтмиш ёшида 1918 йили ўлган. Ўша давр ҳаёти-турмуши ҳақида Обойнинг ўз оғзидан кўп ҳикоялар эшитган бир қанча ёшларни билардим. Ўн уч ёшлик бола экан, Обой овулга қайтиб келади. У бу овулдан кетганига уч йил бўлган эди. Роҳатбахш шамоллар, ковиллар, барра ўтлардан келиб турган ватан иси уни маст қилади, чўлга бўлган сафоли ишқ туйғуси уни чулғаб олади. У ҳеч қандай кабоҳатдан бехабар, ҳатто ундан гумон ҳам қилмайди. Мана, боланинг соф қалбини отаси томонидан бегуноҳ камбағал  Қодарнинг ҳақсиз ўлдирилиши картинаси ларзага келтиради. Бу даҳшат боланинг соф қалбига олов бўлиб ёпишади ва юрагида пайдо бўлган бу жароҳат умрининг охирига қадар тузалмайди, унга азоб беради. Китобда Обой Қодарнинг ўлими унинг ерига эга бўлиб олиш учун отаси Қўнонбой зимдан олиб борган маккорона сиёсатнинг оқибати эканлигини кейинроқ фаҳмлаб олади. Эпизоднинг фақат ана шу вариантигина шоирнинг бутун умри мобайнидаги можароларнинг бошланиш моментини мақсадга мувофиқ ифода қила олади. Отаси ўз фарзанди олдида энди аллақандай қўрқинчли қиёфадаги ғаразгўй қотил сифатида гавдаланади.

       Айрим “саҳоватпешаликлар” билан шуҳрат қозонмоқчи бўлган чўлнинг йирик феодали – Қўнонбойнинг ҳақиқий қиёфасини қайтадан тиклаш осон бўлмаган. Чунончи, менинг эшитганларимга қараганда, Қўнонбой ўлимидан ўн йил олдин тарки-дунё қилиб, пайғамбарнинг равзасини зиёрат қилиш учун ҳажга кетган, у ердан қайтиб келгач, зоҳидлардай ҳаёт кечирган киши бўлган. Қўнонбой эса бутун бир уезд аҳолиси устидан ҳукмронлик қилар, тасаррифидаги жойда у томондан шундай ўзбошимчалик, зўравонликлар содир бўлар эдики, ҳатто у бутун бошлиқ бир уруғнинг ерини тортиб олиб қўйишигача борган. Баъзи овуллардан топган ҳужжатларимга қараганда, Қўнонбой одамлардан пора ҳам олган. 
         Биринчи китоб Макка-Мадинага ҳаж қилиш учун жўнаб кетадиган Қўнонбой билан Қўнонбой аллақачон ўлдириб юборган Қодарнинг хунини талаб қилувчи Дарқимбой ўртасидаги конфликт билан бошланади. 

Иккинчи китоб қаҳрамони Обой онгида Қўнонбой билан Дарқинбой ўртасидаги хусусий жанжал сифатида гавдаланади. Обой хун талаб қилувчиларни дағаллик билан ҳайдаб юборган ўз отаси Қўнонбойнинг гуноҳкор эканлигини билади ва Дарқимбойга мурожаат қилиб, отамнинг гуноҳи учун сенинг олдингда жавобгарман дейди. Биринчи китобда Обой отаси билан юзма-юз тўқнашмайди. Иккинчи китобда биз Обой ўз отаси қўлидан Амирни тортиб олганда Қўнонбой набираси Амирдан ўч олганини кўрамиз. Қўнонбой Қодарга нисбатан қилганидек бунда ҳам “ҳайриҳоҳлик”ни ҳимоя қилиш  юзасидан иш тутади: Амир уруғ қоидасини бузиб, бошқа бировга унашиб қўйилган қизни олмоқчи бўлади. Сиртдан қараганда Қўнонбой ўзига яқин бийларнинг даволарининг олдини олиш учун шунчаки ҳаракат қилади. Қўнонбой Обойни дуойибад қилади, лекин Обой унинг дуойибадини назар-писанд қилмайди. У отасини фош қилиб, ўзбошимчалик даврлари ўтиб кетди, бошқа давр келмоқда, дейди. Икки катта уруғ ўртасида Солиҳа исмли қиз туфайли содир бўлган жанжални ҳал қилиш учун Обойни ҳакам қозиси қилиб сайлашади. Бундай жанжаллар Обой даврида кундалик ҳодиса эди. Солиҳа бир йигитга унашиб қўйилган бўлади, лекин йигит тўйгача вафот этиб кетади. Чўл одати бўйича, қизни марҳумнинг қариндошларидан бири олиши керак эди. Марҳум куёвнинг акаси қизни иккинчи ёки учинчи хотин қилиб олмоқчи бўлади. Қиз Обойнинг олдига келади ва унга бутун ҳасратларини айтиб беради. Обой бу воқеадан кейин қари кишига эрга берилган, бу хўрликка чидай олмай, тоғ қоясидан ўзини гирдобга ташлаб ҳалок бўлган қиз ҳақида шеър ёзади. 

      “Обойнинг йўли” нинг тўртинчи китобдан мақсад – Обойни мутафаккир ва шоир, халқ орзу-армонларини ифода қилувчи, халқнинг ғоявий илҳомчиси сифатида кўрсатишдан иборат эди. Улкан минбаридан сўзлаб, ўртоқлашган қашшоқлар табақасини ҳимоя қилар экан, бунда ўз отасини ҳам халқ олдида фош қилишдан тоймайди. Худди ана шу ердагина отаси билан (гарчи бу даврда Қўнонбой тирик бўлмаса ҳам) унинг ўртасидаги конфликт ниҳоясига етади. Агар эпопеянинг иккинчи китобида Обой отасининг барча гуноҳларини ўз бўйнига олган бўлса, энди эса, у Қўнонбойнинг бутун кирдикоридан юз ўгиради, уни халқ бошига кулфат солган золим сифатида қоралайди. Обойнинг қирқ етти йиллик умридан йигирма етти йили “Обой” романида ва йигирма йили “Обойнинг йўли”да ўтади. Шундай қилиб, “Обойнинг йўли” Обой сиёсий ва поэтик фаолиятининг энг муҳим тарихий даврини акс эттиради. Зотан, Обой халқ куйчиси ва ҳимоячиси сифатида келгуси авлод ўртасида, ҳаётининг худди ана шу палласи билан шуҳрат қозонган. Бундан буён романнинг иккала китоби “Обойнинг йўли” деган умумий йиғма номга эга бўлади. Романнинг барча китоблари учун муштарак бўлган муҳим учинчи тема ўз синфидан юз ўгириб, ўзининг ҳаётий, ижодий манфаатларини қашшоқлар табақасига қўшган қаҳрамоннинг демократик ривожланишидир. Ниҳоят тўртта китобни ўз ичига олган романлар циклининг биринчи ва тўртинчи китобларидаги марказий поэтик образга келайлик. Бу – тошлоқ ердан ўсиб чиқиб, осмонга интилаётган ёш чинор ниҳоли (биринчи китобнинг сўнгида), ҳамда яшин томонидан куйдириб юборилган, ўз уруғларининг тақдири ҳақида сўраётгандай осмонга қараб қотиб қолган эски дарахт (тўртинчи китобнинг сўнгида)лардир. Мен мана бу поэтик образда қаҳрамоним ҳаёти ва фаолиятининг тарихий моҳиятини символлаштирмаганман.

Мухтор Авезов. “Шарқ юлдузи” журнали, 1960 №10 133-143-бетлар.

ҚИБРИС АДАБИЁТИ
 
Қибрис – турк дунёсида ўзига хос ўрни бор, Ўртаер денгизидаги энг яшил, гўзал орол-ўлка. Бу ерда ҳозир тўрт юз мингдан ортиқ мусулмон турклар яшайди. Рауф Денктош сиёсатчилиги билан бир қаторда катта ёзувчи эканлиги билан ҳам дунёга танилган. Қибрис – машҳур кишилар ўлкаси. Улуғ нақшбандий, шайхлар, султонуш-шуаролар, ёки туркий халқлар ичидан орасида биринчи Нобель мукофотига қўйилган Усмон Туркой ҳам ана шу оролдан чиққан. Шу жиҳатдан қараганда, адабиёт муҳибларининг Қибрис адабиёти билан яқиндан танишмоқларида фойда бор, деб ўйлаймиз.

Қибрис адабиётини уч даврга бўлиш мумкин:

            1. 1570-1878 йиллар уч юз йиллик давр адабиёти классик адабиёт даври 

2. 1878-1925 йиллар “Ўтиш даври” адабиёти.

3. 1925 – 1974 йиллар мустамлака даври адабиёти.

       Усмонли султонлар 1870 йилда Қибрисни фатҳ этаркан, бу ерда бугунги қибрислик қардошларимиз аждодлари яшай бошлаганлар ва ўзига хос маданият, адабиёт яратганлар.Қатор таскиралар, хусусан, барча таскираларни бирлаштирган, 1949 йилда тартиб берилган “Туфҳайи Ноилий” дан бу даврлар адабиёти ҳақида тушунча олиш мумкин. 1600 йилларда яшаган Мисолий, Закоий, 1700 йилларда ижод этган Сиёҳий, Ноиб, Ориф Афанди, Хизир Дада, 1850 йиллар ижодкорлари Муфти Ҳасан Хилмий Афанди, Ҳожи Ҳасан Таҳсин, Юсуф Зиё, 19-аср шоирларидан Ҳандий, Шамъий, Сазоий, Ҳаққий, Ҳатиф, Нодирий, Солим, Иффат, Каримий, Рожий ва бошқаларни эслаш мумкин. Ошиқ Канзий эса тарихий достонлари билан классик адабиётни бир поғона юксалтирган. 

Қуйидаги бир тарихий воқеа қибрислик шоирлар иқтидорини кўрсатади. ХIV аср бошларида Усмонли давлатининг бошлиғи  Султон Иккинчи Маҳмуд Қибрисда кутубхона қурилиши учун маблағ ажраттиради ва китоблар юборади.Қибрисликлар подшога миннатдорлик қасидасини битадилар. Қасида султонга мақбул бўлади ва уни ёзган муфти Ҳилмий Афандини  Истамбулга чақиради. Подшоҳ янги қўшин намойиши маросимига шоирни ҳам таклиф этади. Шунда қўшинга қарата Ҳилмий бадиҳа тарзида қадиса ўқиб юборади. Барча ҳайратланади. Подшоҳ шоирга “Султон уш шуаро” унвонини беради ва саройда олиб қолади. Аммо Хилмий Афанди  ирқи ва дини бошқалардан тузилган  қўшинга тарафдор эмасди. Буни англаган подшоҳ шоирни ватанидан узоқда, Истамбулда тутиб туришни буюради.Шоир қанча илтимос қилса ҳам подшо изн бермайди.Аммо ватанини соғинган шоир Подшоҳнинг туғилган кунида унга бағишланган шеърни топшириб билдирмасдан кемага ўтиради-да Қибрисга жунаб қолади. Подшоҳ воқеадан хабар топса-да, ғазабланмади, шоир ҳолатини тушунди ва уни ўз эски вазифасига Қибрис муфтиси этиб тайинлади.

Буюк турк шоири Номиқ Камолнинг 1873 йилда Қибрисга сургун қилиниши  ва бу ерда ўтказган йилларида энг машҳур асарларини битгани ҳам  Қибрис адабиёти тарихида ўз ўрнига эга. Бугунда “бир нўмирали адабиёт ва ғавғо одами” дея сифат берилган атоқли ижодкор Номиқ Камол яшаган сургун  қилинган уйи музейга айлантирилган. 

Номиқ Камолга  шогирд тушган, романчи Маҳмад Нозим Қайтаззода  ҳам адабиётда ўчмас из қолдирди. Унинг “Лайлойи висол” романи 1894 йилда “Қибрис” газетасида  давомли босилган, икки йил ўтиб “Ёдигори муҳаббат” романи нашр этилган.  

Қибрис адабиётининг иккинчи “ўтиш даври” адабиёти  оролда вужудга келган сиёсий воқеалар билан боғлиқ. 1878 йилги Туркия ва Россия урушидан кейин  Берлинда имзоланган шартномага кўра Усмонли давлати Қибрис оролини Англияга ижарага беради. Инглизлар оролдан фойдаланаркан, ижтимоий ҳаётда ҳам ўзгаришлар юз  кўрсатади.Усмонли давлатнинг чўкиши, 1912 йилдаги Болқон урушлари турли савашлар оқибатида Қибрис оғир кунларни бошидан кечирди ва бутун дунёдан ажралиб қолди. Биринчи жаҳон уруши натижасида Усмонли давлати йиқилади, овропалик босқинчилар қузғундай бу ўлкага ёпирилади, Мустафо Камол бошлиқ ватанпарварлар Туркия Республикасини кўргач, 1925 йилги Лўзан шартномасига кўра, Қибрис бутунича инглизларга қарам бўлиб қолди. Мустамлака даври ҳаёти матбуот ва адабиётда ўз аксини топа боради. Инглиз мактаблари очилади. Инглизча, туркча, румча сўзликлар пайдо бўлди ва адабиёт уч тилда шаклланди. 50 йилларда кўплаб романлар, саҳна асарлари, шеър китоблари пайдо бўлди. Ҳикмат Афиф, Нозиф Сулаймон, Рауф Денктош, Исмоил Адиб-Қоракўзўғли, Уркия Мина, Памба Мармара, Энгин Кўнчи  каби  романчилар, шоир ва шоираларнинг асарлари шу йилларда элга танилди.

 Қибрис оролида 1955, 58, 64, 67-йиллардаги босқинлар ва қўзғолишлар 1974- йилдаги яраш ҳаракати оқибатида қибрислик қардошларимиз  зулм исканжасидан қутилдилар. 

 Биз мустақилликка эришганимиздан кейин  Қибрисда қардошларимиз борлигидан хабар топдик. Унгача русчада чиққан китобларда бу адабиёт ҳақида ёзилмасди. 1994 йилдан бошлаб Нобель мукофотига қўйилган Усмон Туркой, романчи ва давлат арбоби Рауф Денктош, ёзувчи ва адабиётшунос, Қибрис Ёзувчилар уюшмаси, Қибрисни ўрганиш маркази бошлиғи Исмоил Бўзқурт, фольклорчилардан Ўғиз Муҳаммад Йўрғанчиўғли, Мустафо Кўкча ўғли, шоира Ойшан Тоғли каби қатор қибрислик ижодкорлар тарафимиздан юртимизда танитилди.

                                ХИЛМИЙ

                                    (1782-1847)

Кўйи  дилбар ошиқ аҳлин жаннатул маъвосидир,

Гўшайи дўзах – фироқи ёри бепарвосидир.

Ул санам бир ўптириб оппоқ томоғидан, деди:

“Ол, бу сувсиз бўлса-да, Қибрис ерин олмосидир.”
Барча онинг ҳикмати-ла истагай файзу вусул,

Мавлавий шайхи дада, бир тўп гўзал бобосидир.

Мастлари кўп бўлса қанча, шунча маъмур майкада,

Боқ, бу гулшан  шанлиги – булбуллар-у ғавғосидир.

Кимдир ул оҳ айлаган, дермиш у шўхи шевакор,

Ошиноси, мубталоси, Хилмийи шайдосидир.

                           МЕН   ЧИҚДИМ

(Канзий ғазалига Ҳилмий мухаммаси)

Маломат бодасий-ла  дам уруб мастона мен чиқдим,

Кечиб номусу оримдан, жўшиб сайрона мен чиқдим,

Отиб олам ишу ғавғосини ёрона, мен чиқдим,

Ёнай ёнсам, бу ишқинг шамъига парвона мен чиқдим,

Энг аввал жумладан, жоно, чу мард-майдона мен чиқдим.

Ароқ нўш   айлаюб паймонайи пири Аъроқийдан,

Пуч орзудан умид уздим, мадад умдим фироқийдан,

Ижозат ўлди сирримда, манга Халлоқи боқийдан,

Олим мен ҳаммадан олдин бу шавқ жомини соқийдан,

Бўлиб масти мудом паймонаваш даврона мен чиқдим.

Ўчоғин ёқмадан  оҳангари даврон фано  ичра,

Яралмиш занжирим аввал бу дўккони ано1  ичра,

Асар йўқ эрди Лайлодан бу даҳри бебақо ичра,

Йўқ эрди номи Мажнун ҳам у чоғ дорушшифо ичра,

Тақиб занжирларин ишқнинг дали девона мен чиқдим.

“Бу базмим жоми нобиндан ичарлар бор эса, келсин,

Бу йўлда жон бериб, бордан кечарлар бор эса, келсин ,

Кўнгилда мосуво зирҳин бичарлар бор эса, келсин,

Бугун тийғим билан боши учарлар бор эса, келсин!” –

Дединг...Қўчқор каби қурбон учун майдона мен чиқдим!...

Ажаб, бир соҳиби ирфон чиқарми шаҳри Қибристон,

Менингдек ошиқи нолон чиқарми шаҳри Қибрисдан,

Муҳаббат ҳилмига шоён чиқарми шаҳри Қибрисдан

Демишлар, шоири майдон чиқарми шаҳри Қибрисдан,

Дедим Канзий, ҳақиқатдир, фақат бир дона мен чиқдим.

               ЭНГИН КЎНГИЛ

           (Амина Хозим Рамзий 1926-1996)

                            ҚИБРИС

Кўлкалар ўпаркан тупроқларингни,

Еллар ўзин кўкка чорлайдир, Қибрис.

Тарих ёзиб олтин   япроқларингни,

Сени юлдузларга боғлайдир, Қибрис.

Зумрад бир ёғдусан, рангин чечаксан,

Оқденгиз безаги,  қайноқ юраксан,

Яна юксакларга юксалажаксан,

Келажак кечмишинг оқлайдир, Қибрис.

Бу чирой, бу шараф ярашар сенга,

Кулимсар кўзларинг ҳар кулганингга,

Ёлғиз бир яранг бор – куяман шунга,

Шу учун сувларинг йиғлайдир, Қибрис.

Кўкларни ёқса-да  айрилиқ, душман,

Сен ўз кўксингдаги Иймонга суян,

Янги Кун отажак эрта тонг билан,

Бу ёвлар кўнглини доғлайдир, Қибрис.

          ТАТАР  АДАБИЁТИ
                                       АБДУЛЛА   ТЎҚАЙ
                                                  (1886 – 1913)

Асл исми  Тўқаев Габдулла Муҳаммадгарифович 1886 йилнинг 26 апрелида Қозон губерняси Қушлович қишлоғида туғилди. Гўдак эканида отаси ўлиб, тўрт яшарлигида онасидан ажраб етим қолди. Тўқайнинг болалиги машаққатда ўтди. Фақат болалик давридагина эмас, унинг қисқа ёшлиги ва атиги етти-саккиз йиллик ижодий умри ҳам қашшоқликда, маҳрумликда тугади.

1902  йилдан шеърлар ёза бошлаган Абдулла Тўқай  “Фикр” газетаси ва “Ал-аср ал-жадид” (Янги аср) журналига шеър, фелъетон ва публицистик  мақолалар ёзди.  1907 йил ”Яшен” сатирик журналига раҳбарлик қилди. 1910 йилда “Ялт-йолт”  журналида ишлаш билан бир қаторда татаар халқининг озодлик курашини  мадҳ этувчи “Озодлик ҳақида”, “Дунё бу”, “Кетмаймиз”, “Товуш”, “Турмуш” каби шеърлар ва ахлоқий  масаллар  билан иштирок этди.

Абдулла Тўқай  татар адабиётида танқидий реализмга, болалар адабиётига асос солди. Замонавий татар адабий тилининг яратувчиси бўлди.

Тараққиётга тусқинлик қилувчи  эскилик салқитларига, мутаассибликка қарши кураш, илғор маърифатпарварлик  ғояларини илгари суриш шоир ижодининг муҳим мавзуларидир.

Абдулла Тўқай шеърлари дастлаб 1913 йилда ўзбек тилига таржима қилиниб, дарсликларга киритилган. 1966 йил Татаристонда Абдулла Тўқай  номидаги республика давлат мукофоти таъсис этилди.  Шоирнинг умри, хусусан, ижодий ҳаёти жуда қисқа бўлишига қарамай, у ғоят гўзал адабий мерос қолдирди. 

                     ОЛТУНПАРАСТ

Эй худоё!  Ер юзидан  ол ашу олтунни, ол,

Куйдирувчи бу муқаддас ўтни-бу ёлқинни ол!

Айт, малакларга: жаҳонни топ-тоза этсун қани,

Барча олтунни йиғиб, дўзахга тез отсун қани.

Сап-сариқ шайтондир олтун, шунда ўртансун улар,

Ҳамма осийлар  қутулсин, ўрнига куйсин улар.

Бу жаҳон қолгай ашу иблис ва шайтондан омон,

Шу сариқ   юз даф ўлсун, зўр  қўрқинч шунда ҳамон.

Ашулар бузгай халқни, қутуртар ҳам оздирар,

Ярқираб, кўзни чақиб-ла тўғри йўлдан бездирар.

Ман тамом кездим жаҳонни, қай қаерда юрмадим,

Нақ шу олтундек бало, шайтон – фалонни кўрмадим
Ҳар тараф, ҳар ерда халқинг шу металнинг бандаси,

Ҳақни кўрмас, чунки олтун ҳар Ҳақиқат пардаси.

Халқ ичида зуҳди, тақво, тўғрилик шу, дин-да шу

Ҳазрати Қуръон, Забур, Таврот-да шу, Инжил-да шу.
                                 ОНА ТИЛИ
(Миртемир таржимаси)

Эй, азиз тил, эй, гўзал тил, ота-онамнинг тили

Дунёда кўп нарса билдим сен она тил орқали.

Аввало, бу тил билан онам бешикда куйлаган,

Сўнг, узун тунлар бўйи бувим ҳикоят сўзлаган.

Эй, она тил, ҳар замон бўлдинг мададкорим менинг,

Сен туфайли англатарман  шодлигим, зорим менинг.
МАСАЛЛАР

БЎРИ  БИЛАН  СИЧҚОН

Бўри қўрадан бир қўйни овлади.Уяси  узоқлиги боис,  ўрмоннинг овлоқ жойида  ўлжани  бўлак-бўлак қилиб, ҳарислик билан ея бошлади, тўйди. Аммо  қўйни еб битира олмади. Яна қорни очса  ейишини кўзлаб, нарироққа бориб чўзилиб ётди.

  
Буни яқин жойда кузатиб турган сичқон бурнига гўшт ҳиди урилгач, шошиб   ўт-ўланлар орасидан келди  ва ўзидан кичикроқ гўшт бўлагини олиб, ортига қарамай қочди.


Буни сезиб қолган бўри бутун ўрмонни бошига кўтарди:

Қароқчини тутинглар, хароб бўлдим. Молимни ўғирлашди.
ФОЙДАСИЗ   МАРДЛИК

Булут сувсизликдан  саҳрога айланган жойлар устидан сузиб ўтди-да, денгизга бориб шаррос қуйди. Сўнг ўзининг мардлигидан ўша атрофдаги тоққа мақтана бошлади. Шунда тоғ:

Эҳ, булут, булут! Денгизда сенсиз ҳам сув кўп. Сен ҳув анави қуриб ётган саҳрога ёғсанг, яхши бўларди. Одамларни очликдан қутқарар эдинг. Сенинг ҳозирги мардлигингдан бирор фойда йўқ, - деб булутни уялтирди.
ЙИҒИЧИЛАР

Қадим замонда  Мисрда  шундай  бир одат бор эди. Мабодо бойроқ бир киши вафот қилса, марҳумни  қабристонга олиб боргунча, тобут ортидан йиғичилар йиғлаб борар эканлар.


Бир куни эътиборли кишилардан бири бандаликни бажо келтирибди. Йиғичилар марҳумнинг умри қисқа эканлигини айтиб, нола қилар эдилар. Бу оҳ-воҳларни тинглаб турган бир нотаниш киши йиғичиларга қарата: 


-Эй, сиз ҳасрат эгалари! Овозингизни пасайтиринг. Мен шундай бир дуони биламанки, агар ўша дуони ўқисам, марҳум ҳозир тирилиб кетади,-деди.


Йиғичилар йиғидан тўхтаб, ҳалиги одамнинг оёғига йиқилиб:


-О, беназир одам, бизга мурувват эт. Сен марҳумни тирилтир. Аммо у бир-икки кундан сўнг, қайта жон таслим этсин. Агар шундай бўлса, бизни яна ёллаб чақиришади, бир нималик бўлиб қоламиз. Чунки марҳумнинг ҳайитлик чоғида ундан бир мири ҳам ололмаганмиз,-дейишди.
ЧИВИН


Бир чивин қўшга қўшилган ҳўкизнинг шохига қўниб, кун бўйи юрди. Кечқурун ҳўкиз оғилхонага қайтгач, ўзга чивинлар ундан сўрашди:

- Қаёқларда юрибсан?

- Чивин такаббурланиб:

- Кун бўйи сомон йиғиштирдим, ўлгудек чарчадим, - деди.
ТУЛКИ

Итга суяк ташладилар. Кўрдики, суякда бир тишлам ҳам гўшт йўқ . Ит жаҳл  билан нари кетди. Тулки эса суякни олиб, тишлари билан бўлак-бўлак қилди-да, ичидаги илигини шимди. 
ИККИ  СИЧҚОН

Икки сичқон қаердандир бир бўлак сариёғ топиб олишди-да, бир-бирлари билан талашиб қолишди.

Кўп тортишувдан сўнг мойни тенг бўлиб беришини ўтиниб маймуннинг олдига бордилар. У қандай ҳукм қилса  рози бўлишларини айтдилар. 

Маймун қўлидагини тарозусининг бир палласига қўйди. Табиийки, иккинчи палласи бўш бўлганидан бир томонга оғиб кетди. Маймун эса икки паллани тенг келтириш учун, мойни оз-оздан еяверибди. Оқибатда сариёғ тугабди. 

Сичқонлар тарозининг икки палласи тенг келганини кўриб, секингина ортга қайтдилар.
АРСЛОН ВА ТУЛКИ

Тулки биринчи бор арслонни кўрганида, қўрқувдан жони  чиқиб кетишига оз қолди. Аммо кўп ўтмай у билан рўбарў келди. Бу гал ўзини йўқотмади. Учинчи гал кўришганида Арслоннинг қулоғига бир нималар деб, пичирлагандай бўлди.

МАҚТАНЧОҚ    ҚУЁН

Йиртқич ҳайвонлар биргалашиб, баҳайбат айиқни овладилар. Уни ўртага олиб бўлишаётганларида қаёқдандир қуён пайдо бўлди-да, айиқнинг қулоғига ёпишди. Ҳамма ҳайрон. Қуённинг бундай сурбетлигидан аччиқланиб:

  
Эй қуён, енгилоёқ, бу қанақаси, биз айиқни овлаганда, сен қаёқда эдинг, - деб қичқиришди. Қуён бамаёлихотир:

· Айиқни ўрмондан ким ҳайдаб чиқарди, деб ўйлайсиз? – дедию Қуённинг бу мақтанчоқлиги йиртқичларга кулгили туюлса-да, уни изза қилмадилар.
                                                            ҚИРҒИЗ АДАБИЁТИ

ЧИНГИЗ АЙТМАТОВ

(1928-2008)

Чингиз Айтматов – дунёнинг улкан адиби.Чингиз Айтматов қирғиз халқининг улуғ ёзувчисидир. Унинг номи XX асрда халқаро миқёсда тан олинган жаҳон адабиётининг буюк вакиллари билан бир сафда туради.

У қирғиз ва рус тилида бирдек ижод қилувчи зуллисонайн ёзувчидир.

Қирғиз ва рус маданияти, ёзма адабиётининг тараққиёти даражасидаги, миллий фикрлашдаги, тилидаги ўзига хосликлар, фарқлар жуда катта экани барчага аён. Муаллиф айрим асарларни аввал қирғиз тилида ёзиб (масалан, «Оқ кема», «Алвидо», «Гулсара»), сўнг қирғиз тилига ўгирилди.

Ёзувчи асарларида шу куннинг долзарб ҳодисалари халқ оғзаки ижоди орқали етиб келган афсоналар, ривоятлар билан сингишиб ажиб бир яхлитлик ташкил этади.

Ёзувчининг деярли барча йирик асарлари ўзбек тилига ўгирилган. Унинг қисса, романларини ўзбек китобхонига етказишда Асил Рашидов, Иброгим Ғафуров, Суюн Қораев каби моҳир таржимонлар астойдил меҳнат қилмоқдалар. Халқлар ўртасида тинчликни, адабиётлар ўртасида дўстликни мустаҳкамлаш ишида Чингиз Айтматов давлат ва жамоат арбоби сифатида улкан ишларни амалга оширди..

У 1956-1958 йилларда Москвада Ёзувчилар уюшмаси қошидаги
олий адабиётчилар курсида таҳсил олди. У турли йиллар давомида
Қирғизистондаги етакчи адабий журнал «Литературные Киргизистан»нинг бош муҳаррири, «Правда» рўзномасининг жумҳуриятдаги мухбири, Қирғизистон кинематографчилар уюшмаси бошқарувининг раиси бўлиб ишлади. У жумҳурият киноси ривожига ҳам катта ҳисса қўшди. Қирғиз кино санъати ҳам худди бадиий адабиёти каби Чингиз Айтматов асарларининг экранлаштирилиши мисолида жаҳон миқёсига чиқди.

ЎТАР ҚУШ НОЛАСИ 

Чингиз Айтматов

(Ривоят)

Този деганингиз алламбало ит-да — овулдан бир тўп отлиқ чиқди дегунча ҳозиру нозир. Тўс-тўполонда эргашиб олганини сезмай қоласиз, энди уни ҳайдаб, орқасига қайтариб бўпсиз, дўқ-пўпсаларингиз бир пул — бари-бир кетмайди, гўё ҳайиққандай четга чиқиб, лўкиллаб кетаверади. Ростдан ҳам тозилар ғалати махлуқ — уларга дала-дашт бўлса, шовқин-сурон бўлса, одам гавжум бўлса бас, шундай пайтларни кутгани-кутган; эҳтимол шунинг учун ҳам овчи ит дейилса керак...

Эломон итнинг кетидан қувиб Кўлгача чопиб борди. У дафн маросимида сўйиш учун мўлжалланган икки яшар наввосни бойлаб беришда хотин-халаж, қари-қартанг билан бирга кетаётган акаси Турманга қарашиб юрганида този ити Учар оломонга илашиб, азза-базза сафарга отланиб қолибди: қувончи ичига сиғмай у ёқдан-бу ёққа чопади, ҳали буни, ҳали уни ҳидлаб-ҳидлаб қўяди, буталар атрофида сакраб-сакраб, гоҳо бир зум тўхтаб, ҳуриб ҳам қўяди, одамларни сафарга тезлайди. Эломон итининг отини айтиб ҳам, авраб-алдаб ҳам қанча чақирмасин, бари бефойда кетди. Одамларнинг овга эмас, балки таъзияга — кеннойиси Олмошнинг қўшни қишлоқда тўсатдан вафот этиб қолган ўн етти ёшли синглисининг жанозасига бораётганларини ақлсиз ит қаёқдан билсин, дейсиз; буни бияларга, ҳўкизларга миниб олганлар орасида чопқир отли биронта ҳам ёш йигит йўқлигидан билиб олса ҳам бўларди. Иссиқкўл атрофларини макон тутган барча эркаклар, жамики энг яхши отлар, қурол кўтаришга қурби етадиган қирғизман деган йигит борки, бариси, ўша куни узоқда, тоғларнинг нариги томонида, бу ердан уч кунлик йўл бўлган Толчуй водийсида босқинчи жунғор лашкарлари билан жон олиб жон бериб жанг қилаётганига този итнинг ақли етармиди! Мана, беш кундирки, Толчуй водийсидан ҳеч бир хабар йўқ. Аҳмоқ ит, саранг ит — бутун бир халқнинг тақдири не кечгани номаълум  бўлиб турган бир пайтда қандай одам ов ҳақида ўйлай оларди?

Аслини олганда, одамларнинг ғам-ташвишлари ит учун бир пул, уруш, айрилиқ, ўлим, умуман инсон боласининг ғурбатлари билан итнинг нима иши бор; қани эди, унинг олдидан лип этиб қуёнми, тулкими чиқа қолса-ю, тўзғитиб қува кетса, бундай онларда отлиқлар ҳам тозидан қолишмайди – жонини жабборга топшириб, ўлганига қарамай ўлжа кетидан от солишади...

Този тоқати тоқ бўлганидан ўқтин-ўқтин ғингшиб-ғингшиб қўяр, гоҳо ҳамманинг олдига ўтиб, қисқа-қисқа ҳурар, сакраб-сакраб одамларни гир айланиб “бунчалик имилламасанглар” дегандек, шошилишга ундар, “тезроқ юринглар”, деган даъвати шундай кўзидан, бутун борлиғидан кўриниб турарди. Лекин сира Эломонга тутқич бермасди. Итга қўйиб берса, қани эди, суворийлар  Учар кетидан отларини чоптирсалар, узангиларида тик туриб қий-чув солсалар, ёв кетидан қувганларидек шовқин-сурон кўтарсалару бутун борлиқ ов завқ-шавқи билан яшаса. Този ҳаммани ана шундай ов нашъасини суришга чорларди...

Э-воҳ! Одамлар овга эмас, жанозага кетишаётганди. Чолу кампирлар ғам-аламдан бошларини хам қилиб, жигарлари Сенгирбойнинг келини Олмошнинг бошига тушган кулфатга шерик бўлиб, қондошлик бурчларини ўташ учун кетишаётган эди. Шу боис қора този ит Учарга ҳеч ким эътибор бермасди. Шум хабар уруғдошлар учун энг оғир ва хатарли бир пайтда етиб келди. Улар бундан, бор-йўғи олти ой бурун Сенгирбойнинг ҳурмати деб эмас, — ахир, у ким бўлибди, — балки Олмошнинг эри, ҳозир Толчуй водийсида улкан қирғин-барот  жангда қатнашаётган Қўйчиманнинг ҳурмати, энг муҳими, ушоқ қашшоқ бўзийлар уруғининг фахри, буюк ўтовсоз уста Сенгирбойлар оиласига келин бўлиб тушган Олмошнинг ҳурмати учун тишларини-тишларига қўйиб чидаётган эдилар бу оворагарчиликларга. Сенгирбой бобо эса, мана, уч кун бўлибдики, туролмасдан ётибди — чолни кўпдан бери юраги безовта қиларди, қудалар тарафдан келган совуқ хабар устани йиқитди — Сенгирбойлар келинининг бир қориндан талашиб тушган синглиси — ўн етти яшар Улқан дунёдан кўз юмибди. Ўтовсоз уста қудаларининг ҳурмати ва уруғдошларнинг удуми, деб бўйига етган қиз боланинг дафн маросимида иштирок этиш учун шоша-пиша пўстинини кийди, ўсмир ўғилларидан Турман билан Эломон чолнинг икки қўлтиғидан ушлаб ҳовлида эгарлоғлиқ турган отга томон юришаётган эди, Сенгирбой бобо ўтов бўсағасидан ўтиши биланоқ юрагини чангаллаб қолди, оёғини узангига солишга ҳам улгура олмади. Оғриқдан инграб, отнинг ёлига ёпишганича, оёқда базўр туриб йиқилгудек чайқалди.

Шунда урф-одатга кўра, бутун ишларни хотини Кертўлға-заифа ўз қўлига олди. Кампир лозим бўлса, ҳамма ишни жойига қўяди. Кертўлға-заифа чолини ўғиллари ёрдамида уйга олиб кирди, ечинтирди, тезгина ўрнига ётқизди ва ўтовсозга деди:

— Уста, қудаларникига жанозага бора олмасангиз, Худо кўриб турибди, ўзи кечиради. Бу ишни менга топширинг. Сиздан кейин бу уйнинг кайвониси мен энди, вақти келар, бўзуай уруғимизнинг уруғ онаси ҳам мен бўламан. Мотамда йиғлаш учун бўзуйликларга мен бош бўлиб борсам, қудалар хафа бўлишмас. Ҳозир хафа бўлишнинг мавриди эмас — Толчуй водийсида нималар юз бераётганини ҳеч ким билмайди: ўғилларимиз ғалаба билан қайтишадими, худо билади. Ҳозирча ҳеч хабар йўқ — ҳамма юрагини ҳовучлаб турибди. Сиз худодан тани соғлиқ сўранг, жанг қилаётганларга омад тиланг! Ўзингизни эҳтиётланг, сиз бўзуйликларнинг бошчисисиз, менинг учун эса, уч боламнинг отаси, энг улуғ одамсиз. Мана шу мусибатли хизматни адо этишни менга ишонинг. Ўрнингиздан турманг, ётинг. Эломон сизга қараб туради, биз ҳаммамиз йўлга отланамиз.

Шундай гап сўз бўлиб ўтди. Бу гаплардан кейин ран-гида ранг қолмаган, юзини тер босган ўтовсоз уста Сенгир-бой бошини ёстиқдан кўтармасдан эшитилар-эшитилмас деди:

— Сен ҳақсан, кампир. Мен боролмагач, сен боришинг керак. Сен бўзуйликларнинг барини эргаштириб бор. Келинимиз Олмош қариндош-уруғлари орасида ёлғизланиб қолмасин. Узоқдан йиғи беринглар, ҳамма эшитсин, барча бўзуйликларнинг йиғлаганини халқ билсин, овозларингни баланд кўтариб гиря қилингларки, қудаларимиз куёвлари Қўйчиман билан ўлим тўшагида ётган катта қуда — менинг йўқлигимни сезишмасин. Билиб қўйинглар: ҳаммамиз инсон эканмиз, уруш қанча даҳшатли бўлмасин, ўлганларни ҳурмат-иззат билан дафн этишни унутмаслигимиз керак...

Шу равишда, ушоқ бўзуй уруғидан бўлган болали аёллар, чол-кампирлар йўлга чиқишди, уларнинг бутун қалби жунгор ўйротлари билан бўлаётган жанг нима билан тугаркан, деб безовта эди. Ҳамма ўша томонда, Толчуй водийсида нималар содир бўлаётгани ҳақида ўйларди: нега, ҳеч хабар йўқ?  Нега, ҳеч ким ҳеч нарсани билмайди? Уруғнинг, халқнинг ор-номусини сақлаб қолиш учун йигитлар қирғин-баротга юз тутиб кетишган. Улар кўнгиллари ғаш, зўр хавотирда жўнаб кетишган.

Учарни тутиб, бўйнига камарини солиш Эломон учун осон бўлмади — тозининг  одамларга қўшилиб кетиб қолиши ҳеч гап эмас эди-да! Шунда ҳам Учар бўйнидаги боғичи билан олға интилар, бўшаб кетишга уринарди.  Лекин итни қўйиб юбориш мумкин эмас — ёт жойларда тозини овул итлари галаси ғажиб ташлаган бўларди. Албатта, шундай бўларди.

Эломон Учарни бўйнидан ушлаб турар экан, нима дейишини билмай туриб қолди. Жанозага  кетаётганларга “Яхши бориб келинглар” дейишмайди-ку! Онаси оти устида жиловни тортиб турар экан, ўғлига: нега серрайиб туриб қолдинг? Тезроқ уйга борсанг-чи! — деди қовоғини солиб. – Отангга қара, эшитяпсанми? Олдидан бир қадам ҳам кетма, уқдингми? 

Эломон “тушундим” дегандек бош ирғади. Онаси айтганларининг ҳаммасини қилади. Эломон онасига, унинг буғдойранг, ажинлар билан қопланган ғамгин қаримсиқ юзига боқар экан, кампирнинг ҳозиргидай ташвиш тортганини ҳеч эслай олмайди. Эломон онасига қараб деди: “Кўргиликларимиз бор экан, энди сиз кетаверинг. Биз учун ғам еманг. Мен энди ёш бола эмасман-ку! ҳамма тайинлаганларингизни қиламан. Отамдан бир қадам нари жилмайман. Фақат Қўйчиман акам от устида узангисига оёқ тираб омон келса бас. Жасадини эгарга ўнгариб келишмаса бўлгани. Илоҳим, барча йигитлар от устида ўзлари тик туриб келишсин, эгарга бўктарги қилиб кўндаланг ётқизиб келгилик этмасин! Отам билан мен ҳақимда ташвиш тортманг, сизнинг буюрганларингизнинг ҳаммасини қиламан”.

Кертўлға-заифа тизгинни тортиб турар экан, қора този ити билан ёлғизоёқ йўлда қолган кенжатойига кўз қирини солар экан, тўсатдан юрагида оғриқ пайдо бўлди, хаёлидан шундай ўйлар кечди: бу ҳали бола-ку, отаси нима бўларкан, акаси Қўйчиман саломатмикан ёки ўйротларнинг найзасидан ер тишлаб қолдимикан? Чолимнинг, ўғилларимнинг ҳоли не кечаркан, барча-барчасининг, эл-юртнинг бошига қандай кунлар тушаркан? Ана шу даҳшатли ўй-хаёлларини билдириб қўймаслик учун ғўлдиради: 

— Ўғлим, овулга чоп, сени ва отангни Тангрига топширдим. Сал юргач, яна тўхтади – боришинг билан отангга ҳалиги ўтдан дамлама қилиб ичир...

— Хўп бўлади, дарров дамлама қилиб бераман, — деб онасига ваъда берди.

Кампирнинг бу гапларга кўнгли тўлмади шекилли, дорини тайёрлаш йўлларини тушунтира кетди:

— Ўтнинг устига вақирлаб турган қайноқ сув қуйиб дамлаб қўясан, сал совигандан кейин отангга берасан, терлагунча ичсин, шундан кейин кўкраги бўшаб енгил тортиб қолади.

— Менинг гапларимни уқдингми, тушундингми? — деб қайта-қайта сўради ўғлидан Кертўлға-заифа.

Айтганларининг ҳаммасига ўғлининг тушуниб олганига ишонч ҳосил қилгач, бойвучча бошқалар кетидан отига қам-чи босиб кўл бўйлаб кетди. Лекин сал ўтмасдан у ёқ-бу ёққа аланг-жаланг қарар экан, яна тўхтади-да отдан тушди:

– Эломон, бу ёққа кел, болам, – деб ўғлини чақирди. – Отни ушлаб тур, мен Кўлга сиғиниб олай. Кетдик.

Кампир шундай деди-да кўлга юзини бурди ва шошилмасдан кўлга қараб салобат билан тантановор қадам ташлади. Қаттиқ шамоллар турганда тўлқин-тўлқин бўлиб уюлиб қолган топ-тоза қизғиш майда қум устидан юрди. Бошига сурпдан саллага ўхшатиб томоғигача қаттиқ ўраб олган оппоқ қордай катта элачакдан бойвуччанинг  фақат юзи кўринарди; элачакда кампир бироз яшаргандек туюлса-да, чаккасидан оқ сочлари кўриниб турарди. Бойвучча қариса ҳам жисмонан ҳали бақувват, ҳатто хушбичим эди. Олмошни келин қилиб туширгунгача бутун тирикчиликни ўзи қилар эди-да — тўртта эркак: уч ўғил билан эрига қарашнинг ўзи бўлмайди, уй ишларида эса, эркакларнинг фойдасидан зарари кўпроқ.

Кўл ёқасидаги қум устида оҳиста оёқ босар экан, Кертўлға-заифа дунё ва оила ташвишларини бир зум унутгандек, фикрини жамлаб, кўлга қараб юрди-да, қандайдир  ҳаяжон ва руҳий кўтаринкилик билан ўйноқи мовий сув юзига, узоқ-узоқларда бўзариб турган қорли чўққиларга, тоғ тепаларидаги хира булутларга назар ташлади. Буларнинг ҳаммаси одам учун макон қилиб яратилган зоҳирий бир кенг дунё, илоҳ каби қудратли, унинг ердаги тимсоли каби ҳаётбахш  дунё эдики, бани башар ана шу дунё измида бўлиб келган.

Кертўлға-заифа кўпириб келиб-кўпириб қайтиб турадиган қирғоқ тўлқини етар-этмас жойда майда шағаллар устида тўхтади. Эломон ҳам бир қўли билан отни етаклаб, иккинчисида тозисини ушлаб шу ерга келди. Она чўкка тушиб ўтирди, ўғли ҳам чўккалади; шундан кейин кампир секин ва оҳиста пичирлаб Кўлга ёлвора бошлади: 

— Эй, Иссиқкўл, сен Ернинг кўзисан, сен ҳар доим осмонга боқиб турасан. Мен сенга илтижо қиламан, сен — мангу, музламайдиган Иссиқкўлсан, мен Кўкка, ҳокими тақдир бўлмиш Тангрига муножот қиламан, Тангри сенинг қаърингга назар ташлаганда менинг ўтинчларимни билиб олажак.

Эй Тангри, хатарли ва даҳшатли дамларда ўйротларга қарши курашда бизга куч-қудрат бер. Тоғларингда сенинг неъматларингдан татиб, яйлов-ўтлоқларингда чорва молларини боқиб кун кўрадиган олти аймоқли қирғиз халқимизни ўзинг асра. Бизнинг ўчоқларимизнинг ўйрот отлари туёқлари остида топталишига йўл қўйма. Одил бўл — аёвсиз очиқ жангда бизга ғалабангни дариғ тутма. Ҳув, анави тоғлар ортида, Толчуй водийсида нималар бўлаётганини билмаймиз. На бир хабар бор, на бир чопар бор жанг майдонидан — кутавериб кўзларимиз тешилди, юракларимиз адойи тамом бўлди. Нималар бўляпи? Бизларни эртага нималар кутяпти? Тангрим, душман билан аёвсиз жанг қилиш учун кетган йигитларнинг  жонларини омон сақла. Бизларга уларни эгар устида кўришни насиб эт, жасадлари отларига ортиб келгулик қила кўрма, илойим.

Менинг ибодатимни эшит, мен уч ўғилнинг онасиман...

Эломон ҳам чўкка тушиб, бир қўли билан тозиси Учарнинг бўйнидаги камардан, иккинчи қўли билан эса ёлдор жийрон биянинг тизгинидан тутиб турарди. У кўл юзасининг нафас олгандек бир пасайиб, бир кўтарилиб турган қорамтир сағрисига аҳамият берди. Кўл ҳозир сокин эди, сув юзаси майда тўлқинлар ёлқинида жонланиб ётарди. Узоқ чўзилган қишнинг адоғида, баҳор бошларида Иссиқкўл соҳили овлоқ қолгандек, ўт-ўлансиз эди — тўқайлар шип-шийдам, қуруқ хас-чўплар файзсиз; на бир ўтов бор, на бир отлиқ, на кўч-кўрон, на далада мол подалари...

Бироқ Иссиқкўл бўйида қишлаб қолган ўтар қушлар баҳор ҳидидан янги ўлкаларга йўл олиш пайти яқинлашиб қолганини сезиб, кўл устида тўп-тўп бўлиб уча бошлайдилар, улкан галаларга уюшган қушлар эса тоғ этаклари бўйлаб парвоз қилиб, тез учиш машқини оладилар. Қаёққа қараманг, қушларнинг шодон қичқириқлари ва овозлари ёғдули баҳор ҳавосида узоқ-узоқларга таралади.

Мана, яқингинада бир қизилоёқли, кулранг ғозлар галаси шиддат билан учиб ўтгани кўзга чалинди. Ғозлар бебош шовқин кўтариб, овозларининг борича ғақиллаб шундай паст учиб ўтдиларки, қанот патларининг шовуллагани ҳам эшитилиб турди. Эломон кўл устида учиб юрган бир неча гала ўтар қушларни кўрди. Булар ғозларми, ўрдакларми, оққушларми ёки узуноёқ очпушти қизилғозларми — бола фарқлай олмасди. Чунки бу қушлар жуда узоқда ва баландда тўп-тўп бўлиб учиб ўтарди. Фақат уларнинг чуғур-чуғури баъзан аниқ эшитилса, баъзида элас-элас қулоққа чалинарди. “Демак, бу қушлар эртами-индин учиб кетади”, деб ўйлаб қолди бола.

Онаси эса, дилдаги бутун дардини айтиб, жон-жаҳди ва эҳтирос билан Кўк Тангрига тавалло қиларди. У эри — буюк ўтовсоз Сенгирбойга раҳм-шафқат этишини сўради, ахир устанинг дарди тобора кучайиб бораётир, ҳатто бугун отга ҳам мина олмади.

— Тангрим, отамиз, қўли гул устанинг жонини омон сақла, – деди у. – Бизнинг диёримизда ўтовсоз Сенгирбойнинг қўли билан ясалмаган биронта ўтовни топиш амри маҳол. Унинг ўз умрида қанча ўтов ясаганини ҳеч ким билмайди! Ахир, ҳеч ким бошпанасиз яшай олмайди – ёш ҳам, қари ҳам, бой ҳам, камбағал ҳам, қўйчивон ҳам, бия соғувчи ҳам!

У яна Тангридан неваралар сўради, яна қанчадан-қанча илтижолар қилди... Ахир, одамнинг орзу-ҳаваси, дарду алами кам дейсизми бу дунёда...

Қордан чойшаб ёпинган қояли тоғлар орасида осмонга кўз қадаган буюк кўк кўл суви тиним билмас, жонли махлуқдай тўлғанар, ўз-ўзидан пайдо бўлиб, яна йўқоладиган улкан эринчоқ тўлқинларни бағрида эркалар эди. Оби омбор кечаси бўрон кўтариш учун уммон янглиғ керишиб куч йиғаётгандек эди. Ҳозирча эса, шаффоф кўл устида, унинг баҳор қуёшини эмган зилол сувлари тепасида дунё бўйлаб янги узоқ ва хатарли сафарга отланадиган пайт яқинлашаётганини сезган ўтар қушлар ҳамон юксакликда чаппор урар, ҳамон жўровоз бўлиб, жар солиб осмонни бошига кўтарарди.

Она бўлса ҳамон астойдил, бутун борлиғи билан муножот қиларди:

— Тангрим, эшит, ўзимнинг оқ она сутим ҳурмати-ла, ёлвориб ўтинаман! Сенга, буюк ҳокими тақдирга — Кўк Тангрига илтижо қилиш учун биз бу ерга, сенинг Ердаги кўзингга — муқаддас Иссиқкўлингга келдик. Мана мен, менинг ёнимда ўғлим Эломон — менинг кенжатойим, энди мен на яхши, на ёмон фарзанд туға оламан, фақат сендан сўраганим шуки, менинг эркатойимга отаси Сенгирбойнинг усталигини бер, ўзининг усталикка эби ҳам бор... Кенжатойим акаси Қўйчиманга ўхшаб — “Манас” айтмоқчи. Бу илтижомни ҳам ижобат қил, энг аввало ва энг муҳими, унга азалий Сўзнинг қудратини ато эт — ўша Сўз илдиз отгандек жон ва тан билан чирмашиб кетсин, у Сўзни — аждодлардан авлодларга ўтадиган, ўз болалари ва неваралари учун қоладиган Сўзни асраб-авайласин, аждодлар қирғиз номини олган даврдан етиб келган Сўзни ўзида жо қила оладиган куч-қудрат бер унга...

Мен уч ўғилнинг онасиман, Тангрим, менинг илтижоларимни қабул қилгайсан. Одам билан доимо ёнма-ён яшайдиган тилсиз махлуқлар — ўғлимнинг ўнг тарафида турган ва манаман деган йиртқични қувиб етадиган бизнинг този итимиз Учар ҳам, ўғлимнинг чап тарафида турган, бирон марта қисир қолмаган жийрон бия ҳам бизлар билан бирга ўтиниб сўрайди Сендан...

Эломонга шундай туюлдики, онаси гарчи пичирлаб, эшитилар-эшитилмас оҳангда муножот қилган бўлса ҳам, унинг сўзлари ҳаммани сеҳрлаб қўйган жўшқин хитоб сингари бутун кўл бўйлаб янграб, ҳамма ёққа ёйилиб таралиб кетди; гўё унинг сўзлари кўл атрофидаги тоғларда “Тангрим, менга қулоқ сол, менинг сўзларимни эшит...” деган ташвишли ва аниқ акс-садо берди.

Онаси отга миниб, кўлнинг жиягида кичкина тўп бўлиб узоқлашиб кетган шериклари ортидан шоша-пиша жўнаб кетгандан кейин ҳам Эломон севикли тозиси Учарни ушлаганича анча вақтгача жойида туриб қолди. Бола ҳали ўша кунни, Кўлда онаси Тангрига илтижо қилган ўша дақиқаларни умрида бир-икки мартагина эмас, балки кўп марталаб эсга олажагини, хурсандчилик онларида ҳам, бошига иш тушган пайтларда ҳам йиғлаб эслаяжагини, онаси Эломоннинг буюк манасчи бўлишини Тангридан сўрагани учун, шунинг шарофати бўлса керак, халқ уни “Момақалдироқдек гулдираган манасчи Эломон” деб атагани учун тақдиридан рози бўлажагини ҳали билмасди. У ўзининг ёшлик даври ўйротларнинг босқинчилик йилларига тўғри келишини, қирғизларнинг “Манас”ни Эломон ижросида овлоқ дараларга яшириниб олиб, йиғлаб эшитажакларини хаёлига ҳам келтирмасди. Эломон “Манас” айтишга киришишдан аввал онасининг Кўл бўйидаги дуосини албатта эслаяжагини, манасчи ўғли Эломонни яширгани учун онасини ўйротлар ўлдиражакларини, достоннинг юракдан чиққан бошламаси Эломон учун ҳам таскин, ҳам халқ руҳи буюклиги, ҳам халқнинг умрбоқийлиги куйланган Сўзнинг гўзаллиги ва теранлиги ифодаси бўлажаги ҳақида ўйлаб ҳам кўрмаганди. У “Манас”нинг Эломон оғзидан чиққан қуйидаги сўзларини одамларнинг бутун вужуди қулоққа айланиб, нафас олишдан ҳам ўзларини тийиб эшитажакларини билмасди:

“Қирғизлар, қирғизимиз, ҳаммамиздан буюгимиз Манас ҳақида сўз очай.

Ўша кунлардан то шу кунларгача қанча кунлар қумдай оқиб кетди, бир-бирларини қувиб сон-саноқсиз тунлар ўтди қайтиб келмасдан, йиллар ва асрлар карвони изсиз поёнсизликда йўқолди... Бу дунёда ўша кунлардан буён қанча жонлар келиб-кетди, дунёда қанча тошлар бўлса шунча одамлар, балки ундан ҳам кўп одам келиб, кетгандир. Улар орасида буюк кишилар, кўплар танимайдиган кишилар ҳам бор эди. Яхши одамлар ҳам, ёмон одамлар ҳам ўтди. Тоғқомат полвонлар ҳам, йўлбарскелбат баҳодирлар ҳам бор эди, аллома донишмандлар ҳам, қўли гул усталар ҳам ўтди, қанча халқлар келиб-кетди, уларнинг фақат номлари қолди.

Кечаги бор нарса — бугун йўқ. Бу дунёга ҳамма келади ва ҳамма кетади. Бу дунёда фақат юлдузлар мангу туради, мангу ойга қараб олам кезади, фақат мангу қуёш абадий Шарқдан чиқади, фақат Ергина ўзининг абадий ўрнида туради. Ерда фақат одамларнинг хотираси ҳаммадан узоқ яшайди, одамнинг умр йўли эса қисқа — қош билан қовоқ орасича. Одамдан одамга ўтадиган фикргина боқийдир; авлодлардан авлодларга қоладиган сўзгина  абадийдир...

Ўша кунлардан буён ўтган вақтда Ер ўз қиёфасини кўп марта ўзгартирди. Тоғлар йўқ текисликларда ўркач-ўркач тоғлар юксалди. Олдинги тоғлар ўрнида қуруқ даштлар пайдо бўлди. Жарлар емирилиб сайхонликларга айланди; дарё-сойлар оқиб ётган ўзанлар текисланиб кетди. Айни вақтда, ер устида ёмғир-қор сувлари чуқурликлар — жарликлару даралар ҳосил қилди. Дунё яратилгандан бери чайқалиб турган мовий денгизлар ўз ўрнини қумли чўлларга бўшатиб берди... Шаҳарлар қад кўтарди, шаҳарлар вайрон бўлди ва чолдеворлар ўрнида янги деворлар тикланди...

Ўша кунлардан бу кунларгача сўз сўз туғди, фикр фикрга қўшилди, қўшиқ қўшиққа уланиб кетди, эртак чўпчакка айланди. Саноқсиз душманларга қарши курашган қирғиз қабилаларининг халоскорлари бўлиб қолган Манас билан унинг ўғли Семетей ҳақидаги достон бизга ана шундай етиб келди...

Бу достонда биз ота-боболаримизнинг овозини эшитамиз, айни вақтда, неча асрлар олдин учиб ўтган қушнинг юксак парвози, тулпор туёқларининг аллақачон сўнган дукур-дукурлари, душманлар билан яккама-якка олишган ботирларнинг ҳайқириқлари қулоғимизга келади. Йиғи овозларию ғалаба суронлари қулоққа чалинади. Ана шу сўзимизда ўтмиш ҳаёт тирикларнинг кўз олдида, тирикларга ҳамду сано айтиш, тирикларни шарафлаш учун яна намоён бўлди...

Алқисса, биз буюклардан буюк Манас ҳақидаги ва унинг жасур ўғли Семетей тўғрисидаги достонимизни бошлаймиз — тирикларга ҳамду сано айтиш учун, тирикларни шарафлаш учун...”

Бу болакай ўзининг Худонинг марҳамати ила қирғизларнинг жунғорларга қарши ҳаёт-мамот курашининг жарчиси бўлиб қолажагини ҳали билмасди, у ўз  боши учун душман мингта тулпор ваъда қилажагини, хоинлар ушлаб бергач, қозоқларнинг жазирама чўлида бутун танаси чавақланиб, кўзлари ўйилиб, қийноқларда ўлажагини ҳали хаёлига ҳам келтиролмасди. Ахири, қонига беланиб, ташналикдан жон бераётган сўнгги онларда яна мана шу кунни, шу соатни, шу Кўлни — онаси илтижо қилган Кўлни; узоқ ўлкаларга учиб кетиш учун тўпланган ана шу қушларни яна эсга олажагини ва буларнинг ҳаммасини ўнгидагидек кўз олдига келтиргач, “Онажон ”деган хитоб билан жон беражагини ҳали билмасди.

Буларнинг ҳамма-ҳаммаси — шон-шуҳрат ҳам, кураш ҳам, ҳалокат ҳам олдинда эди...

ҳозир эса, у Иссиқкўл ёқасида, онаси сажда қилган жойда тозиси Учарни ўз қўлидан чиқиб, одамлар ортидан чопиб кетмаслиги учун бўйнидан қаттиқ ушлаб турар эди. У бирдан касал отаси эсига тушиб, шошилиб қолди.

— Кетдик, Учар, кетдик, — деди у итига буйруқ бергандек ва тоғ ёнбағридаги овулга қараб шоша-пиша юра кетди. Кўлдан узоқлашганда ҳам қуш галаларининг бетиним чағир-чуғур, ғоқ-ғоқ овозлари қулоққа чалиниб турди...

* * *

Ўша кечаси тонг саҳарда кенжатой Эломоннинг кўзи олдида буюк ўтовсоз Сенгирбой фоний дунёдан кўз юмди. Отасининг охирги дақиқаларида хириллаб, нафаси тиқилиб ғализ айтган сўзларини деярли тушуниб бўлмасди. Лекин бола титраб-қақшаб ва йиғлаб отасининг юзига эгилиб турар экан, ўчоқдаги оловнинг ним ёруғида чол лабларининг ҳаракатидан отасининг нима демоқчи бўлганини пайқади. бола икки сўзни тушунди:

— Толчуйда... нима..

Тушунди-ю, лабини тишлаб йиғлаб юборди, сўнгра қаттиқ ҳўнгради ва ўзини йиғидан тия олмасдан деди:

— Йўқ, ота, ҳеч қандай хабар йўқ! Мен сизга қандай ёлғон гапирай! ҳеч дарак йўқ. Мен бир ўзимман. Эшитяпсизми? Мен қўрқяпман. Ўлманг, отажон, сиз ўлманг. Тезда онам келади, тезда онам келади...

Ўғлининг сўзларига ота тушундими-йўқми, Худо билади. Шу заҳоти унинг жони чиқиб кетди, кўзлари очиқ қолди. Отаси жон таслим қилиш билан, яшин тезлигида келган ўлим чолнинг юзини қўрқинчли тусга киритиб, бутунлай ўзгартириб юборгани заҳоти бола қўрққанидан ўтовдан отилиб чиқди ва нима қиларини билмай, ваҳимага тушиб, дод солиб ҳўнграб боши оққан томонга чопа кетди. Учар ҳам нима бўлганини тушунмаса-да, думини қисиб, қўрқа-писа Эломон ортидан чопаверди. Эломон Иссиқкўлнинг тўлқинлари мавжланиб ётган қирғоғига етганидагина ўзига келди. Шу ерда у серрайиб, туриб қолди.

Иссиқкўл ўша кеча жунбушга келиб, шиддатли чайқалиб, тўлқинларни ўйнатмоқда эди. Бироқ Эломоннинг қулоғига бошқа товушлар — тўхтовсиз қий-чув эшитилди. У Осмонга қаради ва нимқоронғи осмонда сон-саноқсиз қушлар булутини кўрди. Беадад, тумонат қушлар. Қушлар Кўл устида катта доира ҳосил қилиб, айланиб учмоқда, йўлда учрайдиган тоғлар тепасидан ошиб ўтиш учун юксакликка кўтарилаётган эди. Ниҳоят, қушлар Кўл устидан охирги марта айланиб учиб ўтди ва турнақатор тизилишиб, янада баландга кўтарила бориб Бўўм дараси томон йўл олди ва довондан ошиб Толчуй водийси йўналишида кўздан ғойиб бўлди. Бола қушлар йироқ ўлкаларга узоқ муддатга учиб кетганини, уларнинг Толчуй водийсидан ўтишини, ундан наридаги номаълум ва нотаниш юртларга боражагини тушунди ва ўзини қўлга олиб, жони борича қичқирди: 

— Бизнинг отамиз ўлди! Қўйчиман акамга айтинглар — отамиз вафот этди! Отамиз ўлди, ўлди!..

* * *

Биз тоғлар устидан учдик. Довонга етганимизда қаттиқ шамол туриб, қоп-қора булутларни қаршимизга ҳайдаб келди. Олдин ёмғир томчилади, кейин ҳўл қор ёғди, шалаббо бўлган қанотларимиз яхлади, учиш қийинлашди. Бизнинг галамиз орқага қайтди. Биз ҳаммамиз бақириб-чақириб яна кўл устида айланиб уча бошладик, қанотларимиз сергиди, айланиб учганимиз сари юксакликка кўтарила бордик, сўнг яна йўлга тушдик. Лекин бу гал шу қадар баланд кўтарилиб учдикки, тоғлару булутлар жуда пастда қолиб кетди, қуёш нурлари бизни қувиб етганда довондан ошиб ўтган эдик, остимизда узоқда Толчўй водийси кенг ёйилиб ётарди. Эҳ, роҳатбахш Толчуй, буюк чўлларга туташиб кетган гўзал водий! Бутун водий бошдан-оёқ қуёш нурларига чўмилиб ётарди, ерни яшил майсалар гилами қоплаган, дарахтларнинг новдалари эса, бўртиб, куртак боғлаганди.

Водийнинг ўртасида иланг-билан бўлиб кумушранг Чуй дарёси оқиб ётибди, йўлимиз худди шу дарё ўзанидан ўтиши керак. Биз соғинганимиздан осмондан туриб водий билан ўз тилимизда қийқириб саломлашдик, сўнг дарё бўйлаб аста-секин пасая бошладик ва ерга яқинлашиб бордик. Чунки сал нарида дарё бўйида сувли қамишзор бор, қуш карвонларининг кўлдан бошланган доимий буюк йўлида биз биринчи марта ана шу ерга қўниб ўтишимиз керак. Бу ерда биз дам олишимиз, озиқланиб бўлгач, яна сафарга отланишимиз лозим. Бироқ бу гал одатдаги жойга қўниб ўтиш насиб этмади.

Галаларимиз қанотлари ва думлари ёрдамида парвози секинлашиб, бирин-кетин жонажон қўним жойимизга яқинлашганимизда қирғинбарот жанг устидан чиқиб қолдик. Бу даҳшатли бир манзара эди. Сон-саноқсиз одамлар, минг-минглаб отлиқ ва пиёдалар шу ерда, бизнинг қўним жойимизда жон бериб-жон олишмоқда эди. Даҳшатли ҳайқириқлар, ваҳшиёна овозлар, бўкириш-ўкиришлар, наъралар, чинқиришлар, инграшлар, отларнинг кишнашлари, пишқиришлари осмону фалакни қоплаганди. Кенг майдонда одамлар бир-бирларини жаҳаннамга жўнатишмоқдайди. Кишилар бир қарасанг, наъра тортиб бир-бирларининг устига найза ўқталиб ёпирилишар, тўқнашиб қолганда бир-бирларини ерга йиқитишар, тириклайин устига от қўяр; бир қарасанг, бир-бирларидан қочиб узоқлашар; бир қарасанг, бировлар қочиб кетаётган бўлса, бошқалари қувиб кетарди. Кимлардир қамиш орасида пичоқ ва қилич билан жанг қилиб, бир-бирини бўғизлар, қоринларини ёрарди. Қаёққа қараманг, одамларнинг жасадларию отларнинг ўликлари тоғ-тоғ бўлиб уюлиб ётар, сув кенг ёйилиб оққан жойда сон-саноқсиз мурдалар дарё сувини тўсиб қўйганди, қип-қизил қон аралаш сув ҳамма ёққа ёйилиб, отларнинг туёқлари остида қон халқобларини ҳосил этганди.

Бизнинг галаларимиз юраклари орқага тортиб, саросимага тушиб, гангиб қолди, осмонда қий-чув бошланди, сафларимиз бузилиб кетди ва ҳаммамиз ваҳимага тушиб бетартиб булутлар каби бир жойда айланиб уча бошладик. Анча вақтгача ўзимизга келолмадик, бир-бирларини ўлдирган бахтсиз одамлар устида бирпас учиб юрдик, талай вақтгача галаларимизни тўплаш билан овора бўлдик, аллавақтгача тинчий олмадик. Охир-оқибат, биз ўша ерга қўниб ўта олмадик, ўша машъум жойдан кетишга ва сафарни давом эттиришга мажбур бўлдик...

* * *

Кечиринглар, ўтар қушлар! Бўлиб ўтган ваҳшийлик учун кечиринглар, бўлажак ваҳшийликлар учун кечиринглар. Бани одам ҳаёти нима учун шундай эканини, нега она заминда шунча ўлдирилганлар ва ўлдирилаётганлар борлигини мен  тушинтириб бера олмайман, сизлар тушуна олмайсизлар... Кечиринглар, Худо ҳақи, кечиринглар, мусаффо кенгликларга сафар қиладиган самовий қушлар... Жанг тугагандан кейин у ерда қузғунлар базми бошланди, ўлимтикхўр қушлар жиғилдони ёрилгунча одам гўштига тўйишди, учиш у ёқда турсин, қанотини ҳам қимирлата олмай қолишди. Жангдан кейин шақаллар базми бошланди — чиябўриларнинг одам гўштига қорни шу қадар тўйган эдики, гавдаларини зўрға  судраб кетишди. Қушлар, кетинг бу ердан, бу мудҳиш жойдан узоқ-узоқларга учиб кетинг.

* * *

Ибтидоий табиат мавжудлигидан буён шундай: ҳар сафар вақти етганда — эрта ҳам эмас, кеч ҳам эмас — ҳар йили бир хил вақтда қушлар узоқ сафарга отланади. Улар албатта учиб кетади, учганда ҳам фақат ана шу учар қушларгагина маълум ўзгармас ҳаво йўллари бўйлаб учиб, дунёнинг у чеккасидан бу чеккасига боради. Момақалдироқлару бўронлардан ўтиб, кечаю кундуз қанот қоқиб учади, ҳатто учаётиб ухлаб кетади. Уларнинг тириклик моҳияти шунда: табиат дунёсида нарсаларнинг ўзгармас тартиби мавжуд. Қуш карвонлари шимолга, азим дарёлар бўйларига, азалдан уя ясаб бола очадиган жойларга учиб боради. Кузда эса, вояга етган болалари билан жанубга учиб келади, шу зайлда бу жараён узлуксиз такрорланаверади...

Мана, биз қанча кунлардан бери учиб кетяпмиз. Ана шу осмону фалакда, ана шу совуқ ҳукмрон юксакликда шамол мангу дарё каби шовқин солиб оқиб ётади. Бу дарё чексиз Коинотда нозоҳирий Вақтнинг номаълум томонга тиним билмай қилаётган ҳаракатидир.

Бизнинг бўйинларимиз камон ўқи, танамиз юрак бўлиб чарчоқ нима эканини билмасдан шиддат билан ҳаракатда. Ҳали сафар узоқ, толмасдан қанот қоқаверамиз, қанот қоқаверамиз...

Биз борган сари баланд кўтарилиб парвоз қилмоқдамиз... Энди тоғлар текисликдек бўлиб қолди, кейин эса, умуман кўринмай кетди, курраи замин бўлса узоқлашгандан узоқлашиб, ер юзаси чаплашиб кетгандай бўлди — қаэрда Осиё, қаэрда Оврупа, қаэрда океанлару қаэрда қуруқлик эканини фарқлаб бўлмай қолди. Гир-атрофимизда бўшлиқ ҳукмрон, чексиз Коинотда фақат бизнинг Ер сайёрамизгина чўлда адашган бўталоқ каби олам кезмоқда, секин сузиб онасини қидириб юрибди. Хўш, ўша она туя қани? Ернинг онаси, онаизори қани? Савол — жавобсиз! Фақат шамол, хилват юксакликларнинг шамоли ғувиллайди, фақат Ер курраси ёш боланинг бошидек якка-ёлғиз сузиб, чайқалиб қўймоқда — еримиз беқарор, еримиз беқарор. Наҳотки, ана шу ер шунчалик Яхшиликлар маскани, шунчалик Ёвузликлар макони бўлса?! Йўқ, ёвузликка эрк бермаслик керак, ўтинаман, кадхудолар, сўзамоллар, ижодкорлар!

Мен ана шу парвоз қилаётган галада бор-йўғи бир қушман. Мен турналарга қўшилиб учиб кетяпман ва ўзим ҳам турнаман. Мен турналар билан бирга қоронғу кечада юлдузларга қараб, кундузи экинзорлар ва шаҳарлар устидан учаман. Ўйларга толаман...

Қушлар галаси узоқда кўзда ғойиб бўлади. Қанотлари кўринмай кетади. Мана, гала осмонда бир кичкина нуқтага ўхшаб қолди ва у ҳам ғойиб бўлди...

ҳадемай, яна баҳор келди ва яна осмони азимда турналар “қур-қур”и янграй бошлади...

Турна  йиғиси

Бўзлаб-бўзлаб учаман,

Бўзлаб-бўзлаб учаман,

Бўзлаб-бўзлаб учаман,

Зорланаман инсонларга.

Заминни эҳтиёт қилинг инсонлар,

Эрк берманг ваҳшиёна эҳтиросларга.

Нима бу – ҳатто турна йиғласа, 

Йўқ, йўқ, йиғламанг асло.

Ва лекин, бари бир,

Ноинсоний кулфатлардан.

Чексиз ёнғинлардан,

Қонли жанглардан.

Паноҳида асрасин, илоҳим,

Ҳай, инсонлар!

Вайрона қилиб қўймангиз уни ногаҳон,

Нима бу – пинҳона тўкилган ёшлар.

Кераги йўқ, йиғламанг асло,

Ва лекин, бари бир — бари бир.

Ўзи паноҳида асрасин Сизни,

Ноинсоний кулфатлардан,

Паноҳида асрасин, ҳай, инсонлар!

(Суюн Қораев таржимаси)

                                                        “ ҚЎРҚУТ  ОТА  КИТОБИ”  ҲАҚИДА
”Қўрқут ота китоби” тахминан VII–VIII асрларда, ҳали озарбайжон тилида ёзма адабиёт унча тараққий этмаган бир шароитда, она тилида ижод этилган йирик бадиий асар сифатида катта аҳамиятга эга. У 12 қиссадан иборат бўлиб, унда ўғиз-туркий қабилаларнинг ўз мустақиллиги учун чет эл босқинчиларига қарши олиб борган курашлари тасвирланган. 

Шуниси эътиборликни, халқ ўзининг энг муқаддас орзу-умидларини шоирга, бахшига топширади, унга ишонади. Муаммоларга жавобни хондан, бекдан эмас, асосан шоиридан кутади. Бу асарни яратувчи халқ тушунчасига, бахши -муқаддас одам. Қўрқут Ота ўғузлардан чиққан биринчи оқин. У билмаган нарса йўқ, неки айтса вожиб бўлурди, деб деярли илоҳийлаштирилган.

Асардаги ҳикоятларда хон ва бекларнинг юришлари, овга чиқиш эпизодлари, катта-катта зиёфатлар тасвирига кенг ўрин ажратилади, халқ ҳаётини, унинг ичидан етишиб чиққан олдий кишиларни кўрсатиш оз. Лекин бундан қатъий назар, биз мазкур манзараларга халқ нигоҳи орқали қараш имкониятига эга бўламиз. Зеро, бу эпизодлар халқни эзиб келган юқори синф ҳаётининг тантанавор лавҳалари ҳақида анча тўлиқ тасаввур беради.

«Қўрқут Ота китоби» наср ва назмда ёзилган. У халқ бадиий ижодининг ёдгорлиги сифатидаги қимматидан ташқари, туркий халқлар прозаси ва поэзиясининг Ўрта асрлардаги дастлабки муҳим манбаларидан биридир. Унда «Девони луғатит-турк» ва «Қутадғу билиг» даги поэтик фикрлаш услубининг маълум излари сезилади. Воқеалар баёни асосан насрда, қаҳрамонлар эмоцияси, нутқи эса, назмда берилишиша кўра «Қўрқут Ота китоби»нинг яратувчилари асар структурасида эпик ва лирик асоснинг ўрни ва аҳамиятини чуқур, нозик тушунганлар, деган хулосага келиш мумкин. Наср қўлланилган ўринларда ҳам ўқтин-ўқтин саъж санъатига мурожаат этилиши асар поэтикасидаги таъсирчанликни янада оширади. Китобдаги шеърий парчаларда қофияга доим ҳам амал қилинавермаслик, асосан, фикрга урғу берилиб, бўғинлар саноғидаги эркинликка интилиш ҳозирги сарбаст шеърларимиз илдизини фақат Ғарбдан эмас, туркий халқлар маданияти тарихидан ҳам излаш мумкинлигини кўрсатади.

                                                                            ҚЎРҚУТ  ОТА  КИТОБИ

(Озарбайжон халқ эпоси)

Ҳазрати     Расул    алайҳиссалом   замонига   яқин,  Баёт   наслидан    Қўрқут   Ота   деган   эр   дунёга     келди.  Ул  киши Ўғузнинг тамом  билгувчиси эди, Ўғуз ичида  унинг бор қаромати  зоҳир  бўлмиш эди, на деса бўларди, ғойибдан турли хабар сўйларди, яратганнинг ўзи   унинг кўнглига   илҳом   соларди.

Қўрқут Ота дейдики: охир замонда хонлик яна Қойи қавмига тегар, қиёмат қўпгунча ҳеч ким тортиб ололмас. Бу одамлар Усмон наслидур, ишида давом этур. Ва яна шунга менгзар неча сўз айтди. Қўрқут Ота Ўғуз қавмининг мушкулини ҳал этарди; ҳар не иш бўлса Қўрқут Отадан бемаслаҳат кўрилмасди;  ҳар   ким   унинг   буюрганини   бажарарди.
Бир куни  Қўрқут Ота жўшиб, Ўғуз беклари ичинда сўз сўйламиш, насиҳат йўсинда сўйламиш, кўрайлик-  чи, Хоним,  на  дер экан. Қўрқут Ота айтур: Ҳақни  ҳақ  демагунча ишлар ўнгмас: ҳазрати қодир мухтор бермагунча эр бойимас; ёзуқда ёзилмаса қул бошига қазо келмас; ажал ваъда бермагунча кимса ўлмас; ўлган одам тирилмас, чиққан жон қайтиб келмас. Бойлик йиққан Қopaтоғ тепасидай йиғар, аммо насибасидан ортиғини ея билмас. Ўрлашибон сувлар тошса, денгиз бўлмас. Такаббурлик айлаганни ҳеч ким севмас. Кўнглини юксак тутган эрда бойлик бўлмас. Ёт ўғилни асрасанг, ўғил бўлмас, бўйи етса ташлар - кетар,  сани  кўрдим  демас.  Кул  тепалик бўлмас, куёв ўғил бўлмас. Қора эшик бошига аста урсанг, ўжар бўлмас, Қорабошга  тўн кийдирсанг, хотин бўлмас. Ёға - ёғa қорлар ёғса, ёзга қолмас. Илк майсалар, кўк чаманлар кузга қолмас. Эски  пахта  бўз  бўлмас. Хотин  душман  дўст  бўлмас. Бедов  отни қийнамасанг,  йўл   олинмас. Қора  пўлат қиличингни сермамасанг, душман ўлмас. Эр молини кўзи қиймаса   гар  оти  чиқмас. Қиз  онадан  кўрмагунча  ўгит  олмас. Ўғил  отадан  кўрмагунча  суфра  чекмас: ўғил   отанинг  сиридир,  икки  кўзининг  биридир. Давлатли  ўғил   кетса, ўчоқдан  бир чўғ   кетар, ўқдондан бир  ўқ  кетар. Давлатсиз ўғил  қўпса  ўчоғингнинг   кулидир:  ўғил  яна  найласин, ота ўлиб,  моли  қолмаса, ота  молидан  на  фойда,  бошда  давлат    бўлмаса..  Хоним  ҳей,  Бегим  ҳей   Қўрқут Ота   яна бир гап айтмиш,  кўрайлик  нима  деркин:                                                                                                                                                                   

Асов отга номард йигит мина билмас - минганидан минмагани яхши. Бир ҳамлада чопар қилич-муҳаннаслар чопганидан чопмагани яхши. Чопишни биладиган йигитга ўткир қилич эмас, тўқмоқ ҳам бўлаверади. Қўноқ қўнмас қора ўйлар йиқилса яхши. От емайдиган аччиқ ўтлар битгандан битмагани яхши. Одам ичмас сассиқ сувлар оққандан оқмагани яхши. Ота отин юритмаган ўғил ота белидан унганидан унмагани яхши; она қорнига тушганидан тушмагани яхши; ёлғон сўз бу дунёда бўлганидан бўлмагани яхши; тўғри  ниятларинг юз ёшина   тўлса  яхши. Юз ёшингиз тўлсин. Ҳақ сизни ёмон кўрмасин; давлатингиз пойидор бўлсин, Хоним-эй. Яна Қўрқут Ота сўйлабди, эшитайлик-чи,  нима деркин:
Агар кетсанг: юрт тўпроғини йиртқич босар, жаннат боғлар роҳатини қулон кўрар, айри - айри йўллар  изин  туя кўрар, етти р дара  бўйларини тулки ҳидлар. Тун ила карвон  кўчкисини  турғай билур; ўғил  кимдан  бўлганини  она  билур; йигит  оғирин  от   билур;  юк  оғирин - хачир билур. Қаери  оғришини бемор билур, Ғофил бошнинг оғришини идрок билур. Элдан элга қўбиз  кезар, бекдан  бекка  бахши  кезур; эр   жумардини,  эр нокасини бахши билур; рўпарангда қўйлаётган бахши бўлсин, шошиб келган қазоингни  Ҳақ   қайтарсин,  Хоним - эй, Бегим-эй.
Қўрқут   Ота   тилидан шоир айтур:
Аёллар тўрт турлидир: бириси уйнинг умуртқасидир, бириси шумшук сўрган чўпдир, бириси шишган тўпдир, бириси уйдаги таянчдир, бириси гапирсанг тушунмас - аянчдир. Шоир, уй таянчи шулдурки, қирдан ё  ёбондан уйга бир қўноқ келса,  эр одам уйда бўлмаса, уй таянчи едирар, ичирар, авайлаб - эъзозлаб кўтар қўноқни. У Ойша Фотима авлодидандир. Хоним, унинг болалари бўлсин, рузғорингга  шундай  аёл   буюрсин.
Сўлган  чўпдай  кампир улким, тонг отганда ўрнидан туриб, қўлин - юзин ювмасдан тўққизта нонни ва бир кўза  қатиқни  кўзлар,  қорни  ёрилгунча ер  ва  қўлини  сонларига артиб дер: бу уй хароб бўлар, эрга тегиб тўймадим, юзим кулмади, оёғим бошмоқ, юзим  яшмоқ  кўрмади. Оҳ, найлайин, бу эр ўлсайди, бошқасига тегардим, яхши  ёр  топардим  дер. Унинг, Хоним, болалари бўлмасин, рўзғорингга бундай аёл битмасин.
Тўлган  тўпдай кампир улким, у тонгда уйқудан уйғониб, оёққа  қалқар, қўлин - юзин ювмасдан элнинг  ул бошидан бу бошига, бу бошидан ул бошига чопар, ғийбат қилар, миш - миш этар, тонгдан кечгача шундай юрар. Сўнгра уйига келиб кўрса, ўғри кўппак уйин талон - тарож этмиш, товуқ -  товуқхонада,  сигир - молхонада  чир  айланмиш. У  бўлса  қўшниларни чақириб, мен ўлмакка кетмагандим, ётажак ерим вайрон бўлибди - ку; найлайин менинг уйимга бир лаҳза боқмабсизлар, қўшничилик   ҳаққи,   дея  жаврамиш. Бу кабининг болалари бўлмасин, рўзғорингга бундай аврат битмасин.
Сўйласанг  англамас аянч хотин шулким, агар уйига ёзиқдан, ёбондан қўноқ келса, уйда эркак одам  бўлиб, у айтсаки, овқат келтир, биз ҳам ейлик, қўноқ ҳам, пишган овқатнинг бекоғаси бўлмас, емак керакдир деса, хотин айтар: найлайин, бу  йиқилажак   уйда   ун   йўқ,  элак йўқ, туя тегирмондан келмади, дер. Ким  келса, менинг сағримга келсин,  дея, қўлин дўмбасига урар, чўнтагини қоқиб,  эрига терс қарар, минг сўйламанг, битта   боқмас,  эр  сўзига қулоқ қоқмас. Ул  Нух пайғамбарнинг эшаги наслидандур. Ундан  сизни   оллоҳ сақласин. Хоним, уйингизга   бундай офати келмасин.
Биринчи   қисса:  Дирса   хон   ўғли   Бўғоч   хон   баёни
    
  Бир  кун Комхон ўғли хон Бойинтур  оёққа  қалқди. Чодирлари ер юзини, ола соябони   кўк  юзини  тусди. Минглаб  ипак  ғалилар ерга тушалди. Хонлар хони Бойинтурхон  йилда  бир марта тўй бериб, Ўғуз  бекларини чақирарди. Бир кун тўйда отдан - айғир, туядан  - бўғро,  қўйдан - ўчқор сўйдирди. «Ўғли борни оқ ўтовга, қизи  борни  қизил  ўтовга  қўндиринг,  кимнингки ўғли - қизи йўқ бўлса, қора ўтовга  ўтказинг, қора  кигиз тушанг, олдига қора қўйнинг сонидан қўйинг, егани есин, емагани кетсин. Ўғли - қизи бўлмаганни эгам қарғагандир, биз ҳам қарғармиз»,  деди  у. Ўғуз беклари бирин - кетин келиб, йиғила  бошлади. Аммо, Султоним,  Дирса   хон   деган бекнинг  ўғил - қизи йўқ эди. Эшитайлик-чи, Хоним, нима  деркин. У айтмиш: Салқин - салқин  тонг  еллари   эсганида   Соқолли бўз тўрғай бир сайраган чоғда Соқоли узун Тот  эри  азон айтганда Бадавий отлар  изин  кўриб йиғлаган онда, Оқу қора ранглар ажралган пайтда, Кўксув, гўзал тоғларга кун текканда   Бек йигитлар, баҳодирлар бир - бирига ҳамла   қилганда... Дирса хон  тонг отар - отмас, ўрнидан туриб, қирқ йигитни ёнига олиб, Бойинтур хоннинг зиёфатига жўнади. Бойинтур  хоннинг йигитлари Дирса хонни қаршиладилар, келтириб қора ўтовга  қундирдилар, қора қўйнинг  яхнасидан  олдига   қўйдилар. Бойинтур хоннинг бўйруғи   шул, Хоним,   дедилар.
Дирса хон   деди:  Бойинтурхон   мандан  на  ўксуклик   кўрди?   Қиличимданми, дастурхонимданми?  Мендан паст кишиларни оқ ўтовга қўндирди, манинг хатом надирким, қора ўтовга ўтказди?  Унга  айтдилар,  Хоним,  бугун   Бойинтурхон   ўз   бўйруғида   кимнинг  ўғли - қизи бўлмаса,  уни биз ҳам қарғаймиз, деган. Дирса хон сапчиб туриб:  қалқинг,  йигитларим, ўрнингиздан  тезроқ  туринг, бу қаро  айб  ё мандадур  ё  хотиндадур,  деди. Дирса  хон  уйига   келди,  хотинини  ёнига чақирди ва унга қараб  бир  сўз  айт ди.  Эшитайлик  Хоним,  на   деган   экан:
    Бери   келгин, бошим   бахти, уйим тахти,
Уйдан чиқиб, юрганида сарв  бўйлим,
Тўпиғига чирмашгунча   қора   сочлим,
Эгилган   ёй   мисол, кел, қора   қошлим,
    Қўша бодом сиғмайдиган тор оғизлим,
Куз олмасига менгзар ол ёноқлим
  Хотиним, тиргагим, шарафлим,  келгил.
  Биласанми   нелар   бўлди? Хон  Бойинтур қалқмиш, бир жойга оқ ўтов, бир жойга қизил ўтов, бир  жойга  қора  ўтов  тиктирмиш. Ўғли  борни  оқ  ўтовга,  қизи борни қизил ўтовга, ўғли - қизи бўлмаганни   қора  ўтовга  қўндиринг, қора  кигиз  тушаб, қора  қўй  яхнасидан  олдига   қўйингиз,  еса  есин, емаса кетсин, кимнингки, ўғли - қизи бўлмаса, эгам уни қарғагандир, биз ҳам қарғармиз, демиш. Ман борсам,  мани қаршилаб, қора ўтовга киритдилар, қора кигизни тушадилар, қора қўйнинг яхнасини олдимга  қўйиб, ўғли - қизи  йўқларни  биз  ҳам  қарғармиз, шуни  билгин,  дедилар. Қани айт-чи, сандами, мандами  айб,  қодир  эгам   бизга   бир   ўғил   бермас,  деди. Ғазаб  билан   хотинига   яна   бир   сўз   айтди:
Хон  қизи, ўрнимдан турайинми,
     Ёқангдан,  бўйнингдан тутайинми,

Оғир  ўкчам  остига  солайинми,

Пўлат   қиличим  қўлга   олайинми,

Гавдангдан   бошингни   узайинми,

Жон   ширинлигин   кўрсатайинми,

Ол   қонингни   ер  юзина   тўкайинми,

Хон   қизи, сабаб на, гапир манга

Қаттиқ   ғазаб   сочарман   энди   санга.
Шундай дегач,   Дирса хон хотинининг қаҳри келди, қора қийма кўзларига қонли ёш тўлди ва деди: Хоним, на мандандир, на сандан, устимизда қойим турган ёзиқдандир деб, бир сўз сўйламиш, эшитайлик-чи, Хоним, на сўйлар экан: Ҳей Дирса хон, манга ғазаб этма, инжилиб аччиқ сўзлар айтма. Қалқибон,  о,  Дирса хон  ўрнингдан тур, ола чодирларинг тик ер юзига; отдан - айғир, туядан - бўғро, қўйдан  - қўчқор сўйдир, Ич Ўғуз, Таш Ўғуз бекларини чақир; оч кўрсанг тўйдир, яланғоч кўрсанг кийинтир;  қарздорнинг   қарзидан қутқаргил, тепадай гўшт  йиғ, кўл каби қимиз соғдир; катта тўй бер, ҳожат айла, ўйлаким, бир оғзи дуолининг олқиши-ла  эгам бизга бир ўғлон берар, деди. Дирса хон заифанинг   сўзи   ила тўй   берди, ҳожат   тилади.
 Отдан - айғир, туядан - бўғро, қўйдан қўчқор сўйдирди. Ич Ўғуз, Таш Ўғуз бекларини уйига чақирди; оч  кўрса тўйдирди, яланғоч кўрса кийинтирди; қарздорни қарзидан қутқазди, тепадай гўшт йиғди,   кўл каби қимиз соғдирди. Эл тўпланиб ҳожат   тилади,  бир  оғзи   дуолининг   олқишига қодир   эгам   бир   жужуқ   берди, хотини   ҳомила бўлди.
Бир неча  муддатдан  сўнгра  бир ўғлон туғилди, уни дояларга беришди, тарбиялашди. Отнинг oёғи  машҳур, шоирнинг - тили: ойлар,  йиллар кеча ўғлон ўсар; ўғлон беш ёшга кирди; ўғлоннинг отаси бир кун қучиб, Бойинтурхон  ўрдасига  қўшилди. Лекин,  Хоним,  Бойинтурхоннинг  бир бўқаси ва бир асов  туяси  бор  эди,  ул  бўқа  қаттиқ  тошни  тепса,  тош  унга  айланарди. Бир  ёзда, бир кузда ул бўқа билан ўша туяни уриштирар эдилар. Бойинтурхон азамат Ўғуз беклари ила томоша қилишарди, сайр этишарди. Шундай қилиб, Султоним, ёз келиб, бўқани саройдан чиқардилар. Уч киши ўнг ёнидан, уч киши  сўл  ёнидан  темир  занжир  ила   бўқани  тутган  эдилар. Опкелиб, майдон ўртасига қўйиб юбордилар.  Шунда, Султоним, Дирса хоннинг ўғли ва яна учта бек ўғли майдонда ўйнаб юрган эди. Бўқани қўйиб юборганлар ўғилларга қоч дейишди. Ул  уч  ўғлон  қочди. Дирса хоннинг  ўғли   қочмади,  оқ майдоннинг ўртасида боқди, турди. Ўғлон  бўқанинг манглайига  қаттиқ  урди.  Уриб-уриб майдон четига чиқарди.  Бўқа  билан  ўғлон  яна  жангга   кирди.  Хон   Бойинтур   томоша   қиларди. Бўқанинг икки кураги ўртасидан  кўпик чиқди,  на  ўғлон  бўқани  енгди,  на  бўқа ўғлонни. Ўғлон   фикр  айлаб, бир сўз айтди:  бир уйга тиргак тирарларким, тиргак таянч бўлур, агар тиргакни олсалар, бу у йиқилур, деди ва бўқанинг манглайидан  муштини олган эди бўқа оёқ устида туролмади, гурсиллаб йиқилди. Ўғлон пичоғига қўл урди, бўқанинг бошини кесди. Ўғуз беклари келиб,  ўғлонни ўраб олишди, таҳсин ўқишди. Қўрқут Ота келсин,  бу ўғлонга от қўйсин, бирга бориб, отасидан ўғлонга беклик  сўрасин, тахт  олиб берсин  дейишди. Шундай   қилиб,  Қўрқут   Отани  чақирдилар, у   келиб, ўғлонни   отасининг   ёнига   олиб   борди.
Қўрқут Ота ўғлоннинг отасига сўйламиш, эшитайлик-чи, на сўйламиш: Ҳей Дирса хон, ўғлона беклик бергил, тахт бергил - у  лойиқдир; бўйни узун бадавий  от   бер   бу  ўғлона, отли бўлсин - ҳунарлидир; бир туман қўй бер  бу ўғлона, қўйли - қўзили бўлсин - ишбилармондир; бир қизил туя бер ўғлона, юкли бўлсин - тадбиркор у; олтин  тўғли  уй  бер  бу  ўғлона, сояли   бўлсин - у лойиқдир; қуш расми битилган   жубба  тўн   бергил бу ўғлона, кияр бўлсин - савлатлидир. Бойинтур хоннинг майдонида бу ўғлон жанг қилмишдир, бир бўқани ўлдирмишдир, санинг ўғлинг оти Бўғоч хон бўлсин. Отини ман бердим, ёшини эгам берсин,  деди.
Дирса ўғлига беклик берди, тахт берди. Ўғлон тахтга чиқиб, отасининг  қирк  йигитига   ёқмади. Ул қирқ  йигити ҳасад билан дедилар: Бу ўғлон майдонга чиқиб, Дирса хоннинг бизга назари ўксук бўлди. Келинглар, бу ўғлонни   отасига ёмонлайлик, ўйлаким, бебош бу ўғлонни ўлдирар. Шундан сўнг иззатимиз, ҳурматимиз унинг отаси олдида ортиқ бўлажак. Бу қирқ йигитнинг йигирмаси бир ёнга, йигирмаси иккинчи ёнга ажралиб, икки гуруҳга бўлиндилар. Аввал биринчи гуруҳ бориб, Дирса хонга шундай хабар етказди: Билармисан,   Дирса хон, налар бўлди? Ёримасин, ёлчимасин санинг ўғлинг - нонкўр чиқди,  ярамас чиқди;  қирқ  йигитни ёнига олиб, ғўч ўғузларнинг устига ҳужум қилди. Қаерда яхши нарса бўлса тортиб олди. Оқ соқолли хўжанинг оғзига сўкди. Оқ сочли кампирнинг сочини юлди. Хуллас, оққан тоза сувлардан хатар кечиб, эгри-бугри тоғлар оша хабар етса, хонлар хони Бойинтурга, «Дирса хоннинг ўғли ярамас бидъат ишлар қилмоқда», десалар, санинг беклар ичида тирик кезганингдан, ўлганинг яхши, дедилар. Бойинтур хон  сани чақирар, ғазабига дучор бўласан, дедилар. Бундай ўғил  санга на керак бундай ўғилнинг бўлганидан бўлмагани яхши, ўлдирсанг-чи, дедилар. Дирсахон, боринг, опкелинг   ул  ўғлонни, ўлдираман, деди. У номардлар айтур: Бу санинг ўғлингни қандай келтирамиз, санинг  ўғлинг бизнинг сўзимизни олмас, бизнинг айтганимиз билан бу ёққа келмас, дейишди. Шундан кейин, Хоним, ўша номардларнинг қолган йигирмаси пайдо бўлди. Улар яна бир миш-миш етказдилар. Улар   айтур:  Дирсахон,  санинг ўғлинг бош кўтарди. Кўксув - гўзал  улкан  тоққа  овга чиқди. Ов овлади, қуш қушлади. Онасининг  ёнига  олиб келди. Қирмизи шаробингни олди, ичди. Онаси билан суҳбат айлади, отасига қасд айлади, қўл  кўтарди, санинг  ўғлинг, нонкўр  чиқди,  ярамас  чиқди. Эгри - тўғри тоғлар   оша  хабар кечар, хонлар хони Бойинтурга хабар етар; Дирса хоннинг ўғли ёмон ишлар қилганмиш,  деб  айтар. Бойинтурхон   санга  қаттиқ  ғазаб  айлар. Бундай   ўғил   санга  нега керак ўлдирсанг-чи,  дейишди.
Дирса  хон айтур: Боринг, келтиринг, ўлдирурман, бундай ўғил манга керакмас, деб. Дирса хоннинг  навкарлари  айтур: Биз санинг ўғилингни қандай келтирурмиз? Санинг ўғлинг, бизнинг сўзимизни   олмас,  бизнинг  гапимиз   ила   келмас. Қалқибон  санинг ўзинг оёққа тур, йигитларингни тўпла, ёнингга ол, ўғлингни аврагил, у  билан бирга овга чиқ, қуш учириб ов овлаб, ўғлингни ғафлатда қолдиру ўлдир. Агар шундай ўлдирмасанг бошқача ўлдиролмайсан,  билиб  қўйгил.
Салқин-салқин тонг еллари эсганида,

Соқолли бўз тўрғайлар сайраганида,

Узун соқол Тот эри азон айтган чоғда

Бадавий от изин кўриб йиғлаганда

Оқу қора ажралган бир ғира-ширада

Кўксув, гўзал тоғларга кун текканда

Бек йигитлар, баҳодирлар

Бир-бирига от қўйган онда.

Тонг маҳали Дирса хон оёққа турди. Ўғлини ёнига олиб, қирқ йигити билан овга чиқди. Ов овладилар, қуш қушладилар. Ул қирқ номардларнинг бир гуруҳи ўғлоннинг ёнига келиб айтдилар: Отанг кийикларни қувиб, манинг ёнимга келсин ва кўз олдимда уларни отсин. Ўғлимнинг от суришин, қилич чопишин, ўқ ўзишин кўрайин, севайин, қувонайин, деди. Ўғлон на билсин, уларнинг сўзини тўғри тушунди. Кийикни  қувиб, отаси томонга йўналди. Отасининг кўзи олдида кийикка ўқ ота бошлади. Отам от чоптиришимни кўрсин, қувонсин, ўқ отишимга боқсин, севинсин, қилич олишимга қарасин, шодлансин,  деб  ўйларди  ўғлон.
Ул  қирқ  номарднинг бири Дирса  хонга  айтур: Дирса  хон, кўряпсанми ўғлонни? Қирда  ё  боғда кийикни  қувар, санинг  ёнингга  келтирар. Ғофил  бўлма,  кийикни   отган  каби,  сени  отиб ўлдирар. Ўғлинг сани ўлдирмасдан бурун  сан ўғлингни ўлдириб қўяқол. Ўғлон кийикни қувиб, отасининг ёнидан олиб ўтди. Дирсахон   кийик  томиридан  ясалмиш  ип  тортилган  ёйни  қўлига  олди, ўзангига оёғини тираб, ип тортди, ўқ  узди, ўқ ўғлоннинг икки кураги ўртасига бориб қадалди, қизил қон тўқилди, қўйни қонга   тўлди,  бадавий  отининг   бўйнини   қучоқлади,  ерга   тушди.
Дирсахон ўғлининг устига келиб ҳўнграб йиғлади. Ул  қирқ  номард  тарқалди. Дирса хон  отининг жиловини  буриб,  ўрдасига  йўл  олди. Дирса хоннинг хотини ўғлининг  илк  ови  шарафига отдан - айғир, туядан - бўғро, қўйдан - қўчқор сўйдирган эди. Азамат  Ўғуз  бекларини  бир  тўйлайин,  деганди. Ҳовлиқиб ўрнидан  турди. Қирқта гўзал қизни  ёнига олиб, Дирсахон истиқболига чиқди. Киприкларини кўтариб, Дирсахон юзига боқди. Ўнгига, сўлига қараб, ўғлини излади, ўғлини кўрмади. Қора бағри эзилди, юраклари ўйнади, қора қийма кўзига  қонли - қонли ёш тўлди. Нола   чекиб, Дирсахонга сўйлар, эшитайлик,  Хоним,  не  сўйлар.  Айтур:  

Бери   келгил,
Бошим   бахти,   уйим   тахти
Хон   отамнинг куёви.
Хон  онамнинг суйгани,
Отам - онам   бергани
Кўзим  очиб    кўрганим
Кўнгил   бериб  севганим
Дирса хон  қалқубон   ўғил   билан оёққа турдинг
Қора  ёлли  қозилик   отинг бутун    миндинг,

Кўксув  - гўзал,  улкан тоққа овга чиқдинг
Икков   кетиб, бир келдинг, болам қани!
Чиқсин   манинг   кўрар   кўзим.
О,  Дирса хон, ёмон учар,
Кесилсин ўғлон эмган
Сут - томирим — ёмон    «жиз»лар.
Сариқ   илон   чақмади-ку,  таним   шишар
Ёлғиз   ўғлим   кўринмас-ку,  бағрим ёнар.
Қуриб  қотган  ерларга  сувчи  солдим,
Қора  тунли  дарвишга  назир  бердим
Оч  кўрсам тўйдирдим, яланғочни   кийинтир
Тепадайин   гўшт     йиғдим,
Кўл   мисоли   қимиз соғдирдим
Тилак   ила   тангридан бир ўғил   олдим
Ёлғиз  ўғил   хабарин,   о,   Дирса хон, етказ   манга.
Анов   ётган   ола   тоғда   бир ўғил   учирдик ,

Югурук   оққан сувга  бир  ўғил   оқиздик дегил   манга
Арслон   ила   қоплонларга   бир   ўғил   едирдик   дегил   манга
Қора  тўнли, ғайри динли   ёғийларга
Бир ўғил    олдирдик дегил   манга
Хон отамнинг ёнига   ман   борайин,
Хазина   ва   катта   лашкар олайин.
Ғайри   динли  ёғийларга  юрайин,
Яраланиб   отимдан тушмагунча,
Қизил   қоним   буткул   оқиб   бўлмагунча
Парча  -  парча   бўлиб   йиқилгунимча
Ёлғиз   ўғлим  йўлларидан   кетмаяжакман
Ёлғиз   ўғил   хабарин,  о,  Дирса хон, етказ манга
Қора   бошим  қурбон  бўлсин  бу  кун  санга,  дея   зор  йиғлади.

Лекин Дирса хон хотинига жавоб бермади. Дирса хоннинг ўша номард қирқ йигити хотинга жавоб айтдилар: Ўғлон  соғдир, омондир, овдадир, эрта тонготарда келар, қўрқма, қайғурма, бек сархушдир, шунинг учун жавоб бермас. Дирса хоннинг хотини ўзини босди, уйга кирди. Аммо қаноатланмади,  қалқиб  қирқ инжа қизни ёнига олди,  бадавий  отга  миниб,  ўғлини   излаб   кетди. Қирқта инжа  қизла  қишин – ёзин  қори,  музи  эримас  қозилик  тоғига етиб келди. Пасту баландларни кезиб чиқди. Қараса,  бир  даранинг   устида   қўзғун   айланарди,  қўнар   ва   яна   кўтариларди.
Бадавий  отни  ниқтаб, ўша томонга чопди. Магар, Султоним, ўғлон ўша дарада отдан  йиқилганди.  Қарға - қўзғун  қон кўриб, ўғлон устига қўнмоқ  истарди. Ўғлоннинг икки  кучуги бор эди. Улар  қарғаю  қўзғунни ҳайдаб турардилар. Ўғлон анда йиқилганда яшил тўнли, бўз отли чол ўғлон қошида  пайдо бўлди, қўли билан уч  қатла  ярасини  силади. Қўрқма,  ўғлон, санга  бу  ярадан  ўлим  йўқдир,  тоғ чечаги - ла онанг сути ярангга малҳам бўлар,  деди  ва  ғойиб  бўлди. Шу пайт ўғлон ётган жойга онаси етиб келди. Қарасаки, ўғли қизил қонга беланиб ётур, она фарёд этиб ўғлига сўйлар, эшитайлик-чи, Хоним, на сўйлар экан. Айтур: 

Қора  қийма   кўзларинг уйқу олмиш, очгил, болам 
Ўн   икки  инжа  суяғинғ  яраланмиш,  боғла, болам 
Тангри берган тотли  жонинг сайрондамиш, ерга  тушир, 
Гар   гавдангда   жонинг бўлса, ўғил. хабар бергил   манга 
Қора  бошим  қурбон  бўлсин, ўғил,  санга,  деди. 
Яна сўйламиш: 
Оқар  санинг  сувларинг  қозилик   тоғи,
Оқар  экан  оқмас  бўлсин.
Битар  санинг  майсаларинг,  қозилик  тоғи,
Битар  экан  битмас  бўлсин.
Қочар санинг кийикларинг,   қозилик   тоғи
Қочар экан қочмас бўлсин,   тошга   дўнсин!
Қайдан   билай, ўғил,  қайдан   билай
Арслонданми, қоплонданми    келди
Қайдан  билай,  қайдан  келди  бу  қазолар, ўғлим,  санга
Гав   гавдангда   жонинг   бўлса,  ўғил,  хабар  бергил  манга
Қора   бошим   қурбон   бўлсин,  ўғил,  санга.

               Ўз   тилингдан   бир   калима   айтгил   манга,   деди. 

Шундай дегач, ўғлоннинг   қулоғига   сас   эшитилди,  ўғлон   бошини   кўтарди,  кўзини   очди,  онасининг юзига   боқди.  Ва   сўзлай    бошлади,  эшитайлик - чи,  Хоним,  нима   дер  экан.  Айтур:  Бери келгил,
Оқ   сутин   эмдирган  меҳрибон онам.

Оқ сочли, иззатли  жоним   онам
Оқаётган сувларни ҳеч қарғамагил,
Қозилик   тоғин   сувларида   гуноҳ   йўқдир,

Бу   кўкарган  ўтлоқларни  қарғамагил
Қозилик   тоғида  айб  йўқдир
Қочаётган   кийикларни   қарғамагил
Уларда   ҳам   гуноҳ   йўқдир
Арслонни,  қоплонни  қарғамагил
Қозилик   тоғининг   ҳеч   айби   йўқ.
Қарғасанг   сан    отамни    қарға
Бу   гуноҳ   отамдандир,   деди.

Ўғлон яна айтур: Йиғламагил, жоним онам, манга бу ярадан ўлим йўқдир. Қўрқмагил, бўз отли чол манга келди, уч карра ярамни силади, бу ярадан санга ўлим йўқдир, тоғ чечаги, онанг сути санинг ярангга малҳамдир,   деди.   Шундай дегач, қирқ инжа  қиз ёйилдилар, тоғ чечаги опкелдилар. Ўғлоннинг онаси   эмчагин  бир сиқди, сути  келмади, икки сиқди - сути келмади, учинчи гал қаттиқ сиқди - қони келди, яна сиқди - сут ила қон қоришиб келди. Toғ чечаги билан сутни ўғлоннинг ярасига қўйдилар, боғладилар, уни   отга   миндирдилар, олиб ўрдага кетдилар. Ўғлонни ҳакимларга   топшириб, Дирса хондан   яширдилар.

Отнинг   оёғи   чаққон, шоирнинг - тили, Хоним, шундай қилиб, қирқ кунда ўғлоннинг яраси битди, қирқ кунда соппа - соғ бўлди. Ўғлон отга миниб, қилич ушлайдиган бўлди, ов овлаб, қуш қушлайдиган   бўлди. Дирса хоннинг   хабари   йўқ   ўғлим   ўлди   деб   ўйлар.
Ул   қирқ номард ўғлоннинг  тириклигини билишди. Бир жойга тўпланиб маслаҳат қилишди: Дирса хон ўлди   деб билур, энди нима   қиламиз, Дирса хон ўғлонни  агар кўрар бўлса, жим турмас, бизнинг ҳаммамизни  қириб ташлар, дейишди. Келинглар, Дирса хонни ушлайлик  оёқ - қўлларини боғлайлик  жун чилвирни оқ бўйинга солайлик  олибон  душман элларига борайлик дея,  Дирса хонни мастлигида  тутдилар, оёқ - қўлларини ортига боғладилар, жун чилвирни оқ бўйнига солдилар, оқ   этидан  қон чиққунча сиқдилар. Дирса хон яёв, ўзлари отда юриб, узоқ ғайридинлар элларига қараб йўналдилар. Дирса хон тутқун бўлиб кетар. Дирса хоннинг тутқун бўлганидан Ўғуз бекларининг хабари йўқ. Магар, Султоним, Дирса хоннинг  хотини  ўғлининг   ёнига  бориб, бундай сўйламиш, эшитайлик-чи, Хоним, нима сўйлар экан:  Кўрурмисан, ой  ўғил,  нелар   бўлди? Чўнг қоялар   қилт   этмас, ер ўпирилар; элда   ёғий йўқ эди, санинг отанг устига ёғий келди. Ул  қирқ   номард  отангнинг  йўлдошлари, отангни тутдилар, оёқ қўлларини ортига боғладилар, жун чилвирни оқ  бўйнига солдилар, ўзлари отда, отангни  яёв юритдилар, уни олибон узоқ элларга кетдилар. Хоним ўғли, қалқиб ўрнингдан тургил, қирқ йигитни ёнингга ол, отангни   қутқар,  бор  ўғлим, отанг   сани   қийса   ҳам,  сан   отангни   қиймагил,   деди.
Ўғлон онасининг сўзини тинглаб, қабул этди, оёққа турди. Бўғоч бек  йўлга отланди:  қора пўлатдан ясалган ўткир қиличини белига тақди, оқ  қайиндан ясалган ёйини   қўлига олди, олтин занжирини  эгнига ташлади, бадавий отини эгарлатди, минди; Қирқ йигитни ёнига олиб, отасининг ортидан  йўртиб кетди, номардларнинг изидан кетди, улар кўзга ташлангач, қирқ йигитни пистирмага қўйди, номардлар бир жойга  қўниб, роса шароб  ичардилар, Бўғоч хон  от чоптириб  келди. Ул қирқ номард  Бўғоч хонни кўрдилар, бироқ танишмади  ва: Келинг, ўша  йигитни  ҳам  тутайлик,  иккисини  бир қилиб,  ғайри - динлар   элига   элтайлик,   ўлдирайлик   дедилар.
Дирса хон буни эшитиб, айтур: Қирқ  йўлдошим омон,  ҳақнинг бирлигига йўқдир гумон. Манинг қўлимни ечинг, қўбизимни қўлимга беринг, ул йигитни ман чақирай, сўнгра, майли, ўлдиринг, керак бўлсам ўлдирманг. Дирсахоннинг қўлини ечдилар, қўбизни бердилар. Дирсахон ўз ўғлини танимай, унга қараб бир сўйламиш, эшитайлик Хоним,  не дер  экан.   Дирсахон  айтур:

Бўйни  узун  бадавий  от   кетар   бўлса,  маникидир,
Сенинг - да   от  минғинғ   келса,  гўзал   йигит,  айтгил,  манга.
Савашмадан, урушлардан  олиб  берай, айлан,  буёққа,
Туман   қўйлар  кетар  бўлса,  маники  кетар.
Қўй - қўзи   керак   бўлса, айтгил   манга.

Савашлардан, урушлардан олиб берай, айлан буёққа
Қайда  агар  қизил  туя  кетар   бўлса,  маникидир
Сенинг - да  юклашга   юкинг   бўлса, айтгил   манга
Савашлардан, урушлардан   олиб   берай, айлан   буёққа.
Олтин   тўғли   бон   ўйлар   кетар  бўлса,  маникидир
Сенинг - да  дам  олғинг келса, айтгил    манга.
Савашлардан, урушлардан   олиб   берай, айлан   буёққа.
Оқ  юзли, ола кўзли    келинлар   ҳам   манга   тобе
Сенинг - да танлаганинг бўлса,  йигит,   айтгил   манга.
Савашмадан, урушлардан олиб берай, айлан   буёққа.
Оқ соқолли хўжалар   ҳам   манга   қарар.
Оқ  соқолли  отанг бўлса,  йигит,   дарров   айтгил   манга
Савашлардан, урушлардан   қутқарайин, айлан   буёққа
Манинг учун келдингиз-а,  гўзал   йигит,
Ман ўғлимни ўлдирмишам
Йигит, манга гуноҳкорсан демоқ учун, айлан бу ёққа,  деди.  Унинг ўғли Бўғоч хон отасига қараб сўйлабди, эшитайлик-чи, Хоним, нима дер экан. Айтур:
Бўйни  узун   бадавий  отлар  кетар бўлса, саникидир.
Манингда  от   минмоқ  истагим  бор.
Қолдирмайман  қирқ  номардга.
Қай  томонда  қизил  туя  юрса, саникидир
Манинг-да   юклашга  юкларим  бордир.
Қолдирмайман  қирқ  номардга.
Туман қўйлар юрар бўлса, саникидир
Манинг - да  шишлик  егим   келар
Қолдирмасман   қирқ   номардга.
Оқ  юзли,  ола  кўзли  келинлар  санга  тобедир
Манинг - да   ичида   танлаганим   бор
Қолдиргим   йўқ    қирқ    номардга.
Олтин   бошли   ўйлар   ҳам   саникидир
Манинг – да   уйларда   ўлтиргим   бор
Қолдирмасман  қирқ  номардга.
Оқ  соқолли  хўжалар  ҳам   санга тобе

Манинг - да   ичимда   бир   ақли  шошган,

Хаёли қочган бир қари отам бордир
Қолдирмасман   қирқ   номардга,   деди.
Кейин йигитларига имо қилиб, қўл силтади. Қирқ йигит бадавий отларини ўйнатиб, Бўғоч хон ёнида   пайдо   бўлдилар. Ўғлон қирқ йигитга қўшилиб, отга минди. Жанг ва саваш бошлади. Кимнинг бўйнини кесди, кимни тутқун қилди. Отасини  қутқарди. Орқасига  қайтди. Дирса хон ўғлининг тириклигини энди билди. Ота  билан  ўғил  бир - бирини  қучишиб,  йиғладилар, бир - бири билан суҳбатлашдилар, сўнгра   ўбаларига қайтдилар. Хон  қизи   йўлга чиқиб Дирса хон билан ўғлини бирга кўрди. Ҳақ таолоға шукр этди, қурбонлик айтди, очларни тўйдирди, садақалар берди, ўғлини бағрига босиб, кўзларидан ўпди. Хонлар хони - Бойинтур ўғлонга беклик берди.
Қўрқут   Ота   бўй    бўйлади, сўз  сўйлади.  Бу Ўғузномани  тузди,  қўшди,  бундай  деди:  Улар бир дунёга   келди - кетди;  карвон  каби  қўнди,  кўчди.  Уларни ажал олди, ер гизлади. Фоний дунё кимга қолди?  Келимли - кетимли дунё, сўнгги  учи ўлимли дунё. Қора ўлим келганида йўл беришсин: оқ имондан айирмасин.  Айтганим  келсин,  Хоним, юксак тоғларинг йиқилмасин. Кўлкаси  кенг гужумларинг кесилмасин. Тўлиб оққан шаффоф сувинг қуримасин. Қанотларинг учлари қирқилмасин. Чопар экан, оқ  бўз  отинг мункимасин. Тортганингда,  пўлат қиличинг  кертилмасин. Олишганда байроғинг таёғи синмасин. Оқ  сочли онанг жойи беҳишт бўлсин. Оқ соқолли отанг жойи осмон бўлсин. Ҳақ  ёндирган  чироғинг   ёнингда   турсин.   Қодир   мухтор   сани   номардга   муҳтож   этмасин.

Иккинчи қисса:   Салор   Қозоннинг   уйи  талон – тарож   бўлганлиги   хусусида  баён
Бир куни Улош ўғли, эрларнинг арслони, турли қушнинг эркаси, йўқсул мискин умиди, Амит Суюннинг арслони, Қорачўғнинг қоплони, қўнғир отнинг эгаси, хон Ўрознинг оғаси, Бойинтур хоннинг куёви, ўғузларнинг давлати, ожиз йигитларнинг суянчи Салор хон Қозон ерида турар эди. Тўқсон бошли бон ўйларни  қора  ер ўзра тиктирган эди. Тўқсон жойга ола  ғали,  ипак  тўшатган эди. Саксон ерда қозонлар кўмилган эди. Олтин аёқлар, биллур шишалар тизилган эди. Тўққизта қора кўзли, хўп сувратли, сочи ортига урилган, кўксида  қизил тугмали, қўллари хинали, бармоқлари  нигорли, гўзал ғайридин қизлар улуғ Ўғуз бекларига  аёқ тутиб,  шароб   ичирардилар.
Ичиб - ичиб Улош ўғли Салор Қозоннинг боши айланди. Баҳайбат тизини букиб, сўз бошлади: Гапим англанг беклар, сўзим тингланг беклар; ёта - ёта ёнбошимиз оғриди, тура - тура белимиз қуриди. Юринглар, эй, беклар, ов овлаймиз, қуш қушлаймиз, кийик отамиз, кейин ўтовимизга қайтиб еймиз, ичамиз, маишат қиламиз. Қиён Салжуқ ўғли Дали Дундор айтди: Балли, хон Қозон, тўғри айтдинг. Қора Кўна ўғли Қора Будоғ айтди: Оғам Қозон, тўғри айтдинг. Улар шундай дегач, отоғизли Ўроз Хўжа чўккалаб ўтириб: Оғам Қозон, тўғри айтдинг, аммо бўлак динли элнинг нақ оғзида ўтирибмиз, ўрдангда ким   қолади,   деди.
Қозон  айтур: Уч юз йигити билан ўғлим Ўроз менинг уйимни  қуриқласин. Сўнгра  қўнғир отини минди, ёнида улуғ Ўғуз беклари ҳам отга миндилар. Манглайи  қашқа отига Дундор минди. Кўк бадавий отини эгарлатиб, Қозон бекнинг қариндоши  Қора  Кўна  минди. Оқ бедовини эгарлатиб, Бойинтур хоннинг ёғийсини енгган  Шер Шамсиддин минди. Борасорин Бойбурт ҳисориндан порлаб учган бўз отига минди. Қўнғир отли Қозонга ўзини бағишлаган бек Яганак тўриқ айғир минди. Санай берсам  адо бўлмас, улуғ Ўғуз беклари минди.
Ола  тоққа  ола  лашкар ила Қозон овга чиқди.Улар изидан ғаюрларнинг жосуси борди, душманлар бошлиғи Шўқли Маликка хабар етказди.
Кафтанининг орти очиқ қора сочи ўртадан очиқ ғайри динли, олача отли етти минг қорача аскар отга минди. Тун ярмида Қозон бекнинг ўрдасига келди. Олтин бон ўйларини ғайридинлар чопишди, қор мисоли оппоқ   қиз  ва  келинларини фарёд чекдирдилар. Қатор - қатор шаҳбоз отларга минишди.  Қатор - қатор қизил туяларни тутишди, оғир хазинасини, кўплаб ақчасини талон - тарож этди. Қирқ инжабелли қизлари-ла узун бўйли Бурла Хотун асир кетди. Қозон бекнинг қариган онаси қора туя бўйнига осилиб кетди. Хон Қозоннинг ўғли Ўроз бек қирқ йигити билан қўли боғлик бўйни боғлик асир кетди. Эйлик Хўжа ўғли Сариқ  Қулмош  Қозон  бекнинг уйи учун шаҳид бўлди. Қозоннинг бу ишларидан хабари йўқ. Ғайридин такбир айтур: Беклар, Қозон учун ажаб иш бўлди; моли - мулкини, уйини, ўғлини, ўрма сочли қари онасини биз қўлга киритдик; қатор - қатор шаҳбоз отларини миндик олтин ақчасини таладик; қирқ йигити билан ўғли Ўрозни тутқун этдик, саф - саф туяларини олдик қирқта инжабелли қизга қўшиб Қозоннинг ҳалолини олдик,  Қозонга  биз  шундай  жабр ўтказдик.
Бир ғаюр айтур: Қозон бекка яна бир зулм этайлик  Шўқли Малик сўрар, яна нима қолди, деб. ёғий айтур:  Қозоннинг Қопилар  Дарбенди  олдида  ўн минг қўйи бор, шу қўйларни ҳам ола кетсак Қозонга катта зарба бўлар эди. Шўқли Малик айтур: Олти юз киши борсин, шу қўйларни ҳайдаб олиб келсин. Олти юз отлик дарров йўлга отланди, қўйлар турган жойга борди. Кеча ётиб, Қарочиқ чўпон бир қайғули туш кўрди, уйқусидан уйғонди, сапчиб турди. Қиён Кучу, Дамир Кучу деган икки қариндошини ёнига олди, оғилнинг эшигини бекитди, уч ерга тепадай тош уйди, қўлига палаҳмонини олди. Ногаҳондан Қорачиқ  чўпон қаршисида юз отлик ғайридин пайдо бўлди. Бири айтур: Қоронғи оқшом тушганда қайғули чўпон  Қор  ила  ёмғур ёққанда чакмонли чўпон  Сути  ва  чўраги  қаймоқли чўпон.
Тунда бориб, биз Қозон бекнинг олтин бон уйларини йиқдик қатор - қатор шаҳбоз отларини миндик саф - саф  қизил туяларини бўлиб олдик, қари онасини қўлга туширдик оғир хазина, бор ақчаларини биз талон - тарож  қилдик;  қорга  менгзар  қизу  келинларини биз асир этдик, қирқ йигити билан Қозоннинг жигарбанди бўлмиш Ўроз бекни тутқун этдик; қирқта инжабелли қизлар бирла Қозоннинг ҳалоли бўлмиш Бурла Хотунни тутиб олдик. Ҳей,  чўпон, йироғингдан - яқинингдан бери келгил, бош эгиб, бағир босгил, бизга салом бергил, сани ўлдирмасмиз, Шўқли Маликка сани олиб борамиз, санга беклик олиб берамиз, дедилар.Чўпон айтур: Йироғингдан яқинингдан бери келгил, йигитларинг кучин кўргил. Душманлар буни эшитган замон, кўтилмаганда   от   қўйдилар,  ўқ   уздилар.
Мардлар марди  Қарочиқ  чўпон  палаҳмонига  тош солди, отди. Бир отди, ғайридиннинг иккисини йиқди,  икки отди, учтаси, тўрттаси йиқилди. Ғаюрларнинг кўксига қўрқув тушди. Қарочиқ чўпон ғайридиннинг уч юзтасини палаҳмон тоши ила ҳалок этди. Икки қариндошига ўқ тегиб, шаҳид бўлдилар. Қарочиқ чўпоннинг тоши тугади. Қўй  демай, эчки демай, палаҳмонига солиб отди ва ҳар отганда ёғийларнинг тўрт - бешини қулатди. Ғайридиннинг кўзи қўрқди, олам кўзига қоронғи бўлди. Айтдилар: Ёримасин, ёлчимасин бу чўпон, бизнинг ҳаммамизни қириб ташлайди-ку, дея, изига қарамай қочдилар.
Қарочиқ чўпон шаҳид қариндошларининг ўчини олди. Ғайридинлар лошидан бир катта тепа қилди, унинг  ўзи   ҳам  яраланган эди, буркасининг бир парчасини олиб, чақмоқ чақиб куйдирди. Қурумини ярасига босди. Йўлнинг қанорида йиғлади, сиқтади. Айтур:  Салор Қозон, бек Қозон, ўликмисан, тирикмисан, бу ишлардан хабаринг борми, дебди. Аслида, Хоним, бу тарафда у кеча улуғ Ўғузнинг давлати,  Бойинтур  хоннинг куёви Улош ўғли Салор Қозон бек ухлаб ётиб бир ёмон қайғули туш кўрди, қўрқиб, ўрнидан турди. Айтур: Беклар, қора - кура туш кўрдим, билурмисан Қора Кўна, тушимда нени кўрдим? Қора қайғули воқеа кўрдим. Қўлимда менинг шоқон қушим талпинар кўрдим; кўкдаги оқ йилдирим менинг бон уйим узра чиққанини кўрдим, тим қора булут уйимнинг устига қўнганини ва ёмғир ёққанини кўрдим, қутурган бўрилар уйимни талаганини кўрдим, қора туя энсамдан тишлаганини кўрдим, манинг қалин қора сочим узайганини кўрдим, узайиб кўзимни ёпганини кўрдим, қўлимдаги ўн бормоғимни қонда кўрдим,  кейин ухламадим, шундан бери ақлим ўзимда эмас. Хоним, бу тушимни таъбирлаб бергил,  деди. Қора Кўна айтур: Қардош, қора булут деганинг санинг давлатингдир; қор ила ёмғир деганинг санинг лашкарингдир; соч - қайғудир; қон - тақдирдир, қолганини йўрай билмасман, эгамнинг ўзи йўрасин.
Шундай дегач, Қозон айтур: Манинг уйимни бузма қардош, доғийма қардош; ман бугун отга минарман, уч кунлик йўлни бир кунда кечарман, юртимга етиб борурман. Агар уйим тинч бўлса ман яна қайтиб келурман. Ўрдам тинч бўлсин десанглар, сиз ҳам ўз чорангизни кўринг, ман кетдим деди, қўнғир отини қамчилади. Қозон бек йўлга тушди. Юра – юра  юртига етиб келди, кўрдиким, юртида қушлардан фақат  қўзғун қолмиш, санқиб  юрган тозилар қолмиш.
Қозон бек юртидан ҳол сураб, сўйламиш, эшитайлик-чи, Хоним, нима  дер  экан. Қозон айтур: 

Қавм қабилам манинг, азиз юртим 

Кулон ила кийикларга қўшни юртим   
Олача отли ғаюрлардан четда юртим 

Санга ёғий қайдан келди гўзал юртим.  
Оқ чодирим тикилганди, ўрни қолмиш,  
Қари онам ўтирган уй ўрни қолмиш.  
 Ўғлим Ўроз ўқларидан нишон қолмиш  
Қора қозон қурилган-у, ўчоқ қолмиш.  

Бу ҳолни кўрган Қозон бекнинг қора кўзларидан қонли ёш оқди, томирларида қон қайнади, қора бағри эзилди, ғаш юраги ўйнади, қўнғир отини ниқтади, ғаюр кетган йўлга чиқди. Қозон бекнинг олдидан сув чиқди. Қозон бек айтур: Сув Ҳақ дийдорини кўрар, ман бу сувга ўз аҳволимни сўзлаб берай, деди. Эшитайлик  Хоним, нима дер экан. Қозон бек айтур: 

 Шилдир - шилдир қоялардан оққан сув 
Улкан ёғоч кемаларни ўйнатган сув  
 Ҳасан ила Ҳусаннинг ҳазрати сув
 Боғлар билан бўстонларнинг зийнати сув   
Шаҳбоз отлар ташналигин қондирган сув 
Оқ қўйларнинг теварагин ўраган сув  
 Ўрдамнинг хабарин билармисан, айт манга  
Қора бошим   қурбон бўлсин сувим санга, деди.

Ва сувдан жавоб кутмай, йўлида давом этди. Шу пайт йўлда бир бўрига дуч келди. Бўрининг юзи муборакдир, у билан бир дардлашай,  деди. Эшитайлик-чи,  Хоним, нима   дард   экан. Қозон айтур: 
Қоронғи оқшом тушганда куни туққан 
Қор ила ёмғур ёққанда эр каби турган

Қорабайир отни кўрса кишнайтирган

Қизил туяларни кўрса, бўкиртирган

Қўйни   кўрса,  думини қамчидай урган

Эркагин, семизин олиб қочган

Умрови-ла берк оғилнинг ортин тешган

Семиз қўйни тутиб олиб,

Қўйруғин ўзиб олиб, «чап-чап» ютган

Овози   кўппакларга   қўрқув   солган

Ўт ёқтириб чўпонларни   зир югуртган

Жунлари юлинган ҳей,   кулранг   бўри

Ўрдамнинг хабарин биласанми, айтгил манга

Қора  бошим   қурбон бўлсин бўрим, санга,  деди.
 Ва бўрининг ҳам жавобини кутиб  ўтирмай,  йўлида  давом  этди. Йўлда Қарочиқ чўпоннинг қора кўппаги   дуч   келди.   Қозон   бек   уни   ҳам   суроқлаб, бошлади. Айтур: 
Қоронғи оқтом тушганда «вов-вов» ҳурган 

Аччиқ айрон тўкилганда «чак-чак» ичган  

Кеча ўғри келганда ғавғо этган   
Тунги орсизларга қўрқувлар солган 

  Ўрдам хабарин билармисан, айтгил манга  
  Қора бошим сот бўлса, яхшилик этарман санга, деди.  

Кўппак Қозон бекнинг оти оёғига суйкалар, «ғинғ-ғинғ» ғинғшир. Қозон кўппакдан аччиқланиб, уни бир хивич билан урди. Кўппак ғинғшиганча ортга ташланди ва қаёққадир кета бошлади. Қозон кўппакнинг ортига тушди, уни қувлаб Қарочиқ чўпоннинг ёнига келди. Қозон  Қарочиқ чўпонни кўриб, ҳол - аҳвол  сўради. Эшитайлик-чи,  Хоним, нима дер экан. Қозон айтур: 

 Қоронғи оқшом тушганда қайғули чўпон  
Қор ила ёмғур ёққанда чақмоқли чўпон
 Овозим англа, сўзим тингла  
Олача отли қорача ғаюр ўрдамни талабди.

 Бундан ўтдими у, кўрмадингми? 
 Оқ бон уйим шундан кечмиш
 Кўрмадингми, айтгил манга 
 Қора бошим қурбон бўлсин чўпон санга, деди.

Чўпон айтур: Ҳой, ақли шошган, давлати қочган, қора қайғулар бошига тушган, ўликмидинг, тирикмидинг, о, Қозон, қаердайдинг?  Кайси томонларга кетдинг?  Қаерларда  юрибсан, Қозон? Олача отли, қорача ғайридин оқ бон уйинг талаб кетмиш; узун бўйли Бурла Хотунни асир этмиш; жигарранг, умринг ҳосили Ўроз ўғлингни тутқун  қилмиш; бундан бир кун олдин оқ бон уйинг шу ердан ўтди; қари онанг  қора  туя бўйнида  осилиб  кетди, қирқ инжабелли қиз ила ҳалолинг бўлмиш бўйни узун Бурла Хотун ғаюрнинг кўзи олдида йиғлай - йиғлай шундан ўтди;  қирқ  йигити билан бекзодалар  ичинда кўркли, кўзинг олдини ўғлинг Ўроз бўйни боғлиқ боши очиқ оёқяланг ғайридинларнинг қўлида асир кетди. Қатор - қатор шаҳбоз отларингни ғайридин минмиш; саф - саф қизил туяларингга ғайридин чиқмиш, олтин ақча  ва  хазинангни  ғайридин  олмиш,  кўрдим,  деди.
Чўпон шундай дегач, Қозон оҳ урди. Ақли бошидан учди. Дунё кўзига қоронғи бўлди. Айтур: Оғзинг қурсин чўпон, тилинг чирисин чўпон, тангри санинг пешонангга лаънат ёзмиш, чўпон. Қозон шундай дегач, чўпон айтур:  На азоблайсан мани, оғам  Қозон,  ёки кўкрагингда йўқмидир имон!!  Олти юз ёғий устимга бостириб келди.  Икки қариндошим  шаҳид бўлди.   Уч юз ғайридинни ўлдирдим, маҳв этдим.  Санинг оғилингдан бирор қўйни уларга бермадим. Уч еримдан  яраландим. Қора бошим айланди, ёлғиз қолдим  йўлингда, гуноҳим  шумидир,   деди.Чўпон айтур: 

Қўнғир отинг, оғам Қозон, бергил манга,
 Олтмиш тутам туғлиғинғни бергил манга 
 Оп - олача  қалқонингни бергил манга 
 Қора пўлат шамширингни бергил манга  

 Садоқдаги саксон ўқинг бергил манга  

Ипи оқ ипакдан камонинг бергил манга 
Ёғийга ман борайин 
 Янгидан туққанин ман ўлдирайин 
Енгим билан қизил қоним ман қуритайин 
Ўлар бўлсанг, ўрнингга ман ўлайин
 Оллоҳ таоло асраса 
 Борайин, ғаюрдан уйинг олайин. деди.

 Чўпон шундай дегач, Қозоннинг қаҳри келди, олдга қараб кетаверди. Чўпон яна Қозоннинг изидан етди. Қозон қайрилиб қаради,  деди: Ўғил чўпон, қайга   юрурсан?
Чўпон айтур: Оғам Қозон, сен уйингни қутқармоққа, мен қариндошларим ўчини олмоққа борурман, деди. Шундай дегач, Қозон айтур: Ўғил чўпон, қорним очдир, бирор нарсанг борми емакка, деди. Чўпон айтур: Балли, оғам Қозон, кеча бир кўзини қовурган эдим, марҳамат қил, мана шу дарахт тагида ўшани ейлик деди. Ўтирдилар, чўпон чарм тўрвасидан  гўшт  чиқарди,  Қозон  чўпон билан уни еди... Қозон фикр айлади: Агар чўпон билан ғайридиннинг устига борсам улуғ Ўғуз беклари мени шарманда қилар, чўпон билан бормаса уларни ололмасди, деб маломатга қўяди, деб ўйлади. Қозоннинг ғайрати   қузиди. Чўпонни бир баҳайбат  оғочга   қаттиқ   боғлади   ва   йўлга   отланди.
Чўпон айтур: Оғам Қозон мани нега боғлаяпсан, деди. Қозон айтур: Уйимни қутқарайин, сўнгра сени қўйвораман, деди. Кейин бақирди: Ҳой, чўпон, қорнинг очиб, силланг қуримасдан аввал, кўз олдинг қоронғилашмасдан туриб, бу оғочни қўпоришга ўрин, йўқса, сани бўрилар, қушлар  еб  кетади,  деди ва кета бошлади. Қарочиқ чўпон бир юлкинди, баҳайбат дарахт ер билан бирга суғурилиб чиқди, уни орқалаганча,  Қозон бекнинг изидан тушди.
Қозон бек ўгирилиб кўрдики, чўпон оғочни орқалаб келур. Қозон айтур: Ҳей, чўпон, бу оғоч на оғочдир? Чўпон айтур: Оғам  Қозон, бу оғоч шундай оғочдирким, сан ғайридинни босганингда  қорнинг очиқар, ман санга бу оғочни  ёқиб овқат пиширурман,  деди.
Қозонга бу гап хуш келди. Отидан тушди, чўпоннинг кўлларини ечди, манглайидан ўпди. Айтур: Парвардигор манинг уйимни қутқармак учун сани манга тайинлабди, деди. Ва икков бирга йўлга тушдилар.
Шўқли Малик эса шан - шодумон маишат қилиб ўтирарди. Айтур: Беклар, Қозонни яна қандай ҳақорат  қилиш мумкин, биласизларми? Қозоннинг хотини бўйи узун Бурла Хотунни опкелиб, бизга шароб узаттириш керак деди.  Шу орада  Бурла   Хотун қирқ  қиз  ва ўғли Ўроз билан бир жойда ҳибсда эди. Бўйи узун Бурла Хотун ғайридиннинг бу сўзларини эшитди. Юрак - бағрига ўтлар тушди. Қирқ кокилли, ингичка белли қизларининг орасига кириб, ўгит берди. Айтур: Қайсингизга ёпишиб, Қозон хоннинг хотини санмисан,  десалар, қирқ жойдан овоз бериб, «ман»,  деб  жавоб  беринглар.
Шўқли Маликдан одам келди. Қозон бекнинг хотини қайсингиз, деб сўради. Қирқ бир жойдан «ман», деган овоз келди, билмадилар. Хукмдорга хабар бердилар. Бирига ёпишдик қирқ бир жойдан овоз келди, қайсиниси – билолмадик   дедилар.
Малъун ғайридин айтур: Боринглар, Қозоннинг ўғли Ўрозни олинг, чангакка илинг, этини қийма - қийма қилиб қовуринг ва қирқта бек қизларига улашинг,  ким  еса  унинг онаси эмас,  кимки емаса,  Бурла Хотун ўшадур - уни олиб келинг, бизга  шароб  қўйсин.
Бўйи узун Бурла Хотун буни эшитди, ўғлининг ёнига келди. Нола қилиб, ўғлига сўйлар, эшитайлик-чи,  Хоним,  на дер   у: 

Ўғил г ўғил, ой ўғил, 
 Бегим ўғил, кўзим ўғил 
Билармисан нелар бўлди! 
 Сўйлашдилар пичир-пичир
 Ғаюрнинг ниятин тўйдим.  
Кечаси олтин бон уйимнинг қабзаси ўғил  
Корга менгзар келинимнинг чечаги ўғил  
Ўғил, ўғил, ой ўғил, Тўққиз ой тор қорнимда кўтарганим ўғил. 
 Ўн ой деганда дунёга келтирганим ўғил 
 Дўламаси олтин бешикка белаганим ўғил
 Билармисан нималар бўлмоқда ўғил 

 
Ёғийлар энди терс боқмишлар бизга. Қозон ўғли Ўрозни ҳибсдан чиқариб, бўғзидан осинг, икки курагидан чангакка илдиринг, оқ этини қийма - қийма қилиб, қора қовурдоқ пиширинг, қирқ бир бек қизларига улашинг, ким   еса тегманг, кимки емаса, ўша Қозоннинг хотинидир. Уни опкелинг, тўшагимизга ўтирсин, бизга шароб узатсин, дейишди. Не дерсан, ўғил, санинг этингдан еяйинми, йўқса бошқа   динлининг  тўшагига  кирайинми?  Оғам   Қозон бекни номусини синдирайинми, на   қилайин ўғил-эй, деди.
Ўроз айтур: Оғзинг қурсин она, тилинг чирисин, она! Oна ҳаққи, парвардигор ҳаққи бўлмасайди, қалқибон ўрнимдан турар эдим, ёқангдан тутар эдим, оғир ўкчам остига ташларди сани, оқ юзингни қора ерга белардим, оғзинг ила бўрнингдан қон оқизардим, жон ширинлигини кўрсатардим. Бу на гапдир? Эҳтиёт бўл, она, манинг ҳузуримга ортиқ келмагайсан. Мен учун йиғламагайсан. Майли, она, мани чангакка илдирсинлар, майли, этимдан узсинлар, қора қовурдоқ пиширсинлар. Қирқ бек қизларига улашсинлар. Улар бир бўлак еганда, сан икки бўлак егил, токи сани ўзга динли душманлар билмасинлар, сезмасинлар. Токи ўзга   динлининг тўшагига бормагайсан, шаробин сузмагайсан; отам Қозон номусин ерга   урмагайсан,  эҳтиёт бўл,   деди   ва  йиғлади.
Ўғлон шундай дегач, кўзининг милдир - милдир ёшлари равон  бўлди.  Бўйи узун, бели инжа Бурла Хотун ўғлини қучди. Кейин куз олмаси каби ўзининг ол ёноғини тимдалади. қоп - қора сочларини юлди, ўғил дебон йиғлади, фарёд чекди. Ўроз айтур: Она! Қаршимга келиб на йиғлаюрсан  Нега бўзлаюрсан,   кўз ёш тўкарсан, Бағрим, юрагимни   на  доғлаюрсан  Бошга  тушган  кунни  на   эслатурсан.
Ҳей, она Араби отлар бўлган жойда  Бир қулуни бўлмасми, бўлур! Қизил туялар бўлган жойда  Бўталоғи бўлмасми, бўлур! Оппоқ   қўйлар бўлган ерда  Бир қўзиси бўлмасми, бўлур! Сан coғ бўл, она Отам соғ бўлсин  Бир манинг каби ўғлингиз бўлмасми, бўлур! деди. Шундай дегач, онасининг қарори қолмай, йиғлай-йиғлай ўз жойига кетди. Қирқ инжабелли қизларнинг даврасига кирди. Ғайридинлар Ўрозни тутиб, катта ёғоч остига олиб келдилар.
Хон Ўроз айтур: Ҳой ғайридинлар, омон беринг, омон  Буюк ҳақнинг бирлигига йўқдир гумон. Қўйинг мани, шу катта ёғоч билан бир сўйлашайин, деди. Ўроз хон ҳайқириб ёғочга сўйламиш, эшитайлик-чи,  Хоним,  нима   дер экан. Айтур:  Ҳасан билан Хусаннинг бешиги оғоч
Эркакми, аёлми қўрқуви оғоч.  Бошингни кесиб қарар бўлсам, бошсиз оғоч Тагингдан қирқар бўлсам, тагсиз оғоч  Мани санга осарлар, кўтармагил, оғоч Гар кўтарсанг, йигитлигим тутсин сани, оғоч Бизнинг элда керак эдинг оғоч —  Қора  ҳинди қулларимга буюрардим, Сани парча-парча чопардилар оғоч. деди. Кейин айтур: Қатор-қатор боғланган отларга эвоҳ Қардош дея йиғлаган йўлдошимга эвоҳ Юмруғимда талпинган шаҳин қушимга эвоҳ  Етиб, энди тутганда тозига эвоҳ   Бекликка тўймадим, ўзимга эвоҳ Йигитликка етмадим, жонимга эвоҳ,  дея даргоҳи ҳаққа юзини буриб, юм-юм йиғлади, жигарин доғлади. Шу маҳалда Султоннинг отаси Салор Қозон билан Қарочи чўпон келиб қолдилар. Чўпон палаҳмонининг тошдони уч яшар бўзоқ терисидан тикилган эди, арқони эса учта эчки жунидан ўрилган эди. Ҳар отганда ўн икки ботмон тош отарди. Отган тоши ерга тушмас, агар тушса парча-парча бўларди, ўчоқдай ўпириларди. Тушган жойида уч йилгача ўт кўкармасди. Семиз қўй, ориқ тўқли қирда қолиб кетса, бўри тегмасди — палаҳмондан қўрқарди.
Шундай қилиб, Султоним, Қарочиқ чўпон ғайридиннинг ўрдасини кўриб, ихтиёри қолмади, палаҳмонни ишга солди. Дунё ғайридиннинг кўзига қоронғи бўлди. Қозон айтур: Ҳой, Қарочиқ чўпон, сабр   эт, онамни ғаюрдан сўраб олай, от оёғи остида қолмасин, деди.
Отнинг оёғи, бахшининг тили машҳур, дерлар. Қозон ғайридинни чақириб, онасини кўрмоқ  истаб, бир   сўз   айтмиш,  эшитайлик-чи,  Хоним, нима дер экан. Айтур: Хей  Шўқли  Малик  кечаси бориб олтин бон уйимни олиб кетдинг, майли, санга бошпана бўлсин; оғир хазинам, кўплаб ақчаларимни олдинг, майли, санга харжлик бўлсин; қирқта инжабелли қиз билан Бурла Хотунни олдинг, майли, санга асир бўлсин; қирқ йигити билан ўғлим Ўрозни тутқун этдинг, майли, қулинг бўлсин; қатор-қатор шаҳбоз отларимни ҳайдаб кетдинг, майли, саники бўлсин; саф-саф туяларимни олдинг, майли, санга буюрсин; қари онамни тутқун этдинг, ҳай, ғаюр, оқ сут берган ўрма сочли қари онамни бергил манга, савашиб уришиб ўтирмай, ортга қайтайин, кетайин, деди.
Малик айтур: Ҳой Қозон, тунда бориб олтин бон уйингни бунга опкелдик, уй бизники; қирқ инжабелли қиз - ила бўйи узун Бурла Хотунни опкелдик, улар бизники; қирқ йигитга қўшиб Ўрозни келтирдик, у ҳам бизники;  қатор - қатор шаҳбоз отларинг, саф - саф туяларинг ҳайдаб келдик, улар бизники; қари онангни келтирдик, у ҳам бизники, санга бермасмиз, уни Яйҳон Кашиш ўғлига берармиз. Онанг Яйҳондан ўғил туғар, биз Яйҳонни сенга қариндош қиламиз. Шундай дегач, Қарочиқ чўпоннинг аччиги  тутди,  дудоқлари  титради.
Ўғузнинг дўлини олмоқдан ҳузур қилсанг, қора кўзли қизингни келтир, Қозон бекка бер, ҳой аблаҳ, санинг қизингга ўғил туғдирсин, шу  билан Қозон  бекка  қариндош бўласан, деди. Шу пайт Қозон бекнинг аҳволини эшитган Ўғуз беклари келиб колишди, Хоним кўрайлик-чи, кимлар келган экан: Қора Дара  оғзинда  қодир  эгам берган,  қора  туя териси ёпуғлик бешикда улгайган, аччиғи  келса қора тошни кул айлайдиган, мўйловини етти жойдан тугиб  олган  эрлар  эри, Қозон бекнинг қариндоши Қора Кўна етиб келди: Чал қиличингни, қардош Қозон, келдим, деди. Унинг орқасидан кимлар келган экан, Хоним кўрайликчи: Дарбанднинг темир эшигини тепиб очган, олтмиш тутам туғи учида душманни бўкиртган, Қозон каби паҳлавонни уч марта отдан йиққан  Қиён  Салжуқ  ўғли Дали Дундор етиб келди. Чал қиличинг, оғам   Қозон,  келдим   деди.
Ундан кейин ким келган экан, Хоним, кўрайлик-чи: Ҳамид Мардин қалъасини тепиб йиққан, темир ёйли Қипчоқ  Маликни қон қусдирган, Қозоннинг қизига уйланган, Ўғузнинг оқ соқолли хўжалари таҳсинига  сазовор бўлган,  кийган  алвон  чалвори  ипак, минган отининг ёллари ипак, Қора Кўна ўғли Қора  Будоқ етиб келди. Чал қиличингни, оғам   Қозон, келдим   деди. Ундан  кейин ким келибди, кўрайлик-чи,  Хоним:
Бойинтур хоннинг ёғийсин енгган, олтмиш минг ғаюрни қон қусдирган, оқ бўз отин ёлларини ҳилпиратиб, Рафлат Хўжа ўғли Шер Шамсиддин келди. Чал қиличингни, оғам Қозон, мен етиб келдим, деди. Унга  қорама - қора яна ким   келди,  Хоним, кўрайлик-чи: Фарасаннинг Бойбурд қалъасидан париллаб учган, олача чодирларга қарши чиққан, етти қизнинг умиди, Ўғуз бекларининг ардоғи, Қозон бекнинг иноғи, бўз айғирлик  Байрак келди. Чал қиличинг, оғам  Қозон, ман келдим, деди. Унинг изидан яна кимлар келди, Хоним, кўрайлик-чи: Чойга боқса чалимли, чолқора қушдай олимли, кумуш камар боғлаган, олтин  исирға таққан, Ўғуз бекларини бир-бир отидан йиққан Қозилик Хўжа ўғли бек Яганак етиб келди. Чал қиличингни, оғам   Қозон, ман   келдим,   деди.
Унинг изидан, кўрайлик Хоним, ким келган экан: Олтмишта серка терисидан пўстин тикса тўпиғига етмаган, олти серка терисидан кулоҳ кийса, қулоғига етмаган, қўли, бўйни ингичка, бўйи узун ва инжа Қозон бекнинг дойиси, отоғизли Ўроз Хўжа етиб келди. Чал қиличингни бегим   Қозон, ман келдим, деди. Унинг изида яна ким келди, кўрайлик-чи: Бориб пайғамбарнинг сиймосин кўрган, келиб Ўғузда саҳобаси бўлган, аччиғи тутганда мўйловидан қон томган Бугдуз Омон етиб келди. Чал қиличинг бегим Қозон ман келдим,  деди. Унинг изида яна ким келди, кўрайлик-чи: Бединларни ит думига боғлаган, элдан чиқиб Ойғир кўзлар сувида от суздирган, эллик етти қалъанинг калитини олган, Оқ Малик қизини никоҳлаб қўйган, Софу Сондол Маликни қон қусдирган, қирқ жубба кийиб, ўттиз етти қалъа бегининг маҳбуб қизларини олиб, бир-бир бағрига босган, юзи, дудоқларидан ўпган Айлак Хўжа ўғли Алп Эран етиб келди. Чал қиличингни оғам Қозон, ман келдим, деди. Санайверсанг, Ўғуз беклари адо бўлмас, ҳаммаси етиб келишди. Такбир айтиб, бетакаллуф душман устига от қўйдилар, қилич солдилар. Гумбур-гумбур ноғоралар чалиниб, олтин ҳалқали тунж карнайлар чалинди. Ул кун жасорати бўлган эр йигитлар майдонга чиқди. Ул кун қўрқоқлар тинч ер кўзлади. Ул кун бир қиёмат саваш бўлди, майдон тўла бош бўлди. Бошлар юмалади тўп каби; шаҳбоз - шаҳбоз отлар югурди, такаси тушиб так - так юрди; ола-бўла байроқлар йиқилди; қора пўлатдан бўлган ўткир қиличлар сермалди, ўтмаслашди. Уч қиррали ўқлар отилди, учлари синди, санжоқлар кўтарилди, лашкарбошилар савашдилар; қиёматнинг бир куни бўлса, ўша кун бўлди; бек навкаридан, навкар бегидан айрилди.
Ўша жангда Таш Ўғуз беклари билан Дали Дундор ўнгдан зарб айлади. Чилосун бек йигитлари билан Қора Кўна ўғли Дали Будок чапдан урди. Ич Ўғуз беклари билан Қозон ўртадан ҳужум қилди. Шўқли Маликка дуч келди, уни бўкиртириб отдан йиқди. Унинг ғофил бошини шартта кесди. Қақшатиб қизил   қонини ерга тўкди. Ўнг тарафда Қора Такбур Маликка Қиён Салжуқ ўғли Дали Дундор қарши келди, уни қиличлади, ерга йиқди. Сўл тарафда Бугажиқ Маликка қарши Қора Кўна ўғли Дали Будоқ пайдо бўлди, олти қиррали  гурзи  билан бошига урди, чалди, жонини жаҳаннамга солди; бединнинг кўзига дунё қоронғи бўлди, от бўйнини қучоқлаб, ерга  йиқилди. Қозон бекнинг қардоши ғайриларнинг туғи билан санжоғини қиличлади, ерга отди. Дараларда, тепаларда ғайридинга қирғин келди, лошига қўзғун қўнди. Ўн икки минг беэътикод қиличдан ўтди, беш   юз ўғуз йигитлари шаҳид бўлди. Буюк Ўғуз беклари ўчини олдилар. Қозон бек ўзининг ўрдасини, ўғлини, онасини, хотинини қутқариб, ҳасратлари қовушди, бойлигини, хазинасини олди, изига қайтди. Қозон бек олтин тахтига яна ўтирди, қайта уйини тиклади, Қарочиқ чўпонни бош отбоқар қилиб тайинлади. Етти кун, етти кеч ейишма - ичишма бўлди. Қозон бек қирқ бош  қул  ва  қирқ  хотинни   ўғли Ўрозга садақа сифатида озод қилди. Паҳлавон   ғўч йигитларга ер-сув берди, шалвор, жубба, чакмон берди.
Учинчи   қисса:  Ком    Бўра  бек   ўғли    Бомси   Байрак   достони
Бўз отли Ком Ган ўғли хон Бойинтур ерида яшар эди. Қора ернинг устида  оқбон уйини тиккан эди, ола соябони кўк юзини қоплаган эди, ипак гиламлари минг жойга тушалган эди. Ич Ўғуз, Таш Ўғуз Бойинтур хоннинг суҳбатига чақирилган эди. Бой Бўрабек  ҳам   Бойинтур хонникига келган эди. Бойинтур хоннинг  ёнида   Қора  Кўна ўғли Қора Будок камонига суяниб турар эди. Хоннинг сўл ёнида Қозилик Хўжа ўғли бек Яганак   турарди.
Бой Бўра бек уларни кўриб оҳ тортди. Бошидан ақли учди. Дастрўмолини қўлига олди, юзини бекитди, ҳўнгир - ҳўнгир йиғлади. Буни кўриб, буюк Ўғуз суянчиги, Бойинтур хоннинг куёви Салор Қозон тиз букиб, ерга чўкди, қиё туриб Бой Бўра бекнинг юзига боқди. Айтур: Бой Бўра бек нега йиғлаб бўзларсан?
Бой Бўра бек: Хон Қозон, нечун йиғламайин, нечун бўзламайин, ўғилдан меросхўрим йўқ, қардошдан таянчим  йўқ. Оллоҳ таоло мани қарғабдур. Беклар, ман тожим - тахтим учун йиғлайман. Бир кун ўлиб қолсам, еримда, юртимда бирор  кимсам қолмаяжак деди. Қозон айтур: Сабаб шуми? Бой Бўра бек айтур: Бали, сабаб шудир. Менинг ҳам ўғлим бўлса, хон Бойинтурнинг қошида юрса, унга қуллуқ айласа, ман унга боқиб қувонсам,  шодлансам. Шундай дегач, буюк Ўғуз беклари юзларини кўкка тутиб, қўл кўтардилар. У замонда бекларнинг олқиши - олқиш, қарғиши - қарғиш эди. Дуолари мустажоб бўларди. Бой Бижон бек ўрнидан туриб, бир сўз айтди: Беклар, манинг ҳам ҳаққимга бир дуо айлангким, бир  қиз  кўрайин,  деди. Буюк Ўғуз беклари қўл кўтариб, дуо айладилар. Қодир эгам   санга бир қиз берсин, дедилар. Бижон бек айтур: Беклар, қиз кўрар бўлсам, сизлар гувоҳ, манинг қизим Бой Бўра бек ўғлига бешикданоқ   ёвуқли бўлсин, деди. Бир неча замонлар ўтди. Бой Бўра бекнинг хотини  хомила бўлди, муддат тўлиб, эгам унга бир ўғил берди. Бой Бижон бекка бир қиз берди. Буюк Ўғуз беклари буни эшитдилар, шод бўлиб, севиндилар. Бой Бўра бек базиргонларини ёнига тўплаб, бўйруқ айлади: Ҳой, мулозимлар, манинг орзуим ижобат бўлди. Боринг, Рум элига, манинг ўғлим учун яхши армуғонлар келтиринг, совғалар келтиринг, токи ўғлимга   лойиқ  бўлсин,   деди.
Базиргонлар, ё хоним, дея йўл яроғини тайёрлаб, сафарга чиқишди. Кеча - кундуз йўртиб Истамбулга келдилар. Ажойиб ва тансиқ нарсалардан олдилар. Бой Бўра ўғли учун насли денгиз отидан бўлмиш бўз айғир олишди, қайин пўстлоғи билан қопланган катта ёй олдилар, олти қиррали гурзи олдилар ва яна бир яхши қилич олиб, изига қайтдилар. Улар қайтгунча йиллар, ойлар ўтди. Бой Бўра бекнинг ўғли беш ёшидан ўтиб, ўн ёшга тўлди. Ўн ёшдан ўн беш ёшга кирди. Беклар ичинда чойга боқса чалимли, чолқора қушдай  олимли  бир  гўзал, қиличдай йигит бўлди.
Бой Бўра бекнинг ўғли отланди, овга чиқди. Ов овлар экан, отасининг суруви юрган жойга келиб қолди. Уни   амири - охур бошлиғи   қаршилаб, отдан туширди, меҳмон қилди, еб - ичиб ўтирдилар.
Айни шу замонда Бой  Бўра бекнинг базиргонлари сафардан қайтаётиб,  Қора Дарбанд ғори оғзида нафас ростлаш учун қўнган эдилар. Ёримасин, ёлчимасин, Эвнук қалъасининг ғайридинлари уларни пайқаб қолишди. Базиргонлар ётганида беш юз ғайридини тўсатдан бостириб келдилар, чопдилар, таладилар. Мулозимларнинг каттаси   қўлга  тушди,  кичиги  қочароқ Ўғузга келди. Зеро, Ўғуз яқин ерда эди.  Қараса, Ўғуз ерининг чегарасида  бир  ола  соябон тикилган, ичида  бир  мирза  йигит   ўтирар  ва  унинг ўнгу сўлида  яна қирқта йигит бор. Базиргон Ўғузнинг бир яхши йигити шекилли, борай, мадад тилай  деб,  бош  эгиб, салом берди.  Базиргон айтур: Йигит, йигит, бек йигит, сан манинг ҳолим англа, сўзим  тингла, йигит. Ўн олти йилдирким, Ўғуз  ичида бўлмадик Ажойиб, тансиқ ғайридин молларини Ўғуз бекларига олиб келяпмиз. Қора   Дарбанд деган жойда дам олиб ётган эдик  Эвнук  қалъасининг беш юз  ғайридини устимизга бостириб келди, қардошим  асир тушди, ризқимизни талаб кетдилар. Қора бошим  кўтариб,  санга  келдим. Қора   бошим  садақа   йигит, мадад   бер  манга,   деб  йиғлади.
Бу кез ўғлон шароб ичаётиб, ичмас бўлди, олтин қадаҳи қўлидан ерга тушди. Айтур: Айтганимни эндирдинг, кийимим билан шаҳбоз отимни келтиринг, ҳей, мани севган йигитлар, отга минсинлар, деди. Базиргон енгил тортди, йўл кўрсатувчи бўлди. Ғайридин ҳам энди отдан тушган эди.
Шу маҳал эрларнинг арслони, паҳлавонларнинг қоплони Бўз ўғлон пайдо бўлди. Бир-икки демади, ул ғайридинлар  устига  от  солди, қилич  сермади. Қочмаган ғайридиннинг бошини олди, ўч  олди, базиргонларнинг молини қутқарди, ортига қайтди. Базиргонлар айтур: Бек йигит, сан эрлик  қилдинг, мардлик айладинг,  кел,  энди,  яхши  кўрган нарсангни  ол,  деб совғаларни кўрсатишди.
Йигитнинг кўзи ўша насли денгиз отидан бўлган бўз айғирга тушди,  кейин олти қиррали гурзи, кейин қайин пустлоғи қопланган катта  камон ва қилични кўзлади. Шу тўртта нарсани ёқтирди. Айтур: Ҳей, мулозимлар, мана шу ёй, мана шу гурзи ва мана шу қилични манга беринг, деди. Шундай дегач, базиргонлар жим бўлиб қолдилар. Йигит айтур: Ҳей, мулозимлар, ман  кўп сўрадимми, деди.
Базиргонлар айтишди: Хайрли султоним, бу тўрт нарсани сан ёқдирибсан, биз берар эдик, аммо бизнинг бир бeгимизнинг ўғли бордир, бу тўрт нарсани унга армуғон сифатида олиб бормоғимиз керак эди, дедилар. Ўғлон айтур: Бегингиз ўғли кимдир? Айтурлар: Бой Бўра бек ўғли бордир, отини Бомси дерлар дейишди.. Йигит бармоғини тишлаб,  ўйлади: Бунда  миннат била олмоқдан кўра, унда отамдан миннатсиз олганим яхши. Отин қамчилади, йўлга тушди. Базиргонлар унинг ортидан қараб қолишди. Валлоҳ, яхши, мурувватли  йигит экан, дедилар: Бўз Ўғлон отасининг уйига келди, бўлган воқеа ҳақида индамади. Отасига эса хабар етди, кўп йиллар аввал кетган мулозимларингиз қайтиб келишди, дея. Отаси севинди, мажлис чақирди, чодир ўтов, ола соябон тиктирди, ипак гиламлар тўшатди, келиб ўтирди. Ўғлини ўнг ёнига ўтқазди, ўғлон базиргонлар хусусида ҳеч нарса гапирмади, ғайридинларни қирганини айтмади. Тўсатдан базиргонлар кириб келдилар. Бош эгиб салом бердилар. Кўрдиларким, ул йигит, ўша бош  кесган, қон тўккан йигит Бой Бўра бекнинг ўнг томонида ўтирибди, базиргонлар ерга бош уриб,  йигитнинг қўлидан ўпдилар:
Уларнинг ҳаракатини кўриб, Бой Бўра бекнинг аччиғи келди. Базиргонларга айтур: Ҳой калтабин зурёди калтабинлар, ота туриб, ўғилнинг қўлини ўпадими? Айтурлар: Хоним, бу йигит санинг ўғлингмиди? Бек айтур: Ҳа, манинг ўғлимдур. Айтурлар: Энди инжилма, Хоним, аввал унинг қўлини ўпганимиз учун. Агар, Султоним, санинг ўғлинг бўлмасайди, бизнинг молимиз душман элига кетарди, ҳаммамиз асир тушардик   дедилар.   Бой Бўра бек айтур: Манинг  ўғлим ёғий  билан жанг   қилдими, зафар қучдими, деди. Ҳа, Султоним, жанг қилди, дедилар.  Бу ўғлонга энди от қўйсак бўладими, деди. Балли, Султоним, айни пайти, дедилар. Бой Бўра бек дарров буюк Ўғуз бекларини чақирди, меҳмон қилди. Ўғлининг бошидан кечирганини сўйлаб берди, жумла беклар мароқ билан тингладилар, кейин Қўрқут Ота келди ўғлонга от қўйди, кўрайлик-чи, нима деган экан. Ота айтур: Арзим тингла, сўзим тингла. Бой Бўра бек, Яратганнинг ўзи санга бир ўғил бермиш, ўсаверсин,  Оғир санжоҳ кўтарганда дўст - ёрларинг таянч бўлсин.  Қарши ётган қорли қора тоғлардан ошар бўлса,  Яратганнинг ўзи санинг ўғлингга сўқмоқ берсин.  Қонли сувлардан  кечар бўлса, кечит берсин  Ғуж-ғуж  ғаюр шоширганда, Ҳақ таоло санинг ўғлингга фурсат берсин.  Сан ўғлингни Бомсим дея   эркаларсан, Унинг оти бўз айғирли Бомси Байрак бўлсин,  Отини ман бердим, ёшини эгам берсин, деди. Ўғуз беклари қўл кўтардилар. Бу от бу йигитга қутлуғ бўлсин,  дея унинг шарафига Ўғуз бекларининг ҳаммаси отга миниб, овга кетдилар. Бўз айғирин келтириб, Байрак ҳам минди, Ола Тоққа ола лашкар овга чиқди. Ногаҳондан Ўғуз ерида бир сурув кийик пайдо бўлди. Бомси Байрак биттасини қувлади. Қува - қува бир жойга келди, не кўрган бўлса, Султоним, кўрди: яшил яйлов ўртасида бир қирмизи чодир тикилганин кўрди. Бориб  бу  ўтов кимники  бўлади,  деди. Хабари йўқ-ку, чодир  ола  кўзли  қизники  эди. Унинг ёнига боришга андиша қилди, кейин айтди: Не бўлса, бўлсин, ман ҳам овимни овлаб кўрай, деди. Ўтовнинг ёнига яқин келди. Ушлаган кийигининг оёқ томирини кесиб, ерга қўйди.
Бу   ўтов  Бой  Бижон қизи  бону Чечак ўтови бўлиб, у бир пайтлар Бомси Байракнинг ўзига аталган қиз эди. Бону Чечак ўтовдан қараб турарди. Ҳой, доялар, бу ярамас отанинг ўғли бизга қаҳрамонлик  кўрсатиш  учун  келганга  ўхшайди. Боринг,  ундан  кийикни  сўранглар, нима  дер  экан деди.

Қисирча  янга  деган  бир  хотин  йигитнинг ёнига бориб, ҳой, йигит, бизга овингдан ҳисса бер, деди. Байрак айтур: Хўп, янга, ман овчиман, бек ўғли бекман, овим сизга, аммо сўраш айб бўлмасин, бу ўтов кимникидир. Қисирча янга айтур: Бек йигитим, бу ўтов Бой Бижон бек қизи бону Чечакнинг ўтовидир. Буни эшитиб   Хоним,  Байракнинг қони жўш урди, одоб билан секин-аста ортига қайта бошлади. Қизлар кийикни ичқарига киритдилар, гўзаллар маликаси бону Чечакнинг ёнига келтирдилар. Бону  кўрдики,  кийик  гўзал   ва  жуда   катта   эди. Бону Чечак айтур: Ҳой қизлар, бу йигит кимдир?
Қизлар айтур: Валлоҳ Султоним, бу йигит юзи ниқобли яхши йигитдир. Бек  ўғли бек эмиш. Бону Чечак айтур: Ҳей,  ҳей доялар, отам манга «сани юзи ниқобли Байракка бераман», дер эди. Ўша бўлмай ким бўларди, чақиринг, келсин, хабарлашайин, деди. Чақирдилар, Байрак келди. Бону Чечак юзини беркитди, аҳвол  сўради, айтур:  Йигит, келишинг қайдан?  Байрак айтур: Ич  Ўғуздан.  Ич Ўғизда   кимнинг ўғлисан? Байрак айтур: Бой Бўра бек ўғли Бомси Байрак дейдилар мани. Қиз айтур: Не маслаҳат билан келдинг  йигит? Байрак айтур: Бой Бижон  бекнинг бир қизи бор эмиш, уни кўрмак учун келдим. Қиз айтур: Ул  қиз санга кўриниб, қандай одам бўлади. Аммо ман бону Чечакнинг доясиман, кел, сан билан овга  чиқайлик агар санинг отинг манинг отимдан ўзиб кетса, Бону отидан ҳам ўзасан; яна  сан билан ўқ отишайлик мандан ўтсанг, Бонудан ҳам ўтарсан; сан билан курашайлик мани йиқитсанг, уни ҳам йиқитарсан, деди. Байрак айтур: Хуш, энди отланайлик. Иккиси отландилар, майдонга чиқдилар, от чоптирдилар. Байракнинг оти қизнинг отидан ўтиб кетди. Ўқ отишди, Байракнинг ўқи қизнинг ўқини парчалайди. Қиз айтур: Ҳой, йигит, манинг отимдан бирор  кимса ўзгани йўқ ўқимни ҳеч ким парчаламаган эди, бек йигит, энди сан билан курашамиз, деди. Тезда Байрак отдан тушди, курашдилар. Икки паҳлавон бўлиб, бир - бирини сермашдилар. Байрак қизни кўтариб, ерга урмоқ  истаса,  қиз  Байракни кўтариб  ерга  урмоқ  истар. Байрак ўйлади: Бу қиздан йиқилар бўлсам, буюк Ўғуз ичинда бошимга надомат ёғилиб, уятдан пушаймон бўламан, деди. Ғайрати келди. Қизнинг белбоғидан олиб, маммасига қўл урди,  қиз чекинди. Шу  кез  Байрак  қизнинг нозик белига кирди, илиб олиб тепага  кўтарди  ва  ерга урди.
Қиз  айтур: Йигит, билки, Бой Бижон  қизи  бону Чечак мандирман. Байрак уч ўпди, бир тишлади. Coвғa қутлуғ бўлсин, хон қизи, дея  бармоғидан олтин узугини чиқарди, қизнинг бармоғига  кийдирди, ўртамизда бу нишон  бўлсин,  хон  қизи,  деди.
Қиз айтур: Модомики, шундай бўлган экан, энди бир - биримизга яқин бўлмоғимиз керак. Байрак янада яхши, Хоним, бош устига, деди. Улар ваъдалашиб, ажралишдилар. Байракка отаси қарши чиқиб, айтур: Ўғил, бу яхши кунда Ўғузда нима кўрдинг? Байрак: На кўрардим, давлатим ота, ўғли борлар ўйлантирмоқда,  қизи борлар чиқармоқда,  деди. Отаси айтур:  Ё  сани  ҳам  ўйлантириш   керакми?  Бали, оқ соқолли азиз ота, ўйлантириш керак деди.  Отаси айтур: Ўғил, Ўғузда кимнинг қизини олиб берайин, деди.
Байрак айтур: Ота, манга  бир  қиз  олиб  бер, токи  ман  ўрнимдан туролмасам,  у  турсин; ман учқур отимга минолмасам, у минадиган бўлсин; ман  қирғинга кирмаган  кун,  у  бош  келтирадиган бўлсин. Шундай бир қиз олиб бер, ота. Отаси Бой Бўра хон: Ўғил, сан қиз демаяпсан, сан ўзингга бир йўлдош ва орқадош истаяпсан. Ўғил, сан сўраётган қиз   Бой Бижон бек қизи бону Чечак бўлади, деди.
Байрак айтур: Балли , оқ соқолли азиз ота, манинг истаётганим ҳам ўшадир, деди. Отаси айтур: Ой ўғил, бону Чечакнинг бир дали қариндоши бор, оти Дали Қорачар, қизга  ким  совчи бўлиб борса, ўлдиради. Байрак айтур:  Бўлмаса,  нима   қиламиз?
Бой  Бўра бек айтур: Ўғил, буюк Ўғуз бекларини уйимизга чақирайлик нима маслаҳат қилсалар, шунга кўра  иш тутайлик. Буюк Ўғуз бекларининг ҳаммасини чақиришди, уйига йиғдилар, меҳмон қилдилар. Едилар, ичдилар, сўз очдилар, маслаҳат солдилар. Бу  қизга  совчиликка  ким  боради,  дедилар.  Қўрқут  Ота борсин,  деган  фикрга   келдилар.
Қўрқут  Ота айтур: Ёронлар, мани борсин дедингизлар, кундирдингизлар, аммо билурсизким, Дали Қорачар  қиз қариндошига ким совчи бўлиб борса, ўлдирур. Шунинг учун Бойинтур хоннинг қўрасидан икки шаҳбоз, югурук  от келтиринг:  бир  качибошли қочар айғири, бир тўқлибош  тўриқ  айғири келтиринг. Агар қочиш - қувиш бўлса, бириси  чарчаса,  иккинчисига  минаман,  деди.
Қўрқут Отанинг сўзи мақбул келди. Бордилар. Бойинтур хоннинг қўрасидан икки от келтирдилар. Қўрқут Ота бирини миниб, иккинчисини етаклади. Ёронлар, сизни ҳаққа топширдим,   дея  йўлга  тушди.
Бу пайт, Султоним, Ўша Дали Қорачар  оқбон уйини, оқ ўтовини тикиб, йўлдошлари билан нишонга  ўқ отиб турар  эди. Қўрқут Ота  уларга  яқин  келди, бош  эгиб, тилидан бол томиб, саломлашди.  Дали Қорачар оғзини кўпиклантирди, Қўрқут Отага тикилди. Айтур: Ваалайкум ассалом, феъли чошган, ақли қочган, қодир мухтор манглайига ўлим ёзган оёқлилар ҳали бу ерга келгани йўқ оғизлилар бу сувимдан ичгани йўқ  Санга на бўлди? Ақлингми озди, феълингми чошди? Ажалингми етди? Бу ерларда на қилиб юрурсан, деди. Қўрқут Ота айтур: Қарши ётган қора тоғингни ошмоққа келмишам Оқиши кўркли сувингдан кечмоққа келмишам Кенг этагингга, тор қўлтиғингга сиғиш учун келмишам.  Фалакнинг бўйруғи, ернинг қабули  ила ойдан орли, кундан кўркли қиз  қариндошинг бону Чечакни Байракка тилаб келдим, деди.  Қўрқут  Ота  шундай дегач,  Дали  Қорачар: Ҳой, йигитлар, манга қора айғиримни келтиринг, деди. Қора айғирни яроқлари  билан  келтиришди,  Дали  Қорачарни миндиришди. Қўрқут Ота тўқлибош  тўрик   aйғиргa   минди,  турмади,  қочди.
Дали Қорачар изига тушди, қоча - қоча тўриқ  айғир чарчади, Қўрқут Ота качибошли йўрға айғирга минди.  Отанинг ҳуши бошидан учди, кўкка сиғинди. Дали Қорачар қиличини қўлига олди. Қўрқутнинг тепасига келиб, ҳамла  қилди,  Дали  бек  Отанинг бошини олмоқчи бўлди. Қўрқут Ота:  Чопар бўлсанг, қўлинг қурисин, деди. Ҳақ таолонинг амри ила Дали Қорачарнинг қилич тутган қўли ҳавода қолди. Қўрқут Ота бир вали киши эди. Тилаги  қабул бўлди. Дали  Қорачар айтур:  Мадад  омон, эл  омон, имон бирлигига йўқ гумон. Ота, сан манинг қўлимни соғайтир, элнинг истаги-ла, қиз қариндошимни Байракка  берайин,   деди. Уч карра оғзидан иқрор бўлди, гуноҳи учун тавба айлади.
Қўрқут  Ота дуо қилди, Далининг қўли ҳақ амри билан соппа - coғ бўлди. Дали айтур: Ота, қиз қариндошим  эвазига нима сўрасам берармисан, деди. Ота айтур: Берамиз, кўрайлик нима сўраркансан?  Дали  Қорачар айтур: Минг бўғро туя келтирингким, улар ypғочи туяни кўрмаган бўлсин; минг айғир келтиринг, токи бия кўрмаган бўлсин; яна мингта қўй кўрмаган қўчқор келтиринг; мингта қулоқсиз, қўйруқсиз  кўппак келтиринг;  кейин минг дона йирик бурга опкелинг. Агар  бу   деганларимни келтирсанг яхши бўлади. Аммо келтирмасанг, манинг кўзимга кўринма, бир марта ўлдирмадим, янаги сафар ўлдирарман,   деди.  Қўрқут Ота қайтди,  Бой   Бўра   ўйларига   келди. Бой Бўра айтур: Қўрқут Ота шан келурми, саҳт келурми, кўрдикки, кула - кула келур. Ота, ўғлонмисан, қизмисан? Бўримисан,  қўймисан,  деди. Ота айтур:  ўғлонман,  бўриман. Ишлар қандай бўлди? Қандай қутулдинг ул Дали Қорачарнинг қўлидан, деди. Эгамнинг ўзи қутқарди, дея бўлган воқеани сўйлайверди. Ота айтур: Қодир мухторнинг инояти, элатдошларимнинг ҳиммати бўлди, валҳосил қизни олдик. Байрак унинг онаси ва қиз қариндошлари яхши муждадан севиндилар, шод - хуррам бўлдилар.  Бой  Бўра  бек  айтур:  Дали  қанча мол сўради?
Қўрқут Ота айтур: Ёримасин, ёлчимасин Дали Қорачар шундай кўп мол сўрадики, илоҳим буюрмасин. Бой Бўра бек айтур: Айт, қани. Ота айтур: Минг айғир сўрадиким, бия кўрмаган бўлсин; минг бўғро туя сўради, токи  урғочи туяни кўрмаган бўлсин; минг қўйруқсиз, қулоқсиз кўппак сўради;  яна мингта йирик бурга берасан, деди. Бу айтганларимни келтирсанг қиз қариндошимни бераман, келтирмасанг кўзимга кўринма, йўқса    сани ўлдирурман, деди. Бой Бўра Бек айтур: Ота, ман учта шартни бажарсам сан иккисини бажарармисан?
Қўрқут Ота айтур: Бали, хоним, бажарурман. Бой Бўра бек: энди, Ота, кўппак билан бургани сан топ, деди. Ва ўзининг қўрасига бориб, мингта айғир ажратди; қатор-қатор туяларининг ёнига бориб, минг бўғро   нор  ажратди; қўй қўрага кириб, мингта қўчқор танлади. Қўрқут Ота ҳам мингта қўйруқсиз, қулоқсиз кўппак билан мингта бурга топди. Бой Бўра бекнинг уйига келди, кейин ҳаммасини олиб, Дали Қорачарникига   кетди. Дали Қорачар уни кўриб, қаршисига келди, кўрайлик айтганимни олиб келганмикансан,   деди. Айғирларни кўриб, қувонди, туяларни кўриб қувонди, қўчқорларни кўрди, қувонди; кўппакларни кўриб қаҳкаҳа отиб кулди, айтур: Ота, қани манинг бургаларим?  Қўрқут  Ота  ҳамма бургаларни бир  уй  ичига қамаб қўйган эди. Ҳей,  ўғил Қорачар, бурга дегани одамга уч бир ёвуз жонивордир, ҳаммасини бир жойга қўйибман, кел, кўрайлик семизини танлаб ол, ориғини қўй, деди. Дали Қорачарни бир бургали уйга киритди. Дали Қорачарни гап билан ечинтирди. Оғилга киритди. Мана, ёққанини ол, ёқмаганини  қолдир,  деди. Ота эшикни беркитди, оч  бургалар Дали Қорачарга ташландилар. Дали додлаб бўкирур, зорланиб  ўкирур, мадад бер, Ота,  дея  чақирур. Қараса, эшикни очмаяпти, Дали  яна: Мадад,  Ота, карам  айла,  эшикни  оч, чиқайин, деди.
Қўрқут Ота айтур: Ўғил Дали Қорачар, на қарғанурсан? Бу санга ваъда қилинган нарсадур, нега ўзинг сўрадинг? Ғавғони қўй, бир тўда  бурга  бор, келтирдим, ол, кейин ундай-бундай  деб юрма, семизини тутиб ол, ориғини қолдир, деди. Дали Қорачар айтур: Ҳей, Султон Ота, бунинг семизини ҳам, ориғини ҳам ер ютсин, Ота, эшикни оч, чиқайин, деди. Ота айтур: Кейин биз билан гина - низо этарсан, тағин ўйлаб кўр. Дали Қорачар дик - дик сакраб, шап - шап урар экан, мадад бер, Отажоним, дея фарёд чекканида, Қўрқут Ота эшикни очди. Дали Қорачар ташқари чиқди, бургалар чирт-чирт учарди, кун совуқ Ота кўрдиким, Далининг жонидан ўтмиш, бошига қайғу тушмиш, гавдаси бургадан кўринмас, юзи-кўзи билинмас эди. Отанинг  оёғига  йиқилиб, мани  қутқар,  деди. Қўрқут Ота,  бор  ўғил,  ўзингни сувга ур, деди. Дали Қорачар сакраганча бориб, сувга тушди. Дали жон ҳолида музли сувга бўғзигача ботди, бургалар ҳужумидан қутулди. Отажоним-эй, бурганинг ориғидан - да, семизидан-да ўзинг  асра,  деди. Кийимини кийди,  уйига   кетди.  Катта  тўйнинг  тайёргарлигини   кўрди. Ўғуз замонида қоида шул эдики, бир йигит ўйланса,  ўқ  отар  эди,  ўқ  қаерга  тушса,  ўша  ерда чодир тикарди. Байрак хон ҳам  ўқ  отди, тушган ерга чодир тикди.
Аталган қизидан куёвлик қирмизи кафтан келди. Байрак кафтанни кийди. Йўлдошларига бу ёқмади, хафа бўлдилар. Байрак айтур: Нега хафа бўлдингизлар? Айтдилар: Нега  хафа  бўлмайлик сан қизил кафтан киярсан, биз  оқ  кафтан  кийиб  юрибмиз, дедилар. Байрак йўлдошларига: Бундай нарсадан нечун хафа  бўласизлар, бугун ман  кияман,  эртага  ноибим  кийсин.  Қирқ   кунгача навбат билан жийингиз, ундан кейин бир дарвишга берайлик деди. Уларнинг кўнгли жуда хўш бўлди. Қирқ йигити билан еб-ичиб ўтирардилар. Ёримасин, ёлчимасин, душманнинг жосуси уларни бузади, бориб Бойбурт қалъасининг бегига хабар берди: Нега ўтирибсиз, султони, Бой Бижон бек ўша санга беражак  қизини  бўз отли Байрак берди, деди. Бу кеча чодирга кирур, деди. Ёримасин, ёлчимасин,  ул  малъун тезда етти юз ғайридин билан йўлга тушди. Байрак оп - олача чодири ичинда еб - ичиб ўтирар эди. Тун уйқусида душманлар   ўтовга   бостириб   келди, бўлар-чи, ғофил. Ноиби қиличини суғурди, қўлига олди, маним бошим Байракнинг бошига қурбон бўлсин,  деди. Ноиб пораланди, шаҳид бўлди. Теран бўлса ботирур, ола  - тасир  қўрқитур; оти бор   эр овунар; яёв   эрнинг  умиди  бўлмас. Ўттиз  тўққиз  йигити  билан  Байрак  асир тушди.
Тонг отди,  кун туғди,  Байракнинг отаси, онаси  қараб  кўрсаларки, ўғлининг чодири  кўринмаяпти. Оҳ этдилар, ёқаларини чок этдилар, ақллари бошларидан учди. Кўрдиларки, қанотлидан қўзғун қолмиш, ерда изғиб този қолмиш. Чодир йиқилиб, ерга тушмиш, ноиб  шаҳид  бўлмиш. Байракнинг отаси кийимини ечиб ерга урди. Тортди, ёқасини   йиртди, ўғил, ўғил дебон ўкирди, зор қилди. Чакка сочи оқарган онаси ҳўнгир - ҳўнгир йиғлади; кўзининг ёшини тўкди, аччиқ тирноғини оқ юзига ботирди, ол ёноғига тортди; қapғa каби қаро сочини юлди; йиғлабон – сиқтабон  уйига   келди. Бой  Бўра бекнинг тунлик бон олтин уйига ғамнок  кирди. Қизи, келини қаҳ - қаҳ кулмас бўлди. Қизил  хино оқ   қўлина   ёқмас бўлди. Байракнинг етти  қиз қариндоши оқни ечиб қора тўнлар  кийдилар. Вой, бегим қариндош, мурод-мақсадингга  етмаган  ёлғиз  қариндош,  деб  йиғладилар, бўзладилар.

Байракнинг ёвуқлисига хабар бўлди. Бону Чечак оқ  кафтанини чиқарди, қора   кийди. Куз олмаси каби  ол ёноғини тирнади, йиртди.  Вой  ол ўртугим эгаси Вой манглайимнинг умиди Вой шоҳ йигитим, вой шаҳбоз йигитим  Тўйгунча юзина   боқмаганум,   хоним   йигит Қайга кетдинг мани ёлғиз қўйиб, жоним  йигит  Кўз очибон кўрдигим,  Кўнгул ила севдигим Бир ёстиққа бош қўйдигим,  Қўлингда ўлдигим, қурбон бўлдигим. Вой,  Қозон бекнинг иноғи  Вой буюк Ўғузнинг таянчи хон Байрак, деб зор - зор йиғлади. Буни эшитиб, Қиён Салжуқ ўғли Дали Дундор оҳ тортди, қора кийди. Байракнинг ёр ва йўлдошлари оҳ   уриб, қоралар кийишди. Буюк Ўғуз беклари Байрак учун катта аза тутдилар, умид уздилар. Бундан кейин  ўн олти йил ўтди. Байракнинг  ўлигин - тириги  билмадилар.  Охир  бир кун қизнинг қариндоши Дали Қорача Бойинтур хоннинг ҳузурига келди, тиз букиб, айтур: Давлатли хонимнинг  умри  узун  бўлсин, Байрак  тирик  бўлса,  ўн  олти  йилдан  бери ё  хабари, ёки ўзи  келар эди. Бир йигит бориб ундан хабар келтирса, бир чорғаб олтин ақча берар эдим,  ўлганининг хабарини етказса қиз қариндошимни берардим,  деди.
Шундай дегач, ёримасин, ёлчимасин. Ёлғончи ўғли Ёлтожиқ айтур: Султоним, ман борайин, ё ўлик, ё тирик хабарин келтирайин, деди ва кетди. Бир  неча  кундан  кейин -  унга  Байрак  кўйлак  бағишлаган  эди, уни киймай, асраб  қўйганди,  ўша  кўйлакни  қонга белаб олиб келди. Бойинтур хоннинг ёнига келди. Бойинтур хон айтур: Бу не кўйлакдир?
Айтур: Султоним, Байракнинг кўйлагидир, Байракни Поросорнинг қора Дарбандинда ўлдирмишлар, мана нишони, Султоним. Ўғуз беклари ичинда ёлғон йўқ эди, унга ишониб, кўйлакни кўрган беклар ҳўнгир - ҳўнгир йиғладилар, зорландилар. Қозон бек таянчим Байрак дея йиғлар, Қора  Кун йиғлар, Қора  Будоқ  мусоҳибим  Байрак  дея  йиғлар. Бойинтур  хон  айтур: Ҳой,  нега  йиғлайсизлар? Биз бу  кўйлакни танимаймиз,  аталганига  элтайлик-чи, кўрсин, у  яхши билур, ўзи  тиккан бўлса, ўзи таниб олур, деди. Бордилар, бу кўйлакни бону Чечакка элтдилар. Кўрди, таниди, ўшадир, деди. Тортди, ёқасини йиртди,  аччиқ   тирноғини оқ   юзига   ботирди,  куз  олмаси  каби  ол  ёноғини  тирнади.
Вой, кўз очиб кўрдигим, Кўнгул бериб севдигим, Вой, ол ўртугим эгаси   Вой, манглайимнинг умиди хон Байрак,  дея  йиғлади. Унинг отасига, онасига  хабар  бўлди. Оп - олача чодирига   ғамгин кирди, оҳ  тортди.  Қора   кийдилар.  Буюк  Ўғуз  беклари  Байракдан  умид   уздилар. Ёлғончи ўғли Ёлтожик   қизни олар бўлди,  кичик  тўйини  қилди,  катта тўйига  ваъда  берди. Байракнинг отаси Бой Бўра  бек яна базиргонларини чақириб, кўзим ойдини Байракнинг ўлик - тиригини билиб келингиз, хўпми, деди. Базиргонлар тайёргарлик кўришди. Кеча - кундуз тинмай юрдилар. Ногоҳ Поросорнинг  Бойбурт қалъасига келдилар. Худди шу куни душманнинг асир кунлари эди, ҳаммаси емакда, ичмакда эди. Байракни яна опкелиб, қўбиз чалдириб ўтирардилар. Байрак бир юксак чордоқда ўлтирарди, иттифоқо мулозимларни  кўрди, билди. Уларни кўриб хабарлашди, Хоним, эшитайлик-чи, нима дейди. Айтур: 

              Олонг ясси ҳаво ердан келган арғиш
              Бек отамнинг ва онамнинг совгаси арғиш  
              Оёғи  узун  шаҳбоз  отга  минган  арғиш 
              Товшим англа,  сўзим   англа,  арғиш,  

              Буюк Ўғуз ичинда Улош ўғли Салор Қозонни Сўрар бўлсам соғми,  арғиш  Қора Кўна ўғли Қора Будоғни  Сўрар бўлсам соғми, арғиш? Оқ   соқолли  отамни, оқ  сочли  онамни  сўрар бўлсам   соғми, арғиш,   Кўз очибон  кўрдигим,  кўнгил  бериб   севдигим   Бой Бижон   қизи  бону  Чечак   Уйдами ёки кимгадир тегдими арғиш? Айтгил, манга.  қора бошим қурбон бўлсин санга, деди. Мулозимлар ҳам сўз сўйлади, кўрайлик, Хоним, нима дер экан, айтур: Соғмисан, эсонмисан, жоним Бомси?  Ўн олти йилнинг ҳасрати бегим Бомси Буюк Ўғуз ичинда Қозон бекни сўрар бўлсанг соғдир, Бомси. Қиён Салжуқ ўғли Дали Дундорни  сўрар бўлсанг, соғдир, Бомси.  Қора   Кўна   ўғли Будогни сўрар бўлсанг, соғдир Бомси.  Ул беклар оқ   ичиб, қора   кийди санинг учун, Бомси. Оқ соқолли отангни сўрар бўлсанг, соғдир Бомси.  Оқ сочли онангни сўрар бўлсанг, соғдир, Бомси  Оқ ечиб, қаро кийди санинг учун, Бомси.  Етти қиз қариндошингни  етти йўл айрисида  йиғлар  кўрдим,  Бомси.  Куз олмаси каби ол ёноқларин тирнар кўрдим, Бомси.  Кетди, келмас оғам дея йиғлар кўрдим, Бомси.  Кўз очибон кўрдигинг, Кўнгил бериб севдигинг  Бой Бижон қизи бону  Чечакнинг  кичик тўйи бўлди.  Катта тўйига   ваъда берди.  Ёлғончи ўғли Ёлтожиққа тегар кўрдим.  Жон Байрак  Поросорнинг Бойбурт қалъасидан чиқиб кўргил  Оп-олача чодирингга бориб кўргил  Бормас бўлсанг Бой Бижон қизи Бону Чечакни қўлингдан олдирдинг, билиб қўйгил, дедилар. Байрак бу аччиқ сўзларни эшитиб қалқди, йиғлай - йиғлай ўттиз тўққиз йигитининг ёнига келди, ғамга ботиб, ерга  урди. Айтур:  Ҳей, манинг қирқ йўлдошим, билурмисиз, нелар бўлди? Ёлғончи ўғли Ёлтожиқ манинг ўлимим хабарини етказмиш. Отамнинг тўнлиги олтин бон уйига мотам  кирмиш. Қорга  менгзар  қизи  келини   оқ чиқариб, қора киймиш. Кўз очибон кўрдигим, кўнгил бериб севдигим бону  Чечакни  Ёлғончи ўғли Ёлтожиқ олар бўлмиш.
Шундай дегач, қирқ йигит ғамга ботдилар, ерга урдилар, бўкириб йиғладилар. Зорлик этдилар. Магарам,  душман  бегининг бир бикир қизи бор эди, ҳар   куни  Байракни   кўрмакка   келарди. Ўша кун яна кўришга  келди. Кўрди - Байрак хафа. Қиз айтур: Нечун хафасан, хоним  йигит?  Келганингдан буён сани бундай кўрмагандим, ўйнар эдинг, энди  на  бўлди? Байрак айтур: Нега хафа  бўлмайин. Ўн олти йилдирким, отангнинг  асириман, отага, онага қавм - қариндошга ҳасратман. Яна бир қора   кўзли ёвуқлим бор эди,  Ёлғончи ўғли Ёлтожиқ   деган   бир кимса бориб ёлғон сўйламиш, мани ўлди дея хабар бермиш, ул   қизни  ўша  кимса  олур  бўлмиш,  деди. Шундай дегач, қиз Байракни янада яхши кўриб қолди. Айтур: Агар сани қалъадан пастга арқон билан туширсам, отанг-онангга coғ-омон етиб борсанг, мани бу ерга келиб, ҳалолингга қабул қилиб олурмисан, деди. Байрак онт ичди: Қиличимга тўғрилайин, ўқимга санчилайин, ер каби кертилайин, тупроқ  каби соврулайин, агар coғ бориб Ўғузга, келиб сани ҳалолимга олмас бўлсам, деди. Қиз арқон келтириб, Байракни  қалъадан  пастга  туширди. Байрак  пастга  боқиб,  ўзини ер устида кўрди. Тақдирга   шукр айлади,  йўлга тушди. Йўлда душманнинг йилқисига дуч келди, бир от  тутсам, минайин,  деди. Боқди, кўрди, ўзининг ўша денгиз қулуни бўз айғири ўтлаб юрибди. Бўз айғир ҳам  Байракни кўриб таниди, икки оёғини баланд кўтариб, кишнади. Байрак бу  орада бўш  айғирни мадҳ  эта   бошлади. Кўрайлик  Хоним, не дер экан: 
Очиқ-очиқ майдона менгзар санинг манглайинг 
 Иккита гавҳарга менгзар санинг кўзларинг 

Нафис ипакка менгзар санинг ёлларинг  
Икки қариндошга менгзар санинг қулоқларинг 

Эрни муродига етказар санинг эгаринг  
От демасман сани, қариндош дерман 

Қариндошдан яхши, Бошим баробари,  
Бошимга иш тушди, йўлдош, дерман
                  Йўлдошимдан яхши, деди. 

 
От  бошини виқор  тутди, бир   қулоғини чимириб, Байракка   қарши  келди. Байрак отнинг кўксини қучоқлади, икки   кўзларидан ўпди, минди. Қалъанинг дарвозасига келди. Ўттиз тўққиз йўлдошини чақириб, ғайридинни ҳақорат айлади. Қирқ нафар душман отландилар, ортидан тушдилар, қувладилар, етолмадилар, қайтиб кетдилар. Байрак юра-юра Ўғузга келди, боқди, кўрди, бир ўзан кетаётибди. Ҳой, ўзан қаёққа кетяпсан, деди. Ўзан: Бек йигит, тўйга кетяпман, деди.  Байрак айтур: Ўзан, тўй кимники? Ўзан айтур: ёлгончи   ўғли   Ёлтожиқ   деган   бир  кишиникидир.
Байрак айтур: Кимнинг қизини оляпти?  Ўзан: Хон Байракнинг отоқлиси бону Чечакни оляпти, деди.  Байрак: Ҳой, ўзан, қўбизинг манга бергил, отимни санга берай. Отни асра, кейин баҳосини тўлаб, оламан, деди. Ўзан айтур: Овозим   қирилмай, товушим бўғилмай, қўбизим чалинмай, бир от қўлимга кирди, майли, сақлайман. Ўзан  қўбизни Байракка  берди. Байрак қўбизни  олди, отасининг ўрдасига яқин келди. Боқди,  кўрди,  қандайдир чўпонлар йўлнинг ёқасида туриб йиғларлар ва тош йиғарлар.
Байрак айтур: Ҳой,  чўпонлар, биров  тош кўрса, четга отар, сиз нега тошларни йиғяпсиз, тош йиғиб йиғлаяпсиз, деди.   Чўпонлар айтур:  Сан  ҳеч   нарса  билмассан, бизнинг ҳолимиздан хабаринг йўқ.   Байрак айтур: Нима бўлди ҳолингизга? Чўпонлар: Бизнинг бегимизнинг бир ўғли бор эди, ўн олти йилдирким,  ўлиги - тиригининг хабарини   кимса билмайди,  ёримасин - ёлчимасин. Ёлғончи ўғли Ёлтожиқ унинг ўлганлигидан хабар келтирди, унга  аталган  қизни  оладиган  бўлди,  у   шу ердан ўтади, уни урмоқчимиз, қиз унга тегмасин, ўз тенгига тегсин, дедилар. Бай рак айтур: Юзингиз   оқ  бўлсин, оғангиз нони сизга ҳалол бўлсин.
Кейин отасининг  ўрдасига келди. Уйлари   ўнгида бир катта оғоч бор эди, ул оғоч тагида бир булоқ  бор  эди.  Байрак боқди кўрдиким, кенжа қиз қариндоши булоқдан сув олмоққа келур қардош Байрак  дея  йиғлар, бўзлар эди. Тўйинг тугуни қора бўлди, дея йиғларди. Байракнинг қаттиқ хўрлиги келди, чидолмади, милдир милдир кўзидан ёши равон оқди. Байрак чақирибон сўйлар кўрайлик  Хоним,  на   сўйлар экан:

 Ҳой, қиз  на йиғларсан, на бўзларсан, оғам,  дея  ёнди бағрим, куйди ичим санинг оғанг йўқ бўлибдир. Юрагингга қайноқ ёғлар қуйилибдир  Қора бағринг санинг сарсилибдир -  Оға,  дея на йиғларсан, на бўзларсан ёнди бағрим, куйди ичим, ҳой қиз.  Қарши ётган қора тоғни сўрар бўлсам, кимникидир.  Совуқ-совуқ сувларни сўрар бўлсам, ким ичмакда?  Қатор - қатор шаҳбоз отларни сўрар бўлсам,  кимлар  минар?   Қатор - қатор туяларни   сўрар  бўлсам   юк кимники?  Қора, мовий ўтовлар, сўрар бўлсам, соя   кимники?  Чин  дилдан,  қиз, хабар бер манга  қора бошим  қурбон  бўлсин, қиз, санга, деди.  Қиз айтур: Чалма, ўзан, айтма ўзан, ортиқ   дард ман  қизга  керак  эмас,  ўзан.  Қарши ётган қора тоғни сўрар бўлсанг, Оғам Байракнинг яйлови эди.  Оғам Байрак кетдию яйловлар бўм - бўш. Совуқ - совуқ сувларни сўрар  бўлсанг.  Оғам Байрак  ичгучи эди, Oғaм   Байрак  кетдию  яйловлар  бўм - бўш. Совуқ-совуқ сувларни  сўрар  бўлсанг,  Оғам   Байрак   ичгучи   эди,  Оғам   Байрак   кетдию   ичадиган  йўқ . Қатор - қатор шаҳбоз отларни сўрар бўлсанг Oғaм Байрак минар эди,  Оғам Байрак  кетдию минадиган йўқ.  Қатор - қатор туяларни сўрар бўлсанг, Oғам Байрак юк ортар эди.  Oғaм Байрак кетдию юклайдиганим йўқ- Оғилдаги оқ    қўйларни сўрар бўлсанг,  Oғaм  Байракнинг зиёфати учун эди Oғaм Байрак кетдию зиёфатлар йўқ  Қора, мовий ўтовларни сўрар бўлсанг, Oғaм  Байракникидир,  Оғам Байрак кетдию кўчиш йўқдир,  деди. Яна қиз айтур:   Ҳой, ўзан, қарши ётган қора тоғдан  Кечганингда,  ўтганингда  Байрак  отли бир  йигитни  кўрмадингми? Тошқин-тошқин сувларни  Кечганингда, ўтганингда  Байрак отли бир йигитни кўрмадингми?  Оғир отли шаҳарлардан ўтганингда Байрак деган бир йигитни кўрмадингми?  Ўзаним-эй,  кўрган  бўлсанг,  айтгил  манга  Қора бошим қурбон бўлсин санга.  Бир оздан сўнг қиз яна айтур: Қарши ётган қора тоғим йиқилибдур,  Ўзан, санинг хабаринг йўқми! Кўланкали чинорларим кесилибдур,  Ўзан, санинг хабаринг йўқми!  Юрагимда қора бағрим тилинибдур,  Ўзан, санинг хабаринг йўқми? Бу дунёда бир қардошим тутилибдур  Ўзан, санинг хабаринг йўқми! Чалма ўзан, куйлама ўзан.  Ортиқ  азоб  мандай  қизга нега керак  Шу яқинда тўй бўляпти, кириб ўтгил ўзан, деди. Байрак унинг ёнидан ўтиб,  катта  қиз  қариндошлари  ёнига  келди.  Боқди, кўрди, барча қиз қардошлари мотамсаро ҳолда ўтирардилар. Байрак уларга мурожаат айлаб сўзлар, кўрайлик Хоним, на сўзлар экан: 

Эрта тонгда ўрнидан  турган қизлар
Оқ ўтовни қўйиб, қорасига кирган қизлар.
Оқ тўнин ечиб, қора тўнин кийган қизлар.
Бағир каби эзилгандан на фойда,
Ориқ ерга экин эккандан на фойда
Уч кундир, йўлдаман, қорним оч, тўйдиринг мани
Уч кун ўтмай ҳақ севинтирсин сизни, деди
 Қизлар емак олиб келишди, Байракнинг қорнини тўйдиришди. Байрак: Оғангизнинг бошу кўзи садақаси, кўҳна бир кафтанингиз бўлса беринглар, ман кийиб олайин, тўйга борайин. Тўйда манга кафтан берурлар, сизнинг кафтанингизни шундай қайтариб бераман, деди. Бориб Байракни ўзининг кафтанини олиб келдилар, унга бердилар, олди, кийди, бўйи-бўйига ярашди, бели-белига, енги қўлига ярашди, Катта   қиз  қардоши  уни  Байракка менгзатди,  қора қийма  кўзларига  қонли  ёш  тўлди. Қиз қардоши тилга кирди. Курайлик-чи, Хоним нима дер экан. Айтур:
 Ҳой, ўзан  Қора қийма кўзинг равшан бўлсайди. 

Оғам Байрак деяр эдим ўзан санга. 
Юзингни  қора  соқол  бекитмаганда 
Оғам Байрак деяр эдим ўзан санга. 
 Йўғон билакларинг ҳолсиз кўринмасайди, 
Оғам Байрак деяр эдим, ўзан, санга.  
Апил-тапил юришингдан, 
Қайрилибон боқишингдан  
Оғам Байракка менгзатаман, ўзан, сани 
Севинтирдинг, инжилтирма, ўзан мани.  
Ва яна сўйлади: Чалма, ўзан, бир лаҳза айтма, ўзан,  
Оғам Байрак кетди, ўзан, келдиги йўқ. 
 Эгнимиздан кафтанимиз олдиги йўқ. 
 Бошимиздан кечалигимиз олдиги йўқ.  
 Шохи бўрама қўчқорларнинг олдиги йўқ, деди.

 
Байрак айтур: Кўрдингми, бу қизлар бу кафтандан мани танидилар, буюк Ўғуз беклари ҳам танирлар, деди. Кўрайлик-чи, Ўғузда манинг дўстим, душманим ким экан, дея, кафтанини ечди, қизларнинг олдига улоқтирди, на сиз бўлинг, на Байрак бўлсин, бир эски кафтан бердингиз, манинг бошимни айлантирдингиз, деди ва йўлида давом этди, бир эски халта топиб эгнига ташлади ва далли девонага ўхшаб қолди. Сурди, тўйга   келди. Кўрдики, тўйда  ўқ отишда  қатнашаётган  куёв  ва  Қора   Кўна ўғли Дали Будоқ  Қозон бек ўғли  Ўроз, беклар  боши Яганак  Ғафлат Хўжа ўғли Шер Шамсиддин, қизнинг  қардоши Дали  Қорачар  бор эдилар. Байрак уларнинг  ўқ  отишини томоша қилиб турди. Қачонки,  Қора  Будок  ўқ  отса,  Байрак: «Қўлинг  бор бўлсин!» дер эди.  Шер Шамсиддин отса: «Қўлинг бор бўлсин!» дер эди. Ҳар ким отса - «Қўлинг бор бўлсин!» дея олқишларди. Қачонким,  куёв ўқ  отса: «Қўлинг қурисин, бармоқларинг чирисин, тўнғиз  ўғли тўнғиз!» дер эди. Ҳой, тўнғиз ўғли тўнғиз, куёвликка  сан  қурбон   бўл,   дер   эди.
Ёлгончи ўғли Ёлтожиқнинг аччиғи тутди, айтур: Ҳой  калтабин  ўғли  калтабин, манга  шундай  сўз сўйламак санга  лозимми?  Кел, калтабин, манинг ёйимни торт, тортолмасанг сани ўлдирарман, бўйнинг узарман, деди. Шундай дегач, Байрак яқин келиб, ҳарифнинг ёйини олди, тортди. Ёй қабзаси иккига бўлинди, синди. Байрак  уни  куёвнинг юзига отди. Тақирда тўрғай  отмоққа  ярайди, деди. ёлғончи  ўғли Ёлтожиқ ёйнинг синганини кўриб, қаттиқ жаҳлланди, у айтур: Ҳой, боринг, Байракнинг ёйи бор, келтиринг! Бордилар, келтирдилар. Байрак ўз ёйини кўрганида йўлдошларини эслади, йиғлади, ёйни қўлига  олиб,  уни  мадҳ   этди,  кўрайлик-чи, нима   дер  экан:  
Тул туларга чодирим

                  Тулардори дуҳорлойи қўйдигим,  
                  Ёғий ўтови қўлимда, қил ипли садоғим, 
                 Айғир бериб олдигим, оқ кўзли манинг ёйим 

                  Бўқа бериб олдигим, бўғма камоним  
                  Мунгли ерда ташлаб қайтдим 
                  Ўттиз тўққиз йўлдошим, икки арғишим, деди.

 Кейин Байрак: ижозатингиз ила беклар, сиз учун тортай  бу   ёйни, отай,  бу  ўқни,  деди. Улар куёв бекнинг узугини нишон қилиб отар эдилар. Байрак бир ўқ ила узукни урди, поралади. Ўғуз беклари буни кўриб, чапак чалдилар,  кулишдилар. Қозон  бек  ҳам  буни  томоша  қилар  эди.  Одам   юбориб, Байракни чақирди. Дали ўзан келди, бош эгди, бағир босди, салом берди. Байрак сўйламиш, кўрайлик Хоним, на сўйлар экан. Айтур: 

                        Сабоҳ сафо ерда тикилган оқ бон уйли, 

                        Атлас ила ёпилган кўк соябонли  
                        Қатор-қатор тизилган шаҳбоз отли 

                        Чақирганда «лаббай» деган зўр товушли,  
                      Чайқалганда ёғ тўкилган мўл неъматли 
                         Ожиз йигит таянчи  Мискинларнинг умиди  Бойинтур хоннинг куёви  Туркистоннинг тиргаги Амит  Суюннинг  арслони  Қоражикнинг қоплони  Қўнғир отнинг эгаси  Хон Ўрознинг отаси хоним Қозон,  Товшим англа, сўзим тингла,  Эрта тонгда турибсан,  Оқ ўрмонга кирибсан  Оқ оғочнинг новдасини ҳидлабсан  Ўтовларни қурибсан,  Ўқларни ҳам отибсан.  Ўнгда ўтирган ўнг беклар  Сўлда ўтирган сўл беклар  Эшикдаги иноқлар,  Тўрда ўтирган хос беклар  Тўйингиз қутлуғ бўлсин.
Шундай  дегач,  Қозон  бек  унинг ёнига келди. Айтур: Ҳой Дали ўзан, тила мандан, на тилаюрсан? Чодирли ўтовми тиларсан?  Қорабош   қулми тиларсан ёки олтин ақчами тилаюрсан, берайин?
Байрак: Султоним, мани овқат пишаётган жойга қўйсанг, қорним очдир, тўйсам, деди. Қозон: Дали ўзан, давлатинг келди. Беклар, бугунги беклигимни  ман бунга бердим, қўйинг, нима қилса қилсин, қаерга  борса борсин, деди. Байрак емакхонага борди, қорнини тўйдирди, сўнгра қозонларни тепди, ағдарди, овқатларини тўкди. Яхна гўштларни гоҳ ўнгга, гоҳ чапга отди. Ўнгдан учганини ўнгда турган олур, сўлдан учганини сўлда турган олур. Ҳақлига   ҳақи тегар, ҳақсизга  юзи  қоралиги   қолур.

Қозон бекка хабар етди: Султоним,  Дали ўзан бор емакни тўкди, дедилар. Қозон айтур: Майли, на қилса қилсин,  қайга  хоҳласа  борсин. Айтдилар: Энди  у  қизлар  ёнига   бормоқ   истар. Қозон: Қизлар ёнига ҳам борсин, деди. Байракка буни етказдилар. Байрак қалқди,  қизлар ёнига борди. Сурнайчиларни қувди, кимини урди, кимининг бошини ёрди, кимини йиқди, кимини сўкди  ва хотинлар  ўтирган  ўтовга келди, ичига кирди, ўтирди. Буни кўриб, Қозон бекнинг хотини бўйни узун Бурла   Хотун аччиқланди. Ҳой аҳмоқ   ўғли, санга ким қўйибди бетакаллуф манинг устимга келишни, деди. Байрак:  Хоним, манга   Қозон бекдан бўйруқ бўлди, мани  кимса  қайтаролмас,  деди. Бурла Хотун айтур:  Хўп,  дали   ўзан,  мақсудинг  надир?
Ўзан: Хоним, мақсадим   ўлдирким,  эрга тегаётган қиз ўйнасин, ман қўбиз чаларман, деди. Қисирча янга айтдилар: Қисирча  янга,  тур,  сан   ўйна,   сани   билмайди - ку   дали   ўзан,   дедилар. Қисирча  янга  турди: Ҳой,  ўзан,  дали  ўзан,  эрга   чиқажак  қиз  мандирман,  чал қўбизингни, ўйнайин, деди  ва  ўйнамоққа бошлади. Байрак  бунинг Қисирча янга эканини биларди. Байрак  қўбиз  чалди, сўйлади. Кўрайлик Хоним,  на  сўйлар  экан:  

                 Онт ичмишам, қисир  қирчанғига  миндигим йўқ.

Минибон ман ғазавотга   бордигим   йўқ. 

 Ҳўкиз изидаги сарбонлар санга боқар,  

Сани  кўзлар,  қайси дарага кетди, дея    
Изинг излар, қайси ёндан келар, дея боқар 

Кўзларининг ёши равон оқар,   
Сан уларнинг ёнига боргил  

Муродингни улар берар санга, билгил. 

Санинг ила манинг ишим йўқ 
Эрга бораётган қиз жойидан турсин, қул солибон ўйин кўрсатсин, ман қўбиз чаламан, деди. Қисирча  янга айтур: Вой -  вой, завол келажак мани бу дали  ўзан  кўргандай  сўйлар,  деди.  Завол  бошига тегиб, жойига ўтирди. Улуғ хонларнинг хотинлари юзини яшмоқларига бекитиб, қаҳ - қаҳ кулдилар. Шундан сўнг Бўғозча  Фотма  деган  бир  хотинга  айтдилар,  қиз  қалқ  сан ўйна,  дедилар. Ҳай,  шу  дали ўзан шояд манга ёмон сўзлар сўйламаса, деди  у. Унга келиннинг кафтанини  кийдирдилар,  чал,  дали  ўзан, эрга бораётган манман,  деди,  ўйнайман,  деди. Дали ўзан айтур:                Онт ичайин, бу кез бўғоз қизларга миндигим йўқ      Минибон  ғазовотга   бордигим  йўқ   Ҳой,  ман  сани  хўп танирман.  Уйингиз ортида дара бор эдими?  Итингизнинг оти Боражуқ эмасми?  Санинг отинг қирқта ўйнашли  Бўғозча Фотмажиқ эмасми?   Бориб ўрнингга  ўтир, ўйнамагил,  Йўқса,  яна  айбинг очарман, билгил. деди.  Санинг  ила  манинг ўйиним   йўқ. Эрга  борадиган қиз ўрнидан турсин. Ман  қўбиз чаламан, қўл солиб ўйнасин, санга эса айтадиган сўзим йўқ, деди.  Бўғозча Фотима айтур:   Вой - вой бўғмалар чиқар  дали  ўзан, Келиб тотли суҳбатимиз бузган Шунча айбимизни бошимизга солган Эл ичинда юзимизни қизартган деб, турган жойига бориб ўтирди.  Сўнгра келинга айтур: тур, қиз, санинг учун бизга налар бўлди. Дўстлару душманлар ҳаммаси кулди, бориб ўйнасанг ўйна, ўйнамасанг жаҳаннамга   қайна,  деди.  Бону Чечак, ажаб, манга  на  дер  экан бу ўзан, деб ўйлади.  На фикрга бординг, Байракдан сўнг бошингга бу ишлар тушажагин билармидинг, дедилар унга. Узун бўйли Бурла Хотун айтур: Қиз, қани, ўйна, қўлингдан на келур, деди. Қалқди, бону Чечак қирмизи кафтанини кийди, қўларини енгига яширди, кўзикмасин дея. Ўйинга   кирди,  айтди: Ҳой,  дали ўзан, чал энди, эрга боражак қиз мандирман, ўйнайин,  деди. Байрак айтур:   Хон қизи сансан, бали,  Ман бу ердан кетган дали,  Даллим, оқ қорлар ёғмиш, тизга етмиш, Хон қизининг уйинда  Кул қорабош ястанмиш.  Хон қизи совукда сувга бормиш, Билагидаги ўн бармоғин совуқ  урмиш.  Қизил олтин келтиринг,  Хон қизига бармоқ  йўнайин. Оқ   кумуш  келтиринг,  Хон қизига тирноқ   ясайин —  Бу ҳолда хон қизи эрга тегса айб бўлур, деди.  Буни эшитган бону Чечак қизишди, айтур: Ҳей дали ўзан, манинг нима айбим борки, манга айб қўярсан, деди. Ҳей кумуш каби оқ билагин очди, қўлин чиқарди. Байракнинг кийдирган олтин узуги бармоғида кўринди. Байрак узукни кўриб таниди ва  бир сўз айтмиш, кўрайлик Хоним, на дер экан, Байрак айтур: Ҳой, Хон қизи  Байрак кетгандан бери   Тик тепанинг бошига чиқдингми ҳеч?  Карманиб тўрт ёнингга боқдингми, қиз? Қарға каби қора сочинг юлдингми, қиз?  Қора кўздан аччиқ ёшинг тўкдингми, қиз? Тирноқ уриб, куз олмаси каби ол ёноғинг йиртдингми, қиз?  Келгандан, кетгандан Байракни сўрдингми, қиз? Севдигим Бомси Байрак дея йиғладингми, қиз?  Модомики, эрга тегар экансан  Бармоғингдаги узукни бер, маникидир, қиз, деди.  Қиз айтур: Байрак кетгандан буён Тик тепага кўп чиққанман кўп.  Қарға каби қора сочим юлганман кўп. Келгану кетгандан Байракни  сўрадим хўп.  Қора кўздан аччиқ ёшим оқиздим кўп. Кетди келмас бек йигитим  Севишдигим Бомси Байрак дея йиғлаганман кўп. Севишдигим Бомси Байрак  гар сан бўлсанг, Олтин узук ҳам санники   Олтин узукнинг кўп нишонлари бор,  Ўша нишонларин сўйла.  Байрак айтур: Эрта тонгда   хон  қизи еримдан турмадимми? Бўз айғиринг белига минмадимми?  Ўтовингнинг олдида бир кийик йиқмадимми? Сан мани ёнингга чақирмадингми?  Санинг-ла майдонда чопишмадикми? Санинг отинг дан отим  узмадими?  Ўқ  отганда  санинг  ўқингни  маники  урмадими? Курашганда ман сани босмадимми? Уч ўпиб, бир тишлаб манн  Олтин узукни бармоғингга  тақмадимми? деди. Шундай дегач, қиз билдиким, бу Байракдир. Жуббаст жиҳози ила хон Байракнинг оёғига йиқилди. Байрак эканин хотинлар ҳам англаб, бир-бир бекка суюнчиламоққа кетишди. Доялар Байракнинг елкасига кафтан ташладилар. Дарров бон Чечак отга минди. Байракнинг отасига, онасига хабар етказмоққа кетди. Қиз бориб, қайнотаси   ва  қайнонасига   бир  сўз айтмиш: Нураб-нураб қора тоғинг йиқилганди,  Энди юксалди.
Қони қонли сувларинг ҳам қуриганди,  Энди тошди-ку. Шаҳбоз отинг қариб қолган эди, энди  Қизил-қизил туяларинг қариганди  Кўп бўғро туғди.  Оғилдаги оқ қўйларинг қариганди . Қўзи берди.  Ўн олти йиллик ҳасратинг Байрак келди ахир . Қайнота,  қайнона суюнчимга на берарсиз, деди. Хон Байракнинг отаси, онаси айтурлар: 

Тилинг   учун   ўлайин,  келинчигим.

Йўлингга   қурбон   бўлайин,  келинчигим

Ёлғончи  бўлса бу сўзларинг, тўғри бўлсин, келинчигим,

Тўғри бўлиб, Байрак coғ-омон келса
Қарши ётган қора тоғ пар санга яйлов бўлсин, келинчигим.
Совуқ  - совуқ  сувлар, санга  ичит бўлсин, келинчигим.
Кўпим,  халойиғим  санга қул  бўлсин,  келинчигим
Шаҳбоз   отларимни сан  мингил, келинчигим.
Қатор-қатор  туяларимга   юкинг   юклат  бўлсин,  келинчигим,
Оғилдаги   оқча  қўй  пар  санга  бўлсин, келинчигим.
Олтин ақчам  санга  харжлик бўлсин, келинчигим
Тунлик  олтин  бон  уйим  санга  кўлка  бўлсин, келинчигим
Қора  бошим  қурбон  бўлсин  санга  келинчигим , деди.

Бу янгиликни эшитган беклар Байракнинг атрофида йиғноқ бўлдилар. Беклар ва хонлар бир бўлиб,  Байракни отасининг  ёнига олиб келишди. Қозон бек айтур: Суюнчи бер, Бой Бўра бек ўғлинг келди,   деди.  Бой  Бўра  бекнинг  ўғли  кетгандан  сўнг  йиғлай - йиғлай   кўзлари кўрмас  бўлган  эди.
Бой Бўра бек айтур: Ўғлим Байрак эканини билмоғим учун у ўзининг жимжилоғини қонатсин, қонини дастрўмолга тўксин, ман кўзимга суртайин, агар кўзим очилса, бу одам ўғлим Байракдир, деди. Байрак бармоғини кесди. Дастрўмол кўзига теккач, тангри амри ила, отасининг кўзлари очилди. Отаси, онаси зор йиғлашиб ўзини Байракнинг oёғиra ташладилар. Онаси айтур:  

Ўғил,  тунлик  олтин  ўтовимнинг  қабзаси  ўғил.

Ўғил, сан  кетдингу  олтин  уйга  мотам  кирди.
Қорга  менгзар  келинимнинг  давлати  ўғил.

Қорга менгзар келинчигим оқ  чиқариб, қора  кийди.
Кўрар кўзларимнинг ойдини ўғил

Тутар белимизнинг қуввати ўғил,

Буюк Ўғуз суянчиги, жоним ўғил,
дебон кўп йиғлашдилар, қодир мухторга шукрлар айладилар. Отдан, туядан, қўйдан, сигирдан қурбонлик этиб,  неча   қора - бош  қулларни  озод  қилдилар. Ёлгончи ўғли Ёлтожиқ  буни  эшитди, Байракдан қўрқиб қочди, ўзини Тоносоз қамишзорига урди. Байрак изидан тушди, қува-қува бир бурчакка тиқди. Байрак айтур: Ўт келтиринг. Келтирдилар. Қамишзорга   ўт  қўйишди.  Ёлғончи  ўғли  Ёлтожиқ кўрдиким, чиқмаса, ёниб кул бўлажак қамишзордан чиқди, Байракнинг оёғига йиқилди. Қиличи қўлидан тушди, Байрак унинг гуноҳидан кечди.  Қозон   бек:  Байрак кел энди муродингга   эриш,  деди.
Байрак айтур: Хоним Қозон, йўлдошларимни қутқармагунимча, ғаюр қалъасини олмагунча муродимга етмасман. Қозон бек Ўғузга қараб бир карра ҳайқирди. Байрак шарафига мани севган йигитлар отига минсин, деди. Буюк Ўғуз беклари отландилар. Бойбурт қалъасига томон «қардошим!» дея от йўрттирдилар. Ғайридиннинг жосуслари бор эди, хабар етказишди. Улар ҳам аскарини жам  этиб, қарши чиқдилар. Отларига суворий бўлиб, қиндан қилич суғуриб, такбир айтиб ғаюрга от солдилар. Гумбур-гумбур доиралар чалиниб, бурмаси олтин тунж  ногоралар янгради;  юраги борлар ўзини кўрсатди; муханнаслар  четга  чиқишди;  бек  навқаридан, навкар бегидан  айрилди. Бир  қиёмат  саваш  бўлди, майдон тўла бош бўлди. Байрак Яганак  Қозон бек Қора  Будоқ, Дали Дундор, Қозон ўғли Ўроз бек ва қолган  беклар жам бўлиб, хон  Қозон ёнида қалъага ҳужум этдилар.
Байрак ўттиз тўққиз йигитининг ёнига етиб келди, Уларни coғ ва эсон кўрди. Тақдирга шукр айлади. Қушнинг ола  қонини,  ипакнинг  аслини, қизнинг гўзалини ва бир жуббани хонлар хони Бойинтурга садақа  қилдилар. Шўқли Маликнинг қизига Байрак ваъда берганди, уни олди, қайтиб келди, оқ бон  уйига, оқ ўтовига кирди. Бой Бўра бекнинг ўғли Бой Бижон бекнинг қизига ўйланди, тўй бошланди. Қирқ йигитнинг бир қисмига Қозон бек бир қисмига Бойинтур хон қиз атади. Байрак ҳам ўзининг етти қиз қариндошини етти йигитга берди. Қирқ ерда ўтов тикди. Ўттиз тўққиз йигитнинг толеига ўқ отди. Ўттиз тўққиз йигит бўлажак хотинини билиш учун ўқни излаб кетди. Қирқ кун, қирқ кеча тўй этдилар. Байрак йигитлари ила мурод берди, мурод олди.
Қўрқут Ота келди, қўбиз чалди, хурсандчилик қилди. Қўшиқ айтди, сўз сўйлади. Foзи биродарлари бошига не келажагини сўйлади. Бу Ўғузнома Байракка бағишлансин, деди. На деди: Қани, ул ман мақтанган бек ёронлар, дунё маники деганлар? Ажал олди, ер тизлади. Фоний дунё кимга қолди? Келимли, кетимли дунё. Сўнгги учи ўлимли дунё бу. Қут тилайин, Хоним, қора тоғларинг йиқилмасин, кўлкаси кенг оғочинг кесилмасин. Оқ соқолли отанг ери юксак бўлсин. Оппоқ сочли онанг ери беҳишт бўлсин. Ўғил ила қариндошдан айирмасин. Охирида пок имондан айирмасин. Имон-имон деганлар дийдор кўришсин. Йиғиштирсин, туриштирсин, гуноҳларингизни оти кўркли муҳаммад шарафига эгамнинг ўзи кечирсин, Хоним-эй.

Тўртинчи қисса:  Қозон   бек   ўғли  Ўроз   бекнинг  тутқун   бўлгани
Бир кун Улош ўғли- эранларнинг арслони, патдор қушнинг жужуғи, мискинларнинг умиди, етим йигит таянчи, буюк Ўғуз подшоси, Қон Абхазнинг ҳукмдори, қўнғир отнинг эгаси, Қора Кўнанинг қардоши, Қора Булоқнинг тоғаси, хон Ўрознинг отаси ўрнидан турди. Қора ернинг юзига ўтовларин тиктирди. Минг жойга ипак гиламларини тўшатдн. Ола соябони кўк юзини қоплади.

Тўқсон туман ганж ўғуз Қозоннинг суҳбатига йиғилди. Оғзи катта шароб солинган хумлар ўртага қўйилди. Тўққиз жойга Қозон қурилди. Олтин қадаҳлар тизилди. Тўққиз қора кўзли, хўп сувратли, ўрма сочли қўллари билагидан хиноли, бармоқлари нигорли, бўйинлари бир қарич ғаюр қизлари олтин аёқларга шароб солиб, Ўғуз бекларига узатардилар. Ҳар бирининг қўлидан Улош ўғли Салор Қозон шароб ичар эди. Олтин-ла безатилган чодирлар, ўтовлар, либослар ҳадя этарди; қора кўзли қора қўл, қорабош совға этарди; қатор-қатор туялар бағишларди.  Ўғли Ўроз қаршисида ёйга суяниб турар эди. Ўнгёнида Қозоннинг қардоши Қора Кўна ўтирарди. Сўл ёнига боқди, кўп севинди. Қаршисига боқди, ўғли Ўрозни кўрди, чапак чалди, йиғлади. Қозон ўғли Ўрозга бу хуш келмади, ғазабланди. Отасига яқинлашиб, тиз чўкди, сўз сўйлади, кўрайлик-чи, Хоним, на сўйлар экан. Ўроз айтур:  Уним англа маним, сўзим тингла, отам Қозон Ўнг ёнингга боқдинг, қаҳ-қаҳ кўлдинг  Сўл ёнингга боқдинг, хўп севиндинг Қаршингга боқиб, мен Ўрозни кўрдинг, йиғладинг Сабаб надир, айтгил манга   Қора бошим қурбон бўлсин, отам, санга, деди.  Айтмас бўлсанг Қалқибон ўрнимдан турарман Қора кўзли йигитларим бўйнима олурман Кои Абхаз элига май иетарман,  Йиғладинг на сабаб, айтгил манга Қора бошмм қурбон бўлсин ота, санга, деди.

Қозон бек йиғлади, ўғлининг юзига боқди. Фарёд қилиб сўйлар,  қўрайлик-чи,  Хоним,   на сўйлар экан.  Қозон айтур:  Бери келгил, қулуним ўғил, Ўнгга боқиб қардошим Қора Кўнани кўрдим, Бош кесибдур, қон тўкибдур, от қозонибдур. Сўл ёнга боқиб дойим Орузни кўрдим, Бош кесибдур, қон тўкибдур, от қозонибдур. Қаршимга боқдим, сени кўрдим. Йиғлаганимга сабаб, отам ўлиб, май қолдим. Ёрин юртин май тутдим  Бир куни ман ҳам ўламан, сан қоласан  Ўн олти ёшни ёшладинг  Ёй тортмадинг, ўқ отмадинг, бош кесмадинг.

Қон  тўкмадинг, Буюк Ўғуз ичинда мукофот олмадингАгар куним битиб, ман ўлиб сан қолсанг манинг тожу тахтимни санга бермаслар деб, сўнгимни ўйлаб йиғлайман, ўғил, деди.Ўроз сўйлади, қўрайлик-чи, Хоним, на сўйлар экан: А, бек ота, туяча фаҳминг, бўзоқча ақлинг йўқ. Бу ҳунарларни ўғил отадан ўрганадими ёки ота ўғилдан ўрганадими? Қачон сан мани олиб ғаюр сарҳадига чиқардинг, ёнимда қилич чалдинг? Ман сандан на кўрдим, на ўргандим, деди. Қозон бек чапак чалиб, қаҳ-қаҳ кўлди, айтур: А, беклар:  Ўроз хўп сўйлайди, шакар айтди.  Беклар, сиз енг, ичинг, суҳбатингизни доғитманг; ман бу ўғлонни олайин, овга кетайин; етти кунлик озуқ ила чиқайин, ўқ отган, найза санчган жойларимни кўрсатайин; қилич сермаб, бош кесган ерларимни кўрсатайин. Душман сарҳадига, Чизиқларга, Йиғлаганга, Кўкча тоққа олибон чиқай, пайт келиб, ўғлонга керак бўлур, а, беклар, деди.

Қўнғир отни олиб келдилар, тез минди. Қимматбаҳо тун кийган уч юзта йигитни ёнига олди. Қирқта ола кўз йигитни Ўроз ёнига олди.Шундай қилиб, Қозон ўғли билан Қора тоғлар кўксига овга чиқди. Ов овлади, қуш қушлади, кийик йиқди. Кўк олон, кўркли чаманга чодир тикди. Бир кун беклар билан еди, ичди. Боши очиқ Тотян қалъасидан, Оксоқа қалъасидан ғаюрнинг бир жосуси бор эди. Ўрозларни кўриб, ҳукмдори олдига келди. Айтур: Ҳай, на ўтирурсан? Итингни увлатмаган, мушугингни мовлатмаган алплар сардори Қозон ўғли билан сархуш бўлиб ётурлар, деди.

Ўн олти минг қора тўнли душман отга минди. Қозоннинг ёнига тезда етди. Ўғузлар боқдилар, кўрдиларки, олти жойдан чанг кўтарилди, биров кийик кўтарган чанг деди, биров ёғий отлари келяпти, деди.

Қозон айтур: Кийик кўтарган чанг бўлса, икки жойдан кутариларди, бу келаётган ёғийдир, деди. Чанг тарқади. Қуёш каби порлади, денгиз каби чайқалди, ўрмон каби қорайди. Ўн олти минг ип ўзангили, бурк кийган, Қизғин тилли ёғий Қозоннинг ўнгига чиқа келди.

Қозон қўнғир отига минди. Ўғли Ўроз ҳам бадавлат отининг жиловини   тортиб,   ўйнатди,   отасининг  ёнига  келди,  айтур:  Бери келгил, отам Қозон,  Денгиз каби қорайиб келган надир?

Ўт каби ловуллаб, юлдуздай порлаб келган надир?  Оғиз тилдан беш калима айтгил манга.Қора бошим қурбон бўлсин отам, санга, деди. Қозон айтур: Бери келгил, арслоним ўғил, Қора денгиз каби қорайиб келган ғаюрнинг лашкаридир. Қуёшдай чарақлаган ғаюрнинг бошидаги дубулғадир. Юлдуз каби порлаётган ёғийнинг найзасидир, ўғлим, деди.Ўғлон айтур: Ёғий деб кимга айтурлар?Қозон айтур: Ўғил, шунинг учун ёғий дерларки, биз уларга етсак-ўлдирурмиз, улар бизга етса-бизни ўлдирурлар, деди.

Ўроз айтур: Ота, агар бек йигитни ўлдирса, эвазига қон сўрарларми, ўч оларларми, деди. Қозон айтур: Ўғил, минг ғаюрни ўлдирсанг ҳам, кимса сандан қон даъво этмас. Улар озғин динлидир. Хўб жойда дуч келди, фақат сан манга тушов бўлганинг ёмон бўлди, ўғил, деди. Шундай дегач, Ўроз сўйламиш, қўрайлик-чи, Хоним, на дер экан, айтур:Бери келгил, отам Қозон  Ерга оёқ қўйгандан бери Бадавий отимни шу кун учун асрадим,  Кун ҳам келди. Оқ майдонда от ўйнатай, санинг учун Ола илон, ўткир найзамни асрар эдим бу кун учун.  Кун ҳам келди. Кенг кўкракда ўйнатайин санинг учун,  Қора пўлат ўз қиличим асрагандим бу кун учун,  Куни келди. У душманнинг бошин кесайин ман санинг учун.   Темир совутимни асрар эдим бу кун учун  Куни келди. Енг, ёқалар тикдирайин санинг учун,  Бошимда дубулғани асрар эдим бу кун учун, Куни келди. Катта чўқмор ўйнатайин санинг учун, Қирқ йигитим асрар эдим бу кун учун  Куни келди. Ёғий бошин кесдирайин санинг учун,  Арслон отим асрар эдим бу кун учун.  Ёка тутиб ёғий ила муштлашайин санинг учун  Оғиз, дилдан бирор бир гап айтгил манга   Қора бошим қурбон бўлсин отам, санга. Қозон ҳам сўйламиш, қўрайлик-чи, Хоним, на сўйлар Қозон айтур:

Ўғил, ўғил, ой ўғил, Товшим англа, сўзим тингла.  Ғаюрнинг уч ўқ билан учта урар ўқчиси бордир,  «Ҳей» демасдан бошим кесар жаллоди бордир, Одам этин яхна қилган ошпази бордир.  Не бўлса ҳам, ғаюр ахир.  Қалқибон ўрнимдан турайин ман.  Қўнғир отнинг белига минайин ман

Келган ғаюр меники, ман борайин  Қора пўлат ўз қиличим ман чалайин Озғин димли ғаюрдир, бошларини кесайин Дўна-дўна тортишайин, бўғишайин  Қора бошингга тушса, керак бўлур. деди. Ўроз сўйламиш, қўрайлик-чи, Хон  А, бек ота, эшитарман, на дерсан   Арофатда эркак қўзини сўярлар қурбон учун.   Ота ўғил тарбиялар ном учун.   Ўғил қилич тақар ота номуси учун.  Маним-да бошим қурбон бўлсин санинг учун.  Қозон сўйламиш, қўрайлик-чи, Хоним, на сўйламиш, Қозон айтур:  Ўғил, ўғил, ой ўғил    Ёғийга кириб бош кесмадинг, Одам ўлдириб, қон тўкмадинг -   Ола кўзли қирқ йигитинг ёнингга ол, Кўкси гўзал баланд тоғлар бошига чиқ,   Маним савашганим, манинг бўғишганим  Маним қиличлашганим пистирмада   Кўргил, ўргангил ва тур, деди.

Ўроз отасининг сўзин синдирмади, ортига қайтди. Юксак тоғлар бошига йўлдошларини олиб чиқди.  Ул замонда ўғиллар отага қарши бормас эди. Ўғил ота сўзини икки этмас эди, агар икки этса, ўғилдан рози бўлмас эдилар. Ўроз бек кенг ёқадан ногоралар чалиб, найзасин ерга санчиб қўйди.

Қозон бек ғаюр сафи боғланганини кўрди ва отдан ерга тушди, оқар сувдан обдаст олди. Сўнгра бошқа динли ғаюрга кўз қаратди, ҳайқирди, от солди, қарши борди, қилич солди, гумбур-гумбур ногора чалинди, бурмаси олтин тунж ноғоралар янгради. Ул кун азамат бек эранлар дўна-дўна савашди. Ул кун қора пўлат қиличлар чалинди. Ул кун қайрилма уч, қойим ўқлар отилди. Ола аждар ўткир найзалар санчилди. Ул кун номардлар, муҳаннаслар сафо ерни кўзлади. Ул кун Қозон ўғли Ўрознинг жангга боқа-боқа рашки келди, айтур: Бери келинг, қирқ йўлдошим, қирқингизга қурбон бўлсин манинг бошим. Кўрурмисиз, отам Қозон «қон тўкмоқ боланинг ош еганича келмас манга», деди. Отам ёғийларни эсанкиратгани каби, мани севган йигитларим, на турибсиз, биз ҳам ёғийнинг бир қанотини кесайлик деди.  Бадавий отин ўйнатиб, Ўроз ғаюрнинг ўнг ёнига ўзини урди. Ўнгни чапга, чапни ўнгга аралаштириб, ғаюрни доғитди. Қора ғознинг изига лочин тушди, ғаюрнинг думини босди, доғитди.

Озғин динли ғаюр ўзига келди, ўқ отди, қочаётган кимсалар ўғлоннинг бадавий отига ўқ ёгдирдилар, ўғлон от чилвирини тортмади, кўзларига қон қуюлди, от йиқилди, ғаюрлар Ўрознинг устига келишди. Ўрознинг қирқ йигити отдан тушди, ола қалқон боғини калта боғлаб, қиндан қилич суғурдилар. Қозон ўғли Ўрознинг устида кўп савашдилар. Қўрқув ёмон, теран сувда чўкарлар, пиёда аскарнинг умиди бўлмас, пиёданинг толеси йўқ ғаюр Ўрознинг атрофида гир айланиб, қирқ йигитни шаҳид этди.

Кейин Ўрозни забун этиб, асир этдилар, оқ қўлларини боғладилар; жун арқонни оқ бўйнига илдилар, вужудини ип билан чирмадилар, оқ этидан қон чиққунча тугдилар; ота дея йиғлатдилар, она дея бўзлатдилар; қўли боғлик бўйни боғлик Ўрозни ғаюрлар олдига солиб, йўлга тушдилар. Ўроз асир тушди. Қозоннинг бу ишлардан хабари йўқ. Бирпасдан сўнг ёғий босилди. Қозон отнинг жиловини тортиб, изига қайтди. Ўғлини қолдирган жойда кўрмади, Ай, беклар, ўғлон қаёққа кетди, деб сўради.

Беклар: Ўғлон қуш юракли экан, қочиб онаси ёнига кетмишдур, дедилар. Қозон қорайди, бўзарди, айтур: Беклар, тангри бизга бир кўр ўғил бермиш, борайин, уни онаси ёнидан олайин, қилич-ла поралайин, олти бўлак этайин. Олти йўлнинг айрисида қўяйин. Токи бошқа бирор кимса йўлдошини чўлда ташлаб кетмасин, деди. Қозон қўнғир отин уқчалади, ғазаб ила йўлга тушди, уйига келди. Хон қизи бўйи узун Бурла Хотун Қозоннинг келганини эшитди. Отдан айғир, туядан-бўғро, қўйдан-қучқор сўйдирди. Ўғлонимнинг илк овидир, буюк Ўғуз бекларига бир тўй берайин, деди.

Хон қизи кўрдики, Қозон келур, ҳаприқиб ўрнидан турди, сомур жуббасини эгнига солди, Қозонга қарши келди. Қабоқ очиб, Қозоннинг юзига тўғри боқди. Ўнгу сўлига қаради, ўғлони Ўрозни кўрмади. Қора бағри сарсилди, дим юраги ўйнади, қора қийма кўзларига қонли ёш тўлди. Бурла Хотун Қозонга сўйламиш, қўрайлик-чи, Хоним, на сўйламиш; Хоним Қозон Бери келгил, Солур беги, Солур кўрки    Бошим бахти, уйим тахти Хон отамнинг куёви   Хотун онамнинг суюмлиси   Отам, онам бергани  Кўзим очиб кўрганим  Кўнгил бериб севганим  Бек йигитим Қозон Қалқибон жойингдан турдинг  Ўғлон ила қораёлли Қозилик отга миндинг. Кўкси гўзал юксак тоққа овга чиқдинг,  Бўйни узун бадавий кийикларни отдинг, Этларини отга юклаб, қайтиб келдинг  Икков кетиб, бир қайтарсан, жужуқ қани? Манинг бубагим кўринмас, бағрим ёнур,  Ёки баланд қоядан уни учирдингми. Толе созинг арслонига едирдингми?   Қора динли ғаюрга ўғирлатдингми? Ғаюрлар ёнида пиёда юритдингми?   Тили, томоғи қуриб, тўрт ёнга қаратдингми?  Қора кўздан аччиқ ёшин тўкдирдингми?  Хотун она, бек ота, деб бўзлатдингми?  деди. Яна айтур: Ўғил, ўғил, эй ўғил,  Қарши ётган қора тоғим юксаги ўғил. Қора кўзларимнинг ойдини ўғил.  Сом еллари эсмади, қулоғим жанглар, Саримсоқ ўтин емадим. Қозон, ичим куяр,Сариқ илон кўрмадим, оқ вужудим дириллар, Қуриётган кўксимда сутим ўйнар,  Ёлгиз ўғлим кўринмас, бағрим ёнар. Ёлгиз ўғил хабарин, а, Қозон, бергил манга.  Айтмас бўлсанг ёниб қарғарман, Қозон, санга, деди. Шундан сўнг яна сўйлади, айтур:  Қамиш ва найза ўйнатганлар борди, келди. Олтин найза ўйнатганга, ёраб, на бўлди?  Қора отга минганлар борди, келди.Бадавий отли ўғилга, ёраб, на бўлди?  Навкар келди, ноиб келди, Ёлгиз ўғлимга, ёраб, на бўлди  Ёлгиз ўғлим хабарин, Қозон, етказ манга

Айтмас бўлсанг, ёниб куйиб қарғарман санга, деди. Бир оздан сўнг яна сўйламиш:   Қуруқ-қуруқ жойларга сув чиқардим, Қора тунли дарвишларга назир бердим, Ёнимга олган қўшнимни ман яхши боқдим, Манга қасд этганларга ош едирдим.  Оч кўрсам тўйдирдим, яланғоч кўрсам, кийдирдим, Тилак билан бир ўғилни тилаб олдим,  Ёлгиз ўғил хабарики, Қозон, бергил манга, Демас бўлсанг ёна, куя қарғарман санга,  деди. Яна бир сўз сўйламиш:

Қарши ётган қора тоғдан  

Бир ўғил учирган эсанг, айтгил манга.  

Теша билан йиқдирайин.  

Агар оққан югурук сувдан  

Бир ўғил оқизган эсанг, айтгил манга,  

Томирларин қуритайин. 

 Озғин динли ғаюрларга 

 Бир ўғил тутдирган бўлсанг, айтгил, 

 Хон отамнинг ёнига ман борайин, 

Улкан лашкар, кўп хазина олайин,  

Озғин динли ғаюрга ман борайин, 

Яраланиб қозилик отидан йиқилмагунча, 

 Парчаланиб ер юзига тушмагунча, 

Ёлгиз ўғил хабарин олмагунча, 

 Ғаюр йўлларидан ман қайтмайин, деди. 

Яна сўйламиш:  Ёки, Қозон, оёғимдан бошмоғим отайинми, 

  Қора тўпроқни оқ юзимга чаплайинми,  

 Кўз олмасидай оқ ёноғим тирнайинми,   

Юзларимга ол қонимни суртайинми,  

Оғир мусибат ўрдангга ман солайинми,  

Ўғил, ўғил дебон тинмай бўзлайинми?  

Етакдаги қизил туя бундан ўтди,   

Бўталоғи бўзлаб-бўзлаб бундан ўтди,  

Бўталоғим олдирмишам, бўзлайинми?  

Қорабайир қозилик от бундам кечди, 

Кулунчиғи кишнай-кишнай бундан кечди,  

Кулунимни олдирмишам, кишнайинми? 

 Оқ оғилдан оқча қўй нам бундам ўтди,   

Қўзичоғи манграй-манграй бундан ўтди. 

 Кўзичоғим олдирмишам, манграйинми,  

Ўғил, ўғил дея бўзлайинми? деди. 

Яна бир бор сўйламиш:  Қалқибон ўрнимдаи тураман дер эдим,  Қора ёлли қозилик отига минаман дер эдим,   Буюк Ўғуз ичига кираман дер эдим,  Ола кўзли келин оламан дер эдим.  Қора ерда оқ ўтовлар тикаман дер эдим  Ўғилни катта чодирга кўчираман дер эдим  Муродга, мақсадга етаман дер эдим, Муродимга етказмадинг мани,   Қора бошим қарғиши тутсин, Қозон, сани Нима қилдинг, айтгил манга,   Айтмас бўлсанг ёна куя қарғарман Қозон, сани, деди. Ўғлоннинг онаси шундай дегач, Қозоннинг ақли бошидан учди, қора бағри сарсилди, дим юраги ўйнади, қоронғи кўзларига қонли ёш тўлди, айтур: Кўрклим, ўғил келса, сандан сўрармидим, кўркма, қайғурма, овдадир, овда қолган ўғил учун қайғурмагил. Етти кун Қозонга муҳлат бергил, ерда бўлса ўғилни чиқарайин, кўкда бўлса, туширайин. Бўлса бўлди, бўлмаса йўқ эгам берди, эгам олди, найлайин, келиб сан билан қора мотам тутайин, деди. Хон қизи айтур: Қозон, ўғил овда эканин ман шундан билай-ки, ҳозир ҳорғин отинг ила кемтилган найзани олиб, ортингга қайтасан, деди.
Қозон ортига қайтди, келган йўлидан қайтиб йўртди. Оқшом тушди, жанг чилган жойига етиб келди. «Онаси билмасин, тўқсон туман ганж Ўғуз изимдан етиб борсин, ўғлон асирга тушган, беклар билсин», деб яширин буйруқ берди. У жанг майдонига келганда ёғий йўқ эди. У жасадлар ичида кезар экан, ўғлининг ола кўзли қирқ йигитини кўрди, ўғлоннинг ўқ теккан бадавий отини кўрди. Жасадлар орасида ўғлининг бошини топмади. Олтин сопли қамчисини топди, аниқ билдики, ўғли душманга асир тушган, йиғлади: Қора тоғим юксаги ўғил,  Қонли сувим тошқини ўғил, 

Интизор пайтимда йўқотганим ўғил, деди, бўзлади. Ғаюрнинг изин излади. Қозили Қора Дарбандда ғаюр қўнган эди. Ўғлонга қора жанда кийдиришган эди. Эшик бўсағасига уни боғлаб қўйишган эдилар. Кирган босар, чиққан босар эди. «Эски душман ўғли тушган экан, жазолаб ўлдирайлик», деб бўсаға устига қўйган эдиларки, шу маҳалда қўнғир отин ўйнатиб хон Қозон келди. Ғаюрлар Қозоннинг келганин кўрди, ҳуркди. Бирови отига минди, бирови қиличин тақди, бирови совут кийди. У роз бошини кўтарди, айтур: Ҳой, ғаюрлар, нима бўлди? Ғаюр айтур: Отанг келди, тутамиз уни.  Ўғлон айтур: Омон, ҳой, ғаюрлар, омон,  Ҳан, бирлигига йўқдир гумон. Ғаюрлар ўғлонга омон беришди, қўлин ечдилар, кўзин очдилар. Ўғлон отасига қарши келди, Ўроз сўйлади, қўрайлик-чи, Хоним, на сўйлар экан. Айтур: Бери келгил Хоним отам, жоним отам, Қайдан билдинг манинг тутқун бўлганимни?  Оқ қўлларим орқамга боғланганин.  Қил арқоннинг бўйнимга чирмашганин.  Қора кўзли йигитларим қирилганми? Сен келмасдан ёғийлар сўйлашдилар, Қўнғир отли Қозонни тутинг, деди.  Оқ қўлларин арқон ила боғланг, деди  Унинг ғофил, кўркли бошин кесинг, деди.  Ол қонини ер юзига тўкинг, деди. Ўғли ила иккисин бир ерда ўлдиринг,  Уруғини қуритинг, деб сўйлашдилар. Хоним ота, Кўркаман, учқур отинг мункитарсан,
Савашганда ўзингни ушлатарсан.  Ғофилларча гўзал бошинг кесдирарсан, Оқ соч онам токи мени ўғил деркан, Бошим бахти, уйим тахти Қозон бек деб йиғламасин,  Қайтибон отажоним, уйга кетгил,  Олтин бон уйингга етиб боргил. Қариган онамга сан умид бўлгил,  Қора кўзли қиз қардошим йиғлатмагил. Он юзли онамни сан бўзлатмагил,  Ўғил учун ота ўлмак айб бўлур,
Яратган ҳақи, Отажоним ортингга қайт, уйга боргил, Қари она агар санга қарши келса,  Кўрдим, санинг ўғлинг тутқун, дегил Оқ қўллари боғлик дегил  Қора қилдан чилвир боғлиқ бўйнига, де Қора тўнғиз доминда ётар, дегил  Жундан жанда вужудини сирар, дегил Оғир занжир тўпиғини сиқар, дегил.  Маним онам манинг учун қайғурмасин, Бир ой боқсин, Бир ойда бормасам, икки ой боқсин Икки ойда бормасам, уч ой боқсин,  Уч ойда бормасам, ўлди дейверсин. Айғир отимни сўйдириб, ош берсин,  Манга аталган чодирга мотам кирсин.
Онам ман учун кўк кийиб, қора ёпинсии,  Буюк Ўғуз элинда манинг ёшим тутсин.  Манинг бошим санинг йўлингда қурбон бўлсин.  Ортга қайт, ота, деди. Ўғлон яна сўйламиш, кўрайлик-чи, Хоним, на сўйламиш, айтур: Қарши ётган қора тоғлар   Эсон бўлса, яйловга чиқар.  Қонли-қонли сувлар   Эсон бўлса қондай тошар. Эсон бўлса, қулун тугар.  Қизил туя эсон бўлса, Тўрум тyғар. Оғилдаги оқча қўй Эсон бўлса, қўзи берур.  Бек эранлар хон бўлса Ўғли бўлар. Сан эсон бўл, онам эсон бўлсин. Мандан яхшироқ ўғил берар сизга эгам Оқ сутини онам манга ҳалол десин. Савашмагил, қайтиб кетгил ортга, ота. деди. Хон Қозон ҳам сўйламиш, қўрайлик-чи, Хоним, на сўйлар экан, Айтур:

Ўғил, Ўғил, ой ўғил, бегим ўғил,  
Қарши ётган қора тоғим юксаги ўғил. 
Кучли белим қуввати жоним ўғил, 
 Қоронғи кўзларим ойдини ўғил, 
Тонг маҳали ўрнимдан турдим санинг учун, 
Қўнғир отим йўрттирмишам санииг учун, 
Менинг бошим қурбон бўлсин, жоним ўғил, санинг учун. 

Сан кетгали бери Йиғи осмонда эди, ерга тушди, 

Гумбур-гумбур ноғоралар чалинмади,  Буюк улус мажлисга ҳеч йиғилмади. Сани билган бек ўғиллари  Оқни ечиб, қора кийди,  Қорга менгзар қизим, келиним  Оқни ечиб, қора кийди.  Қари онанг қонли ёшлар тўкди, Оқ соқолли санинг отанг мўнгли бўлди, Бундан қайтиб, уйга борсам, Оқ сочли онанг қарши келиб, ўғлим деса,  Ман на дейман? Оқ қўллари ортига боғлиқ дейинми?  Оқ бўйнига арқон ташланган, дейми?  Ғаюр ёнида яёв юрибди, дейинми? Жун жанда танини азоблар, дейми?  Оғир занжир тўпигини шилар, дейинми? Арпа бутқа, аччиқ пиёз овқати, дейми?  Манинг номусим қайда қолар, ўғил? деди. Қозон яна айтур: 

Қарши ётган қора тоғлар қариса.
Ўти унмас, эл яйловга чиқмас.
Кўркли сувлар қариса, дарё тошмас
Туялар қариса, турум бермас.
Қора бия қариса, қулун бермас.
Эр йигитлар қариса, ўғли бўлмас,

Отанг кекса, онанг қари,
Сандан яхши тангри бизга ўғил бермас
Берса ҳамки санинг ўрнинг боса билмас,
Осмон кўкда қора булут бўлибон,
Ғаюрнинг устида гуриллайин ман,
Уни қамишдайин ўт билан ман ёндирайин,
Тўққизини бир қилиб санаттирайин,
              Уруш ва санчитдан оламин тўлдирайин,  
               Оламни яратган эгам, мадад сандан  деди. 

Қозон қўнғир отидан ерга тушди. Оқаётган тоза сувдан обдаст олди, оқ манглайин ерга қўйди... Туя каби ўкирди, арслон каби бўкирди, наъра тортиб ҳайқирди. Ёппа-ёлғиз ул ғаюрга от қўйди, қилич урди. Айлана-айлана бир замон яхши саваш айлади. Ғаюрга қараб уч карра от сурди. Ногаҳон қазо етишиб, жанг ичинда кўзининг қабоғига қилич тўқинди, қора қони шариллаб оқди, кўзини босди, Қозон ерга тушди. Кўрайлик энди, яратган на қилар экан?

Шундай қилиб, Хоним, Ўрознинг онаси буни узун Бурла Хотун ўғлини соғиниб, қарори қолмади. Қирқ инжабелли кизлар билан қора айғирин опкелтирди, отга минди. Қора қиличин тақди. Бошим тожи Қозон келмади дея, унинг изин излаб кетди. Юра-юра Қозонга яқин келди. Қозон ўз ҳалолини танимади. Хон қизи Қозон устига келди. Қозон тилга кирди, кўрайлик-чи, на сўйламиш, Қозон айтур:  Қора айғирнинг жиловини тортгил, йигит,  Бош кўтариб, юзимга бир боққил, йигит,   Тагингдаги отинг манга бергил йигит,  Қўлингдаги ўткир найза, Ёнингдаги кўк пўлат қиличинг бергил, йигит,  Бу кунимда умид бўлгил манга, йигит,   Катта ўлка беражакман санга, йигит, деди. Бурла Хотун айтур:  Ёним олиб менинг, йигит, на манграйсан?

Кечмиш манинг кунимни сан на англайсан?  Қалқибон ўрнидаи турган Қозон, Қўнғир отиинг белига минган Қозон,  Отга миниб, қора тоғим йиққан Қозон Кўланкаси кенг оғочим кесган Қозон,  Ёлгиз ўғлим Ўроз бекни қийган Қозон, От устида ҳаялламай йўртган Қозон,  Санинг ақлинг ўлмиш, Ўзангига кирмай, тиззанг ўлмиш, Хон қизи ҳалолингни танимай кўзинг ўлмиш,  Англамассан, санга на бўлмиш? Чал қиличинг, етдим Қозон,  деди. Ўша пайтда, бу ёнда Ўроз беклари эшитдиларким, Қозон бекнинг ўғли ғаюрга тутқун бўлмиш; улар Қозон ортидан йўлга тушгандилар. Мана, у Ўғуз эранлари бир-бир етиб келишди. Кўрайлик, Хоним, етиб келган кимлар экан:

Қора дара оғзида қодир берган, қора бўқа териси бешигига ёпинчиқ бўлган, аччиғи тутса қора тошни кул айлайдиган, қора мўйловини етти жойидан тугиб олган, Қозон бекнинг қардоши Қора Кўна етиб келди, чал қиличинг, қардош Қозон, ман етдим, деди. Унинг изидан, кўрайлик, Хоним, кимлар келди: Темир Қопи Дарбандидаги темир қопини чопиб олган, олтмиш тутам гундорининг учида эр бўкиртирган, Қозон каби паҳлавонни бир олишувда уч карра отидан йиққан Қиён Салжук ўғли Дали Дундор етиб келди, чал қиличинг, оғам, Қозон, етдим деди. Унинг изича, кўрайлик, Хоним, кимлар келди:

Ҳамид билан Мардин қалъасин босиб олган, темир ёйлик қочоқ Маликни қон қусдирган, Ўғузнинг оқ соқолли хўжалари кўрганда ул йигитга таҳсин айтган, ол шалворли, оти ўрдак жиғали Қора Кўна ўғли Қора Будок етиб келди, чал қиличинг, бегим Қозон, етдим, деди. Унинг изича, кўрайлик, кимлар келди: Дастур бўйича бориб, Бойинтур хоннинг ёғийсин босган, олтмиш минг ғаюрни қон қусдирган, Ғафлат Хўжа ўғли Шамсиддин етиб келди, чал қиличинг, оғам Қозон, етдим, деди. Унинг изича, кўрайлик, кимлар келди: Поросорнинг Бойбурт чўққисидан париллаб учган, оп-олача чодирига қарши келган, Ўғузнинг суянчи, Қозон бекнинг иноғи, бўз айғирли Байрак етиб келди, чал қиличинг, хоним Қозон етдим, деди.

Унинг изича, кўрайлик, кимлар келди. Чойга боқса чалимли,   олқор қушдай олимли, қулоғи олтин сирсали буюк Ўғуз бекларини бир-бир отдан йиққан, Қозилик Хўжа ўғли бек Яганак етиб келди, чал қиличинг, оғам Қозон, етдим, деди. Унинг изича, кўрайлик, кимлар келди: Олтмиш така терисидан бўрк кийса Tyпиғига тушмаган, олти эчки терисидан кулоҳ кийса қулоғини ёпмаган, қўли, оёги узун Қозон бекнинг дойиси Оруз Хўжа етиб келди, чал қиличинг, хоним Қозон, етдим, деди. Унинг изича, кўрайлик, кимлар етди: Йигирма тўрт yруғнинг кўнглин олган Дали Дундор келди:  Унинг изича минг қавм сардори Дугур етди.  Унинг изича Ўғуз суянчиғи, минг Бугдуз бошлиғи Эман келди. Унинг изича тўққиз Хўжа бошлиғи Орзу етди. Санаган билан Ўғуз бекларни тугатиб бўлмас.

Қозоннинг беклари ҳаммаси келди. Унинг тепасига йиғилдилар. Тоза сувдан обдаст олдилар, икки ракат номоз ўқидилар. Бетакаллуф ғаюрга от қўйдилар, қилич солдилар. Ул кун юраги бор йигитлар билинди, ул кун номардлар сафо ер кўзладилар. Бир қиёмат саваш бўлди, майдон ўт-ла бош бўлди. Бек навкардан, навкар бекдан айрилди.

Чорҳожилар савашди. Ўғуз беклари билан Дундор ўнгдан ҳужумга кирди. Жилосун бек йигитлари билан Қора Будок чапдан ҳамла этди. Қозон бек ўзининг Ўғуз беклари ила ўртага урди. Шўқли Маликка дуч келди. Бўкиртибон отдан ерга урди, бошин кесди, ол қонини ерга тўкди. Ўнг тарафда Дундор Қора Такур Маликка қарши келди, қиличлади, ерга туширди. Сўл тарафда Буғожук Маликка Қора Будок тўғри келди, санчибон ерга отди, бошин кесди. Бўйи узун Бурла Хотун ғаюрнинг қора туғин қиличлади, ерга отди. Такур олинди, Малик тутилди, Tyғ йиқилди, ёғий енгилди, қочди. Дараларда ғаюрга қирғин келди. Ўн беш минг ғаюрнинг кими қирилиб, кими тутилди.

Қозон ва Бурла Хотун ўғли ёнига келиб, отдан тушдилар, қўлин чўздилар, қуча-куча ота ила ўғил кўришдилар. Ўғуздан уч юз йигит шаҳид бўлди. Қозон ўғлини қутқарди, изига қайтди. Ғазо муборак бўлди. Ўғуз беклари тўйди. Оқ қалъа Сурмалига келиб, Қозон қирқ ўтов тиктирди. Етти кун, етти кеча ейишма-ичишма бўлди. Қирқ уйли қўл билан қирқ жорияни ўғли бошига садақа айлаб, озод этди. Жилосун эранларига бир қалъа берди, жубба кийим берди.

Қўрқут Ота келибон созини чалди. Бу ўғузномани Қозон ўғли У розга бағишлади, тузди, қўшди. Бундай деди: Қани мен айтган бек эранлар, ёлғончини маникидир деганлар? Ажал олди, ер гизлади. Фоний дунё кимга колди? Келимли дунё, охирги учи ўлимли дунё. Хоним, сенинг қора тоғларинг йиқилмасин. Кўлкаси кенг оғочларинг кесилмасин. Шитоб оққан кўркли сувинг қуримасин. Қанотларинг учи қирқилмасин. Қодир сани номардга муҳтож этмасин. Чопар экан, оқ бўз отинг мункимасин. Сермаганда қора пўлат ўз қиличинг кертилмасин. Туртишганда ола санжоғинг синиб кетмасин. Оқ соқолли отанг жойи жаннат бўлсин. Оқ сочли онанг жойи беҳишт бўлсин. Оллоҳ берган умидинг ҳеч узилмасин. Охир сўнгги соф имондан айирмасин, Хоним-эй.

Бешинчи қисса:  Дуҳо   Хўжа   ўғли   Дали   Домрул     достони
Энди, Хоним, Ўғузда Дуҳо хўжа ўғли Дали Домрул деган бир эр бор эди. У бир қуриқ жойда кўприк  қурдирган эди. Бу кўприкдан ўтган одамдан уч ақча, ўтмагандан қирқ ақча оларди. Нега бундай қиларди? Шунинг учунким, у  мандан ҳам далироқ мандан ҳам кучлироқ эр чиқиб, ман билан саваша олмас, дер   эди. Маним  эрлигим, баҳодирлигим, қаҳрамонлигим, йигитлигим бутун Рум ва Жомга маълум, машҳурдир деб ўйларди.

Бир куни ўша кўприкнинг ёнида бир ўба чодир кўрди. Ул ўбада бир яхши йигит хаста бўлиб қолди. Оллоҳ амри ила у йигит ўлди. Биров ўғлим деб йиғлади, биров қариндошим деб йиғлади. Ул йигитга қора мотам тутдилар. Ногаҳондан Дали Домрул пайдо бўлди. Айтур: Ҳой, ярамаслар, на йиғларсиз, маним кўпригим ёнинда бу ғавғо надир, мотам тутарсиз? Айтдилар: Хоним, бир яхши йигитимиз   ўлди, шунга    йиғлармиз. Дали Домрул айтур: Йигитни    ким   ўлдирди?

Айтдилар: Валлоҳи   бек йигит, яратганнинг иродаси ила ол қанотли Азроил унинг жонини олмиш, дедилар. Дали Домрул айтур: Азроил  деганингиз  ким  ўзи, одамнинг жонин олур? Ё қодир эгам, бирлигинг ҳаққи, борлигинг ҳаққи Азроилни маним кўзимга кўрсатгил: савашайин, тортишайин, урушайин, яхши йигитнинг жонин қутқарайин, токи у иккинчи марта яхши йигитнинг жонин олмасин, деди. Дали Домрул уйига келди. Домрулнинг сўзи яратганга   хуш   келмади,   чамаси. Буни қара, бу ярамас дали манинг бирлигимни билмас, бирлигимга шукр этмас, деди. Маним yлуғ даргоҳимда юриб манманлик айлар, деди. Азроилга буйруқ айлади: Ё Азроил, бор, ўша ярамас далининг кўзига кўрингил,  рангини   сарғайтгил,   деди. Жонини хўрлаб ол,   деди.

Дали Домрул қирқ йигити билан еб - ечиб ўтирар экан, ногаҳонда Азроил пайдо бўлди. Азроилни на   човуш  кўрди, на эшикбон. Дали Домрулнинг кўрар  кўзи  кўрмас бўлди, тутар  қўли  тутмас  бўлди. Дунёи олам  кўзига  қоронғи  бўлди. Зорланиб сўйлар, кўрайлик,  Хоним, на сўйлар. Айтур:  Бунча ҳайбатли хўжасан,  Эшикбонлар сани кўрмади,   Човушлар сани сезмади,  Кўрар кўзим кўрмас бўлди,  Тутар қўпим тутмас бўлди. Титраб жоним   жўшга   келди,  Олтин   аёқ  қўлдан тушди. Оғзим ичи муз бўлди  Сўнгакларим тўз бўлди, Соқоллари оқ  хўжа,  Кўзлари сўник хўжа. На ҳайбатли хўжасан, гапир манга,  деди. Шундай дегач, Аэроилнинг аччиғи тутди: Ҳой, ярамас, Кўзим сўник эканин на сезмассан?  Кўзи чақноқ қизларнинг, келинларнинг Жонин кўп олмишам. Соқолим оқлигин на ёқтирмайсан? Он соқол, қора  соқол йигитларнинг Жонини хўп олмишам - Соқолим оқарганига шу  сабабдир,  деди. Сан ярамас дали, манманлик қилардинг, ол қанотли Азроил маним қўлимга тушса ўлдирардим, яхши йигитнинг  жонин ундан қутқарардим, дер  эдинг. Мана энди, Дали, санинг жонингни олмоққа келдим, берурмисан  ёки  ман  билан жанг қилурмисан,  деди. Дали  Домрул айтур: Ол қанотли Азроил   санмисан? Ҳа, манман,  деди. Бу яхши йигитларнинг жонин сан олурмисан, деди.

Ҳа, ман олурман,  деди. Дали Домрул айтур: Ҳой, эшикбонлар, эшикни ёпинг,  деди. Ҳой,  Азроил, ман сани  жанг  майдонида  кўрарман  дегандим, тор  жойда қўлимга тушдинг,  деди. Ман сани ўлдирурман, яхши  йигитнинг жонин қутқарурман,  деди. Қора қиличин суғурди, Азроилни чопиш учун ҳамла этди. Азроил ғойиб бўлди, панжарадан учди - кетди.  Инсон зотининг аждари   Дали   Домрул   чапак чалди, қаҳ-қаҳ  кўлди. Айтур: йигитларим Азроилнинг кўзини шундай кўркитдимки,  кенг  эшикни  қўйиб, тор тешикдан чиқди. Маним қўлимдан  кўгаржинга айланиб учиб  кетди. Ман уни  лочинга олдирмагунча қўймайман,  деди.  Турди, отига минди. Лочинни қўлига олди. Азроилнинг изига тушди. Бир - икки кўгаржин тутди,  ўлдирди. Уйига  қайтур экан, Азроил отининг кўзига кўринди. От ҳуркди. Дали Домрулни кўтарди, ерга урди. Қора боши гангиди. Оқ кўксининг устидан Азроил босиб тушди. Дали Домрул аввал ингради, кейин бақира бошлади. Айтур: Ҳой, Азроил омон, Ҳақнинг бирлигига йўқдир гумон, Ман сани бундай билмас эдим, Яширинча жон олишинг билмас эдим, Кўлкаси буюк бизнинг тоғларимиз бор.  Ул тоғларда боғларимиз бор, Ул боғларда қора сўлқим  узумлар бор.  Ул   узумни сиқиб, ол шароб қиларлар, Ул шаробдаи ичган маъмур бўлар,  Шароб  ичдим, сезмадим. На  сўйладим билмадим,

Йигитликка тўймадим, Жоним олма, Азроил, мадад, деди. Азроил айтур: Ҳой ярамас дали, манга нечун  ёлворурсан? Манинг қўлимдан на келар? Мен ҳам бир юмуш одамиман, деди.  Дали  Домрул  айтур:  Демак   жон  бериб,  жон  оладиган яратганнинг ўзидир, деди. Бали, ўлдир, деди. Дали Азроилга боқди. Бўлмаса сан на қилиб юрибсан? Сан   орадан   чиққил,   ман   эгам   билан   хабарлашайин,   деди.  Дали Домрул тилга кирди, кўрайлик, Хоним, на  дер экан. Айтур: Юксаклардан юксаксан, Кимса билмас қандайсан? Кўркли эгам, Неча жоҳиллар сани кўкда эмас, ерда истар. Сан худ мўминлар кўнглидасан Собит турган жаббор эгам  Маним жоним олур бўлсанг сан олгил Азроил олгани қўймагил, деди.  Яратганга Дали Домрулнинг бу сўзи хуш келди. Азроилга нидо айлади: ярамас дали манинг бирлигим билди, бирлигимга шукр этди, ё Азроил, Дали Домрул энди жон ўрнига жон топсин, унинг жони озод бўлсин, деди.  Азроил айтур: Ҳой Дали Домрул, тангрининг амри  шулким, сан жонинг ўрнига жон топсанг, санинг жонинг озод бўлур, деди. Дали  Домрул айтур: Манда кўп жон йўқ  бир кекса отам билан бир қари онам бор. Кел, борайлик иккисидан бири, эҳтимол, жонин берса, олгил, манинг жонимни   қўйгил, деди. Дали Домрул от суриб, отасининг ёнига келди. Унинг қўлин ўпиб сўйламиш, кўрайлик, Хоним, на сўйламиш. Айтур: Он соқолли, азиз иззатли жоним отам,   Билурмисан нелар бўлди?  Куфр сўз сўйладим, Ҳаққа ҳеч хуш келмади.  Кўкдаги ол қанотли Азроилга амр этди, Учиб келди. Он кўксимни босиб тушди,  Хириллатиб тотли жоним олур бўлди. Ота, сандан жон тиларам, берурмисан,  Ёки ўғлим Дали Домрул деб йиғлармисан, ота, деди. Отаси айтур: Ўғил, ўғил, ой ўғил Жоним парчаси ўғил Туғилганингда тўққиз бўқа сўйдирганим арслон ўғил  Тунлик олтин бон уйимнинг тиргаги ўғил Қорга менгзар қизим  - келинимнииг чечаги ўғил,  Қарши ётган қора тоғлар керак бўлса Айтгил, келсин, Азроилга яйлов бўлсин.  Совуқ-совуқ булоқларим  керак  бўлса,  Уни ичсин,  Қатор - қатор шаҳбоз отларим   керак  бўлса  Уни минсин,  Қатор - қатор туяларим керак бўлса. Уни олсин. Оғилдаги  оқ  қўйларим  керак бўлса, Қора  мудбоқ ичида унга емиш бўлсин.  Олтин, кумуш, пул керак бўлса. Унга харж бўлсин.  Дунё ширин, жон азиз,  Жонимии қиябилман, яхши англа  Мандан азиз, мандан севикли онангдир,  Ўғил, унинг ёнига бор, деди. Дали Домрул отасидан юз бурмади, тезда онасининг ёнига борди. Айтур: Она,  билурмисан нелар бўлди?  Кўк  юзидан  ол қанотли Азроил учиб тушди. Оқ кўксимга босиб тушди.  Бақиртириб жоним олар бўлди. Отамдан жон тиладим, она,  бермади. Сандан жон тилайман, она,  Жонинг манга берурмисан? Йўқса, ўғлим Дали Домрул, дея  йиғлармисан? Аччиқ  тирноқ   ол   юзингга   тортармисан?  Қарға каби қора сочинг   юлармисан,  она   деди.  Онаси   сўйламиш,   кўрайлик,   Хоним,   на   сўйлар  экан. Онаси айтур: 

Ўғил, ўғил, ой ўғил Тўққиз ой тор қорнимда кўтарганим ўғил,

Дўлама бешикларга белаганим ўғил

Ўн   ой  деганда  дунё  юзига  келтирганим   ўғил

Дўлаб - дўлаб оқ сутимни эмизганим   ўғил,

Оқ   чўққили  ҳисор  парда  тутилганим   ўғил.

Бўлак динли   ғаюр   элида   асир бўлганим ўғил,

Олтин  акчани  ишга  солиб  қутқарганим   ўғил,

Ёмон ерга борибсан, ман борабилман
Дунё ширин, жон азиз жонимни қиябилман, тўғри англа,  деди. Онаси ҳам жонин бермади. Шу пайт Азроил келди. Дали  Домрулнинг жонин олмоққа. Дали Домрул айтур: Ҳой, Азроил, омон. Ҳақнинг бирлигига йўқ гумон. Азроил айтур: Ҳой, ярамас Дали, яна нечун омон тиларсан? Оқ соқолли отанг жонини бермади, оқ сочли онанг ёнига бординг: жон бермади. Яна ким бор санга жон берадиган, деди. Дали Домрул айтур: Мен  бир  инсонни   кўрмоғим     керак.  Азроил айтур:  Ҳой,  дали,  у     кимдир?

Айтур: Ва эллик ҳалолим бор. Ундан маним  икки  ўғлим  бор. Омонатим бор, берадиган нарсам бор. Ундан сўнгра маним жонимни оласан,  деди. Сўрди, ҳалоли  ёнига келди. Айтур: Билурмисан, нелар бўлди? Кўк юзидан  ол  қанотли Азроил учиб тушди, Оқ   кўксимни  босиб тушди Тотли жоним олур бўлди  Отамга айтдмм, жон бермади, Онамга бордим, жон бермади,  Дунё ширин, жон тотли, дедилар  Энди: Юксак юксак қора тоғларим   санга яйлов бўлсин  Совуқ-совуқ сувларим  санга ичит бўлсин,  Қатор-қатор шаҳбоз отларим санга бўлсин, Тунлик олтин бон уйим  санга кўлка бўлсин. Қатор-қатор туяларим Санга   юклат   бўлсин,  Оғилдаги   оқ қўйларим,  Санга бўлсин  Кўзинг кимда тўхтар бўлса, Кўнглинг кимни севар бўлса,  Сан унга боргил,  Икки  ўғлим  ўксук  қўймагил. Хотин Айтур: тилга кирмиш, кўрайлик,  Хоним, на сўйлар экан. Айтур:  На дерсан, на сўйларсан?  Кўз очиб кўрганим,  Кўнгил бериб суйганим,  Ғуч  йигитим,  шоҳ  йигитим.  Тотли емак бериб ўпишганим Бир ёстиқда бош қўйиб эмишганим,  Қарши ётган қора тоғларни Сандан сўнгра на қиларман?  Яйлов эмас, манинг гўрим  бўлсин. Совуқ-совуқ  сувларинг  Ичар бўлсам манинг қоним  бўлсин. Олтин акчанг харжлаб эсам  Манинг кафаним  бўлсин. Қатор-қатор шаҳбоз отинг  Минар бўлсам, тобутим бўлсин. Сандан сўнгра бир йигитни  Севиб борсам, бирга  ётсам,  Ола илон бўлиб мани чақсин  Санинг ул кўркок онанг-отанг Бир жонин аябди, қиябилмабди,  Арш шоҳид бўлсин, Етти қават осмон шоҳид бўлсин,  Қодир эгам шоҳид бўлсин. Маним жоним санинг жонингга қурбон бўлсин. деди, рози бўлди. Азроил хотиннинг жонин олмоққа келди. Одамийлар аждари умр йўлдошини қиймади. Яратган эгамга ёлворди. Олур бўлсанг иккимизнинг жонимиз бирга олгил,  Иккимизнинг жонимизни бирга қўйгил. Карами кўп қодир эгам. деб йиғлади. Яратган Дали Домрулнинг сўзини қабул қилди. Азроилга амр айлади: Дали Домрулнинг ота-онасининг жонини ол, ул икки  халолга   юз   қирқ   йил   умр  бердим,  деди.

Азроил Домрулнинг ота - онаси  жонини   олди. Дали Домрул  юз   қирқ   йил   йўлдоши   ила умр кўрди. Қўрқут  Ота келиб достон айтди, шеър сўйлади. Бу  достон Дали Домрулники бўлсин, мандан сўнгра   алп   ўзанлар   сўйласин, даргоҳи очиқ жумард эранлар тингласин, деди. Тилайманки, Хоним, санинг қора тоғларинг йиқилмасин. Кўланкаси кенг оғочларинг кесилмасин, теран оққан сувларинг қуримасин.  Ишқилиб,  эгам   номардга  муҳтож    этмасин,  Хоним-эй.

Олтинчи қисса:  Қангли   Хўжа   ўғли   Қон  Тўрали   достони
 
Ўғуз   замонида   Қангли  Хўжа   деган  бир зийрак эр бор эди. Унинг етишган баҳодир ўғли бор эди. Оти Қон Тўрали эди. Қангли Хўжа  айтур: Ёронлар, отам   ўлди, ман  қолдим, ерини  қўлда  тутдим, бир куни ман ўламан, ўғлим қолар. Бундан яхшироқ, кўзим очиқлигида ўғил, кел, сани ўйлаб қўяй, деди. Ўғлон   сўрар: Ота, мани  ўйлантирмокчи  экансан, манга   лойиқ   қиз  ким  бўлур?

У яна  айтур: Ота, ман  ўрнимдан  турмасам  ул  қиз турадиган бўлсин; ман қорабайирни минмасам, ул минадиган бўлсин; ман ғаюр элига боролмасам, ул манга бож келтирадиган бўлсин, деди. Қангли Хўжа айтур: Ўғил, сан  қиз  истамассан, бир  азамат  баҳодир истаяпсан, унинг соясида ейсан, ичасан ва роҳатда  яшамоқчисан,  деди. Қон Тўрали айтур: Балли, жоним ота, шуни хоҳлайман. Энди бориб, бир гўзал қизни топасан. Устига тушаман, ётаман,  қорни йиртилар,  деди. Қангли Хўжа  айтур: Ўғил, қиз кўрмак сандан, мол ва ризқ бермак мандан, деди. Шундай дегач, эранлар эрани Қон Тўрали жойидан турди. Қирқ йигитин ёнига олди. Ич Ўғузни кўрди, қиз топмади. Қайтди, уйига келди. Отаси: Ўғил, қиз топмадингми? - деди.  Қон Тўрали: Йиқилсин, Ўғуз ерлари, манга бўлар қиз  тополмадим, ота, деди. Отаси айтур: Ҳой ўғил, қиз тилаб борган бундай бормас, деди. Қон Тўрали айтур: Йўқса қандай борур, ота? 

Қангли Хўжа айтур: Ўғил, сабоҳ бориб, кун ўртада қайтмас, кун ўртада  кетиб,  оқшом  қайтиб келолмас.  Ўғил, сан  мол  йиғ, молга  бажид бўл, ман санга қиз  ахтариб  кетай. Қангли Хўжа севина - севина ўрнидан турди. Оқ  соқолли пир  қарияларга  қўшилди. Ич  Ўғузга кирди, қиз   топмади. Қайтди, Таш Ўғузга кирди, топмади. Қайтди, Тирабзонга келди. Энди Тирабзон такурининг бир азим кўркли маҳбус қизи бор эди. Ўнгига - сўлига қараб икки марта ёй тортар эди. Отган ўқи ерга тушмас эди. Ул қизнинг уч жонивор қалинлиги - кафтани бор эди, отаси кимки уч жониворни босса, енгса, ўлдирса, қизимни ўшанга берурман   дея   ваъда айламиш эди. Енгмаса, ўзининг бошин кесдирарди. Шу аснода ўттиз  икки   ғаюр   бегининг ўғиллари   ўз   бошидан жудо бўлиб, бошлари  осиб  қўйилганди.

Ул уч жониворнинг бири қутурган арслон эди, иккинчиси қора бўқа эди, учинчиси ҳам қора туя эди.  Ҳар бири бир аждарҳо эди. Ул ўттиз икки бош қалъа кунгураларига осилган эди. Қутурган арслон билан қора бўғро юзин кўриб улгурмагандилар. Фақат бир бўқа билан олишиб ҳалок бўлган эдилар. Қангли Хўжа   бу бошларни, бу жониворларни кўрди. Бошидаги бит оёғига тушди, айтур: Борайин, ўғлимга тўғри хабар берайин, ҳунари бор эса   келсин,  олсин. Йўқса, уйдаги қизга рози  бўлаверсин, деди. Отнинг  оёғи, шоирнинг тили машҳур бўлур. Қангли Хўжа йўлга тушди, Ўғузгa келди:  Қон Тўралига хабар бўлди, отанг келди,   дедилар.

Қирқ йигити ила отасига қарши чиқди, қўлин ўпди, айтур: Жоним ота, манга борар қиз топдингми? Айтур: Топдим, ўғил,  ҳунаринг бор  эса,  деди. Қон Тўрали айтур: Ғаюр олтин ақчами истар ёки   нор   туями?

Отаси айтур: Ўғил,   ҳунар   керак ҳунар,  деди. Қон  Тўрали   айтур: Ота,  ёли  қора  қозилик   отимга эгар солайин. Қонли  ғаюр  элига тез чопайин, қон тўкайин, ёғийни қон қусдирайин,  ҳунар кўрсатайин, деди. Қангли Хўжа айтур:  Ҳой, жоним  ўғил  ҳунар  деганим  бул  дегани – қиз  учун жонивор сақламишлар. Кимки  уч жониворни босса, ул  қизни  ўшангга  берурлар,  босиб  ўлдирмаса, ўзининг бошин кесурлар, қалъа кунгурасига осарлар,   деди.

Қон Тўрали айтур: Ота, бу сўзни сан манга айтмаслигинг керак эди. Айтдингми, албатта  боришим  керак. Бошимга қарғиш, юзимга тўқмоқ бўлмасин. Хотин она,  бек ота,  эсон қолинг,  деди. Қангли Хўжа айтур: Кўрдингми, ман нима қилиб қўйдим? Ўғлонга кўркинчли  хабар  берайин, ўйлаким, кетмагай, раъйдан қайтар,  деди.  Қангли   Хўжа   сўйламиш,   кўрайлик Хоним,  на  сўйламиш,  айтур:  

Ўғил, Сан  боражак  жойга   йўл

Эгри – бугри  ёмондир.

Отлиқ   ботиб  чиқолмас,

Унинг   балчиқлари   кўп.
Ола   илон  йўл  топмас,
Ўрмонлари   қалиндир.
Кўк   ила   бўй   ўлчашган

Унинг   қалъаси   бордир.

Кўз   қоқибон   кўнгил   олган

Унинг   кўрклиси   бордир.
«Ҳой»   дегунча  бош   кесгучи
Унинг жаллоди бордир.
Яғринида   қалқон   ўйнар
Унинг   аскарлари   бордир.
Ёвсиз   ерларни   майл   этдинг,  қайта   дўнгил,

Оқ соқолли  отанг, қари онангни бўзлатмагил,  деди. Қон Тўрали қизишди. Айтур: На сўйларсан, на  деюрсан,  жоним   ота?  Бундай ишдан   кўркқан   йигит йигитми? Алп эрни кўркитмоқ айб бўлур  Унинг эгри - бугри  йўлларини  Тангри қўриса, бир тунда йўртаман.  Отли ботиб, чиқолмайдиган  Балчиғига тошлар тўшайман.  Ола илон ўтмас ўрмонига  Чақмоқ  чақиб, ўт кўяман.  Кўк ила бўй бўйлашган қалъаларин  Тангри қўриса, йиқажакман.  Кўз қоқибон кўнгил олган  Кўрклисининг бўйнин ўпаман.  Яғринида қалқон ўйнар аскарининг Тангри қўриса, бошии кесаман.  Ё етарман ё етмасман, Ё келарман  ё   келмасман,  Ёки  қора  бўқа  тагида   қоларман,   Ё   унинг  бўйнига   илашиб   қоларман Ва қутурган арслон  қийноғида  титиларман.  Ё етарман,  ё  етмасман,  ё  келарман, ё  келмасман,  Яна   кўргунча  бек ота, хотин она эсон колинг,   деди.  Кўрдиларки, номус  учун  ҳеч  нарсадан  қайтмас, айтдилар: Ўғил,   мақсадингга   ет,  соғ – омон   бориб    келарсан,   дедилар.

Отасининг,  онасининг  қўлларини  ўпди. Қирқ йигитин ёнига олди. Етти кун, етти кеча юрдилар. Ғаюрнинг сарҳадига етдилар. Чодир тикдилар. Югурук отин  югуртиб,   Қон  Тўрали   гурзисин  кўкка  отар, қайтиб   ерга  тушмасдан илиб олар. Ҳой, қирк  эшим, қирқ йўлдошим Югрук бўлса, чопишсам, Кучли бўлса,  курашсам,  Ҳақ   менга   иноят  айласа.  Уч  жониворни  ўлдирсам,  Салжан Хотунни олсам.  Отам, онам  уйига  қайтсам.  Ҳай,  қирқ  эшим,  қирқ    йўлдошим,  Қирқингизга қурбон бўлсин манинг бошим,  дея  сўйлар  эди. Булар   шундай  деб  турганда, Хоним,  Такурга  хабар  етди.  Ўғуздан   Қон   Тўрали  деган бир йигит бор экан,  қизингни  тилаб   келаётир,   дедилар.  Ғаюрлар  етти   фарсаҳ  ерда  қарши   келдилар.  Нега   келдингиз   йигит   беклар,   дейишди.

Беришмоққа, олишмоққа   келдик,   дедилар.  Иззат – ҳурмат   айладилар. Оқ  чодир  тикиб, ола   ғали тўшадилар. Оқча  қўйни  сўйдилар, етти  йиллик  ол  шароб  ичирдилар. Уларни   олиб Такурга келтиришди.  Такур тахт устида ўтирган эди. Юз  ғаюр  ичдан  совут  кийиб  олган  эди.  Етти   қат майдонни  айланди,  келди. Магар  қиз   майдонда  бир  кўшк   қурдирган  эди. Ёнида  бўлган   қизларнинг жами  қизил  киймишлар    эди,   қизнинг ўзи  сариқ  кийган  эди. Юқоридан томоша  қилар эди. Қон  Тўрали  келди,  қора  шапкали  такурга  салом   берди. Такур   алик   олди. Ола   ғали тўшадилар, ўтирди. Такур айтур: Йигит,  қай  ердан  келурсан?   Қон  Тўрали  ўрнидан  турди.  Апил - тапил   юрди, оқ манглайин очди, оқ  билакларин силади, айтдиким:  Қарши ётган  қора   тоғинг ошмоққа келмишам,  Оқиндили, кўркли сувингни кечмоққа келмишам.   Тор этагинг, кенг қўлтиғингга сиғмоққа келмишам,   Қизингни олмоққа   келмишам   деди.  Такур айтур:  Бу йигитнинг  сўзи  югрук,  агар  қўлида  ҳунари  ҳам  бор  бўлса,   деди. Такур айтур:  Бу  йигитни  онадан  туғилгандай  қилиб  ечинтиринг.  Ечинтирдилар. Қон Тўрали нафис тўқилган  олтинли  безни  белига  ўради. Қон  Тўралини  олиб  майдонга  чиқдилар.  Қон Тўрали  жамол ва камол  эгаси  эди. Ўғузда  тўрт  йигит  ниқобда  юрардилар: бири   Қон  Тўрали, иккинчиси  Қора  Чакур   ва   ўғли   Қирқ   Киник,  тўртинчиси   бўз   айғирли  Байрак.

Қон Тўрали ниқобин олди.  Қиз кўшкдан боқар эди. Тўралини кўриб, оёқ - қўли бўшашди, мушуклари мовлади,  овсил  бўлган  бўзок   каби,  оғзидан  суви  оқди.  Ёнидаги қизларга  айтур: Яратган  эгам  отамнинг кўнглига  раҳм  солса,  қалин  солиб,  мани  ул   йигитга   берса.  Шундай   бир  йигит ҳайф   булар, жониворлар  дастидан  ҳалок  бўлар,  деди. Шу   пайт  темир занжир - ла   боғланган  бўқани  келтирдилар. Бўқа  тиз  чўкди. Бўйнин   бўкиб,   мармар  тошни   қатиқдай   титди. Ғаюрлар   айтур: Энди   йигитни   отар, йиқар,  ағдарар,  йиртар.  Йиқилсин   Ўғуз  эллари,  қирқ   йигит   бир   бек   ўғли    билан    бир  қиз  учун  ўлиб  кетса   на   бўлур,   дейишди.  Буни  эшитган  қирқ   йигит   йиғладилар.  Қон Тўрали   ўнггига   боқди, қирқ  йигитни йиғлар  кўрди. Сўлига боқди, яна   кўрди. Айтур: Ҳей,  қирқ   эшим, қирқ   йўлдошим, на йиғлаюрсиз? Қўлбола   қўбизим   келтиринг,   овунтиринг мени, деди. Қирқ йигит Қон Тўралини овунтирдилар, кўрайлик Хоним, қандай овунтирган эканлар, айтур: Султоним Қон  Тўрали,  Қалқибон ўрнингдан  турмадингми.  Ёли   қора   қозилик   отга   минмадингми?  Ола  тоғнинг қоқ белидан  Ов овлабон, қуш қушлабон ошмадингми?  Отангнинг  оқбон   эшигинда   Қорабошлар  инак соғар, кўрмадингми?  Бўқа, бўқа деганлари Қора инак бўзоғича келармикан?  Алп эранлар рақибидан қайғурарми?  Сариқ  тўнли Салжан  Хотун  кўшкдан   боқар,  Кимга  боқса   ишқи   билан   ўтда   ёқар   Қон   Тўрали   сариқ   тўнли  қиз ишқига бир худо,  де,  дедилар. Қон  Тўрали,  қани  бўқангизни қўйворинг, келсин деди.  Бўқанинг занжирин ечдилар, қўйиб   юбордилар. Шохлари олмос  найза  каби  бўқа  Қон Тўралининг  ёнига келди. Қон  Тўрали  бўқанинг  манглайига   юмруқ   билан   бир  урдиким, уни кети билан   ерга  ўтиргизиб қўйди. Манглайига   юмруғини   тиради. Сурди,  майдоннинг   четига   чиқарди. Узоқ   олишдилар,  на   бўқа   енгар, на   Қон  Тўрали  енгар. Аста – секин   бўқа   сўлий   бошлади,  оғзи   кўпикланди.

Қон Тўрали айтур: Бу дунёни  эранлар  ақли  ила  билмишлар. Бўқанинг ўнгидан  ҳатлаб,  ортига   ўтайин, на ҳунарим   бўлса   ортидан   кўрсатайин,   деди,  тиловат  келтирди. Бўқанинг  кўз олдидан  ғойиб  бўлди. Бўқа  шохлари  ўртасига  тиқилди  Қон  Тўрали  унинг қуйруғидан тортиб   уч   карра  ерга  урди. Суяклари парча - парча бўлди. Босди, бўғизлади. Пичок  чиқариб, терисини шилди, этини майдонда қолдириб, терисини  Такурнинг  олдига келтириб, айтур: Эрта тонгда қизингни манга  берасан,  деди.  Такур айтур: Ҳой,  қизни  беринглар,  шаҳардан чиқсин, кетсин, деди.  Такурнинг қариндоши айтур: Жониворлар сарвари арслондир. Унинг билан ҳам ўйин кўрсатсин, қизни ўшандан кейин берайлик деди. Бордилар, арслонни чиқардилар, майдонга олиб келдилар.  Арслон букирди, майдонда қанча от бўлса, бари қон қақшади.

Йигитлар айтур: Бўқадан қутулди, арслондан  қандай  қутулур,  дедилар,  йиғладилар. Қон Тўрали йигитларни  йиғлар кўрди, айтур:  Қани, қўбизни қўлга олинг, мани овутинг, сариқ тўнли қиз ишқи турганда  бир  арслондан  қайтайинми,  деди.  Йўлдошлари  сўйламиш,  кўрайлик-чи,  Хоним, на сўйламиш,  Айтур:  Сўлтоним   Қон  Тўрали    Оқ   қамишнинг   ичида  сариқ   бузоқ   кўриб   Тойлар  босган,  юрак    томирин   тилиб,   қонин   сўрган,   Қора    пўлат  ўз  қиличидан қайтмаган, Оқ   ипли   қаттиқ ёйдан   кўркмаган,  Оқ қуйруқли ўткир ўқдан ҳайиқмаган, Жониворлар сарвари арслон  Ўзини ола кўппакка  талатарми?  Алп  йигитлар саваш   куни   рақибидан қайтарми?  дедилар.  Сариқ   тўнли   Салжан Хотун кўшкдан  боқар.  Кимга   боқса   ишқида   ўтда   ёқар,   Сариқ тўнли қиз ишқига бир тавба де,  дедилар.

Қон  Тўрали, қани  ғаюр,  арслонингни  қўйиб   юбор,  келсин, деди. Қора пўлат ўз қиличим йўқким, бир  уриб икки бўлак қилардим. Санга сиғиндим, жўмардлар жўмарди  ғани эгам, мадад   бер,  деди.  Арслонни   қўйиб   юбордилар, сурди, келди.  Қон Тўрали   капанагини манглайига боғлаб, арслон панжасига   қараб   юрди. Арслоннинг   пешонасин   кўзлаб  юмруғ билан бир урдиким, юмруқ   арслоннинг жағини  ўшатиб  юборди. Арслоннинг  энсасидан  тутди, белини  узди. Шундан  сўнг ерга   кўтариб урди, парча - парча   этди. Такурнинг ёнига   келди,   айтди: Орқадош   қизингни манга   бергил,  деди. Такур айтур:  Қизни  келтиринг, бу   йигитни   кўзим   кўрди,  кўнглим  севди. Омон турсин, омон  кетсин,  деди.  Ўша қардоши яна айтур: Жониворлар сарҳанги  туядир.  Туя  билан  дом  ўйин  кўрсатсин,  кейин   қизни  берамиз,  деди.  Бекнинг,  пошшонинг   ҳиммати   Қон  Тўралига бўлди. Такур туянинг оғзини   етти   жойидан   боғланг,   деди.  Лекин   ҳасадгўй   ғаюрлар  боғламадилар   юганини   ечиб,  қўйиб   юбордилар.

Қон   Тўрали шиддат  билан отилиб, туянинг  қўлтиғига  кирар, отилиб  чиқар.  Сархуш   йигит   икки   жонивор   билан  олишиб  чарчаган   эди, тойинди, йиқилди. Олти  жаллод  устига  келиб,  қилич яланғочладилар. Буни  кўриб,  йўлдошлари  сўйламиш,  қўрайлик-чи,  на  сўйлар экан, Айтур:  Қалқибон Қон Тўрали ўрнингдан туриб келдинг.  Ёли қора Қозилик отинг дарров миндинг, Олакўз йигитларинг ёнингга олдинг,  Ола тоғнинг қоқ белидан тунда ошдинг, Оқаётган   кўркли   сувин   тунда   кечдинг,  Қонли ғаюр элига тунда кирдинг. Қора   бўқа   келганида парча – парча   қилдинг,  Кутурган   арслон   келди, белини   синдирдинг. Қора бўғро келганида   на   бўлди   сенга?  Қора – қора   тоғлардан хабар ошар,  Қонли-қонли сувлардан хабар кечар,  Қонли Ўғуз элига хабар етар.  Қангли Хўжа ўғли Қон Тўрали на қилди дерлар. Қора   бўғро келганда қилчатмабди,  Кутурган  арслон келганида, белин букиб,  Қора бўғро келганда  на  кечикмиш, дерлар.  Улли кичик  қолмагай  сўз  айтмаган,  Аёл  эркак  қолмагай  ғийбат этмаган,  Оқ  соқолли  отанг  мунгли  бўлар,  Қариган онанг қонли ёшлар тўкар, Хоним, қалқибон ўрнингдан турмас бўлсанг,  Олти жаллод тепангда яланғоч қилич тутар, Ғофил қолган кўркли бошинг кесар,  Ошоқдан юқорига боқмасмисан,  Қаршингга   ола   ғоз   келди,   лочининг  қўймасмисан,  Сариқ тўнли  Салжан  Хотун  ишорат  этар, кўрмасмисан,  Сани туя дастидан забун бўлар, дейишди, билмасмисан,  Сариқ   тўнли   Салжан   Хотун   кўшкдан  боқар,  Кимга   боқса   ишқи-ла   ўтда   ёқар  Сариқ тўнли   қиз    ишқига  бир   тавба   де,    дедилар.

Қонли   Тўрали турди, айтур: Агар мен бу туянинг бурнига ёпишсам, бир қиз сўзи ила ёпишди дерлар. Буюк Ўғуз элига хабар етар, туядан енгилганди, қиз   қутқарди   дерлар. Қани, қўбизни чалинг, овунтиринг мени, яратганга   сиғиндим,   бир   бўғродан   қайтайинми?  Иншооллоҳ,  бунинг  ҳам   бошин кесарман, деди.  Йигитлари   Қон   Тўралини  овунтириб, сўйламиш,   кўрайлик,  Хоним,   на   сўйламиш:

Қоп қоялар бошинда уя қурган,   Қодир улус эгамга яқин учган,   Манжанаги оғир тошни ғизлатиб отган.  Ори кўлнинг ўрдагин яшиндай олган,  Катта уйга яқин юриб, тортиб узган   Қорни оч бўлганда қалқиб   учган,   Жумла қушлар султони чолқора қуш  Қарғанинг қаноти-ла ўзини тозаларми,  Алп йигитлар рақибидан қўрқарми ҳеч,  Сариқ тўнли Салжан Хотун кўшкдан боқар,  Кимга боқса ишқи ила ўтга ёқар,   Сариқ тўнли қиз ишқига бир тавба де,  дедилар.

Қон Тўрали туяни бир тепди, туя бўкирди. Яна бир тепди, туя оёғида туролмади, йиқилди. Босиб икки жойидан бўғизлади. Терисидан икки қайиш кесди ва Такурнинг ёнига келди, Айтур: Қаровчиларингга  садоқ боғи бўлсин, узангиси узилса узанги бўлади, деди. Такур айтур: Валлоҳ, бу йигитни  кўзим   кўрди,   кўнглим суйди,  деди. Қирқ  жойда  ўтов  тиктирди,  қирқ   жойда  чодир    қурдирди. Қон   Тўрали билан қизни чодирга олиб келдилар.  Ўзан келди, қўбиз чалди. Ўғуз йигитнинг ғазаби жўш урди, қиличини чиқарди, ерга урди, ўпирди. Айтдики, ер каби кертилайин, тупроқ каби соврилайин, қиличимга тўғралайин,  ўқимга санчилайин, ўғлим бўлмасин, туғилса   ўн   кунга етмасин, бек отамнинг,   хотин   онамнинг   юзин   кўрмайин,   гар   бу   чодирга   кириб   қолар   бўлсам,  деди.

Чодирин йиғди, туясин бўзлатди, отини кишнатди, тун турди, кўчди. Етти кун, етти кеча йўртди. Ўғузнинг сарҳадига чиқди, чодир тикди. Қон Тўрали айтур: Ҳей, қирқ эшим, қирқ йўлдошим,  Қурбон бўлсин сизга манинг бошим, Ҳақ таоло йўл берди, бордим, ул уч жониворни ўлдирдим. Сариқ тўнли Салжан Хотунни олдим, келдим. Хабар айланг, отам манга қарши келсин, деди. Қон Тўрали боқди, кўрди, бу қўнган жойда ғозсимон кушлар, турналар, турожлар, какликлар учарлар. Совуқ-совуқ сувлар, ўтлоқлар, чаманлар. Салжан Хотун бу ерни кўркли кўрди, севинди. Тушдилар, ишратга машғул бўлдилар. Едилар, ичдилар. Ул замонда Ўғуз бекларига на қазо келса, уйқудан келар эди. Қон Тўралининг уйқуси келди, уйқуга кетди. У ухлар экан, қиз айтур: Манинг муҳибларим кўпдир, ногоҳ келиб қолишмасин,  тутибон  йигитимни   ўлдирмасинлар. Оқ юзли ман келинни тутиб, отам-энам уйига элтмасинлар, деди. Қон Тўралининг отини яширин тутди, эгарлади. Ўзи ҳам яширин кийинди. Найзасини қўлига олиб бир баланд жойга чиқди, кўзлади.

Магар, Хоним, Такур ўз ишидан пушаймон бўлди. Уч жониворни ўлдиргани учун бир қизимни олди-кетди, деди. Яширин қора тўнли, кўк совутли олти юз ғаюр танлади. Кеча-кундуз йўртдилар, ногаҳондан етдилар. Қиз ҳозир эди. Боқди, кўрди, тезда келди, отин ўйнатди. Қон Тўралининг устига келди. Сўйламиш, кўрайлик-чи, Хоним, на сўйламиш, Айтур:  Ғофил бўлма, бошинг кўтар, йигит,  Ола кийма кўркли кўзинг очгил, йигит,   Ортингта оқ қўлларинг боғланмасдан,  Он манглайинг қора ерга тўқинмасдан,   Ғофил кўркли бошинг кесилмасдан, 

Қизил қонинг ер юзига тўкилмасдан,   Ёғий етди, душман келди.  На ётурсан, қалқи, йигит.   Қоп қоялар ўйнамасдан, ер ўприлди.  Қари беклар ўлмасдан эл бўшади,  Ясанибон устингга ёғий келди.  Етажак ерми бу ер, на бўлди сенга,  дея сўйлади.  Қон Тўрали уйғонди, ўрнидан турди. Айтур: На деюрсан, кўрклим, деди.  Айтур: Йигитим, устинга ёғий келди. Уйғотмоқ мандан, савашибон ҳунар кўрсатмоқ сандан, деди.  Қон Тўрали кўзин очди, кабоқларин кўтарди, кўрди: келин от устида, қўлида найза, кийиниб турибди.  Ер ўпди, ори сувдан обдаст олди, оқ манглайин ерга қўйди. Отига минди. Қора тўнли ғаюрга от қўйди, қарши борди.

Салжан  Хотун  от   ўйнатди,  Қон  Тўралининг  ёнига   келди. Қон Тўрали айтур: Кўрклим, қайга борурсан, деди.  Айтур: Бек йигит, бош эсон бўлса, бўрк топилмасми? Бу келган ёғий кўпдир... Савашайлик, сўқишайлик ўлган ўлсин, тирик қолганимиз чорбоққа борсин, деди.

Шундай деб Салжон Хотун от қўйди, душманни босди. Қочганин кувмади, омон деганин ўлдирмади. Тасаввур қилинг-ки, ёғий босилди. Қиличининг тиғи қон, чорбоққа келди. Қон Тўралини кўрмади. Ул маҳалда Қон Тўралининг отаси-онаси чиқа келди.  Кўрдиларки, бу келган қиз қиличининг тиғи қон, ўғли кўринмас, хабар сўрдилар, кўрайлик, нима сўраркан.  Онаси айтур:  Энам киши, қизим киши,  Эрта тонгда жойингдан туриб келдинг

Ёлғизгина ўғилни тутирмадингми?  Ғофил кўркли бошин кесдирмадингми? Хотин она, бек ота деб бўзлатмадингми?  Сан келурсан, бўбагим кўринмас, бағрим ёнар, Оғиз тилдан бир нарса де, айтгил манга  Қора бошим қурбон бўлсин, келин санга, деди.

Қиз билдики, булар қайнонаси, қайнотасидир. Қамчиси билан ишорат этиб, чорбоқ томонга борайлик қай ердан чанг чиқса, қай ерда қарға-қўзғун ўйнар бўлса, ўша жойдан ахтарамиз, деди. Отига қамчи урди, бир юксак жойга чиқди, кўзлади. Кўрдики, бир даранинг ичида чанг гоҳ кўтарилиб, гоҳ тарқар. Яқинига бориб   кўрди: Қон Тўралининг отига ўқ отмишлар, кўз қабоғини ўқламишлар. Бекнинг юзин қон қопламиш, оқаётган қонин артар. Ғаюрлар қиличин яланғочлаб атрофида тўпланмиш, у ғаюрни олдига солиб кувар.

Салжан Хотун буни кўриб ичига ўт тушди. Бир шоҳин қуш, лочин каби ғаюргa от солди. Бир учидан кириб, бир учига чиқди. Қон Тўрали боқди, кўрдики, бир кимса ёғийни олдига солиб қувмиш. Салжан Хотун эканин билмади. Сўйламиш, қўрай-лик Хоним, на сўйламиш. Айтур:  Қалқибон еридан турган Йигит на йигитсан?  Ёли қора қозилик отга минган  Йигит на йигитсан?  Ғофил бошларни кесган  Ижозатсиз манинг ёғийимни қирган  Йигит на йигитсан?  Ижозатсиз ёғийга кирмак  Бизнинг элда айб бўлур.  Қани, лочин қуш бўлибон учайинми,  Соқолингдан, бўғизингдан тутайинми?  Ол қонингни ер юзига тўкайинми?  Қора бошинг эгар қошига осайинми? Ҳой, қазоси етган йигит, На йигитсан?  Ортингга қайт, деди. Салжан Хотун ҳам сўйламиш, кўрайлик, Хоним, на сўйламиш. Айтур:  Ҳой, йигитим, бек йигитим, Қизил-қизил туялар Тўримидан кетарми ҳеч?   Қорабайир қозилик отлар   Қулунчиғин тепарми ҳеч?   Оғилдаги оқ қўйлар   Қўзичоғин сўзарми ҳеч?   Алп йигитлар, бек йигитлар,  Кўрклисини қиярми ҳеч?  Йигитим, бек йигитим, бу ёғийнинг бир учи манга, бир учи санга бўлсин, деди.  Қон Тўрали билдики, бу ёғийни босиб, тарқатган Салжан Хотундир. Бир тарафидан яна ўзи кирди, қилич тортиб, югурди. Ғаюр бошин кесди. Ёғий босилди, душман синди.

Салжан Хотун Қон Тўралини от ортига олди, чиқди. Кетар экан, Қон Тўрали хаёлига шу келди: Қалқибон Салжан Хотун турганида,  Ёли қора Қозилик отни минганида, Отамнинг оқ бон эшигига тушганида,  Ўғузнинг ола кўзли қизи, келини сўзлаганда Ҳар киши сўзини айтганида,  Сан орада турасан, мақтанасан.  Қон Тўрали забун бўлди.  От ортига олдим, чиқдим дейсан,  Кўзим тинди, кўнглим кетди,Ўлдирарман сани.  Салжан Хотун унинг ҳоли не кечганин билиб, сўйламиш, кўрайлик, Хоним, на сўйламиш, айтур: Бек йигит,  Мақтанар бўлса, эр мақтансин, арслондир,  Мақтанмоқлик авратларга ёлғондир.  Мақтанмоқ-ла аврат эр бўлмас,  Ола гўшангада сан билан қучишмадим,  Тотли томоқ тутибон сўришмадим,  Ол ўртугим очиб сўйлашмадим, Тез севдинг, тез совудинг,  Ярамас ўғли ярамас, Қодир мухтор билур, май санга Қоним қайноқ ярамни тирнама манга, деди.

Қиз бир ўқни Қон Тўралига отди, ўйлаким, бошинда бўлган бит оёғига тўкилди. Меҳри жўшиб, Салжан Хотун билан қучоқлашиб борурмишлар, ўпишмишлар. Қон Тўрали сўйламиш, кўрайлик, Хоним, на сўйламиш, айтур: Порлаб порлаб, порлабон, инжа тўнлим,   Ер босмайин юрайин, сарв бўйлим,  Қорга томган қон каби ол ёноқлим,   Қўша бодом сиғмаган тор оғизлим,  Қаламчилар чизгандай қора қошлим, Қурумдай қирқ тутам қора сочлим,  Арслон боласи, султон қизи.  Ўлдирмакка ман сани қиярмидим,  Ўз жонимни қиярман, сани қиймасман. 

Ман сани синадим. деди:  Салжан Хотун яна сўйламиш, кўрайлик, Хоним, на сўйламиш, айтур:  Қалқибон еримдан турар эдим.   Ёли қора қозилик отга минар эдим,  Отамнинг оқ бон уйидан чиқар эдим,  Ола тоғнинг қоқ белида овлар эдим,  Ола кийик, сиғин кийик қувар эдим,   Тортганда бир ўқ ила на этардим,  Темирсиз ўқ-ла йигит сани синар эдим,  Ўлдирмакка йигитим, ман сани қиярмидим, деди. Йироғидан, яқинидан келишдилар. Гизли ёқа тутибои ҳиллашдилар. Тотли томоқ берибон суришдилар. Оқ бўз отлар минибон йўртишдилар. Бек отаси ёнига келишдилар.

Отаси ўғлончигини кўрди, оллоҳга шукрлар айтди. Ўғли билан, келини билан Қангли Хўжа Ўғузга кирди. Кўк ола кўркли чаманга чодир тикди. Отдан aайғир, туядан-бўғро, қўйдан-қучқор сўйдирди. Тўй берди, буюк Ўғуз бекларини меҳмон этди.

Олтин тўнлик уйин тикиб, Қон Тўрали чодирга кириб, мақсадига етди.  Қўрқут Ота келиб, соз чалди. Достон айтди, сўз сўйлади. Сози эранлар бошига на келишин сўйлади: Қани, ўша эранлар,   Дунё маники деганлар,  Ажал олди, ер гизлади.  Фонни дунё кимга қолди?  Келимли кетимли дунё,  Сўнг учи ўлимли дунё. Ажал келганда ори имондан айирмасин. Қодир сани номардга муҳтож этмасин. Оллоҳ берган умидинг ўзилмасии, Хоним-эй.
Еттинчи  қисса:  Қозилик   Хўжа   ўғли   Яганак   достони
Ком Гон ўғли Бойинтур ўрнидан турганди. Қора ернинг устига оқ бон уйин тиккан эди. Ола соябон кўк юзини қоплаган эди. Минг жойда ипак галилари тўшалганди. Ич Ўғуз беклари суҳбатга йиғилганди. Ейишма - ичишма эди.  Ўша замонда  Қозилик  Хўжа деган бир киши бор эди. Хоннинг вазири эди. Ичган шароби бошига урди. Баҳайбат тизини  букиб  ерга   чўкди,   ўтирди.   Бойинтур  хондан  оқин  тилади. Бойинтур  ҳам  ижозат  берди,  қаерга  хоҳласанг  боравер,   деди.

Қозилик Хўжа тажрибали, ишга яроқли одам эди. Яроқли эрларни ёнига жам айлади. Йўл ҳозирлигини кўриб, йўлга  тушди. Кўп тоғлардан, дара  ва  тепалардан  кечди. Кунлардан  бир  кун  Дўзмурт   қалъасига   келди.  У   Қора   денгиз  канорида   эди. Унга   етибон   қўндилар.

Ул қалъанинг бир такури бор эди, уни Аршун ўғли Дирак Такур дер эдилар. Ул   ғаюрнинг олтмиш аршин қомати бор эди. Олтмиш ботмон гурзи кўтарарди. Ипи маҳкам ёй тортар эди. Қозилик Хўжа   қалъага   етган  заҳоти  жанг  бошлади. У  билан баробар Такур ҳам қалъадан чиқди, майдонга чиқди, эр   тилади.

Қозилик  Хўжа уни кўрган замон қалқиб турди, қорабайир отга сувор бўлди, ғаюрга ел  каби етди, елим каби  ёпишди. Унинг энсасига бир қилич урди, аммо  зарра  қадар   кесолмади.

Навбат  ғаюрга   келди. Ул олтмиш ботмон гурзисин қўлига олди. Қозилик Хўжанинг бошига урди. Ёлгончи  дунё  бошига  тор  бўлди,  оғзидан – бурнидан  қон кетди, дудуқдан оққандай қон шариллади.  Қозилик Хўжа ўраб олинди, қалъага тутқун бўлди, кетди. Йигитлари уни кўриб, синдилар, турмай   қочдилар.

Қозилик Хўжа жами ўн олти йил қалъада тутқун бўлди. Эмон деган бир паҳлавон киши олти карра бориб ҳисорни олди, аммо Қозилик Хўжани  ҳалос  этолмади. Хоним,  Қозилик  Хўжа  Бойинтур хоннинг  қўлини  ўпиб, оқинга  кетган  пайтида  бир   ўғлончиғи  бор  эди, у  ўн  беш  ёшга  кирди,  йигит бўлди.  Отасини  ўлди  деб биларди. Ясоқ  этган  эдиларки,  ўғли унинг тутқун эканин билмасин. Ул ўғлонни  Яганак  дерлар  эди.

Кунлардан бир кун Яганак ўтириб, беклар ила суҳбат этар экан,  Кўна  ўғли  Будоқ  билан  сўзи  қовушмади, айтишиб  қолдилар. Будоқ айтур: Бунда лоф уриб нетасан, на гуриллайсан? Олишмоққа эр тиларсан, унгача бориб, отангни   ғаюр  қўлидан  қутқарсанг-чи,  ўн   олти   йилдирки,  тутқундир,  деди.

Яганак  бу  хабарни  эшитар  дим   юраги  ўйнади,  қора бағри сиқилди.  Қалқди,  Бойинтур  хоннинг назарига   борди,   юзини  ерга  қўйди   ва  Яганак  бир  сўз сўйламиш, кўрайлик, Хоним, на сўйламиш, айтур:
Эрта тонгда сафо ерда тикилганда, 
Оқ бон уйли — Атлас ила ёпилганда 
Кўк соябонли— Қатор-қатор тизилганда, 

Шаҳбоз отли — Чақирибон сас берганда 
 Йўл човушли — Чайқалганда ёғ тўкилган, 

Дастурхони мўл неъматли,  
Ожиз йигит таянчи, 
Мискинларнинг умиди.  
Туркистоннинг тиргаги, 
 Патдор қушнинг жужуғи,  
Амит сувининг арслони,  
Қорачиқнинг қоплони,  

Давлатли  Хоним маним.  ман отамни ўлди, деб санардим, билмас эдим, энди билдимки, ул  ғаюрда тутқун  эмиш,  давлатли  бошинг  ҳаққи  мадад  бер, манга  лашкар  қўшиб, отам  тутқун  бўлган  қалъага юбор,  деди.  Бойинтур  хон  буюрди:  Йиғирма  тўрт  санжоқ  беги   келсин,  деди. Аввал Темир Қопи Дарбандида бек бўлган, найзаси учида эр бўкиртирган, душманга етганида кимсан,  деб   сўрамаган   Қиён  Салжуқ  ўғли Дали Дундор санинг  ила   борсин,   деди.

Айғир  кўзлар  сувидан от суздирган, эллик  етти  қалъанинг   калитин   олган Эйлик Хўжа ўғли Дўнабилмас Тўлак  Эвран  санинг ила   борсин,   деди. Қўша бурчакда  қайин  ўқи  ҳаялламаган Яғринчи ўғли Алолмиш  санинг ила  борсин,  деди. Аждарҳолар оғзидан одам олган  Дали  Эврон санинг ила бирга борсин,  деди.  Ернинг бир  учидан иккинчи учига етаман  деган Сўғон  Сариқ санинг  ила   бирга   борсин, деди. Санамоқ ила Ўғуз эранлари тугамас. Бойинтур хон йигирма тўрт Санжоқ бегини Яганакка йўлдошликка  қўшди.  Беклар жам бўлиб,  яроқларин  кўрдилар,  йўлга  тушдилар.

Магар ул кеча Яганак туш кўрди. Тушини   йўлдошларига  сўйлади. Кўрайлик, Хоним, на сўйламиш, айтур:

Беклар,  йўлдошларим, ғофил қора  бошим, кўзим  уйқуда  экан, туш  кўрдим.  Ола   кўзим   очибон дунё  кўрди. Оқ бўз  отлар чопдиргучи алплар   кўрдим. Оқ  дубулғали  алпларни  ёнимга олдим. Оқ соқолли Қўрқут Отадан ўгит эшитдим. Кўндаланг ётган қора тоғларни ошдим. Қарши ётган денгизни тилдим,  кечдим. Узоқда кўринган  қора  тоғ  бир ёнида бошдан - оёқ порлаб турган бир эр кўрдим. Қалқибон  ўрнимдан  турдим,  ўткир  учли ўз найзамни олдим, қаршилаб ўша эрнинг ёнига бордим. Порлаб турган бу одамга найзани санчмоқ бўлиб, яқин борсам, ул манинг дойим Эмон эмиш. Уни танидим, унга  салом бердим. Ўғуз элларида кимсан? дедим. Қабоқларин кўтариб, юзимга  боқди. Ўғил, Яганак  қайга  борурсан?  деди.  Сўйлади.  Ман  айтдим:  Дўзмурт  қалъасида  отам  тутқун  эмиш, унинг ёнига  кетяпман,  дедим.   Дойим манга сўйламиш, кўрайлик, Хоним, на сўйламиш, Эмон айтур:  Етганимда   ел  етмасди  етти  юргуним,   Қўриқ    ернинг бўрисига ўхшарди йигитларим. 

Етти киши букар эди манинг ёйимни,   Қайин долидан, сўм олтинли  эди  ўқим,  Ел   эсди, ёмғур ёғди, қадар қўпди,   Етти  қатла бордим,  Ул  қалъани  ололмадим, изга  қайтдим,  Мандан баттар ер қўпмагайсан, Яганагим,  қайт,  деди.  Яганак тушида дойисига сўйламиш, кўрайлик,  Хоним,  на  сўйламиш, айтур:  Қалқибон, дойи, ўрнингдан тўрганингда, Ола  кўзли бек  йигитларни ёнингга сан олмадинг,  Оти машҳур   беклар  ила сан йўртмадинг. Бек оқчали  улуфажи парни йўлдош этдинг,  Шунинг учун ул қалъани  ололмадинг,  демиш. Яганак  яна  айтур:  Кесиб - кесиб  емакка  яхна яхши,   Кесар кунда сарчашма  югрук  сув  яхши,  Дойим,  келганингда  турган   давлат  яхши,  Билганин унутмайдиган ақл яхши. Душмандан қочмаса, эрлик яхши, деди.  Бу тушни Яганак йўлдошларига  ҳикоят  айлади. Магар дойиси  Эмоннинг ўзи ҳам шу ерга келди. Жумла беклар билан қўшилиб, бирга кетишди. Кўп йўл юрдилар. Кунлардан бир кун Дўзмурт қалъасига етдилар. Давра қилиб қўндилар. Ғаюрлар  уларни кўришди. Аршун  ўғли Дирак Такурга  хабар  етказишди. Ул  малъун ҳам  буни эшитиб олоти  ҳарб  ила қалъадан ташқари чиқиб, уларга муқобил бўлди. Майдонга чиқиб, олишмоққа эр тилади. Қиён Салжуқ ўғли Дали Дундор ўрнидан туриб келди. Олтмиш тутам ўткир найзасин қўлтиққа қистириб, ул ғаюрга етди,  ул  ғаюрнинг  қаршисидан  урмоқ   бўлди,  уролмади.

Ғаюр  айланиб  уни  зарб  этди. Найзасини  тортди,  қўлидан  олди. Ва  олтмиш  ботмон  гурзиси ила  Дали  Дундорнинг  бошига  урди.  Кенг  дунё Дундорнинг кўзига қоронғи бўлди. Қозилик отини буриб,  аскарига келди. Ундан кейин Дўнабилмас Тўлак  Эвран  олти  қиррали  чўкмори билан от қўйиб келди  ва  ғаюрни  қаттиқ   урди,  ололмади. Такур  айланиб, унинг қўлидан чўқморини олди. Кейин ўзининг  гурзиси  билан  елкасига  бир  урди. У  ҳам   забун бўлиб, Қозилик отини ортга бурди, изига қайтди. Қиссани   чўзиб   на   қиламиз,  Хоним,   йигирма  тўрт  санжоқ   беги  Такур  қўлидан   забун  бўлди.

Шу  пайт   Қозилик  Хўжа  ўғли Яганак ўрнидан турди. У қора тўнли ғаюрга от қўйди. Ел каби етди,  ёлим каби ёпишди. Ул ғаюрнинг ўмизигa бир қилич урди. Кийимини, кечагини тўғради. Олти бармоқ  чуқурликда  яра  очди. Душманнинг  қора   қони   шариллади, қора саҳри, чакмони бутун қон бўлди. Қора   боши айланди, мўнгли  бўлди. Ва отининг бошини буриб,  ҳисорга   қочди.

Яганак   ғаюрнинг ортидан етди. Ғаюр ҳисор эшигига кирар экан, Яганак қора пўлат ўз қиличи-ла ғаюрнинг бўйнин мўлжаллаб  энсасига  қўшиб  бир  урдики,  боши  тўп   каби   ёнига  тушди.

Кейин Яганак отини бурди, лашкарга келди. Ғаюрлар  бу  ҳолни  кўрди, бўйлаким, ғавғо босилди, дея  тутқун бўлган Қозилик Хўжани қўйиб юбордилар, у чиқиб келди. Ҳай, бек йигитлар, ғаюрни ким ўлдирди,  дея бир сўйламиш, кўрайлик, Хоним на сўйламиш, айтур: Карвоннинг моясини юкли қолдирдим,  Нормидир, моямидир, буни билсам,  Қора  қўйимни   юкли  қолдирдим.   Қўчқорми, қўймидир,  энди билсам? Ола кўзли кўркли ҳалолим юкли қолдирдим,  Эркакмидир, қизмидир, буни билсам?  Ҳой, бек йигитлар, хабар беринг манга   Яратган ҳаққи, деди. Яганак ҳам отасига ўзининг кимлигини   билдирмади, у  ҳам  сўзлади, кўрайлик, Хоним, на сўйламиш, Айтур:   Карвонингнинг моясини  Юкли кўрдинг, нор туғди.  Қора елинли  қўйингни   Юкли кўрдинг, қўчқор туғди. Ола кўзли, кўркли   ҳалолингни  Юкли кўрдинг, арслон  туғди. Яганак  отаси  билан  кўришди. Шу пайт беклар ҳисорга  юриш   бошладилар,  яғмоладилар.  Отаси билан Яганак гизли ёқа тутиб бир - бирини ҳидлашдилар. Икки ҳасрат бир - бирига бирлашдилар, бўз  ернинг  бўрисидай  улишдилар. Яратганга  шукр қилдилар.

Ҳисорни  олиб,  ибодатхоналарни йиқиб,  ўрнига масжидлар қурдилар. Руҳонийларга азон ўқитдилар. Қутба ўқитдилар. Қушнинг ола қонини, ипакнинг аслини, қизнинг гўзалини, тўққизлама олтин билан ишланган  чорбоғни  Бойинтур хонга  ҳадя  этдилар. Қўрқут  Ота келибон достон айтди, сўз  сўйлади. Кўрки,  на  сўйлади. Бу  ўғузнома Яганакники бўлсин, деди. Мандан сўнгра алп эранлар сўйласин, манглайи   очиқ   жўмардлар   тингласин,   деди. Айтганим келсин, Хоним, санинг қора тоғларинг йиқилмасин. Кўлкаси кенг оғочинг кесилмасин. Оқ соқолли отанг жойи осмон бўлсин. Оқ сочли онанг ери беҳишт бўлсин. Охир сўнгги ори имондан айирмасин, Хоним-эй.
Саккизинчи қисса:  Босотнинг  Тепакўзни    ўлдирганлиги  ҳақида   достон
Магар, Хоним, бир кун Ўғуз ўтирганда устига ёғий келди. Тун эди, кўркиб қочди.  Қочиб кетаётганда,  Оруз  Хўжанинг ўғлончиғи тушиб қолди.  Уни  бир арслон топиб, кўтарди ва тарбия қилди.  Ўғуз бир оздан кейин яна юртига қўнди.  Ўғуз хоннинг йилқичиси келиб, хабар етказди. Айтур:  Хоним, қамишзордан  бир  арслон  чиқиб, отга   ҳужум қилди. Апил - тапил   юриши одам каби. Отни босибон қонин  ичди.  Оруз айтур: Хоним,  қочган пайтимизда   тушиб   қолган  манинг   ўғлончигимдир   балки.

Беклар  отга  миндилар,  арслон ётоғига келдилар, арслонга тегмай, ўғлонни тутдилар. Оруз ўғлонни олиб уйига келтирди. Шодлик этдилар, ейишма - ичишма бўлди. Аммо ўғлонни нақадар қистамасинлар, турмади,  қайтиб,  арслон ётоғига  борди. Яна  тутиб  келтирдилар.  Қўрқут Ота келди, айтур: Ўғлоним, сан  инсонсан,  ҳайвон  ила  мусоҳиб  бўлмагил.  Кел, яхшиси, от  мин,  яхши йигитларга эш бўл, йўрт,  деди. Улли қардошингнинг оти  Қиён   Салжуқдир,  санинг  отинг Босот бўлсин. Отингни ман  бердим,  ёшингни  эгам  берсин,  деди.  

Ўғуз бир кун яйловга кўчди. Орузнинг бир чўпони бор эди. Қўнғир  Хўжа отли сариқ   чўпон   эди. Ўғузнинг ичида  ундан аввал кимса  яйловга  кўчмас эди. Узунбулоқ   деб аталган машҳур бир булоқ бор эди. Ўша булоқ бўйига парилар қўнмиш эди. Ноғаҳондан қўйлар ҳуркди. Чўпон  буни серкадан кўрди, олдинга  юрди. Кўрдиким, парилар  қанотини  қанотига  боғлаб  учарлар. Чўпон капанагини олиб  парилар устига  отди,  пари  қизининг бирини тутди. Очкўзлик  этиб, у  билан  жуфтлашди. Қўйлар   ҳурка  бошлади. Чўпон қўйлар ёнига чопди. 

Пари  қизи  қанот   қоқиб учди, айтур: Чўпон, йил тамом бўлганда мандан омонатингни оласан, кел, деди. Аммо сан Ўғузнинг бошига завол келтирдинг, деди. Чўпоннинг ичига қўрқув тушди. Лекин қизнинг  ишқида  ранги  сарғарди. Бир оздан сўнг Ўғуз яйдоққа  кўчди. Чўпон яна булоқ ёнига  келди, яна қўйлар  ҳуркди. Чўпон  бир оз юриб, кўрдиким, бир уюм нарса ётур, ялт - юлт қилар. Пари қизи келди, айтур: Чўпон, омонатингни кел,  ол. Аммо   сан   Ўғузнинг бошига   завол   келтирдинг,   деди.

Чўпон бу ялтироқ нарсани  кўриб, таажжубланди, ортга  чекиниб, палаҳмонига  тош солиб  отди. Ҳар отганда,  у   ялтироқ   нарса   каттаяр   эди. Чўпон уни қўйиб қочди.  Қўйларнинг ортига тушди.

Иттифоқо ўша пайт Бойинтур хон беклари ила саёҳатга чиққан эди. Улар булоқнинг ёнига келишди. Кўрдиларким,  бир  ғалати  нарса  ётур, боши - кети  маълуммас. Даврага олдилар, бир йигит отдан тушиб, уни  тепди. Тепган заҳот каттарди. Яна бир неча йигит отдан тушди ва тепдилар. Ҳар тепганда каттаяверди. Оруз Хўжа  ҳам тушиб, тепди. Этигидаги маҳмуз қаттиқ тўқинди. Faлaти нарса ёрилди.  Ичидан бир ўғлон  чиқди. Гавдаси одам   гавдаси,  манглайида  бир  кўзи  бор.

Оруз бу ўғлонни олиб этагига солди. Айтур: Хоним, муни манга беринг, ўғлим Босот ила тарбиялайин,  деди. Оруз   Тепакўзни   олди, уйига келтирди. Буюрди, бир доя келди, эмчагини Тепакўзнинг оғзига солди. Бир  сўрди, бор сутини олди,  икки  сўрди - қонин олди, уч  сўрди - жонин олди. Бир неча доя чақирдилар, барини ҳалок  этди. Кўрдилар, бўлмас, сут  билан  боқайлик,  дедилар.  Кунда  бир қозон сут етмас эди. Тарбияладилар, ўсди, юрадиган бўлди, ўғлончиқлар билан ўйнайдиган бўлди. Ўғлончиқлардан бировининг бурнини, бировининг қулоғини емакка бошлади. Алҳосил, ўрдадагилар Тепакўз  сабаб  қаттиқ  инжилдилар, ожиз  қолдилар. Орузга шикоят  этиб, йиғлашдилар.  Оруз Тепакўзга дўқ   урди, сўкди, таъқиқлади,  бўлмади.  Охири   уйидан   қувди.

Тепакўзнинг пари онаси келиб, ўғли қўлига бир узук қистирди. Ўғил, санга ўқ   ўтмасин, танингни қилич кесмасин, деди. Тепакўз Ўғуздан чиқди. Бир юксак тоққа борди. Йўл  кесди. Одам олди. Катта ҳароми  бўлди. Уни бир неча одам  ўраб олдилар. Ўқ отишди - ботмади,  қилич  урдилар - кесмади,  найза билан  санчишди - илмади. Чўпон  дегани  қолмади,  ҳаммасини  еди. Ўғуздан  ҳам  одам  емакка  бошлади.

Ўғуз йиғилиб  ёнига борди. Тепакўз кўриб, ғазабланди. Бир оғочни томири-ла  қўпорди, отиб, эллик-олтмиш одамни ҳалок  айлади. Алплар  боши  Қозонга  ҳам   зарб   тегди,   дунё кўзига тор бўлди. Қозоннинг   қардоши  Қора Кўна Тепакўз қўлида забун бўлди. Дулзан  ўғли алп Рустам шаҳид бўлди. Темир тўнли  Момоқ ҳам қўлида ҳалок бўлди. Мўйлови  қонли   Буғуз  Омон ҳам   забун бўлди. Оқ  соқолли Оруз Хўжага қон қусдирди. Ўғли Қиён Салжуқнинг ўти ёрилди. Ўғуз аҳли Тепакўзга таъсир қилмади,  кўркди,  қочди. Тепакўз  олдига  чиқиб, қочирмади,  Ўғузни  ўз  ерига   қайтарди.

Алҳосил, Ўғуз аҳли етти марта қочди, Тепакўз олдига чиқиб, етти марта  изига  қайтарди.  Ўғуз Тепакўз қўлида тамом забун бўлди. Бордилар,  Қўрқут Отани  чақирдилар. У  билан маслаҳатлашдилар, келинг,  кесим  кесайлик  дейишди. Қўрқут  Отани  Тепакўзнинг ёнига олиб  бордилар. Борди, салом берди, айтур: Ўғил  Тепакўз, Ўғуз  қўлингда   забун   бўлди, ночор қолди. Оёғинг тўпрогига мани ташладилар, санга кесим берайлик, дейишди, деди. Тепакўз айтур: Ҳар кун олтмиш одам беринг емакка, деди.  Қўрқут Ота айтур: Бу ҳолда сан одам қўймай тугатарсан, деди. Фақат кунига икки одам билан беш юз қўй берайлик деди. Қўрқут Ота шундай дегач, Тепакўз айтур: Майли, шундай бўлсин. Хўп,  манга  яна  икки одам  беринг,  манинг  емагим   пиширсин,  ман ейяйин, деди.

Қўрқут  Ота  қайтди, Ўғузга келди, айтур:  Юнгли  Хўжа билан Япағили Хўжани Тепакўзга беринг, ошин пиширсин, деди. Ва  яна кунига икки одам билан беш юз қўй сўради, деди.Улар рози бўлишди. Тўрт ўғли бўлган одам, бирини берди, учови қолди. Уч ўғлоннинг бирини бериб, иккисин қолдирди. Икки ўғли бори бирини берди, бири қолди.Қобоқ  Қон  деган  бир  киши  бор   эди. Икки ўғли бор эди. Бир ўғлини бериб, бири қолган эди. Навбат яна айланиб унга келган эди. Онаси фарёд этиб йиғлади, зорлик айлади.  Магар,  Хоним, Оруз  ўғли  Босот  ғазоға  кетган эди. Шу маҳалда келиб қолди. Она айтур: Босот энди оқиндан келди, борайин, ўйлаким, манга бир асир берар, ўғлончигимни қутқарардим,  деди. Босот, хаёл суриб ўтираркан, кўрдики, бир хотин киши келур.  Келди, ичқари кириб, Босотга  салом  берди, йиғлади, айтур:  Найзаси ҳовучига сиғмаган Эликли ўғли,  Эрдил така   шоҳидан  ҳам қаттиқ ёйли.   Ич  Ўғузда,  Така  Ўғузда  оти   маълум   Оруз ўғли  хоним  Босот манга мадад,  деди.  Босот: На тиларсан, деди.

Хотин айтур: ёлғончи дунё юзида бир эр қўпди. Яйловида Ўғуз элин қўндирмади. Қора пўлат қиличларга  қилини  ҳам  кесдирмади. Ўткир  найза   ўйнатганларга илдирмади. Қайин ўқи отганлар ҳам кор қилмади. Алплар боши Қозонга бир зарб урди, қардоши Қора Кўна қўлида ҳалок бўлди. Мўйлови қонли Бугдуз Омон қўлида забун бўлди. Оқ соқолли отанг Орузга қон қусдирди. Майдон юзинда қардошинг Қиён  Салжуқ   ҳам   синди, жон берди. Буюк Ўғуз бекларининг кимин забун этиб, кимин шаҳид айлади. Етти   қатла  Ўғузни   еридан қувди. Отанинг кесимин кесди. Кунида  икки одам, беш   юз қўй сўради. Юнгли Хўжа билан Япағили  Хўжани хизматкор этиб бердилар. Тўрт ўғли бўлган бирин берди, учови қолди, уч ўғли бори бирин берди, иккиси қолди; икки ўғли бори бирин берди. Икки ўғлончигим  бор  эди,  бирин  бердим,  бири  қолди. Айланди,  навбат  яна  манга келди. Уни олмоқ истарлар. Хоним, манга мадад, деди. Босотнинг  қоронғили  кўзлари  ёш  ила  тўлди. Қариндоши   учун  сўз сўйламиш,  кўрайлик,  Хоним,  на  сўйламиш,  айтур: 

Қирон ерда тикилмиш ўтовларинг, 

У золим йиқдирди, ажаб, қардош. 
 Югрук бўлган отларинг қаторидан 

У золим ажратди, ажаб, қардош. 
 Бақувват туяларинг сафидан 
У золим айирди, ажаб, қардош.
  Дастурхончун асраган қўйларингни 
У золим қирди, ажаб, қардош.  
Қувонч ила келтирганинг келинчагинг 

У золим сандан айирди, ажаб қардош. 

Оқ соқолли отамни,  Ўғил, дея йиғлатдинг, ажаб, қардош. 

Оқ юзли онамни  Ўғил, дея бўзлатдинг, ажаб, қардош. 

Қарши ётган қора тоғим юксаги қардош, 
Тез оқар кўркли сувим тошқини қардош, 

Кучли белим қуввати,  Қоронғи кўзларимнинг ойдини қардош, 
Қариндошимдан айрилдим, дея   кўп йиғлади,  зорлик қилди. Ул хотин кишига бир асир берди, бор ўғлингни қутқар, деди. Хотин олди, келди, ўғлининг ўрнига асирни берди. Ҳам ўғлинг келди, дея Орузга  суюнчилади. Оруз севинди. Буюк  Ўғуз   беклари ила Босотга қарши келди. Босот отасининг қўлини ўпди, йиғлашдилар, бўзлашдилар. Онасининг уйига келди. Онаси чиқди. Ўғлончиғини қучди. Босот онасининг қўлини   ўпди,  кўришдилар, бўзлашдилар. Ўғуз беклари терилди. Ейишма - ичишма бўлди. Босот айтур: Беклар, қардошим ҳаққи, Тепакўз билан олишарман, на буюрарсиз, деди. Қозон бек сўйламиш, кўрайлик, Хоним, на сўйламиш, айтур: 

Қора аждар бўлди Тепакўз,  Арш   юзида ўрадим, ололмадим.
Қора   қоплон  бўлди Тепакўз,  Қора  тоғда   ўрадим, ололмадим,  Босот.

Қутўрган арслон  бўлди Тепакўз. Қамишзорда ўрадим, ололмадим,  Босот.

Эр бўлсанг, зўр бўлсанг  Ман Қозонча бўлмайсан,   Босот,

Оқ соқолли отангни йилатмагил,  Оқ сочли онангни бўзлатмагил. деди.

Босот айтур: Албатта бораман,   Қозон айтур: Ўзинг билурсан, Отаси йиғлади, айтур: Ўғил, ўчоғинг изсиз қўйма, қарам айла, борма, деди. Босот айтур: Йўқ оқ соқолли азиз ота, борурман, деди, тингламади. Беллигидан бир тутам   ўқ   чиқарди, белига тиқди. Қиличин елкасидан ошириб боғлади. Ёйини  қўлига   боғлади. Этакларин қайирди. Отасининг онасининг қўлини ўпди. Ҳалоллашди, хуш қолинг,  деди.

Тепакўз бўладиган Саллоҳ хона қоясига келди. Кўрди, Тепакўз орқасини қуёшга бериб ёлғиз ўтирмиш. Белидан бир ўқ чиқарди. Тепакўзнинг бағрига бир ўқ урди, ўқ кирмади, парчаланди. Яна бир отди, у ҳам пора-пора бўлди. Тепакўз хўжаларга айтди: Бу ернинг пашшаси бизни қитиқлаяпти, деди. Босот   яна  бир  ўқ  отди,  у  ҳам  пораланди, бир   парчаси  Тепакўзнинг  кўз  ўнгига  тушди.

Тепакўз сачради, боқди. Босотни кўрди, чапак чалди, қаҳ - қаҳ   кулди. Хўжаларга айтур: Ўғуздан бизга яна бир  барра қўзичоқ келди, деди. Босотнинг ёнига келди, тутди, бўғизидан ушлаб, ётоғига келтирди. Этигининг қўнжига суқди,  айтур: Ҳой, хўжалар, муни манга   тушликдан сўнг қовурарсиз, ейман,  деди  ва  ухлади.

Босотнинг ханжари бор эди. Этикни ёрди, ичидан чиқди, айтур: Ҳой, хўжалар, мунинг ўлими нимадан,  деди. Айтдилар: Билмаймиз, аммо,  кўзидан  бошқа  жойида   эт   йўқдир,   дедилар.

Босот Тепакўзнинг боши устига келди. Қаради, кўрдиким, кўзи этдир. Айтур: Ҳой хўжалар, найзани ўчоққа қўйинг, қизисин, деди. Найзани ўчоққа  қўйдилар, қизиди. Босот қўлига олди. Найзани Тепакўзнинг  кўзига  шундай  босдиким, Тепакўзнинг кўзи йўқ бўлди. Шундай наъра тортди, ҳайқирдиким, тоғ ва тош акс - садо берди. Босот сачради, қўйларнинг ичига, моғорага тушди. Тепакўз билдиким, Босот  моғорададир, моғоранинг эшигининг  бир  ёғига  бир  оёғини,  иккинчи томонига иккинчи оёғини  қўйиб, айтур: Ҳой,  қўйнинг  боши эркач, кел, бир-бир кеч, деди. Бир - бир келиб, кечди. Ҳар  қўйнинг  бошини  силаб  кўрди. Тўқлиларим,  давлатим  сақор  қўчқор,  энди  сан  кеч,  деди. Бир қўчқор  ўрнидан  қалқди,  қоқилиб   йиқилди.

Дарров Босот қўчқорни босиб, бўғизлади, терисини шилди. Қуйруги билан бошини терида қолдирди. Ичига кирди. Босот Тепакўзнинг ёнига келди. Тепакўз билдиким,  Босот  тери  ичидадир. Айтур: Ай, сақор қўчқор, маним қандай ҳалок бўлажагим билдинг. Моғора  деворига  сани шундай урайинким, қуйруғинг моғорани ёғласин, деди. Босот қўчқорнинг бошини Тепакўзнинг қўлига берди. Тепакўз бўйнидан маҳкам тутди. Шох билан тери қўлида  қолди. Босот Тепакўзнинг бути  орасидан санчиб чиқди. Тепакўз   шохни  кўтариб ерга урди, айтур: Ўғлон,  қутўлдингми,  деди. Босот айтур: Тангрим  қутқарди, деди. Тепакўз айтур: Ҳой ўғлон, ол шу бармогимдаги узукни, бармоғингга тақ. Санга ўқ  ва  қилич  кор этмасин,  деди. Босот олди, узукни бармоғига  тақди. Тепакўз сўрар: Ўғлон, узукни тақдингми?  Босот айтур: Тақдим. Тепакўз Босотга  ҳужум  қилди, ханжар  ила  чалди,  кесди. Босот   сачради, кенг жойга чиқиб олди. Кўрдиким, узук  яна  Тепакўзнинг оёғи остида  ётар. Тепакўз сўрар: Қутўлдингми? Босот айтур: Тангрим  қуткарди,   деди. Тепакўз айтур: Ўғлон, бир қуббани кўрдингми?

Босот айтур: Кўрдим. Тепакўз айтур: Манинг  хазинам  бор, ул   хўжалар олмасинлар, бор, мухрла, деди. Босот қубба ичига кирди. Кўрдиким, олтин ақча йиғилмиш, боқар экан, ўзини унутди. Тепакўз қуббанинг эшигин тўсди, сўрар: Қуббага кирдингми?  Босот айтур: Кирдим, деди. Тепакўз айтур: Қубба билан қўшиб  шундай  урайинки, дабдала  бўларсан,  деди. Босотнинг  тилига   калима келиб, дуо ўқиди. Шу  заҳотиёқ   қубба   ёрилди. Етти жойдан  эшик  очилди, биридан  ташқарига чиқди.

Тепакўз  қуббага  қўлини суқди, шундай силтадиким, қубба зеру забар бўлди.Тепакўз айтур: Ўғлон, қутулдингми? Босот айтур: Тангрим қутқарди, деди. Тепакўз сўрар: Санга ўлим йўқ экан, шу моғорани кўрдингми? Босот айтур: Кўрдим. Тепакўз айтур: Унда икки қилич бор, бири қинлик, бири қинсиз. Қинсиз қилич кесар манинг бошимни. Бор, келтир, манинг бошимни кес, деди. Босот моғора эшигига борди. Кўрди, бир қинсиз  қилич  жойида  турмас, гоҳ   юқорига,  гоҳ  пастга  инар. Босот айтур: Ман бунга  бетакаллуф  ёпишмайин,   дея аввал  ўзининг  қиличини  суғурди,  тутди. Қинсиз  қилич уни икки бўлак  қилди. Борди, бир оғоч келтирди, қиличга тутди, уни  ҳам  икки  бўлди. Тез  ёйини  қўлига  олди, ўқ  билан  ўша қилич осилган занжирни урди, узди. Қилич ерга тушди, ерга кириб кетди. Ўз қиличини қинга солиб, ерга санчилган  ул  қиличнинг  сопидан маҳкам  тутди. Борди, айтур: Ҳой, Тепакўз, қалайсан,  деди. Тепакўз  сўрар: Ҳа, ўғлон,  яна  ўлмадингми?  Босот  айтур: Тангрим   қутқарди,  деди.

Тепакўз айтур: Санга ўлим йўқ  экан,  деди. Нола этиб Тепакўз   сўйламиш, кўрайлик, Хоним, на сўйламиш, айтур: Кўзим, кўзим, ёлғиз кўзим,  Ман ёлғиз кўз ила Ўғузни синдиргандим, Ола кўздан айирдинг, йигит, мани.  Тотли жондан айирсин худо сани Ўйлаким, ман  чекар ман кўз дардини,  Ҳеч йигитга  бермасин  қодир  мухтор   кўз   дардини,  деди. Тепакўз  яна айтур: Қоларда,  қўпарда,  йигит, еринг на ердир?  Қоронғи  тун  ичида юрсанг умидинг надир?  Катта санжоқ   кўтарган  хонингиз ким?  Қирғин куни ўнгдан  ўрган  алпингиз  ким?  Оқ  соқолли отанг оти надир? Алп эран, эрдан отин яширмоқ айб бўлур, Отинг надир йигит, айтгил манга? деди. Босот Тепакўзга сўйламиш, кўрайлик, Хоним, на сўйламиш, айтур: 

 Қоларда, қўпарда жойим   Кунўртач,  

Қоронғу  тун   ичра   йўл ошсам, умидим   эгам,

Катта  санжоқ  кўтарган  хонимиз Бойинтур хон,  
Қирғин  куни  ўнгдан  ўрган  алпимиз  Салор ўғли Қозон. 
 Отам отин сўрар бўлсанг,  Катта   Оғоч, 
 Онам   отин сўрар бўлсанг, Улкан Арслон

Маним   отим   сўрар   эсанг,   Оруз   ўғли  Босотдир, деди.
 
Тепакўз айтур: Энди қардошимиз, мани қийма, деди.  Босот айтур: ярамас, оқ соқолли отамни йиғлатмишсан,  Чакка сочи оқарган онамни бўзлатмишсан,  Қариндошим  Қиённи ўлдирмишсан,   Оқ юзли янгамни тул айламишсан, Ола кўзли бўбакларин етим қўймишсан,  Қўймасман  сани. Қора   пўлат  ўз қилим  тортмагунча,  Кўркли бошинг кесмагунча,  Ол қонингни ер юзига тўкмагунча, Қардошим Қиённинг ўчин олмагунча,  Қўймасман, деди. Тепакўз яна бир сўйламиш, айтур: Қалқибон ўрнимдан турдим, дер эдим,  Буюк Ўғуз беклари-ла аҳдим  бўзаман,  дер эдим, Янги  туққанларин  қираман,  дер  эдим,  Бир марта одам этига тўяман,  дер эдим,  Қалин Ўғуз беклари ёнимга йиғилар, дер эдим.  Қочиб Саллоҳ хонага кираман, дер эдим, Оғир манжанақ тоши-ла отаман, дер эдим.   Тош бошимга тушиб ўламан, деб  ўйлардим. Ола   кўздан  айирдинг йигит мани,   Тотли жондан айирсин эгам сани, деди. Тепакўз  яна  сўйламиш,  айтур:  Оқ соқолли хўжаларни  кўп   йиғлатмишам,  Оқ соқолнинг қарғиши тутди, ажаб, кўзим, сани   Чакка сочи оқ хотинларни кўп йиғлатмишам,  Кўз ёши тутди, ажаб, кўзим, сани. Мўйлови қорaймиш  ўсмирларни кўп едим ман. Йигитлари  тутди, ажаб, кўзим сани,  Қўлчалари хиноли қизчаларни кўп  емишам,  Жувонликлари тутди, ажаб, кўзим сани. Ўйлаким, чекарман ман  кўз жабрини,  Ҳеч йигитга бермасин қодир мухтор кўз дардини. Кўзим, кўзим, ой кўзим, ёлғиз кўзим, деди.  Босот ғазабланиб, унга  яқин  келди. Тепакўзни  туя   каби  чўктирди. Уни ўз қиличи-ла бўйнига урди. Ёй,  қилични  тақди. Тепакўзнинг бўйнидан тешик қилди, илдириб судради. Судрай - судрай моғора эшигига келди. Юнгли билан Япaғили Хўжани Ўғузга суюнчилашга юборди. Оқ бўз отларга минибон жўнаб кетишди. Буюк Ўғуз эрларига хабар етди. От оғизли  Оруз Хўжа уйига чопар келди. Суюнчи беринг, ўғлингиз Тепакўзни ўлдирди,  деди.

Буюк Ўғуз беклари етдилар. Саллоҳ  хона қоясига келдилар. Тепакўзнинг бошини ўртага қўйдилар. Қўрқут  Ота  келибон  созини чалди.  Бозий  эранлар бошига  на  келганин айтаверди. Ҳам Босотга олқиш айтди.  Қора тоққа етганингда ошит берсин,  Қонли - қонли сувлардан кечит берсин,  деди. Эрлик билан қардошинг ўчин олдинг. Буюк Ўғуз бекларини мунгдан  қутқардинг, илоҳим  юзингни  ёруғ этсин, Босот, деди. Ўлим пайти келганида ори имондан айирмасин. Гуноҳларингизни  эгамнинг ўзи кечирсин,  Хоним-эй.
Тўққизинчи   қисса:  Бағил     ўғли   Эмраннинг   достони
Ком Гон ўғли хон Бойинтур ўнидан тўрган эди. Оқ бон уйини қора ернинг устига тиктирган эди. Ола соябон  кўк  юзини  қоплаганди. Минг  ерда  ипак   ғаличалари тўшалганди. Ич Ўғуз, Таш Ўғуз беклари йиғилган эди. Тўққиз туман Гуржистоннинг хирожи келди: бир от, бир қилич, бир чўқмор келтирдилар. Бойинтур хон қаттиқ ғазабланди. Қўрқут Ота келди, созини чалиб, қутлади, Хоним, нега қизишарсан, деди. Бойинтур хон айтур: Нега қизишмайин? Ҳар йил олтин ақча келар эди. Йигитларга, бекларга берардик, кайфияти хуш бўлар эди. Энди буни кимга берайликким, кайфи хуш бўлса, деди. Қўрқут Ота айтур: Хоним, шунинг учун бу нарсани бир йигитга берайлик  у Ўғуз дарвозасига қаровул бўлсин, деди.

Хон Бойинтур  кимга  берайлик, деди. Ўнгига,  сўлига  боқди,  кимса  рози бўлмади. Багил деган бир йигит бор эди, ўнга  боқди, сўрар:  Сан  на  дерсан?  Багил  рози  бўлди, қалқиб  ер  ўпди.

Қўрқут Ота унинг белига ҳиммат қиличин боғлади, чўқморни ўмизига бириктирди, ёйни ёнига тақди. Шаҳбоз айғирни опкелишди, у минди, хасмини - қавмини айирди, кўчди, Ўғуздан кўп айлади. Бардага, Ганжага бориб, ватан   тутди. Тўққиз туман Гуржистон оғзига бориб қўнди. Қоровуллик айлади. Ёт келса, Ўғузга армуғон юборарди. Йилда бир карра Бойинтур хоннинг мажлисига борарди. Яна Бойинтур  хондан одам келди, тез келсин дея. Багил тез борди, армуғон топширди. Бойинтур хоннинг қўлин  ўпди. Хон  ҳам  Багилни сийлади. Яхши от,  яхши кафтан, анча харжлик берди. Уч кун тамом алқади. Яна  уч  кун  Багилни ов – шикор  гўшти  ила  меҳмон  қилай, беклар, деди. Овга  чақиртиришди. Кун бўйи овга  тайёрландилар. Ким  отини, ким  қиличини,  ким  қандай  ўқ  отишини мақтар. Салор Қозон на отин мақтади, на  ўзини мақтади. Фақат  Багилнинг ҳунарини сўйлади. Уч   юз  олтмиш отлик овга чиқса, қонли кийик устига юриш қилса, Багил на ёй тортар, на ўқ отар эди. Отса ҳам, тез ёйини олиб, буғунинг ё кийикнинг бўйнига отарди, ердан турғазарди, ориқ бўлса қулоғин тиларди, овда белгили  бўлсин,  дерди.  Аммо семиз бўлса бўғизларди. Агар беклар кийик отса, қулоғи тилинган  бўлса, Багилники  дея унга  қайтарардилар.  Қозон  бек  сўрар: Бу  ҳунар  отникими  ёки  эрникими? 

Айтдилар:  Хоним, эрникидир, дейишди. Хон айтур: Йўқ  от ишламаса, эр ўнгмас, ҳунар отники, деди. Бу сўз Багилга хуш келмади. У айтур: алплар ичида бизни балчиққа ботирдинг, деди. Бойинтур хоннинг совғасини ёнига тўкди. Хонга жаҳл этди. Мажлисдан чиқди. Отларини буриб, ола кўзли йигитларин олиб, уйига келди. Ўғлончиқлари  қаршилади,  эркаламади.  Оқ  юзли хотинига сўйламади. Хотун сўйламиш, кўрайлик,, Хоним на сўйламиш, айтур: Олтин тахтим эгаси, бегим йигит, Кўз очибон кўрдигим,  Кўнгил бериб севдигим,  Қалқибон  ўрнингдан  туриб   кетдинг, Ола   кўзли йигитларинг ёнингга олдинг,  Ола тоғнинг қоқ белидан тунда ошдинг, Оқаётган  кўркли  сувдан  тунда кечдинг,  Оқ манглайли  Бойинтур хон мажлисига тунд бординг,  Ола кўзли йигитлар ила единг, ичдинг, Қавм  қавм билан кинлашдими? Ғариб  бошинг  ғавғоға   қолдими?  Кони   Хоним,  Тагингда яхши отинг йўқ, Эгнингда олтинли жуббанг йўқ  Ола кўзли бўбакларинг эркаламассан, Оқ юзли кўрклинг ила сўйлашмассан,  Надир ҳолинг?  деди.  Багил  сўйламиш,  кўрайлик, Хоним   на  сўйламиш,  айтур:  

Қалқибон ўрнимдан туриб келдим.

Ёли қора Қозилик отга бутун миндим,
Ола   тоғнинг   қоқ   белидан тунда ошдим,
Оқаётган   кўркли сувин тилиб тунда кечдим,
Оқ   манглайли   Бойинтур   мажлисига чопиб бордим,
Ола   кўзли  беклар ила едим, ичдим,
Қавмни  қавм   ила   кўркли   кўрдим,
Хонимизнинг   назарин   биздан   қайтар   кўрдим,

 Элни кундуз кўчиринг,  Тўққиз туман Гуржистонга кетайлик,  Ўғузга осий бўлдим, буни билинг, деди. Хотин айтур: Йигитим, бек йигитим, подшоҳлар тангрининг кўланкасидир. Подшоҳига осий бўлганнинг иши  ўнгидан   келмас,  Ори кўнглингда дард бўлса, шароб очар. Сан кетгали, Хоним, кеса ётган ола тоғлари овланманишдир. Овга чиқгил, кўнгил очарсан, деди. Багил кўрди, хотин кишининг ақли, фикри яхшидир. Қозилик  отин  опкелтириб  бутун   минди,  овга   чиқди.

Ов овлаб кезар экан, қаршисидан бир ярадор буғу чиқди. Багил ўнга от солди. Буғунинг ортидан етди, ёй  қинини  бўйнига  отди.  Буғу ўзини бир юксак ердан пастга отди. Бек от жиловини тортолмади, от билан бирга учди. Ўнг оёғининг илиги қояга тўқинди, ўзилди. Багил йиғлади, айтур: Улли ўғлим, улли қардошим йўқ. Ёнидан ўқ чиқариб, ўқ илмоғи билан от эгарининг қончуғасига илдирди, тортди. Кафтанидан  йиртиб, оёғини  қаттиқ  боғлади, бор  қувватини  йиғиб, отининг ёли устига чиқди. Овчилардан   узоқда  эди. Дулбанди  гарданига   сирғалиб   келди. Ўрдасига   келди.

Ўғлончиги Эмран Баҳодир отасига қарши келди. Кўрди, ранги сарғармиш, дулбанди энсасига тушмиш. Йўловчиларини сўраб ўғлон бир сўйламиш, кўрайлик,  Хоним,  на сўйламиш, айтур: Қалқибон ўрнингдан  тура   келдинг, Ёли қора қозилик отга бутун миндинг  Кеса ётган ола тоғлар этагига овга бординг,  Қора   тўнли   ғаюрларга   учрадингми?  Ола кўзли йигитларинг қирдирдингми?

                 Оғиз тилдан бир калима айтгил манга,  Қора бошим   қурбон бўлсин отам   санга, деди. Багил ўғлига сўйламиш, кўрайлик, Хоним, на сўйламиш, айтур: 

Ўғил, ўғил, ой ўғил,  Қалқибон ўрнимдан туриб бордим, 
Қора тоғлар этагига овга бордим, 
  Қора тўнли ғаюрларга учрамадим,  
Ола кўзли йигитларим қидирмадим,   
Соғдир, эсондир йигитларим. 
Ўғил, қайғурма, уч қўндирки, хушлигим йўқ. 

Ўғил, от устидан мани тушир, тўшагимга ётқиз, деди. Арслон инаги ҳам арслондир. Отасини от устидан қучоқлаб тутди, кўтариб тўшагига ётқизди. Жуббасини тепасига осди, эшигини ёпди.

Бу ёнда   эса   бек   йигитлар   кўрдиким, ов бўзилмиш. Ҳар ким уй уйига кетди.

Багил, беш кун ўтди, мажлисга чиқмади. Оёғининг синганини кимсага айтмади. Бир кеча тўшагида қаттиқ-қаттиқ ингради, оҳ чекди. Хотини сўради: Бек йигитим, тўп-тўп ёғий келса қайтмас эдинг. Бутингга ола ўқ қадалса инграмас эдинг. Одам ўз қўйнида  ётган ҳалолига ҳам сирини айтмасми? Надир ҳолинг? Багил айтур: Кўрклим, отдан йиқилдим, оёгим синди, деди. Аврат чапак чалди, қорабошга айтиб берди. Қорабош чиқиб эшикбонга айтди. Ўттиз икки тишдан чиққан хабар бутун ўрдага ёйилди: Багил отдан йиқилмиш, оёғи синмиш, дея. Магар, ғаюрнинг жосуси бор эди. Бу хабарни эшитиб борди, Такурга хабар берди.

Такур айтур: Қалқибон ўрнингиздан туринг. Етар жойида Бек Багилни тутинг. Оқ қўлларин ортига боғланг. Рофил кўркли бошин кесинг. Ол қонини ер юзига тўкинг. Элини, уйини чопинг. Қизин, келинин асир этинг, деди. Магар Багилнинг-да у ерда жосуси бор эди. Багилга хабар етказди. Айтур: Бошингизни қутқаринг устингизга ёғий келур, деди. Багил юқори боқди, кўк йироқ, ер қаттиқ, деди. Ўғлончиғин ёнига келтириб, сўйламиш, кўрайлик, на сўйласин, айтур: Ўғил, ўғил, ой ўғил, Қоронғи кўзларим ойдини ўғил,  Кучли белим қуввати ўғил,   Кўргил, ахир, нелар бўлди, Нелар қўпди манинг бошимга?  деди.  Қалқибон, ўғил, ўрнимдан туракелдим, Бўйни синсин, ол айғирни бутун миндим,  Ов овлаб, қуш қушлаб кезар экан,

Мункиди, сурникди, мани ерга отди,  Ўнг илигим ўзилди. Маним қора бошимга нелар келди.

Қора-қора тоғлардан хабар ошмиш,  Қонли-қонли сувлардан хабар кечмиш, Темир Қопи Дарбандига хабар бормиш  Ол отли Шуқли Малик қаттиқ қизимиш, Қизиганидан қора тоғларга туман тушмиш,  Ётган ерда бек Багилни тутинг, демиш, Орқасига оқ қўлини боғланг демиш.  Қон олача ўрдасини чопинг, демиш,

Оқ юзли қизини, келинини асир этинг, Қалқибон ўғил, ўрнингдан тура келгил.Ёли қора қозилик отинг бутун мингил, Кеса ётган қора тоғни тунда ошгил,Оқ манглайли Бойинтур хоннинг мажлисига боргил,Оғиз тилдан Бойинтурга салом бергил, Беклар беги бўлган Қозоннинг қўлин ўпгил,Оқ соқолли отам мунгли дегил, Албатта ва албатта Қозон Бек Манга етишсин деди, дегил.  Келмас бўлсанг манлакат бўзилиб, хароб бўлур, Қизим, келиним асир кетди деявергил, деди. Бу орада ўғлон отасига сўйламиш, кўрайлик, Хоним, на сўйламиш, айтур: Ота, на сўйлаюрсан, на айтурсан?  Бағрим ила юрагимни на доғларсан? Қалқибон ўрнимдан турмогим бор,  Ёли қора Қозилик отга минмогим бор. Кесаётган Ола тоғни ошмогим йўқ,  Оқ манглайли Бойинтўрнинг мажлисига бормогим йўқ, Қозон кимдир? Унинг қўлин ўпмогим йўқ,  Тагингдаги ол айғирни манга бергил. Қон терлатиб чопдирайин санинг учун.  Эгни берк темир тўнинг манга бергил,  Янги ёқа тикдирайин санинг учун.  Қора пўлат ўз қиличинг манга бергил,  Ғофил бошларни кесайин санинг учун.  Ўткир найзангни манга бергил, Кўксидан эр санчайин санинг учун.  Оқ патли ўқингни манга бергил, Эрдан эрга отай уни санинг учун.  Ола кўзли уч юз йигитинг манга бергил, Йўлдошликка, ҳақ йўлига уришайин санинг учун, деди. Багил айтур: Ўлайин оғзинг учун ўғил, ўйлаким, манинг кечмиш кунимни эслатарсан, деди. Ҳой, кийимимни келтиринг, ўғлим кийсин; ол айғирим келтиринг, минсин; эл ҳуркмасдан ўғлим майдонга борсин, кирсин, деди.

Ўғлонни кийинтирдилар. Отаси-онаси билан келди, кўришдилар, ўғил уларнинг қўлларини ўпди. Уч юз йигитни ёнига олди. Майдонга борди. Ол айғир қачонким ёғий ҳидини сезса, қизил оёғини ерга депсир эди, чанги кўкка чиқарди. Ғаюрлар айтур: Бу айғир Багилникидир, биз қочамиз, дедилар.

Такур айтур: Ҳай, яхшироқ қаранглар, бу келган Багил бўлса, сиздан олдинроқ ман қочаман, деди. Кўзчи кўзлади, кўрдиким, от Багилники, аммо отнинг устида бир қушдай ўғлондир. Келиб Такурга хабар берди, айтур: От, яроқ ва дубулға Багилники, у яширинган ўхшайди, деди. Такур айтур: Юз одам бўлиб, ноғора қоқинг, ўғлонни кўркитинг. Ўғлон қуш юракли бўлур, майдонни кўриб қочар, деди.

Юз ғаюр танланиб, ўғлоннинг ёнига келмиш. Ўғлонга ғаюр сўйламиш, кўрайлик,, Хоним, на сўйламиш, айтур: 

Ўғлон, ўғлон, ой ўғлон,   Харомзода ўғлон,  
Тагида ол айғири ориқ ўғлон, 
 Қора пўлат ўз қиличи кертик ўғлон,   
Қўлидаги найзаси синиқ ўғлон.  
Оқ ипли ёйи қилтириқ ўғлон, 
 Ёнидаги тўқсон ўқи сийрак ўғлон, 
Қоронғи кўзлари туманли ўғлон,  
Шўқли Малик санга қаттиқ қизиди, 
Майдондаги шул ўғлонни тутинг, 
 Орқасига оқ қўлларин боғланг,  
Ғофил кўркли бошин кесинг,  

 Ол қонини ер юзига тўкинг, деди.  Оқ соқолли отанг бор бўлса, йиғлатмагил,  Чакка сочи оқ онанг бўлса бўзлатмагил, Ёлғиз йигит алп бўлмас,  Ёвшон  каби ўткир бўлмас,  Қазоси етмиш ярамас  ўғли ярамас, Ортингга қайт бу ердан,  деди. Ўғлон ҳам бир сўйламиш, кўрайлик, Хоним, не сўйламиш, айтур:  Ҳарза - марза сўйласа,  ҳой,  итим   ғаюр,  Тагимдаги ол  айғирим   нега   ёқтирмассан? 

Сени кўрди, ўйнар.  Эгнимдаги темир тўним елкам қисар. Қора пўлат ўз қиличим қинини тўғрар. Ўткир найзамни нега ёқтирмассан, Кўксинг тилиб, кўкка отар.  Садоқдаги ўқим одамингни тилар, Ёнимда йигитларим саваш сўрар.  Алп эрга қўрқув бермак айб бўлур. Бери келгил, ҳой ғаюр, уришайлик, деди. Ғаюр айтур: Ўғузнинг орсизи Туркманнинг далисига менгзар, деди. Такур айтур: Боринг, сўранг, ўғлон Багилнинг кими экан, деди. Ғаюр келиб ўғлонга сўйламиш, кўрайлик, Хоним, на сўйламиш, айтур: Тагингдаги ол айғиринг билурмиз, Багилникидир, Багил қани? Қора пўлат ўз қиличинг Багилникидир, Багил қани? Эгнингдаги темир тўнинг Багилникидир, Багил қани? Ёнингдаги йигитларинг Багилникидир, Багил қани? Агар Багил шу ерда бўлса, Кечга қадар жанг этардик. Оқ патли ўткир ўқлар отишардик, Сан Багилнинг  кими  бўласан,  ўғлон,  айтгил  манга,    деди.

Багил ўғли сўйламиш, кўрайлик, Хоним, на   сўйламиш, айтур: Ҳой,  ғаюр,  сан мани билмасмисан? Оқ манглайли Бойинтур хоннинг беклари беги Салор Қозоннинг қардоши Қора Кўнага чопар етди. Дўна билмас Тўлак Эврон, Дўзан ўғли Алп Рустам, бўз отли Байрак бек Багилнинг уйида шароб ичар эдилар. Сандан жосус келди. Тагидаги ол айғирга Багил мани миндирди. Қора пўлат ўз қиличин қувват берди. Ўткир учли найзасини ҳиммат берди. Ёнидаги уч юз йигитни манга йўлдошликка қўшди. Ман Багилнинг ўғлиман. Ҳой, ғаюр, бери келгил, олишайлик деди.

Ғаюр Такур айтур: Тайёрлан, ҳой, ярамас ўғли, ман санга борайин, деди. Олти қиррали гурзисин қўлга олди. Ўғлонга қараб от сурди. Ўғлон қалқонини гурзига тутди. Юқоридан пастга қараб ғаюр ўғлонни қаттиқ урди. Қалқонини парчалади. Дубулғасини янчди. Қабоқларини шилиб ўтди. Ўғлонни ололмади. Гурзи-ла тўқнашдилар, қора   пўлат қилич-ла солишдилар. Қарс - қурс майдонда қиличлашдилар. Елкалари тўғралди, қиличлари увалди. Бир-бирин енголмадилар. Ўткир учли найзалар билан қиришдилар; майдонда бўқа каби сўзишдилар; кўкраклари тилинди, сўнгаклари синди, бир-бирин енголмадилар. Отда туриб қучоқлашдилар, тортишдилар.

Ўғлон ғаюрни кўтарди, ерга урди. Бурнидан қони шариллади. Сачраб, лочин каби ғаюрнинг бўғзидан олди. Қолганлари буни билиб, майдонни ташлаб қочди. Оқинчилар ғаюрнинг емин, уйин олиб, қизини, келинини асир этдилар. Ўғлон отасига суюнчи юборди, душманни олдим, деди. Оқ соқолли отаси қарши келди. Ўғлоннинг бўйнидан қўчди. Қайтиб уйларига кетишди. Қарши ётган қора тоғдан ўғлонга яйлов берди. Қорабайир югурук отдан бир тўп берди. Оқ юзли ўғлига оқ қўйдан ош берди. Ола кўзли ўғлига ол ўртикли келин олди.

Оқ манглайли Бойинтур хонга совға олди. Ўғлин олди, Бойинтур хоннинг мажлисига борди, қўл ўпди. Подшоҳ Қозон ўғли Ўрознинг ўнг ёнида унга жой кўрсатишди. Жубба, чакмон, чодир берди. Қўрқут Ота келибон қутлади. Бу ўғузномани тузди, қўшди, Багил  ўғли Эмранники бўлсин, деди. Ғозийлар бошига на келганин сўйлади. Бахт  тилайин, Хоним, санинг қора тоғларинг йиқилмасин. Кўлкаси кенг оғочинг кесилмасин. Эгам берган умидинг ўзилмасин.
Ўнинчи   қисса:         У ш у н   Х ў ж а   ў ғ л и   С а г р а к   д о с т о н и
Ўғуз замонинда Ушун Хўжа дерган бир киши бор эди. Умрида икки ўғил кўрганди. Улли ўғлининг оти Эграк   эди, баҳодир  дали,  яхши  йигит эди. Бойинтур хоннинг мажлисига   қачон истаса борар эди. Беклар беги бўлган Қозон мажлисига ижозатсиз кириши мумкин эди. Бекларни босиб, Қозон ёнида  ўтирарди.  Кимсага   илтифот   айламас   эди.

Магар, Хоним, бекларни  босиб  турадиган  одамни Ўғузда   Терс - ўзанмиш дерлар эди, шундай бир йигит бор эди, ўша айтур: Ҳой, Ушун  Хўжа ўғли, бу  ўтирган  бекларнинг ҳар бири ўтирган жойига қиличи билан мушарраф  бўлдилар. Сан бошми кесдинг, қонми  тўкдинг, очними  тўйғаздинг, ялонғочними  кийинтирдинг,  деди. Эграк   сўрар: Ҳой,  Терс-ўзанмиш, бош кесиб, қон тўкмак ҳунармидир? Айтур: Балли, ҳунардир, деди. Терс - ўзанмишнинг сўзи   Эгракка таъсир қилди. Турди. Қозон бекдан оқин тилади. Оқин  борди. Чақирди, оқинчилар  тизилди. Уч  юзта  бир  текис  найзали  йигит унинг  ёнига  жам   бўлди. Майхонада   беш   кун  ейишма - ичишма   бўлди.

Кейин Шурукун учидан тортиб Кўк денгизгача бўлган элларни босди, ғалабага ўтди. Йўли Олинжа   қалъаси   томонга тушган эди. Ўша жойда   Қора Такур бир қўра   қурдирган  эди. Учардан ғоз, товуқ, юрардан - кийик товушқонни  бу  қўрага   қамаб, Ўғуз йигитлари учун   тузоқ   қўрган эди. Ушун Хўжа ўғлининг йўли шу қўра устидан тушди. Қўранинг эшигини синдирдилар. Буғу, кийик, ғоз, товуқ сўйдилар, едилар, ичдилар. Отларининг эгарларини  олдилар,  кийимларини  ечдилар.

Магар   Қора Такурнинг жосуси келди, кўрди, бориб айтур: Ўғуздан бир тўп отлиқ келди. Қўранинг эшигини синдирдилар. Отларининг згарларини олиб, кийимини ечиб ўтирибдилар. Ҳой, нега турибсизлар, деди. Олти  юз  қора  тўнли  ғаюр  уларга   ташланиб,  йигитларни қирдилар. Эгракни тутдилар,  Олинжа  қалъасига   зиндонга  ташладилар.

Қора-қора тоғлардан хабар ошди, қонли-қонли сувлардан хабар кечди, буюк Ўғуз элига хабар борди. Ушун Хўжанинг оқ бон уйи ёнида мотам бўлди. Қора менгзор  қизи, келини оқ ечиб, қора  кийди. Ушун  Хўжа ўғил, ўғил, дея  оқ  юзли  онаси   билан  йиғлашдилар, бўзлашдилар. Магар,  Хоним, Хўжанинг  кичик  ўғли  Саграк ҳам ажойиб баҳодир алп йигит бўлиб етишди. Бир кун у бир зиёфат устидан чиқиб қолди. Қўнди, емак-ичмак этдилар. Саграк маст бўлди. Ташқарига, оёқ  йўлига чиқди. Кўрдиким,  ўқсиз ўғлон бир  бола  билан  ёқалашур. Ҳой, сизларга на бўлди,  дея,  бир  шаппат  бирига, бир шаппат бирига урди. Қари тутнинг бити, ўқсиз ўғлоннинг тили аччиқ бўлур. У айтур: ҳой, бизнинг ўқсизлигимиз етмасми? Бизни нега урасан? Ҳунаринг бор бўлса, қардошинг  Олинжа  қалъасида  асирдир, бор, ўшани  қутқар,  деди.   Саграк   айтди:  Қардошимнинг  оти  надир?  Айтди:  Эгракдир.

Айтди: Энди Эгракка Саграк ярашар. Қардошим соғ экан, қайғурмас. Қардошсиз Ўғузда турмасман. Қоронғули кўзим ойдини қардош, дея  йиғлади. Ичкарига  зиёфатга   кирди. Ижозат   тилади. Бекларга   хуш   қолинг, деди. Отини олиб келдилар, минди, чопди. Онасининг уйига келди. Отидан тушди, онасининг  кўнглин   сўради. Саграк  сўйламиш,  кўрайлик,  Хоним,  на   сўйламиш,  айтур:
Қалқибон, она, ўрнимдан турдим,  
Ёли   қора   қозилик отга бутун миндим, 

Кеса ётган   Олатоғ   этагига  бордим, 
 Буюк  Ўғуз  элларида  бир  зиёфатга  бордим. 

Емак-ичмак орасинда,  
Оқ  бўз  отли бир чопар келди, 

Анча замондан бери,

Эграк дерлар - бир йигит асирмиш, 

Қодир мухтор йўл бермиш, ҳамма  кетди.  

Улли-кичик   қолмади,  ул   йигитнинг ёнига кетди, 
Она, ман ҳам борайинми, на дерсан? деди. Онаси сўйламиш, кўрайлик, Хоним,  на сўйламиш, айтур: Оғзинг учун ўлайин, ўғил  Тилинг учун ўлайин,  ўғил  қарши ётган қора тоғингни йиқилганди, юксалди охир.  Оқаётган  кўркли  сувингга  қуриганди, тошди-ку охир.  Қобо оғоч  дол бутоғинг   Қуриганди, яшариб кўкарди охир. Буюк Ўғуз беклари изн берса сан бергил. Ул йигитга етганингда оқ бўз отинг устидан  ерга  тушгил.  Қўл  ковуштириб,  ул  йигитга  салом  бергил. Қўлин ўпиб, бўйнин қучгил. Қора тоғим   юксаги қардош, дегил. На турурсан ўғил, йўртгил, деди. Ўғлон онасига сўйламиш, кўрайлик, Хоним, на сўйламиш, айтур:  Она, оғзинг қурисин, Она, тилинг чирисин. Маним қардошим бор экан, қайғурсам  бўлмас,  Қардошсиз Ўғузда  турсам  бўлмас.  Она   ҳаққи, яратган  ҳаққи  бўлмасайди, Қора пўлат ўз қиличим тортар эдим,  Ғофил  турқли бошинг кесар эдим, Ол қонингни ер юзига тўкар эдим,  Золим она,  деди. Отаси айтур: Янглиш  хабардир, ўғлим. Қочиб келган санинг оғанг ўзгадир. Оқ соқолли отангни йиғлатмагил, қариб   қолган  онангни бўзлатмагил, деди. Ўғлон   сўйламиш,   кўрайлик,   Хоним,   на   сўйламиш,  айтур:  

Уч юз олтмиш алп овга чиқса,

Қонли кийик уясига   ғавғолар қўпса, 

 Қардошли   йигитлар   қалқиб турарлар. 

Қардошсиз мискин йигит  энсасига   юмруқ   тўқинса,  

Йиғлабон  тўрт   ёнига   боқар  бўлур, 

Ола кўздан   аччиқ   ёшин  тўкар  бўлур,  

Ола кўзли   ўғлингизни   кўргунча, 

Бек ота, хотин она, эсон қолинг,  деди. Ота-она янглиш хабар бу, кетма, дедилар. Ўғлон айтур: Мани йўлимдан айирманг, оғам тутилган, қалъага бормагунча, оғамнинг ўлигин-тиригин билмагунча, ўлган бўлса ўчин олмагунча Ўғуз элига келмагим йўқдир, деди. Ота-она йиғлашиб Қозонга одам юбордилар. Ўғлон оғасини   билди, кетар, бизга  на  ўгит берурсан, дедилар. Қозон айтур: Оёғига от тушовин уринг, деди. Сагракнинг ёвуқлиси бор эди, тез тўй этдилар. Отдан айғир, туядан - бўғир, қўйдан-қўчқор сўйдирдилар. Ўғлонни чодирга қўйдилар. Қиз билан иккиси гўшангага киришди. Ўғлон қиличин чиқарди ва  қиз билан гўшангага яширинди. Қиз айтур: Қиличингни йўқот йигит, мурод бер, мурод ол, етайлик деди. Ўғлон айтур: Ҳой,  ярамас  қиз, ман қиличга тўғралайин, ўқимга санчилайин, ўғлим бўлмасин, туғилca ўн ёшига бормасин, оғамнинг юзин кўрмагунча, ўлган эса  ўчин олмагунча бу чодирга кирсам, деди. Ўрнидан турди, қўрадан бир шаҳбоз от чиқарди, эгарлади, кийимини кийди, тизлик ва қўллик боғлади.  Айтур:  Қиз, сан манга бир   йил қара, бир йилда  келмасам,  икки  йил  қара,  икки  йилда келмасам, уч йил қара, шунда ҳам келмасам, менинг ўлганимни билурсан, айғир отимни сўйдириб, ошимни бергил. Кўзинг  кимни тутса, кўнглинг кимни севар бўлса, ўшанга боргил, деди. Қиз сўйламиш, кўрайлик,  Хоним,   на   сўйламиш, айтур:  

Йигитим, ман санга бир йил боқаман,
Бир йилда келмасанг, икки йил боқаман,
Икки йилда келмасанг, уч, тўрт йил боқаман.

Тўрт йилда келмасанг, беш йил, олти йил боқаман,
Олти йилда йўл айрисига чодир тикаман,

Келгандан, кетгандан хабар сўрайман,
Яхши хабар келтирганга от, тўн бераман.
Кафтанлар кийдираман,
Ёмон хабар келтирганнинг бошин кесарман,
Эркак  зотини  устимга  қўндирмасман,
Мурод бер, мурод ол, кейин кет, йигитим,  деди.

Ўғлон айтур: Ҳой ярамаснинг қизи, оғам бошига онт ичмишам, қaйтмогим йўқ, деди. Қиз айтур: Қадами қутсиз келин дегунча удсиз  келин, десинлар. Кейин  онам  билан  қайин  отамга айтайин, деди. Қиз сўйламиш, кўрайлик, Хоним, на сўйламиш, айтур: Отамдан яхшироқ қайин ота,   Онамдан яхшироқ қайин она, Карвоннинг бўғроси ҳуркди, кетар.  Сарбонлар  уни ортга қайтаролмас. Қорабайир айғири  ҳуркди,  кетар  Йилқичилар  уни ортга қайтаролмас. Оғилдаги  қўчқори  ҳуркди, кетар.  Чўпон уни ортга  қайтаролмас.  Ола кўзли ўғлинг, қардошини билди, кетар,  Оқ  юзли  келиннинг қайтара билмас,  Сизга маълум бўлсин,  деди. Ота-она оҳ чекдилар. Ўрнидан турдилар. Ўғил, кетма, деб кўрдилар, чора бўлмади.  Албатта ул оғам тутилган қалъага бормагунча   қўймасман,  деди.

Ота-онаси: Йўрт, ўғил, йўлинг очиқ бўлсин, соғ - эсон бориб келарсан, келажагинг бор бўлса, дедилар.  Ота-онасининг қўлини ўпди. Қорабайир отига минди. Тун тушди, йўрт айлади. Уч куну уч тунлик  йўл  йўртди. Дарашам   учидан   ўтди. Қардоши тутилган қалъага етди. Кўрдиким, йилқичи ғаюрлар от боқиб юришар. Қилич тортиб, олти ғаюрни яксон қилди. Hоғора чалиб, отларни ҳайдади, қўрага  қамади. Уч  куну  уч тун йўртган йигит, кўзларини уйқу олмаган йигит отининг чилвирини билагига боғлaб ётди, ухлади. Магар, ғаюрнинг жосуси бор эди,  келиб Такурга айтур: Ўғуздан бир дали йигит  келди, йилқичиларни ўлдирди, отларни ҳайдаб, қўрага   қамади,  деди. Такур   айтур: Яроқли олтмиш одам   ажратинг,  борсинлар, тутиб   келсинлар,  деди.

Олтмиш  яроқли одам танлаб, боришди. Ногаҳондан олтмиш темир тўнли ғаюр ўғлонининг устига  келдилар. Совут - жаранглашидан,  от - кишнашидан маълум. Магар, йигит  айғир минар эди. Хоним, от қyлоғи  уйғоқ   бўлур,  тортибон ўғлонни уйғотди. Ўғлон кўрдиким, бир тўп отлик келур, сачради. Отига минди, қора  тўнли  ғаюрга  қилич солди. Босди, қалъага   қувди.

Яна уйқусин енголмай, жойига қайтиб, ётди. Яна отининг чилвирин билагига боғлaди. Ғаюрнинг соғ  қолганлари Такурга бордилар. Такур айтур: Туф, юзингизга, олтмиш киши бир ўғлонни тутолмадингиз, деди. Бу сафар юз ғаюр ўғлоннинг қароргоҳига келишди. Aйғир яна ўғлонни yйғотди. Кўрди, ёғийлар саф тортиб келмишлар. Ўғлон турди, отига минди. Ғаюрга қилич урди, босди, қалъага тиқди. Отини буриб, яна манзилига келди. Уйқусин енголмади, яна ётди, ухлади. Отининг жиловин яна билагига боғлади.

Бу  карра  ўғлоннинг билагидан бўшанди, қочди. Ғаюрлар  яна  Такурга   келдилар. Такур айтур: Бу сафар уч юзта бўлиб боринг, деди. Ғаюрлар айтур: Бормаймиз, кўркамиз, кесар, ҳамманизни қирар, дедилар. Такур айтур: Нима - қилиш керак? Боринг, ул тутқун йигитни чиқаринг, келтиринг. Тепилган думбани сузган йиртар.  От  беринг, тўн беринг, деди.  Келдилар, Эгракка  айтдилар: Йигит,  санга Такур ҳиммат   айлади,  бу ерда бир дали йигит йўловчига, чўпонга, чўпон  эмасга  кун  бермас, тут ул далини, ўлдир, сани  қўйиб   юборамиз,  бор   энди, дедилар. Хўп   бўлади,   деди.

Эгракни зиндондан чиқаришди. Сочи - соқолини олдилар, бир ой, бир қилич бердилар, уч юз ғаюрни унга йўлдошликка бердилар. Ўғлоннинг қароргоҳига келишди, уч юз ғаюр кенг жойда турдилар.  Эграк айтур: Қани, ул дали йигит?  Узоқдан  кўрсатдилар. Эграк айтур: Келинг, борайлик тутайлик деди. Ғаюрлар айтур: Такурдан буйруқ санга бўлди, сан бор, дедилар.  Эграк айтур: Ухлаб ётибди, борайлик деди.  Ғаюрлар айтур: Ҳой,  қандай уйқу? Қўлтиғи   остидан қараб ётур, қалқар, кенг майдонни тор кўрсатар, дедилар. Эграк айтур: Энди ман борайин, қўлин - оёғин боғлайин, кейин сиз борурсиз, деди.  Сачради, ғаюрлар орасидан чиқди. От суриб ул йигитнинг устига келди. Отидан тушди, жиловини бир новдага  илдирди. Боқди,  кўрдиким,  ойнинг  ўн  тўрт   кунлигига менгзар бир маҳбуб ола кўзли ганж йигит,  реза - реза терлаб ухлаб ётур. Келгандан, кетгандан хабари йўқ. Бир тўлғониб, ўғлоннинг боши учига келди. Кўрдиким, белида қўбизи бор, суғуриб, қўлига олди. Сўйламиш, кўрайлик, Хоним, на сўйламиш, айтур:  Қалқибон ўрнидан тўрган йигит,  Ёли қора қозилик отга минган йигит  Олатоғнинг қоқ белидан тунда ошган,  Оқаётган кўркли сувдан тилиб кечган,  Қоринлига   келиб   ухлаб   бўлурми?  Манинг каби орқасига  оёқ  қўллари  боғлаганча  тўнгиз  дамида ётиб бўлурми?  Оқ соқолли отасини, оқ сочли онасини,  Йиғлатибон бўзлатиб бўлурми?  Нега ётурсан йигит, Ғофил бўлма, кўркли бошинг кўтар, йигит  Ола кўзинг очгил, йигит.  Қодир берган тотли жонинг уйқу олмиш йигит. Ортингга оёқ  қўлларинг боғламагил.  Оқ соқолли отангни, қари онангни йиғлатмагил.

Не йигитсан, буюк Ўғуз элидан келган йигит?  Яратган ҳаққи, ўрнингдан тургил Тўрт ёнингни ғаюр  ўради, яхши билгил, деди. Ўғлон сапчиб ўрнидан турди. Қиличининг  сопига  ёпишдиким, чопмоқчи бўлди. Кўрдиким, унинг қўлида  ўзининг  қўбизи  бор, айтур: Ҳой, ғаюр, Отам  Кўркут  қўбизи  ҳурмати, сани чопмадим,  деди. Агар қўлингда қўбиз бўлмаса эди, оғам боши учун сани икки бўлак қилардим,  деди. Юлди,  қўбизи  қўлидан олди.

Ўғлон сўйламиш, кўрайлик, Хоним, на сўйламиш, айтур: 

Эрта тонгда ўрнимдан турдим қардош учун,
Оқ бўз отлар йўрттирмишам қардош учун
Қалъангизда тутқун борми, ғаюр, айтгил манга,
Қора бошим қурбон бўлсин ғаюр, санга, деди.

Улли қардоши Эграк сўйламиш, кўрайлик, Хоним, на сўйламиш, айтур:  Оғзинг учун ўлайин қардош,  Тилинг учун ўлайин қардош, Қоларда, қўпарда еринг сўрай, на ердир?  Улкан санжоқ кўтарган хонингиз ким? Ғавғо  куни  ўнгдан  ҳужум  қиладиган  алпингиз  ким?  Йигит санинг отанг ким? Алп   эр, эрдан отин яширса, айб бўлур  Отинг надир, йигит.  деди. Яна сўйламиш, айтур: Карвонимни ҳайдаганда сарбониммисан?   Отимни ўтлатганда йилқичиммисан?  Қўйимни  боққанда  чўпонниммисан?   Бешикдан қўйиб кетганим қардошчигиммисан? 

Йигит, айтгил манга, Қора бошим қурбон бўлсин санга,   деди. Саграк сўйламиш, кўрайлик, Хоним, на сўйламиш, айтур:  Қоронғи тун ичида йўл ошсам, умидим эгам,   Улкан санжоқ кўтарган хонимиз Бойинтур хон   Қирғин  куни  ўнгдан  кирган  алпимиз  Салор  Қозон,  Отам отин сўрар бўлсанг, Ушун Хўжа   маним отим сўрар бўлсанг, Саграк, Қардошим бор эмиш, оти Эграк деди. Яна сўйламиш, айтур: Карвонинг ҳайдаганда сарбониман,  Отингни ўтлатганда йилқичиман Бешикда қўйиб кетганинг қардошингман,  деди. Улли қардоши Эграк сўйламиш, кўрайлик, Хоним, не сўйламиш, айтур:  Оғзинг учун ўлайин   қардош, Тилинг учун ўлайин қардош.

Эр  бўлдингми, йигит  бўлдингми   қардош?  Қоринлига   қардошинг излаб санми келдинг, қардош?  деди. Қалқибон икки қардош қуча - қуча кўришдилар. Эграк  кичик  қардошининг бўйнин ўпди. Саграк унинг  қўлин  ўпди. Қучишдилар, кўришдилар, қозилик отга минишди. Қора тўнли ғаюрга от солдилар. Қилич  ўйнатдилар. Ғаюрни  босдилар,  қирдилар.  Қалъага тиқдилар. Келиб, яна қўрага келдилар. Отларни ташқарига чиқардилар. Довлумбоз чалиб, отларни олиб кетишди. Дарашам сувини кечиб   ўтдилар. Тун  юриб, Ўғузнинг сарҳадига етдилар.

Қонли  ғаюр   қўлидан  қардошини қутқариб олди, оқ  соқолли  отасига  суюнчи  жўнатди. Отам манга  қарши  келсин,  деди. Ушун Хўжага  чопар  келди. Суюнчи  бер,  у  кўзинг  ойдин, ўғилларинг иккиси  бирга  соғ - омон келдилар, дейишди. Ул кун ола боргоҳ  ўтовлар тикилди. Отдан - айғир, туядан бўғро, қўйдан - қучқор сўйилди. Хўжа   бек ўғилларига қарши келди. Отидан тушди, ўғлонларила қўча-қўча  кўришди. Соғмисиз, эсонмисиз   ўғиллар,  деди. Кундузлик   олтин   чорбоғига   келдилар.

Шодлик емак-ичмак бўлди. Улли ўғлимга ҳам бир кўркли келин келтирди. Икки қардош бир - бирига соғдиш   бўлдилар. Чодирларига   келишди.  Муродга, мақсадга   етдилар. Қўрқут  Ота  келиб  достон  айтди, сўз сўйлади. Аввал-охир узун ёшнинг учи ўлим. Ўлим вақти келганида ори имондан айирмасин. Гуноҳимизни   эгамнинг  ўзи   кечирсин,  Хоним-эй.
Ўн    биринчи   қисса:  Салор    Қозонни    тутқунликдан    ўғли    Ўрознинг   қутқариши
Магар,  Хоним,  Трабузон такури беклар  беги  бўлган  хон  Қозонга  бир  лочин  юборган  эди. Бир кеча еб - ичиб  ўтирар  экан, уларнинг  бошлиғига айтур: Ҳой, тонгда   лочинларни ол, яширин овга чиқамиз,  деди. Эрталаб  отган  миндилар, ов  ерига бордилар, кўрдилар: бир тўда ғоз ўтирар. Қозон лочинни қуйиб юборди, лочин ҳужум қилмади. Бошқа ёққа уча бошлади. Кузатдилар, лочин Томанин қалъасига тушди. Қозон ғоят ғазабланди. Лочиннинг изига тушди. Дара, тепа ошди. Ғаюр элига келди. Юрар экан, Қозоннинг қоронғули кўзини уйқу  босди. Беклар айтур: Хоним, қайтайлик  дейишди. Қозон айтур: Биз  яна   илгарироқ   борайлик-чи,  деди. Боқди, бир қалъа кўрди. Айтур: Беклар, келинг ётайлик деди. Қозонни  уйқу  қаттиқ  тутди,  ухлади. Магар,  хоним, Уғўз  беклари  етти  кун  ухлар  эди. Шунинг учун  бу  уйқуни   кичик  ўлим   дер   эдилар.

 Магар, ул кун Томанин қалъасининг такури овга чиққан эди, жосус келди, айтур: Бир тўда   отлик   келди, беклари  ухлаб   ётибди,  деди. Такур одам юборди, ким эканин билинг, деди. Билдиким, ул   келганлар Ўғуз   эранларидир.  Келиб,  такурга   хабар   беришди.

Такур ҳам тезда лашкарини йиғди. Буларнинг устига келди. Қозоннинг  беклари  боқдилар, кўрдиларким, ёғий келур. Айтдилар: Қозонни ташлаб кетсак  бизни  уйидан   қуварлар. Яхшиси, биз   бунда қирилайлик  дедилар.  Ғаюрни қаршиладилар, жанг  этдилар. Ғаюрлар  Қозоннинг  устида  йиғирма  беш бегини шаҳид этдилар. Қозоннинг устига тушдилар. Уйқудалигида тутдилар. Қўлин - оёғин маҳкам боғладилар. Бир аравага  юкладилар. Аравага  йўғон  арқон  билан  чатдилар. Аравани  ҳайдаб юравердилар.  Кетаётиб, арава  ғижирлашидан  Қозон  уйғонди,  керишди, қўлидаги арқонлар ўзилиб кетди. Араванинг  устида  бирпас  ўтирди,  кафтини  кафтига  қарс - қарс   урди,  қаҳ - қаҳ   кўлди.

Ғаюрлар   сўрар: На  куларсан? Қозон айтур: Ҳой  ғаюрлар, бу  аравани  бешигим  деб  ўйлабман, сизларни  доям,  дебман,  деди. Ниҳоят, Қозонни келтирдилар. Таманин қалъасида бир қудуққа ташладилар. Қудуқнинг оғзига тегирмон тошини қўйдилар.  Емагини,  ичмагини  тошнинг тешигидан  берардилар. Бир кун такурнинг аврати айтур: Борайин,  Қозонни кўрайин, ҳоли не кечибдир. Кўп одамларга  жабр  этганмиш   у,  деди. Хотун келиб зиндон  чига тешикни очдирди. Чақирди, айтур: Қозон бек ҳолинг  надир? Тириклик ер остида хушми ёки ер юзида хушми? Энди ер остида сан на ерсан, на ичарсан ва нимага минарсан,  деди.  Қозон  айтур: Ўликларингга ош берган пайт, уларнинг қўлларидан олиб  ейман, ўликларингиз   йўрғасига минаман, танбалларингни   судрайман,  деди.

Такур аврати айтур: Дининг ҳаққи, Қозон бек етти ёшлик қизалогим  бор  эди, ўлди,  қарам  айла, унга минма,  деди. Қозон айтур: Ўликларингиз  ичида  ул  яхши  йўрғадир, унга  ҳам  минарман, деди.  Аврат айтур:  Вой, санинг  қўлингдан  на  ер  юзида тиригимиз, на  ер остида ўлигимиз қутилар, деди.  Келди, такурга айтур: Қарам айла, ул тотарни Қудуқдан чиқар, қизчангнинг белини узар. Ер остида у қизалогимни минар  эмиш. Ўликларимизга  берган ошни қўлларидан тортиб олиб, ер эмиш. Унинг қўлидан  на  ўлигимиз, на  тиригимиз  қутилар   эмиш. Дининг  ҳаққи,  ул   эрни қудуқдан чиқар, деди. Такур, бекларини жам айлади, айтур: Келинг, Қозонни қудуқдан чиқаринг. Бизни мақтаб, Ўғузни бўйсундирсин. Шундан  сўнг  шарт  айласин, бизнинг  юртимиз ёққа  келмасликка,  деди. Бордилар, Қозонни  чақирдилар, келтирдилар. Айтурлар: Онт  ичким, бизнинг  элимизга  бостириб   келмагайсан.  Ҳам  бизни мақта, Ўғузни  эг. Сани  қўйиб  юборайлик  бор  кет,   деди.  Қозон айтур:  Валлоҳи биллоҳ, тўғри  йўлни кўрар экан, эгри йўлдан бормагайман, деди. Айтдилар: Валлоҳ, Қозон яхши онт ичди, дедилар. Энди Қозон бек бизни мақта, дейишди. Қозон айтур: Ер юзида одам мақтамаган бир одам келтиринг, унга минайин, сизни мақтайин,  деди. Бордилар, бир ғаюр эрни олиб келдилар. Бир эгар, бир тизгин беринг, деди, келтирдилар. Ғаюрнинг орқасига эгар солди, оғзига сувлик солди, айилини тортиб, сакради, белига минди. Жиловини тортди, оғзин айирди, ғаюрни ўлдирди. Чўкди, устига ўтирди. Ҳой, ғаюрлар  қўбизимни   келтиринг,  сизни   мақдайин,   деди.

Бордилар, қўбизини олиб келдилар, қўлига олиб бир сўйламиш, кўрайлик, Хоним, на сўйламиш, айтур:  Минг-минг жойда ёғий кўрсам,  ўйиним  дедим. Йиғирма  минг  эр  ёғий  кўрсам, ҳидлаб  ҳам  кўрмадим. Ўттиз минг эр ёғий кўрсам, ўн санадим.   Қирқ минг эр ёғий кўрсам, қиё боқдим  Эллик минг эр ёғий кўрсам, қўл текқизмадим,  Олтмиш минг эр ёғий кўрсам, айтишмадим,  Саксон минг эр ёғий кўрсам, сесканмадим,  Тўқсон минг эр ёғий кўрсам, кийинмадим. Юз минг эр ёғий кўрсам, юзим ўгирмадим  Юзи дўнмас қиличим қўлга олдим, Элимнинг ҳурмати ҳаққи, қилич урдим,  Оқ майдонда юмруқ бошни тўпдай кесдим, Унда ман эрман деб ҳам, бекман деб ҳам мақтанмадим,  Мақтанган эрларни хуш кўрмадим, Қўлингга тушган эканман, ғаюр, ўлдир мани.  Қора қиличинг сол бўйнимга, кес бошим, Қиличингдан чекиларим йўқ,  Ўз аслимни, ўз наслимни ёмонлагим йўқ,  деди. Бир сўз яна сўйламиш, айтур: 

Юксак – юксак   қора   тоғдан   юмаласа
Қобо  ўкчамни, оёгимни  қарши  тутган  Қозон  эр  эдим.
Фиръавн  руҳонийлари  юксалиб   ердан   чиқса,
Қобо  ўкчам   ила   парчин   этган   Қозон  эр  эдим.
Кучли-кучли  беклар  ўғли  ғавғо   қилса,
Қамчи   солиб  тиндирган  Қозон  эр  эдим.
Юксак тоғларга туман тушса.
Қора  булут  агар  қўпса,  Қора  отим   қулоғи  кўринмас  бўлса,
Ғайри  эран  йўл   кўрсатиб,  йўл   янглишса,
Йўл   кўрсатувчисиз   йўл   бошлаган   Қозон   эр   эдим.
Етти  бошли  аждарҳога  етиб   бордим,
Ҳайбатидан  чап  кўзим   ёшланди-ку,
Ҳай  кўзим,  номард  кўзим,  мудоннас  кўзим,
Бир  илондан,  на  борки,  кўркдинг,  дедим.
Унда  ўзим  эр деб  ҳам, бек  деб  ҳам  мақтамадим,
Мақтанган  эранларни  хуш  кўрмадим.
Қўлингга  тушган  эканман,  ғаюр,  ўлдир  мани.
Йўқот  мани,  Сол  қиличингдан,  кес  бошимни,
Қиличингдан  чекиларим  йўқ.
Ўз   аслимни,  ўз  наслимни  ёмонлагим   йўқ,   деди.

 Қозон яна бир сўз сўзламиш, айтур:  Яланг қирда чайқалган Уммон денгизинда, Маркам жойда қурилмиш ғаюр шаҳри.  Ўнгга, сўлга сўзиб юрар юзгичлари. Сув тубига шўнғир ўрдаклари.  Тангри манман, деб сув тубида бақирар осийлари, Ўнгни қуйиб, терс ўқийди қизи, келинлари.  Олтин ошиқ ўйнар Санжидоннинг беклари. Олти қатла Ўғуз борди, ололмади ул қалъани.  Олти бош эр билан ман Қозон бордим, Олти кунга қўймадим, уни олдим.  Қизини, келинини Оқ кўксимда ўйнатдим. Бекларин қўл этдим, Унда  эрман деб  ҳам, бекман деб  ҳам  мақтанмадим. Мақтанган эрларни хуш кўрмадим.  Қўлингга тушган эканман, ғаюр, ўлдир мани. Йўқот, мани... Қиличингдан чекиларим йўқ  Ўз аслимни, ўз наслимни ёмонлагим йўқ, деди. Қозон яна сўйламиш, айтур: Яланг қирда қочирганим  Ҳой, ғаюр, санинг отанг. Ёноғига хуш кетганим  Санинг қизинг, келининг. Оқ қалъа ва сурмалида от ўйнатдим,  От-ла Қорун элига чопқин етдим,  Оқ Хисор қалъасининг буржин йиқдим.  Оқ ақча келтирдилар-пўлдир, дедим. Қизил отин келтирдилар, сарғиш, дедим.  Ола кўзли қизин, келинин келтирдилар, алданмадим.  Ақчасин, кумушин тортиб олдим. Унда эр деб ҳам, бек деб ҳам мақтанмадим. Мақтанганларни хуш кўрмасман.  Қўлингга тушибман, ҳой, ғаюр, ўлдир мани, Йўқот, мани. Қиличингдан чекиларим йўқ,  Ўз аслимни, ўз наслимни ёмонлагим йўқ, Сани мақтарим йўқ, деди. Қозон бек яна бир сўйламиш, айтур:  Оқ Қоя қоплонининг эркагида бир наслим бор,  Ўрта қирда сизнинг кийикларингиз югуртмагай.  Оқ Қамишнинг арслонида бир наслим бор,  Роз олача отларингни чоптирмагай.  Озвай бўри боласида бир наслим бор Оқ юнгли туман қўйинг кездирмагай,  Оқ шунқор қушнинг эркагида бир наслим бор, Ола ўрдак қора ғозинг учирмагай.  Буюк Ўғуз элида бир ўғлим бор Ўроз отли Бир қардошим бор Қора Кўна отли,  Энадан туққанингни тирик қўймаслар Қўлингга тушибман, ғаюр, ўлдир мани,  Йўқот мани. Қиличингдан чекиларим йўқ Ўз аслимни, ўз наслимни ёмонлагим йўқ деди.  Ғаюрлар айтур: Бу бизни мақтамади, келинг, буни ўлдирайлик дедилар.  Ғаюр беклари тизилдилар, келдилар, яна  айтдилар: Бунинг ўғли бор, қардоши бор. Буни ўлдирсак бўлмас, дедилар,  келтирдилар,  тўнғиз  домига   ташладилар.

Отнинг оёғи, ўзаннинг - тили машҳур бўлур, Қозоннинг ўлигини, тиригини ҳеч ким билмади. Магар, Хоним,  Қозоннинг бир ўғлончиғи бор эди. Улғaйди,  йигитча   бўлди. Бир кун отга миниб, мажлисга   келар экан, бир киши айтур; Сан хон  Қозоннинг ўғли бўласан, деди. Ўроз ғазабланди, айтур: Ҳой ярамас, манинг отам Бойинтур хон эмасми? Айтди: Тирикдир. Томанин  қалъасида тутқундир, деди. Шундай дегач, ўғлон йиғлади, малъул бўлди, отини бурди, изига қайтди. Онасига бориб сўйламиш, кўрайлик, Хоним,  на  сўйламиш,  айтур:

Ҳой, она, хон ўғли эмишман, Хон  Қозоннинг ўғли. Ҳой, ярамаснинг қизи, буни манга начун айтмадинг.  Она ҳаққи, тангри ҳаққи бўлмасайди  Қора пўлат ўз қиличим тортар эдим, Ғофил кўркли бошинг кесар эдим,   Ол қонингни  ер  юзига тўкар  эдим,  деди.  Онаси  йиғлади. Айтур: Ўғил, отанг соғдир, аммо айтмоққа  кўркар эдим.  Ғаюрга  борасан,  ўзингни урасан,  ҳалок  бўласан,  дея.  Шунинг  учун  санга айтмагандим. Жоним ўғил, деди. Энди тоғангга одам юбор,  келсин,  кўрайлик,  на  дер  экан,  деди.  Одам   борди, тоғасига айтди, келди.

Ўроз айтур: Ман отам тутқин бўлган қалъага бораман, деди. Иттифоқ бўлиб, маслаҳат қилдилар. Жами бекларга хабар берилди. Ўроз отасининг ёнига кетмоқчи,  яроқ  билан келинг, дедилар.  Лашкар тузилди,  келди.  Алп  Ўроз  чодирларин   тахлатди,  яроқ-анжомин  юклатди. Қора Кўна лашкарбоши бўлди. Нонлар ёптириб,  йўлга  тушдилар.  Йўл  устида   ғаюрнинг аёсофияси бор эди. Руҳонийлар қўриқлар эди. Ғоят маҳкам бутхона эди. Ғаюрлар кўрдилар. Келганлар савдогарга ўхшамас. Қочдилар, қалъага  кирдилар,  эшикларни ёпдилар. Бош чиқариб,  кимсизлар,  дея сўрашди.  Булар:  Базиргонлармиз, дейишди. Ғаюрлар, ёлғон сўйларсиз,  дея тошга тутдилар. Ўроз  отдан   тушди,   айтур:   Ҳой,  отамнинг  олтин  қадаҳидан шароб ичган, мани севган бўлса, отдан тушсин, бунинг дарвозасига бир гурзи урайин, деди.

Ўн  олти  йигит  дарров отдан индилар, қалқон ёпиндилар, гурзиларин кўтариб, дарвозага келдилар. Бир неча гурзи уриб, дарвозани синдирдилар, ичкари кирдилар. Тутган ғаюрини ўлдирдилар, жосуслар   йўлини  қирқдилар.   Молини  олдилар.  Яна  қароргоҳига   қайтиб   келдилар,   қўндилар.

Магар, ғаюрнинг бир подачиси бор эди. Кўрдиким, қалъани босдилар, қочди, такурга келди. Аёсофия олинганин хабар айлади. На  ўтирурсиз, юртингизга ёғий  кирди,  деди.  Бошингизни  қутқаринг, деди. Такур  бекларини  жам  айлади.  Булар  билан  қандай  муроса  қиламиз,  деди.

Беклар айтишди. Бунинг муросаси шўлдирким, Қозонни чиқарамиз, уларга  юзма - юз   этамиз,  дедилар. Бу сўз  маъқул  бўлди. Бордилар.  Қозонни   чиқариб  такур  ёнига  олиб  келдилар.

Такур айтур: Қозон бек устимизга ёғий келди. Бу ёғийни юртимиздан ҳайдасанг, сани қуйиб юборамиз,  деди. Ҳам   хирожга муте бўлайлик  сан  яна  онт ичким, биз билан ёғийликка келмагайсан, деди.  Қозон айтур: Валлоҳи  биллоҳ, тўғри   йўлни   кўрар   экан, эгри   йўлдан   бормасман   деди.

Ғаюрлар айтур: Қозон яхши онт ичди, дея севинишдилар. Такур лашкарин тўплаб, майдонга келди. Чодир  тиктирди. Ғаюр   лашқари Қозоннинг   ёнига  йиғилди. Қозонга   кийим   келтирдилар. Қилич ва   найза,  чўқмор ва бошқа жанг қуроллари бердилар. Бу маҳалда Ўғуз эранлари тўп - тўп келдилар. Гумбур - гумбур ногоралар чалинди. Қозон кўрдиким, лашкар бошида  бир  оқ  бўз отли, оқ байроқли, эгни темир совут қопланган тўнли йигит Ўғузнинг ёнига  келди. Чодирин тиктирди . Саф  тортди,  турди. Унинг ортидан   Қора   Кўна   келди, саф   тортди,   турди.

Шу пайт Қозон от солди, майдонга чиқди, уришмоққа эр сўради. Бўз отли Байрак от солди, майдонга чиқди.  Қозон  сўйламиш,   кўрайлик,   Хоним,   на  сўйламиш,   айтур:  Қалқибон еридан тўрган йигит. На  йигитсан?   Эгни  темир  совут  тўнни  кийган   йигит,   На  йигитсан?  Отинг  надир  йигит,  айтгил манга,  деди. Байрак сўйламиш, кўрайлик, Хоним, на сўйламиш, айтур:  Ҳой, ғаюр, сан мани билмасмисан?   Поросорнинг   Бойбурт  ҳисоридан порлаб  учган   Атоқлисин ғаюрлар  олганда, тортиб олган  Бой   Бўра   хон   ўғли  Бомси   Байрак   дерлар  мани 

Кел,  ҳой  ғаюр, солишайлик,  деди. Қозон  яна  бир  сўйламиш,  кўрайлик, Хоним, на сўйламиш, айтур: Ҳой, йигит, лашкарнинг олдига  бир  оқ  санжоқли  олой  чиқди. Чодирин ўнг  томонга  тикди. Оқ  бўз  отга минган  ул  йигит  на  йигитдир? Кимнинг ўғлидир? Йигит, бошинг ҳаққи, айтгил манга, деди. Байрак айтур: Ҳой,   ғаюр,   кимнинг нимаси   бўларди,  бегимиз   Қозоннинг ўғлидир.

Қозон кўнглидан айтур: Алҳамдули - иллоҳ, манинг ўғлончиғим   забардаст   йигит бўлибдир, деди. Байрак  ҳой, ғаюр, бунча уни - буни сўрарсан мандан,  деди. Қозоннинг устига от қўйди. Олти қирли гурзисини кўтариб Қозонни урди. Қозон ўзини танитмади, Байракнинг билагидан тутди, тортди. Чўқморини  қўлидан олди. Байракнинг энсасига бир чўкмор урди. Байрак от бўйнин қучоқлади, қайтиб кетди. Қозон айтур: Ё  Байрак бор бегингга айт, келсин,  деди. Буни кўрди, Эйлик Хўжа ўғли Дўнабилмас Тўлак Эвран майдонга кирди. Қозон бир сўйламиш, айтур: Эрта тонгда ўрнидан тўрган йигит. На йигитсан?  Бадавий отин ўйнатиб  келган  йигит. На йигитсан? Эр   эрдан  отин  яширса  айб  бўлур,  Отинг надир, йигит, айтгил манга,  деди.  Тўлак Эвран айтур: Ҳой, ғаюр, манинг отим билмасмисан.   Ўз отини хўрлаган, қўлдан чиққан,   Эллик етти қалъанинг калитин олган,  Эйлик Хўжа ўғли  Дўнабилмас Тўлак Эвран дерлар мани, деди. Найзасин қўлига олиб, от солди. Қозонни санчаман деди, санчолмади. Ўтиб кетди.

Қозон от солди, унинг қўлидан найзасин тортиб олди. Бошига урди, найза парча - парча бўлди. Айтур: Ҳой, ярамас  ўғли, бегингга  келсин,  деди. У  ҳам  қайтиб   кетди.  Қозон  яна  эр тилади, Дўзан ўғли  Алп  Рустам  от  солди, майдонга кирди, Қозон бир сўйламиш, айтур:  Қалқибон ўрнидан туриб,  келган,   Қозилик отин бутун минган йигит,  На   йигитсан?  Отинг надир, айтгил  манга,   деди.

Алп Рустам  айтур: Қалқибон   ўрнидан туриб келган,  Икки қардош боласин ўлдириб ҳақир кезган,  Дўзан ўғли Алп Рустам   дерлар  мани,  деди. У ҳам Қозонга от қўйди, оламан деди, ололмади. Қозон бек бўнга ҳам бир зарб қилди. Айтур: Ҳой, ярамас, бор бегингга айт, келсин, деди. У ҳам қайтди. Қозон  яна  эр  тилади.

Ўрознинг жиловин амакиси Қора   Кўна тутиб турарди. Ўроз кутилмаганда  тортди,  қўлидан олди. Қиличин суғурди, отасининг ёнига қараб от қўйди, қимирлатмади, умизига  қилич урди, кийимини кесди, елкасида тўрт бармоқ  чуқурлигида  яра  қолдирди. Ол  қони  шариллади,  қўйни  тўлди.  Ўроз яна бир қилич солмоқ   учун шайланди. Қозон чақириб ўғлига сўйлар, кўрайлик, Хоним, на сўйлар экан, айтур: Қора тоғим юксаги ўғил,  Қоронғили кўзларим ойдини ўғил,  Алп Ўроз, арслоним Ўроз,  Оқ соқолли отангни қиймагил, ўғил, деди. Ўрознинг шафқат томирлари қайнади. Қора қийма кўзлари қонли ёшга тўлди. Отдан ерга инди, отасининг қўлин ўпди. Қозон ҳам отдан тушди, ўғлининг бўйнидан ўпди. Беклар Қозон ила ўғлининг ёнига от қўйдилар, ураб олдилар, ҳаммаси отдан тушиб, Қозоннинг қўлин ўпдилар. Тезда ғаюрга от қўйдилар, қилич урдилар. Дараларда, тепаларда ғаюрга қирғин келди. Қалъани олдилар, бутхонасин йиқиб, масжид қурдилар. Ўроз қонли ғаюр элидан отасин тортиб олди. Буюк Ўғуз элига келди. Оқ   юзли  онасига   суюнчи   юборди.

Қорга менгзар қизи, келини  Қозонга  қарши  келиб, қўлин   ўпдилар, тиз чўкдилар. Қозон кўркли чаманга  чодир  тиктирди. Етти  кун, етти  кеча  тўй   этиб, ейишма - ичишма  бўлди. Қўрқут   Ота   келди, қўбиз   чалди.                                                                                     Ғозий   эранлар   бошига   налар   тушганин   сўйлади.

Қани   мақтаганимиз   бек   эранлар, 

Дунё маники деганлар?  Ажал олди, ер гизлади. 
Фоний дунё кимга қолди?  
Келимли, кетимли дунё, 

Сўнг учи ўлимли дунё. 
Ўлим вақти келганида ори имондан айирмасин, эгам caни - номардга муҳтож этмасин. Оқ даргоҳингда беш калима дуо қилдик, қабул бўлсин, омин деганлар дийдор кўрсин. Гуноҳингизни яратганнинг ўзи кечирсин, Хоним-эй.
Ўн   иккинчи   қисса:  Ич   Ўғузга   Таш   Ўғуз   итоат   этмагани  ва   Байракнинг   мадҳи

Қозон уч йилда бир Ич Ўғиз, Таш Ўғиз бекларини жам этар эди. Уч Ўқ, Бўз Ўқ йиғноқ бўлса, Қозон уйини яғмолатарди   Қозон бекнинг одати шул эдиким, қачон уйин яғмолaтca, ҳалолининг қўлини олар, уйидан ташқари чиқарди. Кейин уйида бўлган бор  асбобини  ва молини яғмолатарди. Бу   гал  ҳам хон  Қозон уйини яғмолатур бўлди, аммо Таш Ўғуз беклари келмадилар, бирга бўлмадилар, фақат Ич Ўғиз беклари яғмолади. 

Таш Ўғуз бекларидан Ўроз,  Аман  ва   қолган   беклар бyни эшитдилар, айтдиларки: бугунга қадар Қозоннинг уйи яғмоланганда ҳамманиз бирга бўлур эдик, энди гуноҳимиз надирки, яғмода бирга бўлмадик   дедилар. Таш Ўғуз беклари иттифоқ бўлиб, Қозонга саломлашишга келмадилар, адоват этдилар. Отнинг оёғи, ўзаннинг-тили машҳур бўлар.  Қилбош  деган  Қозоннинг ёнида бир киши бор эди. Қозон бек айтур: Ҳой, Қилбош, бу  Таш  Ўғуз  беклари  ҳар  доим  бирга  келурлар  эди, мани саломлар эди, энди  нечун  келишмади,  деди. Қилбош айтур: Билмасмисан, нечун  келмаганин?  Уйингни   яғмолатганинг  дам  Таш  Ўғиз  бирга бўлмади, сабаб шўлдир, деди. Қозон айтур:  Биз-ла адоват боғладилар, шунақами? деди. Қилбош айтур: Хоним, ман борайин, уларнинг дўстлиги душманлигин билайин, деди. Қозон айтур: Сан билурсан, бор, деди. Қилбош бир неча билан, отга миниб, Таш Ўғуз беклари тарафига кетди. Борди, Таш Ўғуз бекларидан Орузнинг уйига қўнди. У Қозоннинг дойиси эди. Орузга   хабар  келди,  Қозон  хондан  одам   келди,   деди. Оруз хон   нимага   келибди,  деди.

Оруз олтинли чодирин тиктирган эди. Ўғиллари билан ўтирганди. Қилбош келиб, бағир босди. Орузга салом  берди. Жой  кўрсатдилар, ўтирди.  Айтур:  Қозон  хон  давлатига дуолар этди. У қаттиқ  мўнгли  бўлди. Албатта  Оруз ёнимга келсин,  деди. Қора  бошим  гангиди,  устимизга  ёғий   келди, туяларим   бўзладилар, қорабайир қозилик отларимни кишнатдилар, туман қўйларимни  маъратдилар, қорга  менгзар  қизимиз, келинимни йиғлатдилар. Маним қора бошимга  боқ, нелар тушди, тез, Оруз келсин,  деди.

Оруз айтур: Ҳой, Қилбош, бир пайтлар Уч Ўқ, Бўз Ўқ йиғилар эди, Қозон уйини яғмолатарди. Хатоимиз надирки, энди  яғмодa  бирга  бўлмадик деди. Қозоннинг бошига ҳамиша дардлар келсин, дойиси  Орузни  доим  эслаб  турсин,  биз  Қозонга душман бўлдик, шуни билсин, деди. Қилбош сўйламиш, кўрайлик, Хоним, на  сўйламиш, айтур: Оруз, Оруз, ҳой, ярамас Оруз,  Қалқибон Қозон хон ўрнидан турди, Олатоғда  чодирин, ўтовин тикди, Уч юз олтмиш олти алп, эранлар  ёнига  йиғноқ  бўлди. Емак-ичмак орасида беклар  сани  эслади. Хоним,  дойинг  санга душман бўлмиш, деди.  Ман борайин, аниқ  хабар билайин, деб келдим. Устимизга ёғий деган келмади. Ман   фақат   санинг   дўстлигинг, душманлигинг   синашга келдим.  Хон   Қозонга   душман  экансан, билдим,  деди. Қилбош  қалқди,  хуш қол, деб   юраверди.  Оруз Хўжа  ғоят  ғазабланди, Таш Ўғуз бекларига одам юборди, чақирди. Эман келсин, Алп Рустам келсин, Дўнабилмас Тўлак Эвран келсин, қолган беклар ҳаммаси келсин, деди.Таш Ўғиз беклари ҳаммаси йиғноқ бўлдилар. Оруз Хўжа ола ўтовларини тизиб тикди. Отдан айғир, туядан- бўғро, қўйдан - қўчқор сўйдирди. Оруз Таш Ўғуз бекларини иззат - икром   этиб сийлади, айтур: Беклар, ман   сизни   нега   чақирдим, биласизларми?

Айтдилар:   Билмаймиз,   нимага   чақирганингни,   дейишди. Оруз айтур: Қозон  бизга   Қилбошни юборибди, уйим, элим чопилди, қора  бошим дардли бўлди, дойим Оруз Таш Ўғуз беклари-ла манга келсин,  деди. Эман  сўрар: Ва  сан   на   жавоб  бердинг?

Оруз айтур:  Ман Қилбошга  айтдим-ку,   ҳой   Қилбош, қачонким  Қозон уйин яғмолатса, Таш Ўғуз беклари билан яғмолатар эди. Беклар келиб Қозонни саломлар эди, кейин тарқалишар эди. Энди хатоимиз надирки, бирга бўлмадик, ҳой, ярамас, биз энди Қозонга душман бўлдик дедим, деди. Эман айтур: Яхши айтибсан, деди. Оруз сўрар: Беклар, сиз на дерсиз? Беклар айтур:  На   деяр   эдик   сан   Қозонга душман бўлганингдан  кейин  биз  ҳам  душман бўламиз, дедилар. Оруз ўртага Қуръонни қўйиб: Онт ичинг, гапиринг,  деди.

Ҳамма беклар китобга қўл уриб, онт ичдилар. Санинг дўстингга дўст, душманингга душманмиз, дедилар. Оруз ҳар бир бекнинг кўнглини олиб, либос кийдирди. Қайтди, айтур: Беклар, Байрак  биздан  қиз олган, куёвимиздир, аммо  Қозоннинг  иноғидир, келсин, бизни Қозон билан яраштирсин дейлик, алдайлик,  ўрдамизга  келтирайлик. Келиб бизга муте бўлса яхши, бўлмаса ман соқолидан тутайин, сиз қилич уриб пораланг, орадан Байракни олиб ташлайлик. Байрак кетгандан сўнг Қозон ила ишимиз енгил бўлар, деди. Байракка  хат  юбордилар. Байрак   чодирида   йигитлари-ла   еб-ичиб  ўтирар экан, Оруздан одам келди, Байракка салом берди. Байрак алик  олди, сўради: Нима  бўлди?  Ул   киши  айтур: Хоним, Оруз  сизга  салом   айтар, бу  хатни  Оруз  юборди,  дея  тиз  чўкди. Байрак очди, кўрдиким: Қарам   этиб келсанг,  лутф  этиб  бизни  Қозон   ила   яраштир, демиш. Байрак   хўп  бўлади,  деди.

Отини   келтирдилар, минди, қирқ  йигити-ла   Орузнинг уйига келди. Таш Ўғуз беклари ўтирганда, кириб салом берди. Оруз жой кўрсатди, ўтиб ўтирди. Байракдан Оруз сўрар: Билармисан, Байрак сани нимага чақирдик? Байрак сўрар: Нега чақирдингиз? Оруз айтур: Шу ўтирган ҳамма беклар Қозонга осий бўлдик, онт ичдик, деди. Қуръонни келтирдилар, сан ҳам онт ич, дедилар. Байрак айтур:  Валлоҳ, ман Қозонга осий бўлмасман, дея онт ичди. Сўйламиш, кўрайлик, Хоним, на сўйламиш, айтур:   Ман Қозоннинг неъматини кўп емишам, Билмас бўлсам, кўзим ўйилсин.  Қозилик отларига кўп минмишам,  Билмас бўлсам, манга  тобут  бўлсин.  Яхши у кафтанларин  кўп  киймишам,  Билмас  бўлсам, кафаним  бўлсин.  Ола баргоҳ  ўтовига  кўп   кирмишам, Билмас  бўлсам, манга  зиндон  бўлсин,  деди.  Оруз қалқди, Байракни ушлаб, соқолига ёпишди. Беклар Байракни қиймадилар.  Байрак Оруз ғазабланганини билди, сўйламиш, кўрайлик, Хоним, на сўйламиш, айтур: Оруз, дойим Оруз, Манга шундай қилишинг билсам эди,  Қозилик отига минар эдим,  Эгни  берк  темир  тўним   кияр   эдим.

Қора   пўлат  ўз  қиличим  белимга боғлар эдим,  Бошимга дубулғамни кияр эдим, Ўткир  учли, отмиш тутам найзамни олар эдим,  Ола  кўзли бекларни ёнимга олар эдим. Ярамас, Ман   бу  ишни туйсам, шундай   келармидим?  Алдабон  эр  тутмоқ  аврат  ишидир,  Авратингданми  ўргандинг  сан  бу  ишни, Ярамас. деди. Оруз айтур: Ҳой, валдир - валдир сўйлама, қонингга ташна  бўлма,  кел,  онт   ич, деди. Байрак айтур: Валлоҳ, ман Қозоннинг  бахти  учун  бошим  қўймишам, ман  Қозондан юз ўгирмасман, керак  бўлса  юз  парча  айла  мани,  деди. Оруз  яна   ғазабланди. Байракнинг соқолидан маҳкам тутди. Бекларга қаради. Кўрди, ҳеч ким яқинлашмас. Оруз қора пўлат ўз қиличин тутиб, Байракнимг  ўнг  оёғига  урди. Байракнинг боши гангиди. Беклар  ҳаммаси  тарқалдилар,  ҳар  ким оти-отига  минди. Байракни  ҳам миндирдилар. Ортига  одам  миндириб,  қучоқлатдилар,  қочдилар. Байракни ўрдасига   етказдилар. Жуббасини   устига   ташладилар.

Байрак  сўйлади, кўрайлик, Хоним, на сўйламиш, айтур:  Йигитларим   ўрнингиздан  тезда  туринг,   Он бўз отимнинг қуйруғини  кесинг,  Кесаётган  Олатоғдан тунда ошинг,  Оқаётган  кўркли сувни тилиб кечинг,  Қозоннинг мажлисига чопиб боринг,  Оқни ечиб, қора кийинг.  Сан соғ бўл, Байрак ўлди, денг. Айтингиз: номард Оруз дойинг Байракка одам юбормиш, ул  Орузга  бормиш, Таш Ўғуз  беклари  йиғноқ бўлмиш. Емак - ичмак орасида   Қуръон  келтирмишлар, Қозонга  биз адоват  қилдик, онт ичдик  кел, сен ҳам ич, дедилар. Ман Қозондан юз бурмадим. Номард дойинг ғазабланди, Байракни қиличлади. Қора қонга  бўлғанди,  дардли  бўлди,  деди. Қиёмат кунида манинг қўлим Қозон хоннинг ёқасида бўлсин, манинг қонимни  Орузга  кечирса,  деди. Яна  сўйламиш, айтур: Йигитларим,  Оруз  ўғли  Босот   келмасдан, Элим, уйим чопмасдан,  Туяларимни бўзлатмасдан  Қозилик отим кишнатмасдан,  Оқ қўйларим  маъратмасдан,  Оқ  юзли  қизим,  келинимга   ёпишмасдан,  Оқ  юзли  кўрклимни  Оруз  ўғли Босот келиб олмасдан бурун  Қозон манга етишсин, Манинг  қоним Орузга кечирмасин, Оқча юзли кўрклимни  ўғлига  олиб  берсин,   Охират   ҳаққини ҳалол   этсин, Байрак подшоҳлар подшоҳи  Ҳаққа восил бўлди, шуни билсин, деди.   Байракнинг отасига, онасига хабар бўлди, Оқ уйнинг эшигида қора мотам  бўлди. Қорга   менгзар  қизи, келини оқ ечиб, қора  кийди. Оқ  бўз отининг қуйруғини кесдилар. Қирқ – эллик   йигит   қора   кийиб,  кўк ёпиндилар. Қозон бекка келдилар, чориқларин ерга урдилар. Байрак,  дея   кўп йиғладилар, Қозоннинг  қўлин ўпдилар. Сан  соғ бўл, Байрак ўлди, дедилар. Номард дойинг  ҳийла қилди, бизни алдади. Таш Ўғуз беклари сизга осий бўлганин билмадик. Қуръон келтирдилар, биз  Қозонга  адоват  этдик, сан  ҳам  онт   ич,  бизга   муте бўл, дедилар. Байрак дастурхонингга тупурмади. Уларга муте бўлмади. Дойинг номард Оруз ғазабланди, Байракни ўтирган жойида қиличлади, бир  илигини узди. Сан соғ бўл, Хоним, Байрак ҳаққа восил бўлди, маним ўчимни Орузда   қолдирмасин,  деди, дедилар. Қозон бу хабарни эшитди. Дастрўмолини қўлига олиб, ҳунгир-ҳўнгир   йиғлади.  Мажлисда   зорлик   қилди. Ҳамма   беклар   йиғлашдилар. Қозон   борди, чордокда кириб, етти кун мажлисга чиқмади, йиғлади, ўтирди. Беклар йиғилди, мажлисга келишди. Қозоннинг қардоши Қора Кўна айтур: Қилбош, бор,  айт оғам, Қозон келсин, чиқсин. Бир йигит санинг учун орамиздан   кетди.  У  васият  айламиш,  манинг  қоним  ҳаққини олсин,  дебди. Борайлик  душманни ҳақлайлик  деб  айтгил,  деди.  Қилбош   айтур: Сан   қариндошисан,  сан   бор,   деди.

Алҳосил, иккиси бирга бордилар. Қозоннинг чорбоғига кирдилар. Салом бердилар. Сан соғ бўл, Хоним, дедилар. Бир йигит орамиздан кетди, санинг йўлингда бош берди. Ўч қонини олайлик, у васият қолдирмиш, манинг   қоним   олсин   деб.  Йиғламоқ ила на иш  битар? Ўрнингдан  тур,  дедилар. Қозон айтур: Маслаҳатдир. Тез  яроқ - аслаҳани    юклатсинлар,  ҳамма  беклар отга минсинлар, деди. Жами беклар минди. Қозоннинг қўнғир отини келтирдилар, минди. Ногора чалинди, занг урилди. Кеча-кундуз демадилар, йўртма   бўлди.  Орузга  ва  жами  Таш  Ўғуз бекларига   хабар бўлди. Ана, Қозон келди, дедилар.  Улар  ҳам  аскар  йиғиб,  ногора  чалдириб,  Қозонга   қарши   келдилар.

Уч Ўқ, Бўз Ўқ қаршилашдилар. Оруз айтур: Маним  Ич Ўғузда душманим Қозон бўлсин,  деди.  Эман айтур: Маним   душманим  Терс - ўзанмиш  бўлсин, деди, Ўқчи бўлсин, деди. Ҳар бири битта душман кўзлади.  Сафлар   боғланди,  қўшинлар   тузилди.   Ногоралар   чалинди,   довуллар   қоқилди. 

Оруз Хўжа майдонга чиқди, от қўйди. Қозонни чақириб: Ҳой, ярамас, сан манинг душманимсан, кел бери, деди. Қозон қалқон ёпинди. Найзасин қўлига олди. Боши устида кўтарди, айтур: Ҳой, ярамас, муҳаннаслик ила эр ўлдирмак қандай бўлур, ман санга кўрсатурман, деди.

Оруз   Қозоннинг  устига  от  қўйди. Қозонни  қиличлади, зарра  қадар  кесолмади. Ўтиб кетди. Навбат   Қозонга келди. Олтмиш тутам ола найзасини қўлтиғига қисиб, Орузга бир урди, Орузнинг кўксини дабдала қилиб ўтди. Отнинг устидан йиқди. Қариндоши  Қора   Кўнага ишорат   этди. Бошин   кес, деди. Қора   Кўна  отдан   инди, бошин кесди. Таш Ўғуз беклари ҳам, буни кўриб, отдан индилар. Қозоннинг  пойига тушдилар, хатоларин тиладилар. Қўлин ўпдилар. Қозон хатоларни кечирди. Байракнинг қонин дойисидан олди. Орузнинг уйини чопдилар. Элини, молини яғмолатдилар, йигит беклар тўйдилар. Қозон  кўк олонгли  чаманга   чодир  тикди.  Ўтовга   кирди.

Қўрқут Ота келиб соз чалди, достон айтди, сўз сўйлади. Ғозий эранлар бошига нелар тушганин айтиб берди.Қани ман айтган эранлар, Дунё маники деганлар,  Ажал олди, ер гизлади. Фоний дунё кимга қолди?  Келимли, кетимли дунё, Сўнг учи ўлимли дунё.  Бу Қора ер бизни ҳам еяжакдир.

Ал - оқибат узун ёшнинг учи ўлим, охири айрилиқ.  Айтганим келсин, Хоним, ўлим вақти келганида  ори  имондан  айирмасин. Оқ   соқолли   отанг жойи жаннат бўлсин, оқ сочли онанг жойи беҳишт   бўлсин. Қодир  мухтор Байракка  раҳмат қилсин. Эгам сани номардга муҳтож этмасин. Бу китобни ёзганни таъзим ила эслаганларга ҳақ раҳм этсин. Дили дўст, тили дўстлар дийдор кўрсин. Йиғиштирсин, туриштирсин,   гуноҳингизни  яратганнинг ўзи   кечирсин,  Хоним-эй,  бегим-эй.

